file_name
stringlengths 13
17
| summary
stringlengths 1
1.09k
| full_article
stringlengths 5
22k
|
|---|---|---|
article_6910.txt
|
វត្តមានខ្សែប្រយុទ្ធ Lionel Messi ក្នុងក្រុម Inter Miami បានបង្ខំក្លិបគូប្រជែងនៃលីគបាល់ទាត់កំពូលអាម៉េរិក (MLS) ផ្លាស់ប្តូរទីតាំងកីឡដ្ឋានពីតូចទៅធំ ដែលអាចផ្ទុកអ្នកទស្សនាផ្ទាល់រាប់ម៉ឺននាក់។ ការប្តូរទីតាំងនេះ ជាការទាញយកប្រយោជន៍ដល់ក្លិបរបស់ពួកគេរៀងខ្លួននៅពេលប៉ះក្រុម Inter Miami នៅរដូវកាលថ្មី។
|
ចាប់តាំងពីទៅដល់ Inter Miam កាលពីពាក់កណ្តាករដូវកាល ២០២២ ប្រធានក្រុម Messi បានជះឥទ្ធិពល យ៉ាងខ្លាំងទៅលើក្របខណ្ឌបាល់ទាត់ប្រទេសអាម៉េរិក។ តម្លៃលក់សំបុត្រការប្រកួតដែលមានវត្តមាន Messi មានការកើនឡើងទាំងបរិមាណ និងតម្លៃ ព្រោះមានមនុស្សជាច្រើនចង់ឃើញការលេងរបស់កីឡាករវ័យ ៣៦ឆ្នាំ ខណៈការលក់សម្ភារកីឡាដូចជាអាវ ក៏បានកើនឡើង។ ប្រធានក្រុមជម្រើសជាតិអាហ្សង់ទីនរូបនេះ លេងបានត្រឹមតែ ១៤ប្រកួតប៉ុណ្ណោះសម្រាប់ក្រុម Miami ដោយគេរកបាន ១១គ្រាប់ និងជួយដល់ក្រុមដែលមានលោក David Beckham ជាម្ចាស់មួយរូប ឈ្នះពាន League Cup លើកដំបូងក្នុងប្រវត្តិសាស្ត្រក្លិប។ សម្រាប់រដូវកាលថ្មី វត្តមាន Messi នៅតែជាដើមចមក្នុងការទាក់ទាញចំណាប់អារម្មណ៍ ដោយការប្រកួតថ្ងៃបើកឆាកនៃលីគ MLS រដូវកាល ២០២៣-២៤ ទល់ក្រុម Sporting Kansas City ត្រូវបានផ្លាស់ប្តូរកីឡដ្ឋានប្រកួត។ ដំបូងការប្រកួតទល់នឹងក្រុម Miami ត្រូវធ្វើឡើងនៅក្នុងកីឡដ្ឋាន Children’s Mercy Park ដែលកីឡដ្ឋានផ្ទុកអ្នកទស្សនាបានត្រឹមតែ ១៨,០០០នាក់ប៉ុណ្ណោះ តែយ៉ាងណាក្លិប Sporting Kansas City សម្រេចចិត្តប្តូរទីតាំងទៅកាន់កីឡដ្ឋាន Arrowhead ជាទឹកដីរបស់ក្រុមបាល់ឱប Kansas City របស់លីគ NFL ស្ថិតក្រោមម្ចាស់តែមួយ ដែលផ្ទុកអ្នកទស្សនាបាន ៧៦,០០០នាក់។ ការប្តូរកីឡដ្ឋានផ្តល់ភាពងាយស្រួលសម្រាប់អ្នកគាំទ្រដែលមានបំណងចង់ទស្សនាការប្រកួត ដែលមានវត្តមានរបស់តារាបាល់ទាត់សញ្ជាតិអាហ្សង់ទីន ខណៈជាផលប្រយោជន៍មួយសម្រាប់ក្រុម Kansas City ថែមទៀត។ «ការប្រកួតនេះបានបង្កើតនូវចំនួនការចាប់អារម្មណ៍ មិនធ្លាប់មានពីមុនមក ចាប់តាំងពីកាលវិភាគរបស់ Major League Soccer ត្រូវបានផ្សព្វផ្សាយកាលសប្តាហ៍មុន។ យើងជឿថាព្រឹត្តិការណ៍ដ៏ធំក្នុងទីក្រុង Kansas នឹងធ្វើឱ្យយើងនិងដៃគូសហការ រួមតាំងការប្រកួតក្នុងកីឡដ្ឋាន Arrowhead នឹងមានមោទកភាព ព្រមទាំងទទួលបានបទពិសោធន៍ដ៏អស្ចារ្យទៅកាន់អ្នកគាំទ្ររបស់យើង និងក្រុមយើង។ ទទួលបានឱកាសរៀបចំការប្រកួត ដែលមានវត្តមាន Messi ក្នុងក្របខណ្ឌ MLS លើកដំបូង ជារឿងពិសេស ខណៈដែលប្រទេសអាម៉េរិកបានត្រៀមខ្លួនសម្រាប់ធ្វើម្ចាស់ផ្ទះ Copa America និង FIFA World Cup ឆ្នាំ ២០២៦។»។ នេះបើតាមសម្តីរបស់លោក Jake Reid ប្រធាន និងនាយកប្រតិបត្តិក្លិប Sporting Kansas City៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6911.txt
|
ក្រុម Manchester United បន្តដំណើរឡើងទៅកាន់ជុំទី៤ FA Cup ក្រោយយកឈ្នះលើក្រុម Wigan Athletic លទ្ធផល ២-០ ដោយការស៊ុត ២គ្រាប់ពីសំណាក់ខ្សែការពារ Diogo Dalot និង Bruno Fernandes នៅក្នុងកីឡដ្ឋាន DW នាថ្ងៃទី៨ ខែមករា។
|
ជ័យជម្នះជុំទី៣ លើក្រុមមកពីលីគទី៣ គឺជាការបន្ធូរបន្ថយសម្ពាធមួយសម្រាប់ម្ចាស់ពាន ១២សម័យ FA Cup ក្រុម Man United ដែលកំពុងជួបបញ្ហាទម្រង់លេង និងក្រោយធ្លាក់ចេញពីក្របខណ្ឌអឺរ៉ុប និង EFL Cup។ ឡើងទីជុំទី៤ លោក Erik ten Hag ដែលជាអ្នកចាត់ការក្រុម សរសើរដល់ឥទ្ធិពលនៃការបំផុសគំនិតសម្រាប់ក្លិប របស់លោក Ratcliffe។ ក្រុមហ៊ុន INEOS របស់លោក Jim Ratcliffe បានទិញភាគហ៊ុន ២៥ភាគរយ របស់ក្រុមបិសាចក្រហមកាលពីខែមុន ហើយថែមទាំងទទួលបានការគ្រប់គ្រងលើប្រតិបត្តិការបាល់ទាត់របស់ក្លិប។ «ពានរង្វាន់ FA Cup គឺដើម្បីឈ្នះការប្រកួត ព្រោះតែវាជាការប្រកួតចាញ់ធ្លាក់ ដូច្នេះអ្នកត្រូវតែបញ្ចប់ការងារមួយនេះ។ នេះជាអ្វីដែលខ្ញុំបាននិយាយនៅក្នុងបន្ទប់ផ្លាស់សម្លៀកបំពាក់ ហើយការងារបានបញ្ចប់។ […] ការមកដល់របស់លោក Jim Ratcliffe គឺជាការបំផុសគំនិតមួយ គ្រប់គ្នាមានសុទិដ្ឋិនិយម ហើយយើងមានការងារច្រើនត្រូវធ្វើ វាជាដំណើររបស់យើង ជាគម្រោងរបស់យើង យើងត្រូវតែប្រឈមមុខនិងឧបសគ្គខ្លះ តែយើងនៅតែអាចបន្តដំណើរទៅបាន និងការវិលត្រឡប់មកវិញ។»។ លោក Ten Hag បាននិយាយបែបនេះក្រោយចប់ការប្រកួត។ ការសហការគ្នាយ៉ាងល្អរបស់កីឡាករក្រុមបិសាចក្រហម គ្រាប់បាល់ទីមួយកើតឡើងដោយខ្សែការពារស្លាបស្តាំ Diogo Dalot ស៊ុតបញ្ចូលទីនៅនាទី២២ ដែលជាការបញ្ជូនដោយមិត្តរួមក្រុម Marcus Rashford វគ្គទីមួយ មុនពេលដល់វគ្គទីពីរ Bruno Fernandes ប្រធានក្រុមស៊ុតបាល់ពិន័យ ១១ម៉ែត្រ បញ្ចូលទីនាទី៧៤។ Man United នឹងត្រូវរង់ចាំជួបក្រុមដែលឈ្នះការប្រកួតរវាងក្រុមមកពីលីគទី២ Newport County ប៉ះជាមយយនឹងក្រុមមកពីលីគលំដាប់ទី៥ Eastleigh FC សម្រាប់ការប្រកួតជុំទី៤។ បន្ទាប់ពីការប្រកួត FA Cup នេះទៅ ក្រុមបិសាចក្រហមនឹងត្រូវបន្តដំណើរនៅក្នុងការប្រកួត Premier League ដោយពួកគេនឹងត្រូវបើកទ្វារកីឡដ្ឋាន Old Trafford ស្វាគមន៍ភ្ញៀវ Tottenham Hotspur នាថ្ងៃទី១៣ ខែមករា។ ហើយការប្រកួតជុំទី៤ FA Cup នឹងធ្វើឡើងចាប់ពីថ្ងៃទី២៧ ដល់ ២៩ ខែមករា៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6912.txt
|
កីឡាករសញ្ជាតិអាល់ហ្សេរី Youcef Atal ត្រូវបានកាត់ទោសឱ្យជាប់ពន្ធនាគារយៈពេល ៨ខែ និងពិន័យជាប្រាក់ប្រមាណ ៤៥,០០០អឺរ៉ុប (៤៩,១៧៩ម៉ឺនដុល្លារ) ពីសំណាក់តុលាការក្នុងទីក្រុង Nice ប្រទេសបារាំង ចំពោះការបង្ហោះទាក់ទងនឹងសង្គ្រាមរវាងអ៊ីស្ត្រាអែល និងក្រុមសកម្មប្រយុទ្ធហាម៉ាស់។
|
តុលាការបាននិយាយថា ការបង្ហោះរបស់ខ្សែការពារ OGC Nice តាមប្រព័ន្ធផ្សព្វផ្សាយសង្គមបង្កឱ្យមានការស្អប់ខ្ពើម ដោយសារសាសនា។ វ័យ២៧ឆ្នាំ Atal ដែលបានចូលរួម Nice នៅឆ្នាំ ២០១៨ ត្រូវបានព្យួរពីបាល់ទាត់ដោយក្របខណ្ឌ Ligue 1 កាលពីខែតុលា ចំពោះការបង្ហោះលើបណ្តាញសង្គម ទាក់ទងនឹងសង្គ្រាមរវាងអ៊ីស្ត្រាអែល-ហាម៉ាស់។ ក្រោយការបង្ហោះភ្លាម រូមគេក៏បានលុបចោលភ្លាមៗ ប៉ុន្តែភស្តុតាងត្រូវបានថតចម្លងទុក។ Atal បានសុំទោសចំពោះការបង្ហោះរបស់រូបគេ បន្ទាប់ពីត្រូវរងការពិន័យ ដោយគេបានសរសេរបង្ហោះនៅលើបណ្តាញសង្គម Instagram ដូច្នេះថា ៖«ខ្ញុំដឹងថាការបង្ហោះរបស់ខ្ញុំធ្វើឱ្យមនុស្សជាច្រើនភ្ញាក់ផ្អើល ដែលមិនមែនជាចេតនារបស់ខ្ញុំ ហើយខ្ញុំសុំទោស។»។ វីដេអូដែល Atal បានបង្ហោះមានរយៈពេល ៣៥វិនាទី ដោយគេបាននិយាយក្នុងវីដេអូនោះទាក់ទងនឹងជនជាតិប៉ាឡេស្ទីនដែលបានអំពាវនាវបែបបែបន់សាសនា ដោយគេបានលើកឡើងក្នុងវីដេអូនោះថា «សូមឱ្យព្រះបញ្ជូនថ្ងៃខ្មៅងងឹតលើជនជាតិយូដា» ហើយការបង្ហោះនេះត្រូវបានថតចម្លងទុកដោយកាសែតបារាំង Nice-Matin និងបានរាយការណ៍ផ្សព្វផ្សាយ។ ចាប់តាំងពីមានជម្លោះតាំងពីថ្ងៃទី៧ ខែតុលា ឆ្នាំ ២០២៣ មកដល់បច្ចុប្បន្ន ក្រុមសកម្មប្រយុទ្ធហាម៉ាស់ បានសម្រាប់ប្រជាជនអ៊ីស្ត្រាអែលប្រមាណ ១,២០០នាក់ នៅក្នុងការវាយប្រហារ របស់ក្រុមសកម្មប្រយុទ្ធហាម៉ាស់ប៉ាឡេស្ទីន ដ៏សាហាវក្នុងប្រវត្តិសាស្ត្រចូលក្នុងទឹកដីអ៊ីស្ត្រាអែល ហើយការវាយប្រហារជំរុញឱ្យអ៊ីស្ត្រាអែលមានការសងសឹក និងវាយបកមកវិញទាំងលើដី និងលើអាកាស។ អាយុជីវិតប្រជាជនប៉ាឡេស្ទីន គិតត្រឹមថ្ងៃទី៣ ខែមករា ឆ្នាំ ២០២៤ បានបាត់បង់ចំនួន ២២,៣១៣នាក់។ នេះបើតាមការប្រកាសរបស់ក្រសួងសុខាភិបាលក្នុងតំបន់កាហ្សា៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6913.txt
|
មន្ត្រីប៉ូលិសបារាំង ច្រើននាក់បានធ្វើក្បួនដង្ហែរតាមឡានក្រុងឆ្លងកាត់ទីក្រុងប៉ារីស នៅថ្ងៃទី១០ ខែមករា ដើម្បីជំរុញឱ្យអាជ្ញាធរពន្លឿនការពិភាក្សាអំពីលក្ខខណ្ឌការងារ និងថ្លៃប្រាក់ឈ្នួលក្នុងអំឡុងព្រឹត្តិការណ៍កីឡាអូឡាំពិក ឆ្នាំ ២០២៤ ដែលនឹងធ្វើឡើងនៅក្នុងទីក្រុងប៉ារីស ប្រទេសបារាំង។
|
«នេះជាការព្រមានដល់សមត្ថកិច្ចថា ប្រាំមួយខែមុនព្រឹត្តិការណ៍នេះ កម្លាំងសមត្ថកិច្ចមិនដឹងជារងកម្តៅថ្ងៃយ៉ាងណានោះទេ។ លក្ខខណ្ឌដែលកម្លាំងប៉ូលិសត្រូវបានប្រើប្រាស់ចូលក្នុងការប្រកួតកីឡាអូឡាំពិកគឺទទួលបានមិនល្អទេ។»។ នេះបើតាមសម្តីលោក Gregory Joron ដែលជាប្រធានសហជីព SGP Police FO ប្រាប់ទៅកាន់វិទ្យុ Sud។ លោក Joron បានរំលឹកឡើងវិញនូវការទាមទារឱ្យមានភាពច្បាស់លាស់អំពីលក្ខខណ្ឌការងារ និងជាពិសេសប្រាក់រង្វាន់ ១,៥០០អឺរ៉ូ សម្រាប់មន្រ្តីប៉ូលិសទាំងអស់។ សហជីពប៉ូលិសបានអំពាវនាវឱ្យធ្វើកូដកម្មនៅថ្ងៃទី១៨ ខែមករា ដើម្បីបញ្ចេញសំឡេងមិនសប្បាយចិត្តនៅមុនការប្រកួត។ ក្បួនដង្ហែឡានក្រុងរបស់ក្រុមមន្ត្រីប៉ូលិស បានដង្ហែដោយលាយឡំជាមួយនឹងផ្ទាំងបដា ហើយការដង្ហែប្រឆាំងតវ៉ា បានចាកចេញពីទីលានព្រះវិហារ Saint Augustin នៅចំកណ្តាលទីក្រុងប៉ារីសកាលពីថ្ងៃទី១០ ខែមករា ធ្វើដំណើររហូតទៅកាន់ទីលាន Bastille។ ចាប់ផ្តើមនៅចុងខែកក្កដា កីឡាអូឡាំពិកត្រូវបានកំណត់ឱ្យកាន់តែតានតឹងលើកម្លាំងការងាររបស់ទីក្រុងប៉ារីស ចំពេលមានការគំរាមកំហែងផ្នែកសន្តិសុខកើនឡើង។ កត្តាសុវត្ថិភាពទៀតសោតក៏មានការខ្វះខាត ទាំងបុគ្គលិកបម្រើការងារ និងមន្ត្រីប៉ូលិសការពារសន្តិសុខ កង្វះមន្ត្រីពេទ្យ និងការដឹកជញ្ជូនសាធារណៈ។ មន្ត្រីប៉ូលិស និងទាហានប្រមាណ ៣ម៉ឺននាក់ ត្រូវបានដាក់ឱ្យចល័តដើម្បីធានាពិធីបើកការប្រកួតជាផ្លូវការនៅថ្ងៃទី២៦ ខែកក្កដា នៅពេលដែលមនុស្សប្រមាណ ៦សែននាក់ ត្រូវបានគេរំពឹងថានឹងទៅមើលអត្តពលិក និងគណៈប្រតិភូជិះទូកនៅតាមដងទន្លេសែន (Seine)៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6914.txt
|
ក្រុមការពារជើងឯក Manchester City អាចនឹងទទួលបានអត្ថប្រយោជន៍នៅក្នុងការប្រកួតក្របខណ្ឌ Premier League សម្រាប់ការប្រជែងពានរង្វាន់នៅក្នុងចន្លោះខែមករា ដល់ខែកុម្ភៈ ដោយសារក្រុមគូប្រជែងនឹងបាត់បង់កីឡាករសំខាន់ៗ ក្នុងភារកិច្ចជួយក្រុមជម្រើសជាតិរៀងៗខ្លួនក្នុងយុទ្ធនាការ African Cup of Nations និង Asian Cup។
|
Premier League កំពុងតែមានការប្រកួតដ៏មរមាញឹក និងភ្ញាក់ផ្អើលនៃការប្រកួតប្រជែងសម្រាប់ក្រុមស្ថិតក្នុងកំពូលតារាងរហូតដល់ក្រុមចំណាត់ថ្នាក់ទី ៥ មានត្រឹមតែគម្លាត ៦ពិន្ទុពីគ្នាប៉ុណ្ណោះ។ ស្របពេលគ្នានេះ អ្នកចាត់ការក្រុមនីមួយៗនឹងមានភាពរវល់ខ្លាំងចំពោះផែនការប្រកួតសម្រាប់ពាក់កណ្តាលរដូវកាល ដ្បិតនឹងត្រៀមបាត់បង់កីឡាករដែលកំពុងមានទម្រង់លេងខ្លាំងនៅក្នុងពេលទីផ្សារដោះដូរត្រៀមបើកផងដែរ។ ជាក់ស្តែង Liverpool ក្រុមកំពូលតារាងនាបច្ចុប្បន្ន នឹងត្រូវបាត់បង់កីឡាករ Mohamed Salah ដែលត្រូវទៅប្រកួតឱ្យក្រុមជម្រើសជាតិអេហ្ស៊ីបនៅក្នុងពានរង្វាន់ AFCON ចំណែកឯក្លិប Tottenham Hotspur ក៏នឹងត្រូវបាត់បង់ប្រធានក្រុម Son Heung-min ដែលត្រូវទៅប្រកួតពានរង្វាន់ Asian Cup ជាមួយនឹងជម្រើសជាតិកូរ៉េខាងត្បូងនៅប្រទេសកាតា។ ដោយឡែក Man City គ្មានការប៉ះពាល់ពីការប្រកួតពានរង្វាន់ទាំងពីរនេះឡើយ ខណៈកីឡាករភាគច្រើនរបស់ក្រុមគឺស្ថិតក្នុងតំបន់អឺរ៉ុប។ ការប្រកួតពានរង្វាន់ AFCON នឹងត្រូវចាប់ផ្តើមការប្រកួតពីថ្ងៃទី១៣ ខែមករា ដល់ថ្ងៃទី១២ ខែកុម្ភៈ ធ្វើឡើងនៅប្រទេសកូតឌីវ័រ ហើយដែលការប្រកួតពានរង្វាន់ Asian Cup នឹងធ្វើឡើងនៅថ្ងៃទី១២ ខែមករា រហូតដល់ថ្ងៃទី១០ ខែកុម្ភៈ ដែលធ្វើឡើងនៅក្នុងប្រទេសកាតា។ Liverpool ជាក្រុមកំពុងនាំមុខកំពូលតារាង មានតម្លាត ៣ពិន្ទុនាំមុខ លើក្រុមចំណាត់ថ្នាក់លេខ ២ របស់ក្រុម Aston Villa មាន ៤២ពិន្ទុ ឈរពីលើក្រុម Manchester City ស្ថិតនៅចំណាត់ថ្នាក់លេខ ៣ មាន ៤០ពិន្ទុ ស្មើជាមួយនឹងក្រុម Arsenal ដែលកំពុងនៅចំណាត់ថ្នាក់លេខ ៤ ចំណែក Spurs នៅលេខ ៥ មាន ៣៩ពិន្ទុ ដែលជាការប្រដេញគ្នាដ៏ស្វិតស្វាញខ្លាំងបំផុត។ Liverpool ក៏រងគ្រោះពីការបាត់បង់កីឡាករ ដោយក្លិបនឹងបាត់បងកីឡាករសំខាន់ៗដូចជា Salah ក្រៅពីនោះថែមទាំងមានកីឡាករខ្សែបម្រើសញ្ជាតិជប៉ុន Wataru Endo ក៏ត្រូវបានកោះហៅដោយក្រុមជម្រើសជាតិជប៉ុន។ សម្រាប់ Aston Villa កីឡាករដែលត្រូវបំពេញកត្តាកិច្ចដល់ប្រទេសជាតិមានកីឡាករ Bertrand Traore ទៅកាន់ក្រុមបួគីណាហ្វាសូ, ក្រុម Arsenal ត្រៀមបាត់បង់កីឡាករ Mohamed Elneny ទៅកាន់ក្រុមអេហ្ស៊ីប, Thomas Partey ទៅកាន់ហ្គាណា និង Takehiro Tomiyasu ទៅកាន់ក្រុមជប៉ុន ដោយមិនអាចរំពឹងពីពេលវេលាបានអំឡុងពេលពួកគេទៅបំពេញភារកិច្ចសម្រាប់ជម្រើសជាតិ។ ប៉ុន្មានខែចុងក្រោយ Spurs ក៏មានបញ្ហាកីឡាកររបួសច្រើនផងដែរ ហើយបច្ចុប្បន្នក្រុមដែលដឹកនាំដោយលោក Ange Postecoglou ក៏បានចាប់យក Son សញ្ជាតិកូរ៉េជាប្រធានក្រុម ហើយដែលរូបគេបានស៊ុតបាល់ចំនួន ១២គ្រាប់នៅក្នុងក្របខណ្ឌនាពេលបច្ចុប្បន្ន។ Spurs ត្រៀមបាត់បង់កីឡាករបន្ថែមទៀតដូចជា Yves Bissouma ទៅកាន់ក្រុមម៉ាលី ខណៈដែលកីឡាករ Pape Sarr ក៏នឹងត្រូវទៅកាន់ក្រុមសេណេហ្កាល់។ មិនខុសពីក្រុមស្ថិតនៅចំណោមក្រុមកំពូលទាំង ៥ ក្រុមផ្សេងទៀតដូចជា West Ham United ក៏នឹងត្រូវបាត់កីឡាករសំខាន់ Mohamed Kudus ទៅកាន់ក្រុមហ្គាណា។ ចំណែកក្រុម Manchester United ដែលកំពុងមានបញ្ហាលើកីឡាកររបួស ក្រោមការដឹកនាំរបស់លោក Erik ten Hag អាចនឹងត្រូវបានបាត់បង់កីឡាករបន្ថែមទៀតដូចជាកីឡាករ Andre Onana ទៅកាន់ក្រុមកាម៉េរូន, ខ្សែបម្រើ Sofyan Amrabat ទៅកាន់ក្រុមម៉ារ៉ុក និង Amad Diallo ទៅកាន់ក្រុមកូតឌីវ័រ ដែលអាចនឹងធ្វើឱ្យក្រុមជួបបញ្ហាកាន់តែខ្លាំងបន្ថែមទៀត។ ក្រុមដទៃដូចជា Nottingham Forest នឹងបាត់បង់កីឡាករសញ្ជាតិកូតឌីវ័រចំនួន ៣រូបតែម្តង ដោយមាន Serge Aurier, Willy Boly និង Ibrahim Sangare ហើយក្រុម Brentford ត្រៀមបាត់បង់វត្តមានកីឡាករដូចគ្នា ដែលមានកីឡាករ Saman Ghoddos ទៅកាន់ក្រុមអ៊ីរ៉ង់, Frank Onyeka ទៅកាន់ក្រុមនីហ្សេរីយ៉ា និងកីឡាករ Yoane Wissa ទៅកាន់ក្រុមកុងហ្គោ។ Premier League មានពេលខ្លីនៅចុងសប្តាហ៍នេះជាមួយនឹងការប្រកួត FA Cup ជុំទី៣ មានអាទិភាព ហើយក្លិបទាំងអស់មានការប្រកួតចំនួន ២លើក នៅចុងសប្តាហ៍បន្ទាប់ ក្រោយសម្រាក់រដូវរងារដ៏ខ្លីមួយ។ ទោះយ៉ាងណាមានកីឡាករមួយចំនួនក៏អាចនឹងវិលត្រឡប់មកវិញលឿន ប្រសិបបើក្រុមជម្រើសជាតិទាំងនោះបានបញ្ចប់ភារកិច្ចការប្រកួតទាំងនៅ AFCON និង Asian Cup ត្រឹមវគ្គចែកពូល៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6915.txt
|
ជំនួបបើកឆាកព្រឹត្តិការណ៍ពានរង្វាន់ទ្វីបអាស៊ី AFC Asian Cup 2023 ម្ចាស់ផ្ទះកាតា ត្រូវបើកទ្វារកីឡដ្ឋានដ៏ធំប្រចាំប្រទេស Lusail ស្វាគមន៍ក្រុមភ្ញៀវលីបង់ នៅក្នុងជំនួបពូល A យប់ថ្ងៃទី១២ ខែមករា វេលាម៉ោង ១១យប់ (ម៉ោងនៅកម្ពុជា)។
|
ម្ចាស់ផ្ទះកាតាធ្លាប់ជាក្រុមគ្រងតំណែងជើងឯក អំឡុងឆ្នាំ ២០១៩ កាលនោះបានយកឈ្នះលើក្រុមម្ចាស់ពាន ៤សម័យជប៉ុន លទ្ធផល ៣-១ ក្នុងវគ្គផ្តាច់ព្រ័ត្រ។ ក្នុងនាមជាម្ចាស់ផ្ទះផ្ទាល់សម្រាប់ព្រឹត្តិការណ៍លើកនេះ កាតា បានដាក់គោលដៅគ្រងតំណែងជើងឯកជាថ្មី។ កាលពីឆ្នាំ ២០១៩ ដដែល កាតា ធ្លាប់ជួបជាមួយនឹងក្រុមលីបង់ ថែមទាំងយកឈ្នះលទ្ធផល ២-០ នៅក្នុងការប្រកួតវគ្គចែកពូល អំឡុងការប្រកួតនៅប្រទេសអេម៊ីរ៉ាត់អារ៉ាប់រួម។ ប្រវតិ្តជួបគ្នាចំនួន ១៣លើក របស់ក្រុមទាំងពីរនេះ គឺលីបង់មិនមានប្រវត្តិឈ្នះកាតាម្តងណាឡើយ ដោយក្នុងចំណោមនោះ ១០លើក ចាញ់ និងស្មើ ៣លើក។ បើតាមសម្តីលោក Marquez Lopez គ្រូបង្វឹកក្រុមកាតា មុនការប្រកួតបើកឆាកមកដល់ កូនក្រុមមានការហ្វឹកហាត់ខ្លាំង និងត្រៀមលក្ខណៈបានយ៉ាងល្អ ដើម្បីការពារតំណែងរបស់ខ្លួន ដែលធ្លាប់គ្រងកាលពីឆ្នាំ ២០១៩។ «យើងបានឆ្លងកាត់ការរៀបចំយ៉ាងទូលំទូលាយ ហើយប្រាកដណាស់វាមិនមែនជាកិច្ចការងាយស្រួលនោះទេ ជាពិសេសជាមួយនឹងពេលវេលាកំណត់។ ខ្ញុំបានបញ្ជារឱ្យហ្វឹកហាត់រាល់សប្តាហ៍នៅក្នុងខែធ្នូ កន្លងទៅ បើទោះជាមានពេលវេលាខ្លីបែបណាក៏ដោយ […] ការដឹកនាំក្រុមកាលពីឆ្នាំ ២០១៩ គឺជារឿងដែលខ្ញុំមានកិត្តិយសខ្លាំងបំផុត ហើយមកដល់ពេលនេះយើងមានគោលដៅគឺទៅកាន់វគ្គផ្តាច់ព្រ័ត្រជាថ្មី។»។ លោក Lopez បាននិយាយមុនការប្រកួតបែបនេះ។ ជាការប្រកួតរយៈពេល ៤ឆ្នាំម្តង ដូចទៅនឹងពានរង្វាន់លំដាប់ពិភពលោក Asian Cup បង្ហាញខ្លួនលើទឹកដីប្រទេសកាតា បន្ទាប់ពីប្រទេសនេះ រៀបចំការប្រកួត World Cup 2022 រួច។ កីឡដ្ឋាន Lusail ផ្ទុកមនុស្សបាន ៨៨,០០០នាក់ ត្រៀមរៀបចំការប្រកួតបើកឆាក រវាងម្ចាស់ផ្ទះកាត និងលីបង់ ក៏ធ្លាប់ជាទីកន្លែងដែលបំពេញក្តីស្រម៉ៃរបស់ក្រុមអាហ្សង់ទីន សម្រាប់ការឈ្នះពានរង្វាន់ពិភពលោក World Cup ក្រោយតាមប្រម៉ាញ់រយៈពេល ៣៦ឆ្នាំ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6916.txt
|
Chelsea ភ្លាត់ស្នៀតចាញ់ Middlesbrough ក្រុមកម្រិតទី២អង់គ្លេស Championship ក្នុងលទ្ធផល ១-០ ក្នុងការប្រកួតពានរង្វាន់ EFL Cup វគ្គពាក់កណ្តាលផ្តាច់ព្រ័តរ។ លោក Mauricio Pochettino អ្នកចាត់ការតោខៀវ ថាកូនក្រុមខ្ជះខ្ជាយឱកាសមាសច្រើនលើក។
|
ក្នុងជំនួបវគ្គពាក់កណ្តាលផ្តាច់ព្រ័ត្រ EFL Cup ដែលធ្វើឡើងនៅរាត្រីថ្ងៃទី៩ ខែមករា ក្រុមភ្ញៀវ Chelsea បានវាយសម្រុក Middlesbrough លើសលុប ទាំងការគ្រប់គ្រងបាល់ និងស៊ុតដល់ទៅ១៨ជើង ក្នុងនោះស៊ុតចំគោលដៅ៥លើក។ Cole Palmer បានខ្ជះខ្ជាយឱកាសមាសដល់ទៅ៣លើកសម្រាប់ក្រុមលោក Mauricio Pochettino។ យ៉ាងណាក៏ដោយនៅនាទី៣៧ Hayden Hackney ជាអ្នករកបានគ្រាប់បាល់ជ័យជម្នះឱ្យ Middlesbrough ដែលសព្វថ្ងៃស្ថិតក្រោមការដឹកនាំរបស់លោក Michael Carrick អតីតកីឡាករ និងជំនួយការ Manchester United។ អ្នកចាត់ការទូទៅតោខៀវ លោក Pochettino បានប្រាប់កាសែតក្រោយចប់ការប្រកួតថា លោកនិយាយលែងចេញ ជុំវិញការលេងរបស់កូនក្រុម។ «យើងបានបង្កើតឱកាសច្រើន ប៉ុន្តែយើងខ្វះការសម្រេចទី។ ពាក់កណ្តាលរដូវកាលនេះ យើងបានបង្កើតប្រព័ន្ធលេងល្អហើយ ប៉ុន្តែយើងមិនទទួលបានលទ្ធផលគាប់ប្រសើរទេ»។ នេះជាការអះអាងរបស់អ្នកចាត់ការសញ្ជាតិអាហ្សង់ទីន។ Chelsea ដែលឈរនៅលេខរៀងទី១០ ក្នុងតារាងលីគកំពូលអង់គ្លេស Premier League បច្ចុប្បន្ន ត្រូវបានអ្នកវិភាគស្ថិតិ Opta បង្ហាញចំនួនខកឱកាសធំៗដល់ទៅ៤០ ដែលខ្ពស់បំផុតទីពីរបន្ទាប់ពី Liverpool ដែលមាន៤១លើក។ Chelsea នឹងត្រូវទទួល Middlesbrough នៅជើងទី២ វគ្គពាក់កណ្តាលផ្តាច់ព្រ័ត្រ EFL Cup នៅថ្ងៃទី២២ ខែមករា ដើម្បីកាត់ក្តីរកមួយក្រុមឡើងទៅវគ្គផ្តាច់ព្រ័ត្រ។ ដោយឡែកជំនួបមួយក្រុមទៀត Liverpool ត្រូវទទួល Fulham នៅជើងទី១ វគ្គ១/២ផ្តាច់ព្រ័ត្រ នៅយប់ថ្ងៃទី១០ ខែមករា និងជើងទី១ នៅដី Fulham នៅរាត្រីថ្ងៃទី២៣ ខែមករា។ សម្រាប់ជំនួបផ្តាច់ព្រ័ត្រ EFL Cup រដូវកាល ២០២៣-២៤ នឹងធ្វើនៅកីឡដ្ឋាន Wembley នៅយប់ថ្ងៃទី២៥ ខែកុម្ភៈ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6917.txt
|
ខ្សែការពារ Eric Dier បានសម្រេចការផ្ទេរពី Tottenham Hotspur ទៅ Bayern Munich ក្រោមលក្ខខណ្ឌខ្ចីជើង និងឈានដល់ទិញដាច់។ របូតខ្សែការពារម្នាក់ តែ Spure យកបានខ្សែការពារថ្មី Radu Dragusin ពី Genoa ជំនួសវិញ។ Jadon Sancho ត្រូវបាន Manchester United អនុញ្ញាតឱ្យ Borussia Dortmund ខ្ចីវិញ។
|
ទីផ្សារដោះដូរកីឡាករលើកទី២ ប្រចាំរដូវកាល២០២៣-២៤ បានបើកដំណើរការតាំងពីថ្ងៃទី១ ខែមករា ឆ្នាំ២០២៤។ បើកដំណើរការបាន១០ថ្ងៃ មានក្លិបមួយចំនួនបានទិញចូលលក់ចេញ និងខ្លីកីឡាកររៀងៗខ្លួន។ ការផ្លាស់ប្តូរកីឡាករដ៏គួរចាប់អារម្មណ៍ មានការផ្ទេរចេញរបស់ខ្សែការពារ Dier ពី Spure ទៅឱ្យ Bayern Munich ខ្ចី និងអាចទិញដាច់តែម្តង ស្របពេលខ្សែការពារអង់គ្លេសវ័យ២៩ឆ្នាំរូបនេះ មិនស្ថិតក្នុងតម្រូវការរបស់អ្នកចាត់ការលោក Ange Postecoglou។ Dier បង្ហាញខ្លួនតែ៤ប្រកួតប៉ុណ្ណោះនៅ Premier League រដូវកាលនេះ ដោយអ្នកចាត់ការសញ្ជាតិអូស្ត្រាលី ដាក់ឱ្យ Emerson Royal លេងក្នុងតំណែងការពារកណ្តាលជំនួសវិញ។ អនុញ្ញាតឱ្យ Dier ចាកចេញ ប៉ុន្តែ ក្រុមរហស្សនាមមាន់ខ្នាយមាស បានទិញយក Dragusin ពី Genoa នៃលីគកំពូលអ៊ីតាលី ជំនួសវិញ ក្នុងតម្លៃ ៣១លានដុល្លារ។ ខ្សែការពារអន្តរជាតិរ៉ូម៉ានីរូបនេះ ក៏ស្ថិតក្នុងការចង់បានរបស់ Bayern Munich ផងដែរ។ រុះរើតំបន់ការពារ អ្នកចាត់ការ Postecoglou ក៏បានខ្ចី Timo Werner អតីតខ្សែប្រយុទ្ធ Chelsea ពី RB Leipzig នៃលីគកំពូលអាល្លឺម៉ង់បន្ថែមទៀត។ កីឡាករអាល្លឺម៉ង់រូបនេះ ទំនងមកជំនួស Son Heung-min ដែលជាប់ភារកិច្ចជួយក្រុមជម្រើសជាតិកូរ៉េខាងត្បូងនៅ Asian Cup។ ដោយឡែក Jadon Sancho ឯណោះវិញ ក្រោយរកាំរកូសជាមួយអ្នកចាត់ការទូទៅ Man Utd លោក Erik ten Hag ទីបំផុតត្រូវបានបញ្ចេញត្រឡប់ទៅក្រុម Dortmund វិញ ក្នុងលក្ខខណ្ឌខ្ចី។ បិសាចក្រហមបានទិញខ្សែបម្រើអង់គ្លេសវ័យ២៣ឆ្នាំរូបនេះពី Dortmund កាលពីឆ្នាំ ២០២១ ក្នុងតម្លៃ ៩៣លានដុល្លារ។ រយៈពេលជិត៣ឆ្នាំ Sancho បង្ហាញខ្លួន៨២ប្រកួត ស៊ុតបញ្ចូលទី១២គ្រាប់ និងបញ្ជូនបាល់ឱ្យដៃគូសម្រេចទី៦លើក។ ក្រៅពី Sancho បិសាចក្រហមក៏អនុញ្ជាតឱ្យ Donny van de Beek ទៅក្រុម Eintracht Frankfurt របស់អាល្លឺម៉ង់ខ្ចី អំឡុងទីផ្សារដោះដូរខែមករានេះផងដែរ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6918.txt
|
Cristiano Ronaldo ត្រឡប់ទៅឈរលើគេក្នុងនាមអត្តពលិករកប្រាក់ចំណូលខ្ពស់បំផុតលើលោកប្រចាំឆ្នាំ២០២៣ ក្នុងបញ្ជីទស្សនាវដ្តី Forbes ក្នុងចំនួន ១៣៦លានដុល្លារអាម៉េរិក ដោយទម្លាក់ Lionel Messi ទៅលេខ២វិញ ក្រោយរក្សាចំណូល ១៣០លានដុល្លារ។ កីឡាករបាល់បោះ LeBron James ធ្លាក់ពីលេខ២ ទៅឈរចំណាត់ថ្នាក់ទី៤ ស្របពេល Kylian Mbappé ឡើងទៅលេខ៣។
|
ប្រាក់ចំណូលសរុប ១៣៦លានដុល្លារ ត្រូវបានខ្សែប្រយុទ្ធក្រុម Al Nassr រកបានក្នុងរយៈពេល១២ខែ ក្នុងឆ្នាំ២០២៣ តាមរយៈប្រាក់ឈ្នួលក្នុងកីឡាបាល់ទាត់ រួមជាមួយថ្លៃផ្សាយពាណិជ្ជកម្ម និងអាជីវកម្មផ្សេងៗ។ សម្រាប់ Ronaldo ដែលមានវ័យ៣៨ឆ្នាំ នេះជាការដណ្តើមបានតំណែងកំពូលនៅក្នុងចំណាត់ថ្នាក់ប្រចាំឆ្នាំរបស់ Forbes សារជាថ្មីក្នុងនាមអត្តពលិកមានប្រាក់ចំណូលខ្ពស់បំផុតលើលោកក្រោយអាក់ខាន៥ឆ្នាំ ក្រោយកាន់តំណែងនេះ២លើកជាប់គ្នា ក្នុងឆ្នាំ ២០១៦ និង ២០១៧។ ក្នុងចំណោមអត្តពលិកមានចំណូលខ្ពស់បំផុតទាំង១០លើលោក មាន៣រូបជាកីឡាករបាល់ទាត់ ៣រូបជាកីឡាករបាល់បោះ នៅលីគកំពូលអាម៉េរិក NBA និង២រូបជាកីឡាករវាយកូនគោល។ Neymar កីឡាករប្រេស៊ីល និង PSG ដែលជាប់ជាអត្តពលិករកចំណូលបានច្រើនលេខ៤ ប្រចាំឆ្នាំ ២០២២ មិនស្ថិតក្នុងបញ្ជី១០រូបរបស់ Forbes ឆ្នាំ២០២៣នេះឡើយ។ កីឡាករបាល់បោះ LeBron James របស់ក្រុម Los Angeles Lakers ធ្លាក់ពីលេខ២ ទៅលេខ៤វិញ ដោយរកបានចំណូលសរុបប្រចាំឆ្នាំចំនួន ១១៩,៥លានដុល្លារ ខណៈ Mbappé ខ្សែប្រយុទ្ធក្រុម PSG ស្ថិតនៅលេខ៣ ដោយរកបាន ១២០លានដុល្លារ។ ចំណាត់ថ្នាក់បន្តបន្ទាប់ទៀតរួមមាន៖ - ទី៥ Canelo Alvarez អ្នកប្រដាល់សញ្ជាតិម៉ិកស៊ិក រកចំណូលបាន ១១០ លានដុល្លារ។ -ទី៦ Dustin Johnson កីឡាករវាយកូនគោលរបស់អាម៉េរិក រកចំណូលបាន ១០៧លានដុល្លារ។ -៧ Phil Mickelson កីឡាករវាយកូនគោលរបស់អាម៉េរិក រកចំណូលបាន ១០៦លានដុល្លារ។ - ទី៨ Stephen Curry កីឡាករបាល់បោះរបស់ក្រុម Golden State Warriors បានចំណូល ១០០,៤ លានដុល្លារ។ - ចំណាត់ថ្នាក់ទី៩ កីឡាករវាយកូនបាល់ Roger Federer បានចំណូល ៩៥,១ លានដុល្លារ។ - ទី១០ Kevin Durant កីឡាករបាល់បោះរបស់ក្រុម Brooklyn Nets មានចំណូល ៨៩,១ លានដុល្លារ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6919.txt
|
លោក Thierry Henry អតីតកីឡាករក្រុមជម្រើសជាតិបារាំង និងជាវីរបុរសក្រុម Arsenal បាននិយាយថា លោកបានឆ្លងកាត់បញ្ហាជំងឺផ្លូវចិត្ត និងធ្លាក់ទឹកចិត្ត ស្ទើតែពេញមួយអាជីពបាល់ទាត់។
|
បុរសវ័យ ៤៦ឆ្នាំ បានបញ្ចប់អាជីពជាកីឡាករបាល់ទាត់នៅក្នុងឆ្នាំ ២០១៤ ក្រោយប្រើពេល ២០ឆ្នាំ ដ៏អស្ចារ្យលេងជាមួយនឹងក្លិបដូចជា AS Monaco, Juventus, Arsenal, Barcelona និងចុងក្រោយ New York Red Bulls។ Henry មានភាពជោគជ័យក្នុងអាជីពខ្លាំងអំឡុងពេលលេងឱ្យក្រុមរហស្សនាមកាំភ្លើងធំ ព្រមទាំងជាមួយ Barcelona របស់អេស្ប៉ាញ។ គ្រាប់បាល់ ២២៨គ្រាប់ Henry រកបានសម្រាប់ក្រុម Arsenal ថែមទាំងជួយក្រុមឈ្នះពានរង្វាន់ Premier League ចំនួន ២លើក មុនពេលផ្លាស់ប្តូរទៅកាន់ Barcelona។ ក្នុងអាជីពនៅទឹកដីអេស្ប៉ាញ អតីតកីឡាករក្រុមជម្រើសជាតិបារាំង បានឈ្នះពានរង្វាន់ La Liga និង Champions League។ Henry ក៏ជាម្ចាស់ពាន World Cup មួយរូបជាមួយនឹងក្រុមមាន់គកបារាំង ដោយបច្ចុប្បន្នកំពុងប្រកបអាជីពដឹកនាំក្រុមយុវជនអាយុក្រោម ២១ឆ្នាំ របស់បារាំង។ អាជីពក្នុងនាមជាគ្រូបង្វឹក Henry ធ្លាប់ធ្វើជាគ្រូបង្វឹកក្រុមបែលហ្ស៊ិក គ្រូបង្វឹកក្រុម AS Monaco និងក្លិប Montreal Impact។ នៅក្នុងកិច្ចសម្ភាសមួយជាមួយនឹងកម្មវិធីជជែកផតឃែស The Diary of a CEO អតីតកីឡាករក្រុមកាំភ្លើងធំ បានលើកឡើងថា លោកបានឆ្លងកាត់នូវជំងឺធ្លាក់ទឹកចិត្តស្ទើតែពេញមួយអាជីព។ «ពេញមួយអាជីពរបស់ខ្ញុំ ហើយតាំងតែពីខ្ញុំកើតមក ខ្ញុំច្បាស់ជាធ្លាក់ទឹកចិត្ត។ តើខ្ញុំដឹងពីវាទេ? ទេ! តើខ្ញុំបានធ្វើអ្វីទាក់ទងនឹងរឿងនេះទេ? ទេ! ប៉ុន្តែខ្ញុំបានសម្របតាមវិធីដែលធ្លាក់ចូលទៅក្នុងបញ្ហានោះ។»។ នេះបើតាមសម្តីរបស់ Henry។ មិនត្រឹមតែប៉ុណ្ណោះ Henry អះអាងទៀតថា ពេលវេលាដែលលោកជួបបញ្ហាលំបាកខ្លាំងបំផុតនោះ គឺអំឡុងពេលពិភពលោក បានជួបបញ្ហាជំងឺរាតត្បាតកូវីដ-១៩ ខណៈដែលកាលនោះលោកបានដឹកនាំក្រុម Montreal ស្ថិតក្នុងលីគ Major League Soccer។ បុរសវ័យ ៤៦ឆ្នាំ បន្ថែនដូច្នេះថា ៖ «ខ្ញុំនៅឯកោក្នុងទីក្រុងម៉ុងរ៉េអាល់ ហើយការមិនអាចជួបកូនខ្ញុំបានរយៈពេលជាងមួយឆ្នាំ គឺជារឿងដ៏ពិបាកណាស់។ ពេលខ្លះខ្ញុំស្រក់ទឹកភ្នែកម្នាក់ឯង ហើយខ្ញុំមិនដឹងទេថាតើហេតុអ្វី តែប្រហែលជាខ្ញុំមិនបាននៅជិតក្រុមគ្រួសាររយៈពេលយូពេក។»៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_692.txt
|
ព្រះរាជបុត្រច្បងរបស់ម្ចាស់ក្សត្រីយ៍អេលីហ្សាបែតទីពីរ (Elizabeth II) ព្រះអង្គម្ចាស់ ឆាលស៍ (Charles) ព្រះជន្ម៧៣វស្សា ឡើងស្នងរាជ្យជាស្ដេចនៃចក្រភពអង់គ្លេសដោយស្វ័យប្រវត្តិ និងជាប្រមុខរដ្ឋនៃអាណាចក្រចំនួន១៤ផ្សេងទៀតដែលស្ថិតក្នុងបណ្ដាប្រទេស Commonwealth ។ នាយករដ្ឋមន្ត្រីចក្រភពអង់គ្លេស Liz Truss ក៏បានជំរុញឱ្យមានការគាំទ្រព្រះមហាក្សត្រថ្មី។
|
រាជវាំង Buckingham បានចេញសេចក្ដីថ្លែងការណ៍មួយនៅថ្ងៃទី៨ ខែកញ្ញាថា ម្ចាស់ក្សត្រីយ៍ អេលីហ្សាបែតទីពីរបានសោយទិវង្គតដោយក្នុងព្រះជន្មាយុ៩៦វស្សា ក្រោយបានសោយរាជ្យ៧០ឆ្នាំ។ តាមច្បាប់អង់គ្លេស ព្រះអង្គម្ចាស់ឆាលដែលជារជ្ជទាយាទ ឡើងគ្រងរាជ្យភា្លមៗតែម្ដង ដោយមានព្រះនាមឆាលទី៣ (Charles III) ។ ក្នុងសារប្រកាសពីការសោយទិវង្គតរបស់មាតាទ្រង់ មហាក្សត្រឆាលស៍ទីបី បានបញ្ជាក់ថា ការចូលទិវង្គត ជាទីសោកស្តាយដ៏ក្រៀមក្រំបំផុតសម្រាប់ទ្រង់ និងសមាជិកគ្រួសារទាំងអស់។ «ពួកយើងកាន់ទុក្ខយ៉ាងជ្រាលជ្រៅចំពោះការសោយទិវង្គតរបស់ម្ចាស់ក្សត្រីយ៍ជាទីស្រឡាញ់និងជាមាតាជាទីស្រឡាញ់ជាខ្លាំង»។ មហាក្សត្រឆាលស៍ទីបីមានព្រះបន្ទូលបែបនេះរួចបន្តថា ការបាត់បង់នេះ ក៏ជាទុក្ខសោកដ៏ធំមួយចំពោះប្រជាជនទូទាំងប្រទេស ចក្រភព និងមនុស្សជាច្រើននៅជុំវិញពិភពលោក។ យ៉ាងណាមិញ ពិធីរាជាភិសេកផ្លូវការ នឹងមិនធ្វើឡើងឆាប់នេះឡើយ។ ម្ចាស់ក្សត្រីយ៍អេលីហ្សាបែតទីពីរ ត្រូវបានគ្រងរាជ្យនៅខែមិថុនាឆ្នាំ១៩៥៣ ដែលមានរយៈពេល១៦ខែបន្ទាប់ពីមហាក្សត្រ George VI បានចូលទិវង្គត។ កន្លងមក មហាក្សត្រឆាលទីបី ត្រូវបានមើលឃើញថា មិនសូវមានប្រជាប្រិយភាពដូចមាតារបស់ទ្រង់ឡើយ តែគេរំពឹងថា ទ្រង់អាចនឹងកែប្រែទិសដៅនៃរាជានិយមអង់គ្លេស។ ព្រះមហាក្សត្រឆាលទី៣ ជាអ្នកតស៊ូមតិដ៏រឹងមាំសម្រាប់ការពារធម្មជាតិ និងបរិស្ថាន ហើយបានបង្កើតអង្គការសប្បុរសធម៌មួយចំនួនដែរ។ ស្ដេចឆាលទី៣ មានបុត្រ២អង្គ។ ព្រះអង្គម្ចាស់ William ដែលជាបុត្រាច្បង នឹងក្លាយជារជ្ជទាយាទថ្មី ហើយបុត្រាបុត្រី៣អង្គ នឹងឈរលំដាប់ទី២ ទី៣ និងទី៤ បន្តបន្ទាប់គ្នា។ ចំណែកព្រះអង្គម្ចាស់ Harry វិញ មានលេខរៀងទី៥ ក្នុងការលំដាប់សមាជិករាជវង្សដែលត្រូវឡើងសោយរាជ្យ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6920.txt
|
កីឡដ្ឋានដ៏ធំប្រចាំអាម៉េរិក MetLife គ្រោងផ្លាស់ប្តូរកៅអីអង្គុយចំនួន ១,៧៤០ កៅអី ដើម្បីពង្រីកទីតាំងអង្គុយក្នុងទីលានសម្រាប់ត្រៀមការប្រកួត FIFA World Cup ឆ្នាំ ២០២៦ និងដើម្បីចូលរួមដេញថ្លៃទទួលការប្រកួតវគ្គផ្តាច់ព្រ័ត្រ។ ការកែលម្អរឡើងវិញ នឹងត្រូវធ្វើឡើងក្រោយពេលការរៀបចំការប្រកួតពានរង្វាន់ Copa America រួច។
|
កីឡដ្ឋានស្ថិតក្នុងតំបន់ជាយក្រុង Rutherford របស់រដ្ឋ New Jersey កំពុងត្រៀមខ្លួនសម្រាប់រៀបចំការប្រកួតបាល់ទាត់ពិភពលោក World Cup 2026 ដែលជាការប្រកួតមានកំណែរទម្រង់កើនដល់ចំនួន ៤៨ក្រុមលើកដំបូង ដែលនឹងធ្វើឡើងចាប់ពីថ្ងៃទី១៩ ខែកក្កដា ឆ្នាំ ២០២៦។ កីឡដ្ឋាន MetLife ក៏នឹងត្រូវត្រៀមខ្លួនសម្រាប់ការប្រកួតជុំចុងក្រោយចាប់ពីវគ្គពាក់កណ្តាលផ្តាច់ព្រ័ត្រដូចទៅនឹងកីឡដ្ឋាន AT&T ក្នុងទីក្រុង Arlington រដ្ឋតិចសាស់។ ទោះអាម៉េរិកធ្វើជាម្ចាស់ផ្ទះរៀបចំការប្រកួតរួមសហការជាមួយនឹងប្រទេសម៉ិកស៊ិក និងកាណាដា តែ សហព័ន្ធបាល់ទាត់អន្តរជាតិ (FIFA) នៅមិនទាន់សម្រេចថាកីឡដ្ឋានណាមួយនឹងធ្វើជាទីតាំងរៀបចំការប្រកួតវគ្គផ្តាច់ព្រ័ត្រនៅឡើយ។ បើតាមការអះអាងរបស់លោក Heimo Schirgi នាយកប្រតិបត្តិរបស់ FIFA ការប្រកួតក្នុងឆ្នាំ ២០២៦ គឺរៀបចំដោយស្ថាប័ន FIFA ដោយផ្ទាល់ មិនដូចកាលឆ្នាំ ១៩៩៤ ដែលរៀបចំដោយមន្ត្រីរៀបចំរបស់ម្ចាស់ផ្ទះឡើយ។ សម្រាប់ការរៀបចំ FIFA បាននិយាយក្នុងសេចក្តីថ្លែងការណ៍របស់ខ្លួនដូច្នេះថា ៖« កីឡដ្ឋានមួយចំនួនទាមទារគម្រោងដើមទុន ហើយកំពុងត្រូវបានគ្រប់គ្រងគម្រោងនីមួយៗខុសៗពីគ្នា ដោយកន្លែងខ្លះកំណត់ពេលការងារទូទាំងការប្រកួត NFL Offseason ជាច្រើន។ កន្លែងផ្សេងទៀតគ្រោងនឹងបញ្ចប់ាការប្រកួតមួយចំនួននៅរដូវផ្ការីកឆ្នាំ ២០២៦ តែម្តង។»។ MetLife ជាកីឡដ្ឋានដែលបើកដំណើរការតាំងពីឆ្នាំ ២០១០ ដោយកីឡដ្ឋាននេះផ្ទុកមនុស្សបានចំនួន ៨៣,៣៦៧នាក់ ដែលជាចំនួនសមស្របតាមស្តង់ដាររបស់ការប្រកួតវគ្គផ្តាច់ព្រ័ត្ររបស់ World Cup។ កីឡដ្ឋានដែល World Cup តម្រូវសម្រាប់វគ្គផ្តាច់ព្រ័ត្រចាប់ពីចំនួន ៧៤,៨៩៥នាក់ ឡើងទៅ។ គ្រោងការផ្លាស់ប្តូរកៅអីអង្គុយកីឡដ្ឋាន MetLife គឺដើម្បីធ្វើឱ្យសមស្របទៅតាមស្តង់ដារដែល FIFA តម្រូវពោលគឺទំហំទីលានប្រកួតមានប្រវែង ៦៨គុណ ១០៥ម៉ែត្រ។ ភាគច្រើនកីឡដ្ឋាននៅអាម៉េរិកមានទំហំទីលានប្រកួតតូចជាងស្តង់ដា FIFA ដោយពួកគេតែងតែប្រើទំហំទីលាន ៤៩ គុណ ១១០ម៉ែត្រ តម្រូវសម្រាប់ការប្រកួតកីឡាបាល់ទាត់បែបអាម៉េរិក NFL ដែលជាកីឡាដ៏ល្បីប្រចាំប្រទេសនេះ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6921.txt
|
លោក Wayne Rooney ត្រូវបានក្លិប Birmingham City បណ្តេញចេញពីតំណែងជាអ្នកចាត់ការទូទៅបន្ទាប់ពីដឹកនាំក្រុមមិនបានល្អ ដោយចាញ់ ៩លើក ចំណោម ១៥ប្រកួត បណ្តាលឱ្យក្រុមធ្លាក់ទៅបាតតារាងនៃក្របខណ្ឌ Championship។
|
ក្លិប Birmingham ដែលគ្រប់គ្រងដោយម្ចាស់ជាជនជាតិអាម៉េរិកលោក Tom Wagner ម្ចាស់ក្រុមហ៊ុន Knighthead Capital Management បានសម្រេចបណ្តេញលោក Rooney ចេញពីតំណេង ក្រោយពេលដែលក្រុមចាញ់ Leeds United លទ្ធផល ៣-០ ចំថ្ងៃបុណ្យឆ្លងឆ្នាំសកល។ បើតាមសេចក្តីថ្លែងការណ៍របស់ក្លិប Birmingham នាថ្ងៃទី២ ខែមករា បាននិយាយដូច្នេះថា ៖«ក្លិប Birmingham City ថ្ងៃនេះបានចែកផ្លូវគ្នាជាមួយអ្នកចាត់ការ Wayne Rooney និងគ្រូបង្វឹកក្រុមទីមួយលោក Carl Robinson។ ថ្វីបើមានការខិតខំប្រឹងប្រែងអស់ពីសមត្ថភាពក៏ដោយ ក៏លទ្ធផលមិនបានបំពេញតាមរំពឹងទុកដែលបញ្ជាក់យ៉ាងច្បាស់ដូចពេលដំបូងឡើយ ដូច្នេះក្រុមប្រឹក្សាភិបាលមើលឃើញថា ការផ្លាស់ប្តូរការគ្រប់គ្រងគឺជាផលប្រយោជន៍ល្អបំផុតរបស់ក្លិប។»។ ក្លិបស្ថិតក្នុងលីគទីពីរអង់គ្លេស ក៏បានផ្ញើសារអរគុណដល់លោក Rooney និងលោក Robinson សម្រាប់ការប្រើប្រាស់ពេលវេលាក្នុងការអភិវឌ្ឍក្លិបពេលកន្លងមក។ ក្លិបក៏បានតែងតាំងលោក Steve Spooner ដែលជាអ្នកជំនាញអភិវឌ្ឍបាល់ទាត់ នឹងចូលកាន់កាប់តំណែងបណ្តោះអាសន្ន។ មិនត្រឹមតែ Rooney ឡើយដែលត្រូវបានបណ្តេញចេញ បើតាមប្រភពជិតស្និទ្ធិបានប្រាប់ទូរទស្សន៍ ESPN ថាតំណែងរបស់លោក Garry Cook ដែលជានាយកប្រតិបត្តិរបស់ក្លិប Birmingham ដែលបានជួយដល់លោក Rooney បានចូលកាន់តំណែង ក៏ស្ថិតនៅក្រោមការត្រួកពិនិត្យពីការដកចេញពីតំណែង។ Wayne Rooney មានភាពជោគជ័យខ្លាំងនៅក្នុងអាជីពជាកីឡាកររបស់គេនៅក្នុងក្លិប Manchester United ដោយគេបានរួមចំណែកជាច្រើនក្នុងការជួយដល់ក្លិបឈ្នះពានរង្វាន់ជាច្រើនដូចជា Premier League, EFL Cup, FA Cup, Champions League, Europa League និង FIFA Club World Cup ជាដើម។ ប៉ុន្តែសម្រាប់អាជីពជាគ្រូបង្វឹក អតីតកីឡាករដ៏ល្បីល្បាញរបស់អង់គ្លេស មិនជោគជ័យឡើយ ដោយការដឹកនាំក្លិបកន្លងមកដូចជាក្លិប Derby county លីគទីពីរអង់គ្លេស, ក្លិប D.C. United របស់អាម៉េរិក ក៏សុទ្ធសឹងតែធ្វើមិនបានល្អហើយត្រូវបានបណ្តេញចេញដូចៗគ្នា៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6922.txt
|
Liverpool យកឈ្នះ Arsenal លទ្ធផល ២-០ បន្តដំណើរជុំទី៤ ពានរង្វាន់ FA Cup ស្របពេល Chelsea, Manchester City និង Aston Villa ដែលមកពី Premier League ក៏រកបានជ័យជម្នះរៀងខ្លួនក្នុងជំនួបជុំទី៣។
|
២គ្រាប់នៅចុងម៉ោង ដែលកើតឡើងកីឡាករ Jakub Kiwior ធ្វើឱ្យចូលទីខ្លួនឯងនៅនាទី៨០ និងការស៊ុតរបស់ Luis Diaz នៅនាទី៩០+៥ បានជួយ Liverpool ឈ្នះ Arsenal ២-០ ក្នុងការប្រកួត FA Cup ជុំទី៣ នៅរាត្រីថ្ងៃទី៧ ខែមករា។ ទម្រង់លេងមិនល្អក្រុមម្ចាស់ផ្ទះ Arsenal បន្តឈានដល់ក្នុងឆ្នាំ ២០២៤ ដោយការប្រកួតក្នុងវគ្គទីមួយម្ចាស់ទីលានកីឡដ្ឋាន Emirate បានបាត់បង់ឱកាសក្នុងការស្វែងរកគ្រាប់បាល់ រហូតឈានដល់វគ្គទីពីរក្រុមភ្ញៀងហង្សក្រហមក៏អាចរកបានឱកាសជ័យជម្នះរបស់ពួកគេនៅចុងម៉ោង។ ២គ្រាប់ដ៏អស្ចារ្យក្នុងទឹកដីក្រុមកាំភ្លើង បានជួយរុញច្រាន Liverpool អង្គុយរង់ចាំការចាប់ឆ្នោតសម្រាប់ការប្រកួតនៅជុំទី៤ បន្តទៀត ចំណែក Arsenal របូតការប្រជែងពានរង្វាន់មួយបន្ថែមទៀតបន្ទាប់ពីពានរង្វាន់ EFL Cup។ ដោយឡែក Chelsea កំពុងបន្តដំណើរក្នុងពានក្រៅពីក្របខណ្ឌ Premier League ដោយយកឈ្នះក្រុមពីលីគទី៣ Preston North End ក្នុងលទ្ធផល ៤-០ នៅជុំទី៣។ ការស៊ុតពីសំណាក់កីឡាករ Armando Broja, Thiago Silva, Raheem Sterling និង Enzo Fernandez ជួយដល់តោខៀវឡើងទៅការប្រកួតជុំទី៤ បន្តទៀត។ ក្រៅពីពានរង្វាន់ Premier League ក្រុមរហស្សនាមតោខៀវហាក់ខ្លាំងក្លាក្នុងការប្រកួតប្រជែងពានផ្សេងទៀត ខណៈបច្ចុប្បន្នពួកគេកំពុងប្រជែងពានរង្វាន់ EFL Cup ឈានដល់វគ្គពាក់កណ្តាលផ្តាច់ព្រ័ត្រ ទន្ទឹមគ្នានឹងពាន FA Cup បន្តទៅជុំទី៤។ Manchester City ក៏ធ្វើការងាររបស់ខ្លួនដ៏អស្ចារ្យ ដោយបានលុតក្រុមមកពីលីគលំដាប់ទីពីរ Huddersfield Town លទ្ធផលដល់ទៅ ៥-០ ខណៈការប្រកួតខ្សែបម្រើដ៏ខ្លាំងប្រចាំក្រុម Kevin De Bruyne បានវិលត្រឡប់មកកាន់ទីលានវិញលើកដំបូងក្រោយជាពីរបួស។ កីឡាករ Phil Foden ២គ្រាប់, Julian Alvarez, Jeremy Doku និងកីឡាករ Ben Jackson ដែលស៊ុតចូលទីខ្លួនឯង បានជួយដល់ក្រុមរហស្សនាមមេឃខៀវឱ្យឈានជើងឡើងទៅកាន់វគ្គបន្ទាប់ ក្នុងនាមជាក្រុមការពារជើងឯក។ ចំណែក Aston Villa ក្រុមលេខពីរក្របខណ្ឌ Premier League ក៏រកបានឱកាសដើម្បីទៅកាន់ជុំទី៤ ក្រោយពេលយកឈ្នះការប្រកួតលើក្រុម Middlesbrough លទ្ធផល ១-០ យ៉ាងតឹងតែង។ ក្រុមរបស់លោក Unai Emery យកឈ្នះការប្រកួតយ៉ាងលំបាកលើម្ចាស់ផ្ទះ ខណៈកីឡាកររបស់លោកទទួលបានកាតលឿងច្រើនសន្ធឹកសន្ធាប់ដល់ទៅ ៥នាក់ ពីការប៉ះទង្គិចគ្នាជាមួយនឹងក្រុមម្ចាស់ផ្ទះដែលព្យាយាមវាយសម្រុកស្វែងរកគ្រាប់បាល់។ ជ័យជម្នះអរគុណដល់ការស៊ុតពីសំណាក់កីឡាករ Matty Cash នៅនាទី៨៧។ ទន្ទឹងនឹងនេះ Nottingham Forest ស្មើ ២-២ ជាមួយនឹងក្រុម Blackpool និង West Ham United ស្មើ ១-១ ជាមួយនឹងក្រុម Bristol City ហើយ Luton Town ស្មើ ០-០ ជាមួយក្រុម Bolton Wanderers ក្រុមដែលមកពីក្របខណ្ឌលីគកំពូលអង់គ្លេសទាំងពីរ នឹងត្រូវបន្តប្រជែងការប្រកួតជើងទីពីរបន្តទៀតដើម្បីរកបានក្រុមដែលឈ្នះការប្រកួតឡើងទៅកាន់វគ្គបន្ទាប់៕ ខាងក្រោមនេះជាការប្រកួតរបស់ក្រុមដទៃទៀត Sheffield Wednesday ឈ្នះ Cardiff City លទ្ធផល ៤-០ Swansea City ឈ្នះ Morecambe លទ្ធផល ២-០ Peterborough United ចាញ់ Leeds United ៣-០ Shrewsbury Town ចាញ់ Wrexham ១-០ West Bromwich Albion ឈ្នះ Aldershot Town ៤-១៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6923.txt
|
Sadio Mane តារាបាល់ទាត់ក្រុម Al Nassr ចំណាយប្រាក់ផ្ទាល់ខ្លួនកសាងកីឡដ្ឋានឈ្មោះថា Bambali សម្រាប់ប្រជាជនស្ថិតក្នុងភូមិកំណើតរបស់គេនៅក្នុងប្រទេសសេណេសហ្កាល់ ទ្វីបអាហ្រ្វិក។ កីឡដ្ឋានថ្មីត្រូវបាន សាងសង់រួចរាល់ក្នុងរយៈពេល ១ឆ្នាំកន្លះ ដែលជាការបំពេញតាមការសន្យារបស់ Mane ចំពោះអ្នកភូមិស្រុក។
|
ដំបូង ទីតាំងកីឡដ្ឋានដែលត្រូវកសាង ជាដើមមានភក់ទាំងស្រុងអំឡុងពេលខែមានភ្លៀងធ្លាក់ ហើយកាលពីខែមិថុនា ឆ្នាំ ២០២២ Mane កាលនៅប្រកបអាជីពនៅ Liverpool ក៏ត្រូវបានគេថត អំឡុងពេលលេងបាល់ជាមួយនឹងមិត្តភក្កិរបស់គេក្នុងភូមិកំណើត Bambali។ កាលពេលថ្មីៗនេះ Mane បានចូលរួមពិធីបើកសម្ពោធកីឡដ្ឋានថ្មី ដោយមានការចូលរួមពីសំណាក់ឥស្សរជនមួយចំនួន ជាសមាជិករដ្ឋាភិបាលសេណេហ្កាល់ ដែលជាបុគ្គលដែលតែងតែគាំទ្រដល់អតីតខ្សែប្រយុទ្ធក្រុម Liverpool។ កីឡដ្ឋានដែលខ្សែប្រយុទ្ធវ័យ ៣១ឆ្នាំ បានកសាងនោះ ប្រើប្រាស់រយៈពេល ១ឆ្នាំកន្លះ មុនពេល Mane អាចមកសម្ពោធដាក់ឱ្យប្រើប្រាស់ជាផ្លូវការសម្រាប់កីឡដ្ឋាននៅក្នុងភូមិស្រុករបស់គេ ស្របតាមការសន្យា។ សម្រាប់ប្រទេសសេណេហ្កាល់ ក៏ដូចជាប្រជាជនភូមិស្រុករបស់គេដែលរស់នៅក្នុងភូមិ Bambali ខ្សែប្រយុទ្ធក្រុម Al Nassr តែងតែនាំយកនូវប្រាក់ចំណូលបានពីការប្រកួតរបស់គេ ទៅជួយអភិវឌ្ឍដល់ភូមិកំណើត ដើម្បីឱ្យមានភាពរីកចម្រើនក្នុងសង្គមលើវិស័យកីឡា។ Mane បានជួយកសាង សាលារៀន មន្ទីរពេទ្យ ទាំងក្នុងភូមិស្រុក និងតំបន់ដទៃផ្សេងទៀត ដែលជាគំរូល្អបំផុតមួយក្នុងវិស័យបាល់ទាត់។ បច្ចុប្បន្នកីឡាករវ័យ ៣១ឆ្នាំ កំពុងតែហ្វឹកហាត់ជាមួយនឹងក្រុមជម្រើសជាតិសេណេហ្កាល់ ត្រៀមខ្លួនសម្រាប់ការប្រកួតប្រជែងពានរង្វាន់ទ្វីបអាហ្រ្វិក Africa Cup of Nations ដែលនឹងចាប់ផ្តើមពីថ្ងៃទី១៣ ខែមករា រហូតដល់ថ្ងៃទី១៧ ខែកុម្ភៈ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6924.txt
|
ក្រុមកីឡាបាល់ទាត់ជម្រើសជាតិកូរ៉េខាងត្បូងចាប់ផ្តើមយុទ្ធនាការស្វែងរកការឈ្នះពានរង្វាន់ទ្វីបអាស៊ី AFC Asian Cup ឆ្នាំ២០២៣ លើកដំបូង ក្រោយខនខានតាំងពីឆ្នាំ ១៩៦០ ដោយឈ្នះក្រុមបារែន លទ្ធផល ៣-១ នៅក្នុងការប្រកួតជំនួបបើកឆាកពូល E នៅថ្ងៃទី១៥ ខែមករា។ ក្រុមហ្សកដានី និងអ៊ីរ៉ាក់ បំបាក់ក្រុមម៉ាឡេស៊ី និងឥណ្ឌូណេស៊ី ដែលមកពីតំបន់អាស៊ីអាគ្នេយ៍ដូចគ្នា។
|
តារាបាល់ទាត់ក្រុម Paris Saint Germain ខ្សែបម្រើ Lee Kang-in បង្ហាញភាពលេចធ្លោរលើសប្រធានក្រុម Son Heung-min ដោយគេបានស៊ុតបាល់បញ្ចូលទី ២គ្រាប់ ក្រោយពេលដែលមិត្តរួមក្រុម Hwang On-Beom ស៊ុតមួយគ្រាប់បើកឆាកនៅក្នុងវគ្គទីមួយ សម្រាប់ក្រុមដឹកនាំដោយលោក Jurgen Klinsmann។ ចំណែកបារែន រកបាន ១គ្រាប់មកវិញ ដោយកីឡាករ Abdullah Al Hashash។ Kang-in វ័យ ២២ឆ្នាំ បង្ហាញពីបច្ចេកទេស និងសមត្ថភាពដ៏រីកចម្រើនសម្រាប់ការប្រកួតឱ្យក្រុមកូរ៉េខាងត្បូង នៅក្នុងវគ្គទីពីរ ដើម្បីជួយស្វែងរកគ្រាប់ទី៣ ដល់ក្រុមនៅក្នុងពូល E។ ដោយឡែកហ្សក់ដានី បំបាក់ក្រុមម៉ាឡេស៊ីចាស់ដៃ ៤-០ នៅក្នុង Asian Cup ពូល E ដោយជួយរុញច្រានពួកគេឡើងឈរកំពូលតារាង ពីលើកូរ៉េខាងត្បូង ដែលឈ្នះបារែន ៣-១។ ៤គ្រាប់ជ័យជម្នះធ្វើបានដោយកីឡាករ Mahmoud Mardi នាទី១២ និងនាទី៣២ ហើយកីឡាករ Mousa Suleiman បាល់ពិន័យ ១១ម៉ែត្រ នាទី១៨ និងនាទី៨៥។ ក្នុងពូល E នេះបារែនឈរចំណាត់ថ្នាក់លេខ៣ បណ្តោះអាសន្ន ចំណែកម៉ាឡេស៊ី នៅបាតតារាង។ មិនខុសពីម៉ាឡេស៊ី ក្រុមឥណ្ឌូណេស៊ីមកពីតំបន់អាស៊ីអាគ្នេយ៍ដូចគ្នា ហើយទើបវិលត្រឡប់ចូលការប្រកួត Asian Cup លើកដំបូង គិតចាប់តាំងពីឆ្នាំ ២០០៧ បានរងបរាជ័យដូចគ្នា។ អ៊ីរ៉ាក់ ធ្វើបានល្អខ្លាំង យកឈ្នះលើឥណ្ឌូណេស៊ី ៣-១ សម្រាប់ជំនួបពូល D។ វគ្គទីមួយឥណ្ឌូណេស៊ី បង្ហាញទម្រង់លេងបានល្អ ដោយអាចតាមរកគ្រាប់បាល់ស្មើ ១-១ ទល់អ៊ីរ៉ាក់បន្ទាប់ពីកីឡាករ Mohamed Ali ស៊ុតបញ្ចូលទីនាទី១៧ ហើយកីឡាករឥណ្ឌូណេស៊ី Merselino Ferdinan តាមស្មើនាទី៣៧។ ២គ្រាប់បន្ថែមទៀតទៅកាន់អ៊ីរ៉ាក់ ធ្វើបានដោយកីឡាករ Osama Rashid នាទី៤៥+៧ និង Aymen Hussein នាទី៧៥។ ជំនួបបន្ទាប់ក្នុងពូល កូរ៉េខាងត្បូង នឹងត្រូវជួបតទល់ជាមួយនឹងក្រុមហ្សក់ដានី ខណៈដែលបារែន ត្រូវជួបម៉ាឡេស៊ី ក្នុងពូល E ចំណែកក្រុមនៅពូល D អ៊ីរ៉ាក់ នឹងត្រូវជួបម្ចាស់ពាន ៤សម័យ ជប៉ុន ខណៈដែលឥណ្ឌូណេស៊ី ត្រូវប៉ះគូប្រកួតប្រជែងវៀតណាម នៅថ្ងៃទី២០ ខែមករា៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6925.txt
|
កីឡាការិនី Sam Kerr ប្រធានក្រុមនារី Chelsea រងរបួសសរសៃ ACL អំឡុងពេលហ្វឹកហាត់ជាមួយនឹងក្រុមក្នុងជំរំហ្វឹកហាត់នៅប្រទេសម៉ារ៉ុក។ នេះបើតាមការប្រកាសរបស់ក្លិប Chelsea នាថ្ងៃទី៧ ខែធ្នូ។
|
បើតាមការប្រកាសរបស់ក្លិបតោខៀវ ៖«កីឡាការិនី Sam នឹងត្រូវវាយតម្លៃដោយអ្នកឯកទេសក្នុងប៉ុន្មានថ្ងៃខាងមុខនេះ បន្ទាប់មកចាប់ផ្តើមការស្តារនីតិសម្បទាជាមួយនឹងក្រុមគ្រូពេទ្យរបស់ក្លិប។«។ សមាគមកីឡាបាល់ទាត់អូស្ត្រាលី ក៏បាននិយាយបន្ថែមលើបញ្ហានេះថា មិនទាន់ដឹងពីពេលគ្រប់គ្រាន់សម្រាប់ការវិលត្រឡប់របស់កីឡាការិនី Sam Kerr ឡើយ ខណៈការខកខានសម្រាប់ការប្រកួតលីគកំពូលនារីរបស់អង់គ្លេស Women Super League រដូវកាល ២០២៣-២៤ ត្រូវបានរំពឹងទុក។ Kerr ជាកីឡាការិនីដ៏ល្បីល្បាញមួយរូប លើវិស័យបាល់ទាត់ និងជាកីឡាការិនីដំបូងគេដែលបានបង្ហាញសមត្ថភាពដ៏អស្ចារ្យទាំងការប្រកួតក្នុងព្រឹត្តិការណ៍ World Cup នារីឆ្នាំ ២០២៣។ Kerr ក៏ជាកីឡាការិនីដំបូងបង្អស់ដែលបានតាំងបង្ហាញលើផ្ទាំងគម្របវីដេអូហ្គេមរបស់ FIFA កាលពីឆ្នាំ ២០២២ ផងដែរ។ កីឡាការិនីវ័យ ៣០ឆ្នាំ ចូលរួមជាមួយនឹងក្រុមនារី Chelsea តាំងពីឆ្នាំ ២០១៩ ដោយនាងរកបានគ្រាប់បាល់ចំនួន ៩៩គ្រាប់ នៅក្នុងការប្រកួតចំនួន ១២៨ប្រកួត និងជួយដល់ក្រុមអង់គ្លេសមួយនេះឈ្នះពានរង្វាន់ជាច្រើន ព្រមទាំងពានរង្វាន់លីគកំពូលនារីចំនួន ៤លើក។ ប្រធានក្រុមជម្រើសជាតិអូស្ត្រាលី ក៏បានឈ្នះពានរង្វាន់ឯកត្តជនស្បែកជើងមាស ចំនួន ២លើក ជាមួយនឹងក្រុម Chelsea និងកាលពីឆ្នាំមុខជាកីឡាការិនីឈរនៅលំដាប់ថ្នាក់លេខ ២ សម្រាប់ពានរង្វាន់ Ballon d’Or បន្ទាប់ពីកីឡាការិនី Aitana Bonmati ដែលឈ្នះ។ ការរងរបួសសរសៃ ACL នេះមិនមែនត្រឹមតែមានកីឡាការិនី Sam Kerr មួយរូបឡើយ ដោយកីឡាការិនីជាច្រើនដូចជា Catarina Macario របស់ក្រុមអាម៉េរិក, Vivianne Miedema របស់ហូឡង់, Beth Mead និង Leah Williamson របស់អង់គ្លេស ដែលលេងឱ្យ Chelsea សុទ្ធឹងតែជួបបញ្ហារបួសនេះដូចគ្នា។ ការរងរបួសនេះបង្កឡើងដោយសារតែកីឡាការិនីទាំងនេះ បានឆ្លងកាត់ការប្រកួតញឹកញប់ ក្រោយជួយដល់ក្រុមជម្រើសជាតិក្នុងការប្រកួតពានរង្វាន់ Women World Cup 2023 រួចមក៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6926.txt
|
Kevin de Bruyne បានធ្វើឱ្យអ្នកគាំទ្រ Manchester City និងអ្នកចាត់ការទូទៅលោក Pep Guardiola ភ្ញាក់ផ្អើល បន្ទាប់ពីរកបាន១គ្រាប់ និងបញ្ជូនឱ្យមិត្តរួមក្រុមសម្រេចទី១លើក ដើម្បីជួយក្រុមវាយបកយកឈ្នះ Newcastle United ទាំងប្រផិតប្រផើយក្នុងលទ្ធផល ៣-២ ក្នុងការប្រកួត Premier League។
|
ក្នុងជំនួបលីគកំពូលអង់គ្លេសសប្តាហ៍ទី២១ នៅរាត្រីថ្ងៃទី១៣ ខែមករា Bernardo Silva ជាអ្នករកបានគ្រាប់បើកឆាកឱ្យក្រុមការពារតំណែងជើងឯក Man City នៅ២៦នាទីដំបូងនៃវគ្គទី១ មុនពេល Alexander Isak និង Anthony Gordon សម្រេចទីម្នាក់មួយគ្រាប់ជាបន្តបន្ទាប់នៅនាទី៣៥ និង៣៧ ដើម្បីជួយ Newcastle នាំមុខ ២-១ វិញ។ ចូលដល់វគ្គទី២ ក្រុមទាំងពីរបន្តវាយសម្រុកគ្នាទៅវិញទៅមកប៉ុន្តែមិនមានគ្រាប់បាល់កើឡើងឡើយ រហូតដល់នាទី៧៤ ខ្សែបម្រើឆ្នើម Kevin De Bruyne ដែលទើបបង្ហាញខ្លួនសារជាថ្មីក្រោយជាពីរបួស ស៊ុតបញ្ចូលទីបានយ៉ាងល្អឱ្យក្រុមលោក Guardiola តាមស្មើ ២-២ ក្រោយប្តូរជំនួស Bernardo Silva ត្រឹម៥នាទី។ មិនត្រឹមតែរកបានគ្រាប់តាមស្មើ ឡើយកីឡាករអន្តរជាតិបែលហ្ស៊ិក ថែមទាំងជាអ្នកបញ្ជូនបាល់យ៉ាងល្អឱ្យមិត្តរួមក្រុម Oscar Bobb សម្រេចទីគ្រាប់ជ័យជម្នះថែមទៀតនៅនាទី៩០+១។ ឈ្នះសារិកាព្រៃ ៣-២ De Bruyne ទទួលបានការអបអរពីអ្នកគាំទ្រ សមាជិកក្រុម និងអ្នកចាត់ការលោក Guardiola។ លោក Guardiola បានហៅ De Bruyne បែបលេងសើចថាជាកីឡាករមានមន្តអាគម។ អ្នកចាត់ការអេស្ប៉ាញរៀបរាបថា៖«នៅពេល De Bruyne មានបាល់នៅនឹងជើង ខ្ញុំមានការជឿជាក់ ហើយអ្វីៗពិតជាកើតឡើងមែននៅពេលខ្សែបម្រើដ៏អស្ចារ្យរូបនេះ បញ្ជូនបាល់យ៉ាងល្អ Bobb ដែលមានល្បឿនដូចជាអ្នករត់ប្រណាំងសម្រេចទីគ្រាប់ជ័យជម្នះ។ ខ្ញុំពិតជារីករាយណាស់»។ តាមរយៈជ័យជម្នះនេះ បានជួយក្រុមការពារជើងឯកលីគកំពូលអង់គ្លេស ឡើងទៅឈរលេខ២ វិញដោយមាន៤៣ពិន្ទុ តាមពីក្រោយក្រុមកំពូលតារាង Liverpool ២ពិន្ទុ ក្រោយប្រកួត២០លើកដូចគ្នា។ Newcastle ធ្លាក់ទៅលេខ១០ ដោយរក្សា២៩ពិន្ទុដដែល ក្រោយប្រកួត២១លើក ស្របពេល Chelsea ឡើងទៅលេខ៨បណ្តោះអាសន្ន មាន៣១ពិន្ទុ ក្រោយឈ្នះ Fulham ១-០ តាមរយៈការស៊ុតបញ្ចូលរបស់ Cole Palmer ដោយបាល់ប៉េណាល់ទី៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6927.txt
|
ខណៈទីផ្សារដោះដូរពាក់កណ្តាលរដូវកាលឈានមកដល់ ក្លិប Barcelona បានបង្ហាញពីកង្វះខាតក្នុងការចាយប្រាក់ ទិញយកកីឡាករមានតម្លៃខ្លួនថ្លៃៗទៅរួមក្រុម។ លោក Xavi Hernandes អ្នកចាត់ការទូទៅលើកឡើងថាក្លិបយក្សអេស្ប៉ាញគ្មានលទ្ធភាពក្នុងការនាំយកខ្សែប្រយុទ្ធឆ្នើមដូចជា Erling Haaland និង Kylian Mbappe ឡើយ។
|
កន្លងមក Barca ជាក្លិបដែលគេល្បីថាបានចំណាយប្រាក់ច្រើនសន្ធឹកសន្ធាប់ក្នុងការនាំយកកីឡាករទៅចូលរួមក្រុម តួយ៉ាងដូចជាអតីតកីឡាករ Phillippe Coutinho, Antoine Griezmann និង Ousmane Dembele ដែលមានតម្លៃផ្ទេរជាង ១០០លានអឺរ៉ូ (១០៩,២លានដុល្លារ) រៀងៗខ្លួន ចន្លោះឆ្នាំ ២០១៧ ដល់ ២០១៩។ ការផ្ទេរកីឡាករទាំងនេះ ក៏បានធ្វើឱ្យក្លិបជួបបញ្ហាហិរញ្ញវត្ថុមកដល់ពេលនេះ។ បញ្ហាហិរញ្ញវត្ថុទំនងធ្វើឱ្យក្លិប Barca មិនអាចនាំយកកីឡាករល្បីៗឈ្មោះទៀតឡើយក្នុងទីផ្សារដោះដូរពាក់កណ្តាលរដូវកាល ២០២៣-២៤នេះ។ លើបញ្ហាការផ្ទេរ លោក Xavi រំពឹងក្នុងការនាំយកកីឡាករថ្មីមួយចំនួន តែលោកអះអាងថាក្លិបគ្មានលទ្ធផលនាំយកកីឡាករមានតម្លៃខ្លួនថ្លៃ និងល្បីដូចជា Mbappe ឬក៏ Haaland នោះទេ។ «ខ្ញុំត្រូវតែដោះស្រាយជាមួយកីឡាករដែលខ្ញុំមាន ព្រោះពេលនេះយើងមិនអាចគិតអំពីការចុះហត្ថលេខាប្រភេទទាំងនោះបានទេ។ ជាអកុសល យើងមិនស្ថិតក្នុងស្ថានភាពដែលមានឯកសិទ្ធិខាងសេដ្ឋកិច្ចដើម្បីធ្វើដូច្នេះទេ ខ្ញុំនៅសល់កីឡាករដែលខ្ញុំមាន ហើយជាមួយកីឡាករទាំងនោះ យើងត្រូវឈ្នះ យើងត្រូវដែលឈ្នះពានរង្វាន់ និងត្រូវលេងឱ្យបានល្អ ព្រោះថាកម្រិតនោះគឺពិតជាខ្ពស់ខ្លាំងណាស់។»។ Xavi បាននិយាយប្រាប់អ្នកកាសែតបែបនេះមុនជំនួបទល់នឹងក្រុម Las Palmas នាថ្ងៃទី៥ ខែមករា ឆ្នាំ ២០២៣។ បច្ចុប្បន្នក្រុម Barca ស្ថិតនៅចំណាត់ថ្នាក់លេខ ៤ ក្នុងក្របខណ្ឌ La Liga ដោយកំពុងមានគម្លាត ១០ពិន្ទុពីក្រុមកំពូលតារាង Real Madrid ចំនួន ១០ពិន្ទុ ដែលមានការប្រកួតលើសក្រុមរបស់លោក Xavi ចំនួន ១ប្រកួត៕ ដោយឡែកសម្រាប់ Mbappe ក៏ដូចជា Haaland ពួកគេទាំងពីរសុទ្ធសឹងតែជាកីឡាករកំពុងតែមានភាពលេចធ្លោរខ្លាំង ហើយថែមទាំងជាកីឡាករដែលគេកំពុងចាប់អារម្មណ៍ខ្លាំងថានឹងអាចក្លាយជាដៃគូប្រកួតប្រជែង សម្រាបជំនាន់ថ្មីបន្ទាប់ពីតារាបាល់ទាត់ Lionel Messi និង Cristiano Ronaldo ដែលធ្លាប់បានប្រកួតប្រជែងគ្នាកក្រើកពិភពបាល់ទាត់ជិត២០ឆ្នាំ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6928.txt
|
ក្លិប Everton និង Nottingham Forest ប្រឈមមុខនឹងការកាត់ពិន្ទុបន្ទាប់ក្លិបទាំងពីររងការចោទប្រកាន់ពីសំណាក់ក្របខណ្ឌ Premier League ជុំវិញការបំពានច្បាប់លើការចំណាយ និងនិរន្តរភាព (PSR)។ នេះបើតាមការប្រកាសរបស់លីគកំពូលអង់គ្លេស នាថ្ងៃទី១៥ ខែមករា។
|
កាលពីដើមរដូវកាល Everton ត្រូវបានកាត់ចំនួន ១០ពិន្ទុរួចហើយនៅរដូវកាល ២០២៣-២៤ ចំពោះបញ្ហាផ្នែកហិរញ្ញវត្ថុកាលពីរដូវកាល ២០២០-២១ និងរុញច្រានក្រុមធ្លាក់ទៅឈរនៅបាតតារាង។ ឥឡូវនេះទាំង Forest និង Everton ត្រូវបានបញ្ចូលបទចោទទៅកាន់ប្រធានក្រុមប្រឹក្សាចៅក្រម ដែលនឹងតែងតាំងគណៈកម្មការឯករាជ្យមួយ ដើម្បីកំណត់ការដាក់ទណ្ឌកម្មសមស្រប។ បើតាមច្បាប់ប្រកួតដោយយុត្តិធម៌ផ្នែកហិរញ្ញវត្ថុរបស់ Premier League ក្លិបទាំង ២ បានធ្វើឱ្យខាតបង់ប្រាក់អតិបរមា ១០៥លានផោន (១៣៣,៦៣លានដុល្លារ) ក្នុងរយៈពេល ៣ឆ្នាំ។ ជុំវិញបញ្ហានេះ ទាំងក្លិប Everton និង Forest ក៏បានចេញសេចក្តីថ្លែងការណ៍រៀងៗខ្លួន ឆ្លើយតបទៅនឹងការប្រកាសរបស់ Premier League វិញផងដែរ។ ក្លិប Everton អាចធានាដល់អ្នកគាំទ្រថា នឹងបន្តការពារជំហររបស់ខ្លួនលើការចោទប្រកាន់នេះ ដោយក្លិប បានដាក់ពាក្យបណ្តឹងប្រឆាំងនឹងការកាត់ពិន្ទុដែល Premier League ធ្លាប់បានដាក់លើខ្លួនម្តងហើយ និងចោទលីគកំពូលអង់គ្លេសថា បានធ្វើរឿងអយុត្តិធម៌មកលើក្លិប។ កាលពីរដូវកាល ២០២២-២៣ ក្លិប Nottingham Forest ដែលឡើងមកលីគកំពូលក្រោយឈ្នះកៅអីនៅក្របខណ្ឌ Championship បានបំបែកកំណត់ត្រានាំចូលកីឡាករ ២១នាក់។ មូលហេតុនេះដែលនាំឱ្យ Forest ជួបបញ្ហាខាតបង់ប្រាក់ដ៏ច្រើនសន្ធឹកសន្ធាប់។ «ក្លិបមានបំណងបន្តកិច្ចសហប្រតិបត្តិការយ៉ាងពេញលេញ ជាមួយ Premier League លើបញ្ហានេះ ហើយមានទំនុកចិត្តលើដំណោះស្រាយដ៏លឿន និងយុត្តិធម៌។»។ នេះបើតាមសេចក្តីថ្លែងការណ៍របស់ក្លិប Nottingham Forest។ ក្លិបក្នុងលីគកំពូលប្រទេសអង់គ្លេស កាលពីមុនក៏ធ្លាប់ត្រូវបានកាត់ពិន្ទុដូចគ្នាដែរ រួមមាន Middlesbrough កាត់ ៣ពិន្ទុ កាលពីឆ្នាំ ១៩៩៧ ព្រោះខកខានបំពេញតាមកាលវិភាគប្រកួត, Portsmouth កាត់ ៩ពិន្ទុ ឆ្នាំ ២០១០ ព្រោះវិបត្តិហិរញ្ញវត្ថុរបស់ក្លិប៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6929.txt
|
ជំនួបពានរង្វាន់ទ្វីបអាស៊ី AFC Asian Cup 2023 ពូល D ក្រុមជម្រើសជាតិជប៉ុនយកឈ្នះវៀតណាម លទ្ធផលស៊ុតបញ្ចូលទីគ្នាទៅវិញទៅមកយ៉ាងជក់ចិត្ត ៤-២ នៅក្នុងកីឡដ្ឋាន Al Thumama នាថ្ងៃទី១៤ ខែមករា។ របូតគ្រាប់បាល់ ២គ្រាប់ ខ្សែបម្រើជប៉ុន Takumi Mimamino ដែលរកបាន២គ្រាប់ ភ្ញាក់ផ្អើលចំពោះទម្រង់លេងរបស់វៀតណាម។
|
«យើងទាំងអស់គ្នាដឹងថាវៀតណាមគឺពិតជាខ្លាំង ហើយពួកគេពិតជាលេងបានល្អខ្លាំងណាស់ក្នុងការប្រកួតនោះ។ យើងបានប្រយុទ្ធមិនត្រឹមតែជាមួយនឹងក្រុមខ្លាំងដូចវៀតណាមប៉ុណ្ណោះទេ ប៉ុន្តែក៏ដើម្បីការពារកេរ្តិ៍ឈ្មោះរបស់ពួកគេមិនឱ្យយើងស្វែងរកគ្រាប់បាល់ដោយងាយៗឡើយ ហើយខ្ញុំនឹកស្មានមិនដល់ថា វៀតណាមពិតជាធ្វើបានល្អណាស់។»។ Minamino និយាយប្រាប់ទៅកាន់អ្នកកាសែតបែបនេះក្រោយឈ្នះការប្រកួតលទ្ធផល ៤-២។ ជប៉ុន រកបានគ្រាប់បាល់បើកឆាក ១គ្រាប់នៅនាទី១១ ដោយខ្សែបម្រើ Takumi Minamino មុនពេលត្រូវបានកីឡាករ Nguyen Dinh Bac ស៊ុតតាមស្មើ ១-១ មកវិញត្រឹមតែ ៤នាទី នៅនាទី១៦ បន្ទាប់មកកីឡាករ Tuan Hai Pham ខ្សែប្រយុទ្ធស៊ុតបាល់គ្រាប់ទី២ ជួយវៀតណាមនាំមុខ ២-១ ត្រឹមនាទី៣៣ ហើយចុងវគ្គទៅហើយនាទី៤៥ Minamino រកបានគ្រាប់ទី២ មុនពេល ខ្សែប្រយុទ្ធ Keito Nakamura ស៊ុតបន្ថែមគ្រាប់ទី៣ នៅក្នុងនាទីបន្ថែមបង្គ្រប់ ៤៥+៤។ ចូលវគ្គទីពីរ រវាងក្រុមសងខាងហាក់ថមថយការវាយសម្រុកគ្នា និងគ្រាប់បាល់ស៊ុតបញ្ចូលទីគ្នា រហូតដល់នាទី៨៥ កីឡាករ Ayase Ueda រកបានឱកាសស៊ុតបាល់ទី៤ សម្រាប់ជប៉ុននៅចុងវគ្គ នាទី៨៥ ដែលជាការបញ្ជូនរបស់ខ្សែប្រយុទ្ធ Takefusa Kubo។ ជប៉ុនរបូតគ្រាប់បាល់ ២គ្រាប់ នឹងក្លាយជារឿងមិនសប្បាយចិត្តសម្រាប់លោក Hajime Moriyasu រីឯវៀតណាមបង្ហាញពីកម្រិតសមត្ថភាពកើនឡើងរបស់ពួកគេ។ បន្ទាប់ពីលទ្ធផលដ៏ជក់ចិត្តជាមួយនឹងជើងឯក ៤សម័យ ជប៉ុន កីឡាករក្រុមវៀតណាមសរសើរដល់ការដឹកនាំរបស់គ្រូបង្វឹក Phillipe Troussier ដែលបង្រួបបង្រួមក្រុមទាំងមូលឱ្យមានកម្រិតលេងល្អឡើងវិញ។ កីឡាករ Nguyen Dinh bac ដែលស៊ុតបាល់ ១គ្រាប់ទល់ជប៉ុន បាននិយាយដូច្នេះ ៖«ខ្ញុំសប្បាយចិត្តខ្លាំងដែលដែលស៊ុតចូលជប៉ុន រឿងនេះជាកម្លាំងចិត្តសម្រាប់ខ្ញុំក្នុងការព្យាយាមឱ្យបានខ្លាំងនៅការប្រកួតបន្ទាប់របស់វៀតណាម។ […] លោក Troussier បានផ្តល់កម្លាំងចិត្ត និងទំនុកចិត្តក្នុងការអនុញ្ញាតឱ្យយើងចូលលេងនៅក្នុងទីលានប្រកួត បង្ហាញអ្វីដែលល្អបំផុត ផ្តល់ឱ្យអ្នកទស្សនាបានឃើញការប្រកួតដ៏អស្ចារ្យនិងល្អបំផុត។»។ បន្ទាប់ពីការប្រកួតទល់នឹងជប៉ុន រួច វៀតណាមនឹងបន្តការប្រកួតវគ្គចែកពូលទល់ ឥណ្ឌូណេស៊ី នៅថ្ងៃទី១៩ ខែមករា មុនពេលទៅប៉ះអ៊ីរ៉ាក់នៅថ្ងៃទី២៤ ខែមករា៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_693.txt
|
រដ្ឋមន្ត្រីការពារជាតិអូស្ត្រាលីលោក Richard Marles នៅថ្ងៃទី៣១ ខែសីហា អះអាងថា ប៉ាពួអាស៊ីនូវែលហ្គីណេបានស្នើឱ្យមានសន្ធិសញ្ញាសន្តិសុខទ្វេភាគីជាមួយអូស្ត្រាលី ចំពេលមានភាពតានតឹងកើនឡើងនៅប្រជុំកោះប៉ាស៊ីហ្វិកបន្ទាប់ពីប្រទេសចិនបានចុះកិច្ចព្រមព្រៀងសន្តិសុខជាមួយកោះសូឡូម៉ុន។ លោក Marles ក៏បានបង្ហាញបំណងរបស់អូស្ត្រាលីដែលចង់ពង្រឹងទំនាក់ទំនងផ្នែកយោធាជិតស្និទ្ធបន្ថែមទៀតជាមួយប្រទេសមួយនេះផងដែរ។
|
ភាពតានតឹងភូមិសាស្ត្រនយោបាយនៅតំបន់ឥណ្ឌូ-ប៉ាស៊ីហ្វិកបានកើនឡើងខ្លាំងក្នុងរយៈពេលចុងក្រោយនេះ បន្ទាប់ពីកោះសូឡូម៉ុនបានចុះហត្ថលេខាលើកិច្ចព្រមព្រៀងសន្តិសុខជាមួយចិន។ អូស្ត្រាលី នូវែលសេឡង់ និងបណ្តាប្រទេសកោះប៉ាស៊ីហ្វិកផ្សេងទៀតបាននិយាយថា តម្រូវការសន្តិសុខគួរតែត្រូវបានបំពេញដោយចាំបាច់នៅក្នុងតំបន់ដើម្បីទប់ទល់នឹងការគំរាមកំហែង។ ជាមួយនឹងស្ថានភាពបែបនេះ រដ្ឋាភិបាលប៉ាពួអាស៊ីនូវែលហ្គីណេបានខិតទៅរកអូស្ត្រាលីបន្ថែមទៀតដើម្បីបង្កើតជាសន្ធិសញ្ញាការពារសន្តិសុខផ្លូវការមួយ។ «នេះគឺជាគំនិតដែលត្រូវបានលើកឡើងដោយប៉ាពូអាស៊ីនូវែលហ្គីណេ។ យើងបានបង្ហាញច្បាស់ថា ពួកយើងចង់នៅជិតតាមពួកគេដែលយើងអាចធ្វើបាន»។ រដ្ឋមន្ត្រីការពារជាតិអូស្ត្រាលី Richard Marles ប្រាប់វិទ្យុ ABC បែបនេះអំឡុងបទសម្ភាសមួយនៅថ្ងៃទី៣១ ខែសីហា រួចបន្តថា អូស្ត្រាលី ក៏ ចង់កសាង និងពង្រឹងបន្ថែមលើទំនាក់ទំនងផ្នែកយោធាដ៏ជិតស្និទ្ធជាមួយប៉ាពួអាស៊ីនូវែលហ្គីណេ ដែល ជាដៃគូយោធាដ៏សំខាន់មួយ។ នៅថ្ងៃដដែល រដ្ឋមន្ត្រីការបរទេសប៉ាពួអាស៊ីនូវែលហ្គីណេលោក Justin Tkatchenko បានប្រាប់ទូរទស្សន៍អូស្ត្រាលី ABC ថា លោកបានពិភាក្សាអំពីសន្ធិសញ្ញាសន្តិសុខជាមួយសមភាគីអូស្ត្រាលីលោកស្រី Penny Wong អំឡុងដំណើរទស្សនកិច្ចរបស់លោកស្រីទៅកាន់ទីក្រុងព័រម៉ូរេសប៊ីនៅថ្ងៃទី៣០ ខែសីហា។ លោកស្រី Wong លើកឡើងថា កិច្ចសន្ទនានេះស្ថិតនៅដំណាក់កាលដំបូងនៅឡើយ។ គួរបញ្ជាក់ថា ប៉ាពួអាស៊ីនូវែលហ្គីណេ ស្ថិតនៅឆ្ងាយពីគ្នាត្រឹមតែប៉ុន្មានគីឡូម៉ែត្រតែប៉ុណ្ណោះ។ អូស្ត្រាលី និង អាម៉េរិក កំពុងផ្តល់មូលនិធិដល់ការធ្វើឱ្យប្រសើរឡើងចំពោះមូលដ្ឋានទ័ពជើងទឹកប្រទេសមួយនេះនៅលើកោះ Manus បន្ទាប់ពីសំណើរបស់ចិនក្នុងការអភិវឌ្ឍមូលដ្ឋានទ័ពជើងទឹកឡើងវិញក្នុងឆ្នាំ ២០១៨ បានបរាជ័យ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6930.txt
|
លោក Li Tie អតីតកីឡាករក្រុមកីឡាបាល់ទាត់ជម្រើសជាតិចិន បានសារភាពតាមកញ្ចក់ទូរទស្សន៍ថា ខ្លួនបានផ្តល់សំណូករាប់សែនដុល្លារ ដើម្បីទទួលបានការងារជាគ្រូបង្វឹកជម្រើសជាតិចិន និងករណីរៀបចំលទ្ធផលប្រកួតក្នុងក្លិប។
|
ក្រុមជម្រើសជាតិចិនទាំងមូល ក្រោយរងការចោទប្រកាន់ ត្រូបានដាក់ឱ្យស្ថិតក្រោមការស៊ើបអង្កេតអំពើពុករលួយដ៏ធំ ក្នុងនោះអ្នកជាប់ពាក់ព័ន្ធសុទ្ធតែមានមុខតំណែងខ្ពស់។ លោក Li Tie អតីតខ្សែបម្រើក្រុម Everton ដែលកាន់តំណែងជាគ្រូបង្វឹកក្រុមជម្រើសជាតិចិន ត្រូវបានដាក់ឱ្យស្ថិតនៅក្រោមការស៊ើបអង្កេតក្នុងឆ្នាំ ២០២២ ក្រោយមានការចោទប្រកាន់ពីសហព័ន្ធកីឡាបាល់ទាត់ចិន (CFA) ពីបទបំពានច្បាប់ធ្ងន់ធ្ងរ។ ចាប់តាំងពីមានការស៊ើបអង្កេតមក មិនមានព័ត៌មានលម្អិតបន្ថែមក្នុងការចោទប្រកាន់អ្នកជាប់ចោទទាំងនោះទៀតឡើយ រហូតដល់នៅថ្ងៃទី៩ ខែមករា ឆ្នាំ២០២៤ តាមរយៈការចាក់ផ្សាយតាមទូរទស្សន៍រដ្ឋ CCTV លោក Li Tie បានឆ្លើយសារភាពដោយខ្លួនឯងជុំវិញករណីពុករលួយ។ នៅក្នុងកម្មវិធីទូរទស្សន៍ CCTV ដែលផ្សាយជាទៀងទាត់នូវចម្លើយសារភាពរបស់ជនសង្ស័យឧក្រិដ្ឋជន រួមទាំងអតីតមន្ត្រី មុនពេលត្រូវបង្ហាញខ្លួនក្នុងតុលាការនោះ លោក Li សារភាពថា ខ្លួនបានរៀបចំសំណូកជាង៤០ម៉ឺនដុល្លារ ដើម្បីទទួលបានតំណែងគ្រូបង្វឹកចិន ព្រមទាំងបានកំណត់លទ្ធផលប្រកួតទុកមុនអំឡុងធ្វើជាអ្នកចាត់ការទូទៅក្លិប។ «ខ្ញុំសោកស្ដាយណាស់ ចំពោះអ្វីដែលខ្ញុំបានធ្វើ។ ខ្ញុំគួរតែធ្វើរឿងត្រឹមត្រូវ ដែលប្រសើរជាងនេះ»។ Li Tie រៀបរាប់ពីកំហុសរបស់ខ្លួនដូច្នេះ មុនបន្ថែមថា ករណីបែបនេះនៅពេលនោះវាស្ទើរតែជាទម្លាប់ទូទៅក្នុងបាល់ទាត់ចិនទៅហើយ។ បុរសវ័យ៤៦ឆ្នាំរូបនេះ ត្រូវបានតែងតាំងជាគ្រូបង្វឹកចិន នៅឆ្នាំ២០១៩ ដើម្បីជំនួសលោក Marcello Lippi ដោយការនោះលោកត្រូវមានភារកិច្ចដឹកនាំក្រុមយក្សចិនធ្វើយ៉ាងណា ឡើងទៅកានវគ្គផ្តាច់ព្រ័ត្រ FIFA World Cup ឆ្នាំ២០២២ នៅកាតា។ ប៉ុន្តែអ្វីៗមិនដូចបំណងនោះឡើយ។ លោក Li Tie ដែលចាត់ទុកការបានធ្វើគ្រូបង្វឹកចិន ជាក្តីសុបិនតាំងពីកុមារភាពក្លាយជាការពិតនោះ ធ្លាប់ជាអ្នកចាត់ការទូទៅក្លិបនៅលីគកំពូលចិនដូចជា Guangzhou Evergrande, Hebei China Fortune និង Wuhan Zall៕ អត្ថបទទាក់ទង គ្រូចិនថ្មី ត្រូវទទួលភារកិច្ចនាំក្រុមទៅកាន់ World Cup 2022 នៅកាតា អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6931.txt
|
វីរបុរសបាល់ទាត់ប្រេស៊ីល លោក Mario Zagallo ដែលធ្លាប់លើកពាន World Cup ៤ដងក្នុងនាមជាកីឡាករ និងគ្រូបង្វឹក បានទទួលមរណភាពក្នុងអាយុ ៩២ ឆ្នាំ។
|
ក្រោយមរណភាពនេះ លោកប្រធានាធិបតីប្រេស៊ីល Luiz Inacio Lula da Silva បានចូលរួមរំលែកទុក្ខ និងលើកសរសើរលោក Zagallo ជាកីឡាករ និងជាគ្រូបង្វឹកកីឡាបាល់ទាត់ដ៏អស្ចារ្យបំផុតម្នាក់លំដាប់ពិភពលោក។ ប្រធានាធិបតីប្រេស៊ីល សរសេរលើបណ្តាញសង្គម X ថា៖ «លោក Zagallo ជាបុគ្គលគំរូ និងជាអ្នកផ្តលើស្មារតី ក្តីស្រលាញ់ សម្រាប់ពលរដ្ឋប្រេសីល តាមរយៈការលះបង់ និងស្នាដៃ មុនពេលលោកចាកចេញ»។ លោក Zagallo ជាអតីតខ្សែបម្រើស្លាបរបស់ក្រុមជម្រើសជាតិប្រេស៊ីល អំឡុងពេលក្រុមទ្វីបអាម៉េរិកឡាទីនឈ្នះ World Cup ពីរសម័យជាប់គ្នា ក្នុងឆ្នាំ ១៩៥៨ និង ១៩៦២។ ក្រៅពីប្រកអាជីពជាកីឡាករ លោក Zagallo ក៏ធ្លាប់ធ្វើជាគ្រូបង្វឹកក្រុមសាំបាប្រេស៊ីលផងដែរ ដោយលើកដំបូងចន្លោះឆ្នាំ១៩៦៧ និង១៩៧៤ និងលើកទី២ ពីចន្លោះឆ្នាំ១៩៩១ និង១៩៩៨។ អំឡុងពេលដឹកនាំក្នុងព្រឹត្តិការណ៍ World Cup ឆ្នាំ១៩៧០ ប្រេស៊ីលដែលមានកីឡាករឆ្នើម Pele និង Carlos Alberto ជាសមាជិកក្រុម បានក្លាយជាជើងឯក។ ជ័យជម្នះចុងក្រោយរបស់ Zagallo បានកើតឡើងក្នុងនាមជាជំនួយការគ្រូបង្វឹករបស់លោក Carlos Alberto Parreira នៅពេលប្រេស៊ីលឈ្នះពានរង្វាន់បាល់ទាត់ម្តងទៀត ក្នុងឆ្នាំ ១៩៩៤។ ក្រោមការដឹកនាំរបស់លោក Zagallo ជាថ្មីនៅឆ្នាំ១៩៩៨ ប្រេស៊ីលប៊ិះនឹងទទួលបានជើងឯក World Cup ម្តងទៀត ប៉ុន្តែចាញ់បារាំងក្នុងវគ្គផ្តាច់ព្រ័ត្រ។ Zagallo ដែលប្រកបអាជីពកីឡាករក្នុងក្លិប Flamengo និង Botafogo ជាមនុស្សដំបូងគេដែលបានឈ្នះពាន World Cup ក្នុងនាមជាកីឡាករ និងជាអ្នកគ្រូបង្វឹក ដែលបន្តបន្ទាប់មកមានលោក Franz Beckenbauer របស់អាល្លឺម៉ង់ និង Didier Deschamps របស់បារាំង៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6932.txt
|
Kylian Mbappe នៅមិនទាន់សម្រេចចិត្តអំពីអនាគតជាមួយក្រុម Paris Saint Germain ថាតើ បន្តកិច្ចសន្យា ឬក៏ចាកចេញដោយគ្មានតម្លៃខ្លួននៅក្នុងទីផ្សារដោះដូររលើកទីពីរប្រចាំរដូវកាលនេះ។ កិច្ចសន្យារបស់ខ្សែប្រយុទ្ធបារាំងរូបនេះ នឹងផុតនៅចុងបញ្ចប់រដូវកាល ២០២៣-២៤។
|
កីឡាករឆ្នើម ដែលជួយបារាំងក្លាយជាម្ចាស់ពាន World Cup 2018 នៅតែស្ថិតជាគោលដៅរបស់ក្លិប Real Madrid ខណៈដែលកីឡាករវ័យ ២៥ឆ្នាំ គ្មានបំណងចង់បន្តកុងត្រាជាមួយនឹងក្លិបយក្សរបស់បារាំង PSG។ បច្ចុប្បន្ន Mbappe អាចនឹងចរចាជាមួយនឹងក្លិបដទៃបាន សម្រាប់ឱកាសផ្ទេរចេញ។ Mbappe ក្រោយតែពីជួយក្រុម PSG ឈ្នះពានរង្វាន់ Champions Trophy ដោយយកឈ្នះលើ Toulouse លទ្ធផល ២-០ រូបគេបានបញ្ជាក់ថាគេនៅមិនទាន់សម្រេចចិត្តនៅឡើយ អំពីការចាកចេញ ឬបន្តរួមរស់ជាមួយក្លិបយក្សបារាំង។ «ទេ ជាការចាប់ផ្តើមជាមួយនឹងអ្វីដែលខ្ញុំបានប្តេជ្ញាចិត្តក្នុងឆ្នាំនេះ វាសំខាន់ណាស់ យើងត្រូវតែឈ្នះបានរង្វាន់ហើយយើងបានឈ្នះពានរង្វាន់មួយរួចហើយ។ ខ្ញុំនៅមិនទាន់មានការសម្រេចចិត្តអ្វីឡើយ ខ្ញុំមិនទាន់បង្កើតជម្រើសនោះទេ […] ការសម្រេចចិត្តរបស់ខ្ញុំនឹងជួយការពារដល់ភាគីទាំងសងខាង ដែលជារឿងសំខាន់បំផុតមួយទៅលើបញ្ហានេះ។»។ Mbappe បាននិយាយអះអាងដូច្នេះ។ កិច្ចព្រមព្រៀងដែល Mbappe ថានឹងការពារភាគីសងខាងនោះគឺ កីឡាករវ័យ ២៥ឆ្នាំ នឹងត្រូវបន្តកិច្ចព្រមព្រៀងជាមួយនឹងក្លិប ឬក៏ត្រូវបានលក់ចេញមុនពេលចាប់ផ្តើមរដូវកាល។ បន្ថែមពីនេះ Mbappe ត្រូវបានគេរាយការណ៍ថា បានយល់ព្រមលះបង់ប្រាក់រង្វាន់បន្ថែមលើខ្លួនគេប្រមាណ ១០០លានអឺរ៉ុប (១១០លានដុល្លារ) ដើម្បីជាថ្នូរក្នុងការការពារដល់ក្លិប PSG ប្រសិនគេចាកចេញដោយគ្មានតម្លៃខ្លួន។ Mbappe ដែលបានចូលរួម PSG ដោយផ្ទេរពីក្រុម AC Monaco កាលពីឆ្នាំ ២០១៧ ត្រូវបានក្រុមយក្សរបស់អេស្ប៉ាញ Real Madrid តាមប្រម៉ាញ់ចំនួន ២រដូវកាលហើយ ប៉ុន្តែត្រូវបានអាក់ខានវិញដោយការរំខាន់ពីសំណាក់ប្រធានក្លិប PSG លោក Nasser Al Khelaifi ដែលតែងព្យាយាមរារាំង។ ជាមួយ PSG តារាបាល់ទាត់បារាំង បានឈ្នះពានរង្វាន់ Ligue 1 បារាំងចំនួន ៥លើករួចមកហើយ ខណៈដែលបច្ចុប្បន្នគេក៏កំពុងតែបន្តជួយដល់ក្រុមប្រជែងក្នុងលីគកំពូលដោយឈរចំណាត់ថ្នាក់លេខ ១ និងឈានដល់វគ្គ១៦ក្រុមចុងក្រោយ UEFA Champions League រដូវកាលនេះ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6933.txt
|
សហព័ន្ធកីឡាបាល់ទាត់អន្តរជាតិ (FIFA) ដាក់ពិន័យជាប្រាក់ទៅលើសហព័ន្ធបាល់ទាត់ប្រេស៊ីល (CBF) និងអាហ្សង់ទីន (AFA) ជុំវិញជម្លោះរវាងអ្នកគាំទ្រក្រុមទាំងសងខាងអំឡុងការប្រកួតជម្រុះព្រឹត្តិការណ៍ World Cup ឆ្នាំ ២០២៦ កាលពីខែវិច្ឆិកា ឆ្នាំ ២០២៣។
|
ប្រេស៊ីលរងពិន័យជាប្រាក់ប្រមាណ ៥៩,០០០ដុល្លារ ចំពោះភាពបរាជ័យក្នុងការរក្សានូវប្រព័ន្ធច្បាប់ និងសណ្តាប់ធ្នាប់ក្នុងកីឡដ្ឋាន រីឯអាហ្សង់ទីនរងការពិន័យចំនួន ២៣,០០០ដុល្លារ សម្រាប់ការខ្វះសណ្តាប់ធ្នាប់ និងវិស័យជុំវិញកីឡដ្ឋាន របស់ក្រុមអ្នកគាំទ្រ។ លើសពីនេះអាហ្សង់ទីន ក៏ត្រូវបានបញ្ជាឱ្យបង់ប្រាក់ ៥៩,០០០ដុល្លារ បន្ថែមទៀត ទៅលើគម្រោងអប់រំប្រឆាំងនឹងការរើសអើង ដោយសារតែប្រព្រឹត្តខុសដោយអ្នកគាំទ្រនៅក្នុងការប្រកួតជម្រុះ World Cup 2026 ចំនួន ២លើក។ ជម្លោះរវាងក្រុមអ្នកគាំទ្រទាំងសងខាងក្នុងកីឡដ្ឋាន Maracana ក្នុងទីក្រុង Rio De Janeiro ប្រទេសប្រេស៊ីល អំឡុងពេលក្រុមកីឡាករទាំងសងខាងកំពុងច្រៀងចម្រៀងភ្លេងជាតិមុនការប្រកួត ហើយការប្រកួតត្រូវបានពន្យាពេលប្រមាណ ២៧នាទី។ កាលនោះ អាហ្សង់ទីន យកឈ្នះប្រេស៊ីល ១-០ ដែលធ្វើឱ្យក្រុមជើងឯក World Cup ៥សម័យ រងភាពអាម៉ាស់ក្នុងដីលើកដំបូងក្នុងប្រវត្តិសាស្ត្រនៅវគ្គជម្រុះ World Cup។ ជុំវិញការពិន័យនេះ FIFA បានសរសេរថា ៖«ចំពោះការពិន័យទឹកប្រាក់ ៥៩,០០០ដុល្លារ គឺត្រូវបានវិនិយោគក្នុងផែនការប្រឆាំងនឹងការរើសអើង។ យ៉ាងហោចកៅអីចំនួន ៥០ភាគរយនឹងតម្រូវឱ្យអង្គុយសម្រាប់ការប្រកួតលើកក្រោយ។»។ បច្ចុប្បន្នអាហ្សង់ទីន ជាក្រុមស្ថិតនៅចំណាត់ថ្នាក់កំពូលតារាងក្នុងវគ្គជម្រុះ តំបន់អាម៉េរិកឡាទីន នៃពានបាល់ទាត់ពិភពលោកឆ្នាំ ២០២៦ បន្ទាប់ពីឆ្លងកាត់ការប្រកួតចំនួន ៦លើក ខណៈប្រេស៊ីលស្ថិតនៅចំណាត់ថ្នាក់លេខ ៦ បន្ទាប់ពីចាញ់ ៣ប្រកួត ជាប់គ្នា។ ស្រដៀងគ្នាចំពោះបញ្ហាកើតឡើងពីអ្នកអាកប្បកិរិយារបស់អ្នកគាំទ្រ ជំនួបរវាងប្រទេសអេក្វាទ័រ ទល់នឹងអ៊ុយរូហ្កាយ ក៏ត្រូវបានរងពិន័យពី FIFA ដូចគ្នា។ ប្រទេសស៊ីលី និងកូឡុំប៊ី ក៏រងទណ្ឌកម្មពី FIFA សម្រាប់ទង្វើរមិនល្អរបស់ក្រុមអ្នកគាំទ្រខ្លួន ប៉ុន្តែស៊ីលីរងពិន័យធ្ងន់ត្រូវបង់ប្រាក់ប្រមាណ ៩៤,០០០ដុល្លារ លើការអប់រំប្រឆាំងនឹងការរើសអើង ហើយកូឡុំប៊ី និងអ៊ុយរូហ្កាយ រងពិន័យម្នាក់ ៣៥,០០០ដុល្លារ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6934.txt
|
ខ្សែប្រយុទ្ធ Kylian Mbappe បានឈានដល់ការយល់ព្រមលើកិច្ចព្រមព្រៀងក្នុងការផ្ទេរទៅកាន់ក្លិប Real Madrid សម្រាប់រដូវកាល ២០២៤-២៥ ដោយរូបគេនឹងចាកចេញពីក្លិប Paris Saint Germain ឱ្យខាងតែបាន។ នេះបើតាមប្រព័ន្ធផ្សព្វផ្សាយរបស់បារាំង Foot Mercato នាថ្ងៃទី៧ ខែមករា។
|
រឿងរ៉ាវការផ្ទេររបស់ Mbappe ចាប់ផ្តើមទំព័រថ្មីទៀតហើយ ដោយមានរបាយការណ៍ថ្មីពីប្រព័ន្ធផ្សព្វផ្សាយរបស់ប្រទេសបារាំង Foot Mercato បានផ្សាយថា ម្ចាស់ពានរង្វាន់ World Cup ឆ្នាំ ២០១៨ យល់ព្រមលើកិច្ចព្រមព្រៀងផ្ទាល់ខ្លួន ក្នុងការផ្លាស់ទៅកាន់ក្លិប Real Madrid ក្រោយពេលកុងត្រាជាមួយក្លិប Paris Saint Germain ត្រូវផុតនៅចុងបញ្ចប់រដូវកាលនេះ។ ដំណឹងការផ្ទេរទៅទឹកដីអេស្ប៉ាញ ហាក់បីផ្ទុយទៅនឹងព័ត៌មានមួយចំនួនដែលចុះដោយកាសែត The Times ថាកីឡាករវ័យ ២៥ឆ្នាំ បានសម្លឹងមើលឱកាសផ្ទេរទៅកាន់ក្របខណ្ឌ Premier League ហើយរឿងមួយនេះមិនត្រូវបានគេចាប់អារម្មណ៍ឡើយ។ ពាក់ព័ន្ធនឹងការផ្ទេរទៅកាន់ Real Madrid របស់ Mbappe តែងតែជារឿងដ៏រសើបបំផុតមួយក្នុងពិភពលោកបាល់ទាត់។ អនាគតរបស់ Mbappe មិនទាន់អាចកំណត់បាន ខណៈកីឡាករសញ្ជាតិបារាំងក៏មិនព្រមបន្តកុងត្រាជាមួយនឹង PSG ទៀតឡើយ ក្រោយចប់រដូវកាល ២០២៣-២៤។ Mbappe ត្រូវបានគេរាយការណ៍ថា បានយល់ព្រមលះបង់ប្រាក់រង្វាន់បន្ថែមលើខ្លួនគេប្រមាណ ១០០លានអឺរ៉ុប (១១០លានដុល្លារ) ដើម្បីជាថ្នូរក្នុងការការពារដល់ក្លិប PSG ប្រសិនគេចាកចេញដោយគ្មានតម្លៃខ្លួន។ កាលពីមុនសំណើររបស់ក្លិបអធិរាជសដែលធ្វើឡើងតាំងពីឆ្នាំ ២០២១ ក៏ធ្លាប់ត្រូវបាន Mbappe បដិសេធ ស្របពេលដែលកាលនោះមានរឿងរ៉ាវមិនល្អជាមួយនឹងក្លិប PSG រហូតដល់ឆ្នាំ ២០២២ រឿងទាក់ទងនឹងការចុះកិច្ចសន្យារវាងភាគីទាំងពីរក៏កើតឡើងជាថ្មីជាមួយនឹងតម្លៃកើនឡើង តែនៅតែត្រូវបាន PSG រារាំង។ ទោះជាយ៉ាងណាកាលពីពេលថ្មីៗនេះ តារាឆ្នើមសញ្ជាតិបារាំង អះអាងថាគេមិនទាន់សម្រេចចិត្តអំពីអនាគតជាមួយក្រុម Paris Saint Germain ថាតើ បន្តកិច្ចសន្យា ឬក៏ចាកចេញដោយគ្មានតម្លៃខ្លួននៅក្នុងទីផ្សារដោះដូររលើកទីពីរប្រចាំរដូវកាលនេះ។ ជាមួយ PSG តារាបាល់ទាត់បារាំងរូបនេះ បានឈ្នះពានរង្វាន់ Ligue 1 ចំនួន ៥លើករួចមកហើយ ខណៈដែលបច្ចុប្បន្នគេក៏កំពុងតែបន្តជួយដល់ក្រុមប្រជែងក្នុងលីគកំពូលដោយឈរចំណាត់ថ្នាក់លេខ ១ និងឈានដល់វគ្គ១៦ក្រុមចុងក្រោយ UEFA Champions League រដូវកាលនេះ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6935.txt
|
អតីតខ្សែបម្រើស្លាបក្រុមជម្រើសជាតិហូឡង់ Marc Overmars ត្រូវបានសហព័ន្ធបាល់ទាត់អន្តរជាតិ (FIFA) បន្តដាក់ការហាមឃាត់ សម្រាប់ការកាន់តំណែងផ្សេងៗក្នុងកីឡាបាល់ទាត់ទាំងក្នុងប្រទេសហូឡង់ រហូតដល់កម្រិតសកលតែម្តង ជុំវិញអាកប្បកិរិយា និងប្រើប្រាស់សម្តីមិនសមរម្យទៅកាន់ក្រុមការងាជាស្រ្តី។
|
សមាគមបាល់ទាត់ហូឡង់ (KNVB) បានបញ្ជាក់ពីរបាយការណ៍នៅក្នុងកាសែតហូឡង់ NRC ដែលបានស្រង់សម្តីរបស់ FIFA ថាពួកគេបានទទួលយកការព្យួរដែលដាក់លើលោក Overmars នៅប្រទេសហូឡង់កាលពីចុងឆ្នាំមុន។ បុរសវ័យ ៥០ឆ្នាំ បានលាលែងពីតំណែងអ្នកចាត់ការ Ajax Amsterdam ក្នុងឆ្នាំ ២០២២ ព្រោះតែអាកប្បកិរិយាដែលមិនអាចទទួលយក ព្រមតាំងសម្តី លាយឡំនឹងរូបភាពមិនសមរម្យ លើក្រុមការងារដែលជាស្ត្រីនៅក្នុងក្លិប។ បើតាមសាលាក្តីកីឡាឯករាជ្យកាលពីឆ្នាំមុន បានហាមឃាត់លោក Overmars ពីមុនតំណែងដែលលោកកាន់កាប់នៅក្នុងកីឡាបាល់ទាត់ប្រទេសហូឡង់សម្រាប់រយៈពេល ២ឆ្នាំ ហើយមកដល់ពេលនេះបម្រាមហាមឃាត់អនុវត្តបានពេល ១ឆ្នាំហើយ។ កាលពីពេលថ្មីៗនេះ KNVB បានស្នើឱ្យ FIFA បង្វែរការព្យួរពីក្នុងស្រុក រហូតដល់កម្រិតសលកតែម្តង។ «FIFA អាចបញ្ជាក់បានថា បន្ទាប់ពីការស្នើសុំរបស់ KNVB គណៈកម្មាធិការវិន័យរបស់ FIFA បានសម្រេចពន្យាពេលការដាក់ទណ្ឌកម្មដែលដាក់ដោយ KNVB លើលោក Marc Overmars ដើម្បីឱ្យមានឥទ្ធិពលទូទាំងពិភពលោក។»។ នេះបើតាមសេចក្តីថ្លែងការណ៍របស់ FIFA។ លោក Overmars អំឡុងជាកីឡាករលោកបានបង្ហាញខ្លួនចំនួន ១៣០ប្រកួត សម្រាប់ក្រុម Ajax ចន្លោះឆ្នាំ ១៩៩២ ដល់ឆ្នាំ ១៩៩៧ ដោយលោកក៏បានឈ្នះពានរង្វាន់លីគកំពូលហូឡង់ចំនួន ៣លើក, Dutch Cup ១លើក និង Champions League ១លើក មុនពេលលោកផ្លាស់ទៅក្រុមអង់គ្លេស Arsenal ដោយឈ្នះពានលីគចំនួន ២។ ដោយឡែកសម្រាប់សមាគម KNVB ក៏បាននិយាយក្នុងសេចក្តីថ្លែងការណ៍របស់ខ្លួនដូច្នេះថា ៖«យើងមានកាតព្វកិច្ចរាយការណ៍ដាក់ទណ្ឌកម្មនេះទៅគណៈកម្មាធិការវិន័យរបស់ FIFA […] ដែលបានសម្រេចទទួលយកការព្យួរនេះនៅថ្ងៃទី១៦ ខែវិច្ឆិកា ឆ្នាំ ២០២៣។»៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6936.txt
|
Liverpool បានវាយបកយកឈ្នះ Fulham ដោយលទ្ធផល ២-១ ដើម្បីយកប្រៀបនាំមុខនៅក្នុងការប្រកួតសម្រាប់ជើងទីមួយវគ្គពាក់កណ្តាលផ្តាច់ព្រ័ត្រពានរង្វាន់ EFL Cup នៅក្នុងកីឡដ្ឋាន Anfield នាថ្ងៃទី១០ ខែមករា។ ជ័យជម្នះដ៏សំខាន់របស់ក្រុមរហស្សនាមហង្សក្រហមធ្វើបានដោយកីឡាករ Curtis Jones និង Cody Gakpo ដែលរកបានត្រឹម៣នាទី។
|
Fulham ជាក្រុមភ្ញៀវ ស៊ុតគ្រាប់បាល់នាំមុខ ១គ្រាប់មុន នៅនាទី១៩ ដោយខ្សែប្រយុទ្ធស្លាបសញ្ជាតិប្រេស៊ីល William នៅក្នុងវគ្គទីមួយ។ ទោះជាយ៉ាងណាសមាជិកក្រុមហង្សក្រហម Curtis Jones ស៊ុត ១គ្រាប់នៅនាទី៦៨ មុនពេល Cody Gakpo ស៊ុតបញ្ចូលទីគ្រាប់ជ័យជម្នះនៅនាទី៧១ និងជាការរកគ្រាប់បាល់ ២គ្រាប់ បានលឿនបំផុតត្រឹម ៣នាទី នៅវគ្គទីពីរ។ ទោះជាឈ្នះការប្រកួតក៏ដោយ ប៉ុន្តែលោក Jurgen Klopp ជាអ្នកចាត់ការទូទៅប្រចាំក្រុមហាក់មិនសប្បាយចិត្តចំពោះលទ្ធផលឡើយ ហើយបុរសសញ្ជាតិអាល្លឺម៉ង់ទាមទារកូនក្រុមឱ្យធ្វើបានកាន់តែខ្លាំងជាងការប្រកួតជើងទីមួយ។ លោក Klopp និយាយប្រាប់អ្នកកាសែតដូច្នេះ ៖«វាមិនមែនជាការប្រកួតដ៏ល្អរបស់យើង ដូចដែលយើងធ្លាប់បានលេងឡើយ។ ខ្ញុំបានប្រាប់កូនក្រុមរបស់ខ្ញុំថាយើងជាមនុស្សដែលខ្លាំងពូកែ។»។ Liverpool បន្តយកឈ្នះការប្រកួតក្នុងទឹកដីចំនួន ១៤លើក ជាប់គ្នា និងស្មើ ២លើក នៅក្នុងរដូវកាល ២០២៣-២៤ នេះ។ ដោយឡែកសម្រាប់ Gakpo ដែលប្តូរចូលក្នុងវគ្គទីពីរជួយនៅតំបន់ប្រយុទ្ធជាមួយនឹងមិត្តរួមក្រុម Darwin Nunez ភ្លាមៗរូបគេរកបាន ១គ្រាប់នាទី៧១ ដែលជាគ្រាប់រក្សាជ័យជម្នះក្នុងទឹកដី Anfield ក៏បានបង្ហាញក្តីរីករាយសម្រាប់ការជួយក្រុមយកឈ្នះការប្រកួត។ «វាជាចិត្តគំនិតក្នុងក្រុម ក្នុងក្លិប និងបន្តទៅមុខ ហើយវាគ្មានបញ្ហាអ្វីកើតឡើងនោះទេ យើងបានបង្ហាញវាម្តងទៀតនៅថ្ងៃនេះ។ ប្រសិនបើអ្នកមានចិត្តគំនិតនោះ អ្វីៗជាច្រើនអាចនឹងកើតឡើង។ សម្រាប់ Jones ក៏ដូចគ្នារកបានគ្រាប់បាល់ដ៏សំខាន់សម្រាប់យើងទាំងអស់គ្នា បន្ទាប់ពីយើងមានអារម្មណ៍ថាបាក់ស្បាត មិនត្រឹមតែមានការគ្រប់គ្រងប៉ុណ្ណោះទេ តែការបង្កើតឱកាស ហើយបន្ទាប់មកចាលើកទីពីរ ដូច្នេះខ្ញុំសប្បាយចិត្តខ្លាំងដែលបានលេងជាមួយពួកគេ។»។ Gakpo បាននិយាយប្រាប់ទូរទស្សន៍ Sky Sports បែបនេះ។ Liverpool នឹងធ្វើដំណើរទៅកាន់ទឹកដី Craven Cottage សម្រាប់ការប្រកួតប្រជែងជើងទីពីរ នៅថ្ងៃទី២៤ ខែមករា ដើម្បីស្វែងរកឱកាសឡើងទៅកាន់វគ្គផ្តាច់ព្រ័ត្រ EFL Cup៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6937.txt
|
តារាបាល់ទាត់វ័យក្មេង Jude Bellingham របស់ក្រុម Real Madrid បានក្លាយជាកីឡាករមានតម្លៃខ្លួនថ្លៃជាងគេនាពេលបច្ចុប្បន្នជិត៣០០លានដុល្លារ ខណៈដែល Erling Haaland ស្ថិតនៅចំណាត់ថ្នាក់លេខ ២ ក្នុងនាមជាកីឡាករមានតម្លៃខ្លួនថ្លៃលើលោក។ នេះបើយោងតាមរបាយការណ៍របស់គេហទំព័រ CIES Football Observatory។
|
Bellingham កំពុងតែរីករាយក្នុងការបង្ហាញសមត្ថភាពដ៏អស្ចារ្យរបស់គេនៅក្នុងរដូវកាលដំបូងជាមួយ Real Madrid ដែលកំពុងនាំមុខនៅកំពូលតារាងក្របខណ្ឌលីគកំពូលអេស្ប៉ាញ La Liga។ គិតត្រឹមដើមឆ្នាំ២០២៤នេះ កីឡាករវ័យ ២០ឆ្នាំ ស៊ុតបាល់បញ្ចូលទីចំនួន ១៧គ្រាប់ ពីការបង្ហាញខ្លួនចំនួន ២១លើក រាល់កម្មវិធីប្រកួតទាំងអស់។ កីឡាករសញ្ជាតិអង់គ្លេសរូបនេះ រកបាន ១៣គ្រាប់នៅក្នុងលីគ La Liga ចាប់តាំងពីការផ្ទេរក្នុងតម្លៃ ១១៣លានផោន (១៤៣លានដុល្លារ) ពីក្លិប Borussia Dortmund ទៅកាន់ Real Madrid។ ជាការពិតកីឡាករវ័យក្មេង បានបំបែកកំណត់ត្រាមួយរបស់ Cristiano Ronaldo អតីតខ្សែប្រយុទ្ធដ៏ល្បីប្រចាំក្រុមមួយនេះ ដោយគេរកបានគ្រាប់បាល់ច្រើនជាងកីឡាករណាទាំងអស់ប្រចាំក្រុមនៅត្រឹម ១៥ប្រកួតដំបូងសម្រាប់ក្រុមអធិរាជស។ បើតាមរបាយការណ៍របស់គេហទំព័រផ្នែកកត់ត្រាស្ថិតិដ៏ល្បី CIES Football Observatory កីឡាករសញ្ជាតិអង់គ្លេស បច្ចុប្បន្នក្លាយជាកីឡាករដែលមានតម្លៃខ្លួនថ្លៃជាងគេបង្អស់នៅលើពិភពលោក ដោយគេទើបកើនឡើងតម្លៃខ្លួនក្នុងរយៈពេលប៉ុន្មានខែចុងក្រោយមកនេះ។ Bellingham មានតម្លៃខ្លួនប្រមាណ ២៣០លានផោន (២៩១,៣លានដុល្លារ) ខណៈអតីតកីឡាករមកពី Dortmund ដូចគ្នា Haaland របស់ក្លិប Manchester City ឈរលំដាប់លេខ ២ មានតម្លៃខ្លួន ២១៦,៧៣លានផោន (២៧៤,៤៩លានដុល្លារ)។ មិត្តរួមក្រុមស្ថិតក្នុង Real Madrid កីឡាករ Vinicius Junior លំដាប់ទី៣ មានតម្លៃខ្លួនប្រមាណ ២១៥,៩៦លានផោន (២៧៣,៥២លានដុល្លារ) ខណៈដែលកីឡាករមកពីប្រេស៊ីលដូចគ្នា Rodrygo លេខ ៤ មានតម្លៃខ្លួន ២១៣,៨៩លានផោន (២៧០,៩លានដុល្លារ) សុទ្ធសឹងកីឡាករនៅវ័យក្មេងពេញសមត្ថភាព។ លេខ ៥ បានទៅលើ Bukayo Saka របស់ក្រុមកាំភ្លើងធំ Arsenal ដោយគេមានតម្លៃខ្លួនដល់ទៅ ១៩២លានផោន (២៤៣,១៧លានដុល្លារ) ហើយលំដាប់លេខ ៦ បានទៅលើមិត្តរួមក្រុមជម្រើសជាតិអង់គ្លេស Phil Foden តម្លៃខ្លួនថ្លៃលើពិភពលោក ១៧០លានផោន(២១៥,៣១លានដុល្លារ)។ យុវជនក្រុម Barcelona កីឡាករសញ្ជាតិអេស្ប៉ាញ Gavi មានតម្លៃខ្លួន ១៥១,៣លានផោន (១៩១,២៤) ស្ថិតនៅលំដាប់ទី៧ ហើយកីឡាករម្ចាស់ពាន World Cup 2022 និងកំពុងជោគជ័យខ្លាំងក្នុងអាជីពត្រឹមវ័យក្មេង Julian Alvarez របស់ក្រុម Man City នៅលំដាប់ថ្នាក់ទី៨ តម្លៃខ្លួន ១៤២,១០លានផោន (១៧៩,៩៧លានដុល្លារ)។ ទី៩ បានលើកីឡាករ Jamal Musiala របស់ក្រុម Bayern Munich ដេលមានតម្លៃខ្លួន ១៣១,៤៩លានផោន (១៦៦,៥៣លានដុល្លារ) និងចុងក្រោយកីឡាករ Martin Odegaard ប្រចាំក្រុម Arsenal មានតម្លៃខ្លួន ១២៩,៩៤លានផោន (១៦៤,៥៧លានដុល្លារ)។ កីឡាករទាំង ១០ ដែលបានរៀបរាប់ដូចខាងលើសុទ្ធសឹងតែជាកីឡាករដែលមានតម្លៃខ្លួនលើពី ១០០លានអឺរ៉ូ ឬក៏ ៨៦,២៨លានផោន (១១០លានដុល្លារ) ខណៈដែលកីឡាករផ្សេងទៀតមានតម្លៃខ្លួនទាបជាងនេះ គិតចាប់តាំងពីខែមិថុនា មកដល់ទីផ្សារដោះដូរនាពេលបច្ចុប្បន្ន៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6938.txt
|
ក្រុម Manchester United និង Borussia Dortmund កំពុងស្ថិតក្នុងការចរចាគ្នាលើការការផ្ទេរយកកីឡាករ Jadon Sancho ក្រោមលក្ខខណ្ឌខ្ចីជើង។ នេះបើតាមការចុះផ្សាយរបស់កាសែត ESPN ខណៈមានដំណឹងបន្ថែមទៀតថាកីឡាករមួយចំនួនត្រូវបានក្លិបត្រៀមបញ្ចេញក្នុងទីផ្សារដោះដូរលើកទី២ នៅពាក់កណ្តាលរដូវកាល ខែមករានេះ។
|
ក្រុម Dortmund ចង់ចុះហត្ថលេខានាំយក Sancho រហូតដល់ចុងបញ្ចប់នៃរដូវកាល ២០២៣-២៤ ប៉ុន្តែក្លិបស្ថិតនៅអាល្លឺម៉ង់ចង់ឱ្យក្រុម Man United បន្តផ្តល់ប្រាក់ឈ្នួលភាគច្រើនដល់កីឡាករសញ្ជាតិអង់គ្លេស។ កីឡាករវ័យ ២៣ឆ្នាំ មិនបានលេងឱ្យក្រុមបិសាចក្រហមចាប់តាំងពីខែសីហា បន្ទាប់ពីរូបគេមានបញ្ហាជម្លោះជាមួយនឹងអ្នកចាត់ការលោក Erik ten Hag។ កីឡាករអន្តរជាតិអង់គ្លេស វ័យ ២៣ឆ្នាំ ត្រូវបានដកឈ្មោះចេញពីក្រុមធំ រយៈពេលជិត ៤ខែ ហើយក៏ត្រូវបានបង្ខំចិត្តឱ្យហ្វឹកហាត់ដោយខ្លួនគេផ្ទាល់ ក្រោមការគ្រប់គ្រងរបស់បុគ្គលិករបស់ក្លិប។ ចាប់តាំងពីពេលនោះមក Sancho ក៏ត្រូវបានចាប់អារម្មណ៍ពីសំណាក់ក្លិបមកពីអ៊ីតាលី Juventus និង RB Leipzig ប៉ុន្តែបើតាមប្រភពទាក់ទង់នឹងការដោះដូរ កីឡាករផ្ទាល់មានបំណងចង់វិលត្រឡប់ទៅកាន់ក្លិបចាស់គឺ Dortmund។ កាលពីឆ្នាំ ២០២១ Sancho បានផ្លាស់មកកាន់ក្លិបបិសាចក្រហម ក្រោយការផ្ទេរក្នុងតម្លៃ ៧៣លានផោន (៩២,២៥លានដុល្លារ) ពីក្លិប Borussia Dortmund។ គ្រូបង្វឹកក្រុមបិសាចក្រហមហាក់មិនសូវមានទំនុកចិត្តទៅលើកីឡាករ Sancho ព្រមទាំងអនាគតរបស់គេនៅក្នុងទឹកដី Old Trafford ប៉ុន្តែយ៉ាងណាក្លិបចង់កាត់បន្ថយការចំណាយមួយចំនួនទៅលើរូបគេ។ បច្ចុប្បន្នតម្លៃពលកម្មរបស់ Sancho ទទួលបានប្រមាណជាង ៣០ម៉ឺនផោន(៣៧ម៉ឺនដុល្លារ) ក្នុងមួយសប្តាហ៍ ដែលជាតម្លៃដ៏ថ្លៃមួយសម្រាប់ក្លិបនៅអឺរ៉ុបមួយចំនួន រួមទាំង Dortmund។ ដោយឡែកកីឡាករដទៃផ្សេងទៀតក៏ត្រូវបានគេដឹងថាត្រូវបានក្លិបកំពុងសម្លឹងមើលការផ្ទេរ ឬលក់ចេញក្នុងទីផ្សារដោះដូរពាក់កណ្តាលរដូវកាលនេះ។ ខ្សែការពារ Sergio Reguilon ដែលខ្ចីជើងមកពីក្រុម Tottenham Hotspur ត្រូវបានផ្តាច់កុងត្រាមុនពេលកំណត់ ដោយក្លិបបិសាចក្រហមបានបង្កើតលក្ខខណ្ឌបំបែកក្នុងកិច្ចព្រមព្រៀង ហើយកីឡាករសញ្ជាតិអេស្ប៉ាញត្រូវវិលត្រឡប់ទៅ Spurs វិញ។ Reguilon ត្រូវបានយកមកក្នុងអំឡុងពេលដែលក្រុមបិសាចក្រហម ត្រូវការកីឡាករបន្ទាន់មកជំនួសតំបន់របស់ Luke Shaw និង Tyrell Malacia ដែលរងរបួស។ Donny Van de Beek ជាកីឡាករដែលត្រូវបានក្លិបបញ្ចេញដំបូងគេនៅក្នុងទីផ្សារដោះដូរពាក់កណ្តាលរដូវកាល ដោយគេត្រូវបានឱ្យក្លិប Eintracht Frankfurt ខ្ចីជើងរហូតដល់ចប់រដូវកាល។ កីឡាករខ្សែបម្រើវ័យក្មេង Hannibal ដែលបានបង្ហាញខ្លួនបាន ៩លើក ក៏បើកសម្រាប់ការខ្ចីជើង។ ក្រុមបិសាចក្រហមកំពុងតែចាប់ផ្តើមស្តាស្ថានកាលអាក្រក់របស់ខ្លួនឡើងវិញ នៅចំពាក់កណ្តាលរដូវកាល បន្ទាប់ពីមានគាំទ្រផ្នែកហិរញ្ញវត្ថុពីសំណាក់លោក Jim Ratcliffe មហាសេដ្ឋីអង់គ្លេសដែលបានទិញភាគហ៊ុនរបស់ក្លិបចំនួន ២៥ភាគរយ និងបានកាន់កាប់ផ្នែកប្រតិបត្តិបាល់ទាត់របស់ក្លិប៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6939.txt
|
Real Madrid លើកពានរង្វាន់ Super Cup របស់អេស្ប៉ាញលើកទី១៣ ក្នុងប្រវតិ្តសាស្ត្រ ក្រោយឈ្នះ Barcelona លទ្ធផល ៤-១ នៅវគ្គផ្តាច់ព្រ័ត្រ ដែលធ្វើឡើងនៅក្នុងទីក្រុងរីយ៉ាដ ប្រទេសអារ៉ាប៊ីសាអូឌីត នាថ្ងៃទី១៤ ខែមករា។ Vinicius Jr តារានាំសំណាងស៊ុត ៣គ្រាប់ម្នាក់ឯង hat-trick ត្រឹមវគ្គទីមួយនៃការប្រកួត។
|
ក្រុមរហស្សនាមអធិរាជស យកឈ្នះការប្រកួតលើក្រុមការពារជើងឯករដូវកាលមុន Barca ដោយគ្រាប់បាល់ទាំង ៤គ្រាប់ ធ្វើបានដោយកីឡាករសញ្ជាតិប្រេស៊ីលទាំង ២ រួមមាន Vinicius Jr ៣គ្រាប់ នៅនាទី៧, ១០ និង៣៩ ដោយការស៊ុតបាល់ពិន័យ ១១ម៉ែត្រ និង Rodrigo នៅនាទី៦៤។ ១គ្រាប់របស់ក្រុមអ្នកមានបុណ្យ រកបានដោយ Robert Lewandowski នៅនាទី៣៣។ បន្ទាប់ពីឈ្នះជំនួប El Clasico ដ៏សំខាន់ជាមួយគ្រាប់បាល់ច្រើនគ្រាប់ លោក Carlo Ancelotti ភ្ញាក់ផ្អើលចំពោះលទ្ធផលលើសលុបនេះលើក្រុមគូប្រជែងដ៏ខ្លាំងនៅអេស្ប៉ាញ។ «ខ្ញុំមិនបានរំពឹងអំពីការស៊ុត ៣គ្រាប់ដ៏លឿនបែបនេះទេ ប៉ុន្តែយើងបានទាញយកប្រយោជន៍ពីខ្សែការពារខ្ពស់របស់ពួកគេនឹង Vinicius ដែលបំផុសគំនិតនៅយប់នេះ។ វាជាការប្រកួតដ៏សំខាន់ លទ្ធផលហាក់ដូចជាខ្លាំងពេកសម្រាប់ការលេងរបស់ Barcelona នៅពេលលទ្ធផល ៣-១ វាដូចជាធម្មតា នៅពេល ៤-១ ពួកគេបានទម្លាក់ដៃរបស់ពួកគេបន្តិច យើងសប្បាយចិត្តរឿងនេះ។»។ នេះបើតាមសម្តីលោក Ancelotti ប្រាប់ទៅកាន់ទូរទស្សន៍ Movistar Plus។ បន្ទាប់ពីរកបាន ៤គ្រាប់ Real Madrid ហាក់បន្ធូរបន្ថយការសម្រុកលើក្រុមដែលដឹកនាំដោយលោក Xavi Hernandez ដោយក្រុមកែប្រែទម្រង់លេងដោយមិនស៊ុតទាល់តែសោះ ក្រោយគ្រាប់ទី៤ របស់ Rodrigo។ ការចាញ់បង្កើនសម្ពាធទៅលើលោក Xavi ដែលជាគ្រូបង្វឹក ប្រឈមខ្លាំងឡើងចំពោះការរិះគន់ពីអ្នកគាំទ្រ និងប្រព័ន្ធផ្សព្វផ្សាយ ចំពោះទម្រង់លេងធ្លាក់ចុះរបស់ក្រុម។ លោក Xavi បានលើកឡើងដូច្នេះក្រោយចាញ់ការប្រកួត ៖«យើងមិនបានបង្ហាញកម្រិតដែលត្រូវការសម្រាប់ការប្រកួតនោះទេ។ យើងបានលេងការប្រកួតដែលអាក្រក់បំផុត យើងគ្មានទំនុកចិត្តពេញការប្រកួត Madrid ធ្វើឱ្យយើងឈឺចាប់នៅពេលពួកគេវាយបក ហើយខ្ញុំពិតជាសុំទោសទៅកាន់អ្នកគាំទ្រ ព្រោះវាពិតជាពិបាកសម្រាប់យើងក្នុងការប្រកួតប្រជែង ដែលយើងបង្ហាញពីភាពអន់របស់យើង។»។ Real Madrid បច្ចុប្បន្នកំពុងតែមានទម្រង់លេងដ៏ខ្លាំងពូកែ ដោយពួកគេជាក្រុមឈរនៅចំណាត់ថ្នាក់លេខ ២ ក្របខណ្ឌ La Liga ជាមួយនឹង ៤១ពិន្ទុ ក្នុងដៃ ដោយមានគម្លាតពីក្រុមកំពូលតារាង Girona ត្រឹម ១ពិន្ទុ ខណៈដែល Barca នៅចំណាត់ថ្នាក់លេខ ៤ មាន ៤១ពិន្ទុ គម្លាត ៨ពិន្ទុ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_694.txt
|
ប្រធានាធិបតីអាម៉េរិកលោក ចូ បៃដិន បានច្រានចោលការទាមទារឱ្យដាក់ឈ្មោះរុស្សីក្នុងបញ្ជីខ្មៅជារដ្ឋគាំទ្រភេវរកម្ម ទោះបីអ៊ុយក្រែន និងសមាជិកសភាអាម៉េរិកខ្លះស្នើឱ្យធ្វើបែបនេះក៏ដោយ។
|
ខណៈសង្គ្រាមអ៊ុយក្រែនរុស្សីនៅតែបន្ត និងមានការវាយប្រហារជាបន្តបន្ទាប់ពីសំណាក់រុស្សីដែលបានសម្លាប់ជនស៊ីវិលជាច្រើននាក់ ប្រធានាធិបតីអ៊ុយក្រែន វ៉ូឡូឌីមៀ ហ្សេលេនស្គី បានអំពាវនាវឱ្យអាម៉េរិកដាក់ឈ្មោះរុស្ស៊ីជាផ្លូវការជារដ្ឋគាំទ្រភេរវកម្ម។ ទន្ទឹមនេះ សមាជិកសភាអាម៉េរិកខ្លះ រួមទាំងប្រធានសភាលោកស្រី ណាន់ស៊ី ផេឡូស៊ី ក៏បានស្នើឱ្យលោក បៃដិន ធ្វើបែបនេះដែរ ព្រោះជាមធ្យោបាយមួយដើម្បីបង្កើនសម្ពាធបន្ថែមទៀត។ ពាក់ព័ន្ធរឿងនេះ លោក បៃដិន ប្រាប់អ្នកយកពត៌មាននៅថ្ងៃទី៥ ខែកញ្ញាថា លោកប្រឆាំងនឹងការដាក់ឈ្មោះរុស្សីជារដ្ឋគាំទ្រភេរវកម្ម។ ចម្លើយរបស់លោក បៃឌិន ជាការបង្ហាញច្បាសលាស់មួយរបស់ទីក្រុងវ៉ាស៊ីនតោនជុំវិញសំណើដ៏ចម្រូងចម្រាសមួយនេះ។ ចំណែកលេខាធិការសារព័ត៌មានសេតវិមានលោកស្រី Karine Jean-Pierre នៅថ្ងៃទី៦ ខែកញ្ញាបញ្ជាក់ថា ការកំណត់រុស្សីជារដ្ឋគាំទ្រភេរវកម្ម មិនមែនជាវិធីដែលមានប្រសិទ្ធភាពក្នុងការឱ្យរុស្សីទទួលខុសត្រូវចំពោះសង្គ្រាមនោះទេ។ លោកស្រីអះអាងថា ការកំណត់នេះនឹងអាចប៉ះពាល់ដល់ការដឹកជញ្ជូនជំនួយទៅកាន់អ៊ុយក្រែន ឬរារាំងក្រុមជំនួយ និងក្រុមហ៊ុនក្នុងការចូលរួមក្នុងកិច្ចព្រមព្រៀងដែលសម្របសម្រួលដោយអង្គការសហប្រជាជាតិ និងតួកគី ដើម្បីដឹកជញ្ជូនគ្រាប់ធញ្ញជាតិពីកំពង់ផែរបស់អ៊ុយក្រែន។ បើតាមអ្នកនាំពាក្យដដែល ការបញ្ចូលរុស្ស៊ីក្នុងបញ្ជីរដ្ឋគាំទ្រភេរវកម្ម ក៏អាចប៉ះពាល់ដល់ប្រសិទ្ធភាពនៃពហុភាគីនិយមដើម្បីឱ្យលោក ពូទីន ទទួលខុសត្រូវចំពោះសង្រ្គាមមួយនេះ និងសមត្ថភាពក្នុងការចរចារដើម្បីគាំទ្រអ៊ុយក្រែនផងដែរ។ សូមបញ្ជាក់ថា អាម៉េរិកដាក់ឈ្មោះបួនប្រទេសប៉ុណ្ណោះជារដ្ឋគាំទ្រភេវរកម្មមាន អ៊ីរ៉ង់ ស៊ីរី កូរ៉េខាងជើង និងគុយបា៕ ដោយ៖ ហ៊ួយ ស៊ីវលី សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6940.txt
|
មហាសេដ្ឋីអង់គ្លេសលោក Sir Jim Ratcliffe បានបង្ហាញវត្តដំបូងក្នុងការប្រកួតរវាង Manchester United ស្មើ Tottenham Hotspur ក្នុងលទ្ធផល ២-២ នៅ Premier League ចាប់តាំងពីទិញយកភាគហ៊ុន ២៥ភាគរយរបស់ក្លិបបិសាចក្រហម។ លោក Ratcliffe អះអាងថាមានក្តីរំភើបខ្លាំងបំផុតក្នុងជីវិតដែលបានវិនិយោគ Man Utd។
|
«ខ្ញុំបានធ្វើរឿងដ៏គួរឱ្យរំភើបមួយចំនួន។ ខ្ញុំពិតជាសប្បាយចិត្តដែលបានមកដល់ទីនេះ [Man Utd] វាជារឿងដែលរំភើបបំផុតនៅក្នុងជីវិតខ្ញុំ។»។ លោក Ratcliffe បាននិយាយបែបនេះអំឡុងពេលកម្មវិធីជួបជុំជាមួយនឹងក្រុមអ្នកកាសែតមុនការប្រកួតស្មើជាមួយនឹងក្រុម Spurs ២-២ នាថ្ងៃទី១៤ ខែមករា។ បុរសវ័យ ៧១ឆ្នាំ ម្ចាស់ក្រុមហ៊ុនសារធាតុគីមី INOES ជាអ្នកគាំទ្រក្រុម Man United តាំងពីក្មេង ហើយមកទល់ពេលនេះលោកថែមទាំងជាមនុស្សម្នាក់បានរួមចំណែកជួយដល់ក្លិបបិសាចក្រហមមួយរូបថែមទៀត។ ចំពោះគ្រោងការស្ថិតនៅក្នុងក្លិបបិសាចក្រហម មហារសេដ្ឋអង់គ្លេសបានអះអាងថាលោកមិនអាចបង្ហើបបាន ខណៈក្លិបត្រូវការពេលដើម្បីកែប្រែស្ថានភាពបច្ចុប្បន្ន។ ម្ចាស់ក្រុមហ៊ុន INEOS បាននិយាយបញ្ជាក់ដូច្នេះ ៖ «ខ្ញុំគិតថាវានឹងកើតឡើងនៅដើមខែកុម្ភៈ ខ្ញុំសង្ឃឹមថាពួកគេនឹងមិនរកឃើញអ្វីដែលរំខាននៅលើពាក្យសុំធ្វើការរបស់ខ្ញុំ។ ខ្ញុំបានជួបអ្នកចាត់ការ លោក Erik ច្បាស់លាស់ណាស់ តែពេលនេះមិនសមរម្យទេក្នុងការនិយាយគ្រោងការរបស់យើងជាផ្លូវការ។ ម្ចាស់ភាគហ៊ុន ២៥ភាគរយ បានរំឮកដល់អតីតកាល ដែលលោកនៅមានអាយុ ១០ឆ្នាំ ហើយបានទៅទស្សនាការប្រកួតលើកដំបូងនៅក្នុងកីឡដ្ឋាន Old Trafford ហើយនឹងការទៅទស្សនាការប្រកួតដល់កីឡដ្ឋានកាលពី ៣ ទៅ ៤ឆ្នាំមុនផងដែរ។ ស្មើគ្នា ២-២ ក្រុមបិសាចក្រហម ស្ថិតនៅលេខ៧ មាន៣២ពិន្ទុ ពីការប្រកួត២១លើក ស្របពេលមាន់ខ្នាយមាសនៅលេខ៥ មាន៤០ពិន្ទុ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6941.txt
|
រដូវកាល ២០២៣-២៤ សម្រាប់លីគកំពូលអារ៉ាប៊ីសាអូឌីត កំពុងតែជាមានការប្រកួតប្រជែងយ៉ាងអស្ចារ្យ បន្ទាប់ពីមានការចំណាយយ៉ាងសន្ធឹក ក្នុងការនាំយក កីឡាករល្បីៗ ដូចជា Cristiano Ronaldo, Roberto Firmino ជាដើមទៅចូលរួម។ ពួកគេ បានធ្វើព្យុះភ្លៀង តាមរយៈការប្រជែងគ្នារកគ្រាប់បាល់សម្រាប់ក្លិបរបស់ពួកគេរៀងៗខ្លួន នៃលីគកំពូលអារ៉ាប៊ីសាអូឌីត។
|
បច្ចុប្បន្នលីគបាល់ទាត់ប្រទេសដែលកំពុងវិនិយោគប្រាក់ច្រើនលើវិស័យកីឡាបាល់ទាត់មួយនេះ កំពុងតែឈប់សម្រាករដូវកាលរដូវរងា រហូតដល់ខែកុម្ភៈ ឆ្នាំ ២០២៤។ ក្នុងឱកាសនេះ យើងនឹងក្រឡែកមកមើលថាតើកីឡាករណាខ្លះដែលកំពុងប្រជែងដណ្តើមតំណែងស្បែកជើងមាសក្នុងរដូវកាលនេះ។ Cristiano Ronaldo ២០គ្រាប់ តារាបាល់ទាត់សញ្ជាតិព័រទុយហ្កាល បានរីករាយជាមួយនឹងការប្រកួតរដូវកាល ២០២៣-២៤ ដ៏អស្ចារ្យរបស់ខ្លួនជាមួយនឹងក្លិប Al Nassr ដែលកំពុងស្ថិតនៅលេខ ២ ប្រចាំលីគកំពូលអារ៉ាប៊ីសាអូឌីតសព្វថ្ងៃ។ រដូវកាលឈានដល់ពាក់កណ្តាលផ្លូវនៃការប្រកួត Ronaldo យកបាន ២០គ្រាប់ហើយក្នុងលីគ ពីការបង្ហាញខ្លួនចំនួន ១៨លើក។ ម្ចាស់ពានរង្វាន់ Ballon d’Or ៥សម័យ កាលពីខែសីហា ឆ្នាំ ២០២៣ បានស៊ុតបាល់ចំនួន ៣គ្រាប់ (Hat-Trick) ទល់នឹងក្រុម Al Fateh ដើម្បីរដូវកាល ហើយជាមួយការបន្តរកបានគ្រាប់បាល់ជាបន្ទាប់។ ១៨លើកក្នុងការប្រកួតក្របខណ្ឌ Saudi Pro League កីឡាករវ័យ ៣៨ឆ្នាំ ខនខានការរកបានគ្រាប់បាល់ត្រឹមតែ ១ប្រកួតប៉ុណ្ណោះ មិនត្រឹមតែប៉ុណ្ណោះ រូបគេក៏ជាប់ជាកីឡាករដែលបញ្ជូនបាល់ដល់មិត្តរួមក្រុមច្រើនជាងផងដែរ។ Aleksandar Mitrovic ១៧គ្រាប់ សម្រាប់ខ្សែប្រយុទ្ធសញ្ជាតិស៊ែប៊ីមិនត្រឹមការពេលវេលាដើម្បីសម្របខ្លួនក្នុងការលេងនៅអារ៉ាប៊ីសាអូឌីតឡើយ ដោយចាបតាំងពីការផ្ទេរមកគេតែងតែស៊ុតបាល់ និងនាំជ័យជម្នះដល់ក្លិប Al Hilal។ Mitrovic ក្រោយផ្ទេរមកពីក្រុម Fulham នៃក្របខណ្ឌ Premier League ជាមួយនឹងក្រុមកំពូលតារាងលីគ SPL បច្ចុប្បន្នរូបគេស៊ុតបាល់បានចំនួន ១៧គ្រាប់ ពីការប្រកួត ១៨លើក ប្រដេញតាម Ronaldo ដែលកំពុងនាំមុខ។ ខ្សែប្រយុទ្ធសញ្ជាតិស៊ែប៊ី បានស៊ុតបាល់ ៣គ្រាប់ (Hat-trick) ដែលគ្រាប់បាល់ចងចាំរបស់គេ ទល់នឹងក្រុម Al Ittihad នៅក្នុងខែកញ្ញា ឆ្នាំ ២០២៣ ដើម្បីជួយដល់ Al Hilal យកឈ្នះការប្រកួតដោយលទ្ធផល ៤-៣។ Georges Kevin N’Koudou ១៤គ្រាប់ អតីតកីឡាករក្រុម Tottenham Hotspur ក៏កំពុងតែពេញចិត្តក្នុងការចំណាយពេលលេងនៅក្នុងក្របខណ្ឌ Saudi Pro League ដោយកីឡាករសញ្ជាតិកាម៉េរូន រកបានគ្រាប់បាល់បន្តបន្ទាប់សម្រាប់ក្រុម Al Ahli។ កីឡាករវ័យ ២៨ឆ្នាំ រកបានគ្រាប់បាល់ ១៤គ្រាប់ ពីការប្រកួតចំនួន ១៧លើក ហើយគេក៏រកបានគ្រាប់បាល់ដែលចងចាំដូចកីឡាករដទៃ គឺការស៊ុតបាល់ Hat-trick ទល់នឹងក្រុម Al Ahba កាលពីខែវិច្ឆិកាឆ្នាំ ២០២៣។ Firas Al-Buraikan ១១គ្រាប់ កីឡាករសញ្ជាតិអារ៉ាប៊ីសាអូឌីតផ្ទាល់ Al-Buraikan បានចាប់ផ្តើមរដូវកាលដ៏ល្អមួយសម្រាប់រូបគេផងដែរសម្រាប់ក្រុម Al Fateh ដោយការប្រកួត ៥លើកចុងក្រោយគេបានស៊ុតបាល់ចំនួន ៤គ្រាប់ ជាប់គ្នា។ ក្រោយមកកីឡាករ ២៣ឆ្នាំ បានផ្លាស់មកចូលរួមជាមួយនឹងក្រុម Al-Ahli ក្នុងខែសីហា ឆ្នាំ ២០២៣ ហើយគេក៏បន្តស៊ុតបាល់បន្ថែមទៀត ដោយគេរកបានគ្រាប់បាល់បន្ថែម ៧គ្រាប់ ពីការប្រកួតចំនួន ១២គ្រាប់ ហើយជាមួយនឹងទម្រង់លេងដ៏ល្អ រូបគេបានធ្វើឱ្យអតីតកីឡាករក្រុម Liverpool ខ្សែប្រយុទ្ធ Roberto Firmino ស្ថិតនៅកៅអីបម្រុងរបស់ក្រុម។ Anderson Talisca ១១គ្រាប់ កីឡាករសញ្ជាតិប្រេស៊ីលដៃគូប្រយុទ្ធជាមួយនឹង Ronaldo បានខកខានការប្រកួត ៥លើក ដំបូងឱ្យក្រុម Al Nassr ប៉ុន្តែរូបគេបានវិលត្រឡប់ជាមួយនឹងភាពពេញលេញនៃទម្រង់លេងដ៏ល្អ។ អតីតកីឡាករក្រុម Benfica បានស៊ុតគ្រាប់បាល់បញ្ចូលទី ១១គ្រាប់ ពីការប្រកួតចំនួន ១៤លើក។ ចាប់តាំងពីកីឡាករប្រេស៊ីលបានចូលរួមជាមួយនឹងក្រុម Al Nassr ក្នុងខែមិថុនា ឆ្នាំ ២០២១ កីឡាករដដែលរូបនេះរកបាន ៦៣គ្រាប់ ពីការបង្ហាញខ្លួន ៨១លើក រាល់ការប្រកួតទាំងអស់៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6942.txt
|
Mohamed Salah មានទំនុកចិត្តខ្ពស់ថាក្រុម Liverpool នឹងអាចទប់ទល់រាល់ការប្រកួត ព្រមទាំងបន្តយកឈ្នះ អំឡុងពេលរួបគេត្រូវបំពេញបេសកកម្មជួយក្រុមជម្រើសជាតិអេហ្ស៊ីបក្នុងព្រឹត្តិការណ៍ពានរង្វាន់ទ្វីបអាហ្វ្រិក Africa Cup of Nations។ Salah អះអាងដូច្នេះ ក្រោយស៊ុតបាល់បញ្ចូលទី ២គ្រាប់ នៅក្នុងជ័យជម្នះ ៤-២ លើក្រុម Newcastle United ក្របខណ្ឌ Premier League នាថ្ងៃទី១ ខែមករា ដើមឆ្នាំ ២០២៤។
|
ក្រុមរហស្សនាមហង្សក្រហម បង្ហាញខ្លួនសម្រាប់ការប្រកួតក្នុងទឹកដីកីឡដ្ឋាន Anfield ផ្ទះរបស់ខ្លួនបានយ៉ាងល្អ ដោយរកបាន ៣ពិន្ទុបន្ថែមដើម្បីបន្តនាំមុខនៅលើកំពូលតារាងនៅក្នុងក្របខណ្ឌ Premier League។ កីឡាករសញ្ជាតិអេស្ស៊ីបក៏បានបង្ហាញខ្លួនបានយ៉ាងអស្ចារ្យសម្រាប់ការប្រកួតចុងក្រោយរបស់គេ មុនពេលត្រូវហោះហើរទៅចូលរួមជាមួយជម្រើសជាតិប្រកួតទល់កូតឌីវ័រ។ ស៊ុត ២គ្រាប់ ទល់ Newcastle United គឺជាគ្រាប់បាល់ទី១៥ និងទី១៦ របស់គេ នៅក្នុងការបង្ហាញខ្លួនចំនួន ១៥០លើកនៅក្នុងក្របខណ្ឌ Premier League របស់គេសម្រាប់ Liverpool។ ខណៈពេលដែលក្រុមកំពុងតែមានទម្រង់លេងល្អខ្លាំង ទន្ទឺងគ្នានេះក៏មានក្តីបារម្ភចំពោះការប្រកួតដែលនឹងគ្មានវត្តមានរបស់ Salah រយៈពេលជិត ១ខែ ប្រសិនបើក្រុមអេហ្ស៊ីបធ្វើដំណើរដល់វគ្គផ្តាច់ព្រ័ត្រ។ ទោះជាមានក្តីបារម្ភពីសំណាក់មជ្ឈដ្ឋានជុំវិញខ្លួនក្តី ប៉ុន្តែខ្សែប្រយុទ្ធវ័យ ៣១ឆ្នាំ នៅតែទុកចិត្តលើគុណភាពរបស់មិត្តរួមក្រុមអំឡុងគេត្រូវទៅជួយក្រុមជម្រើសជាតិ។ «ខ្ញុំចង់ឈ្នះការប្រកួតប្រជែងមួយនេះ (AFCON) ខ្ញុំពិតជាស្រលាញ់ក្នុងឈ្នះវា។ ពេលគ្មានខ្ញុំ ខ្ញុំប្រាកដណាស់ថា Liverpool នឹងអាចបន្តយកឈ្នះការប្រកួត ព្រោះថាយើងមានកីឡាករដ៏អស្ចារ្យនិងពិសេសជាច្រើន ជាមួយនឹងគុណភាព ហើយពួកគេគ្រាន់តែត្រូវដកសម្ពាធចេញពីខ្លួនពួកគេ និងលេងបាល់ទាត់ប៉ុណ្ណោះ។»។ Salah បាននិយាយបែបនេះនៅពេលត្រូវបានគេសួរនាំទាក់ទងការប្រកួត AFCON។ Liverpool ឆ្លងកាត់ការប្រកួត ២០លើក ដែលជាដំណើរពាក់កណ្តាលផ្លូវនៃក្របខណ្ឌ Premier League ពួកគេបន្តឈរចំណាត់ថ្នាក់កំពូលតារាង ដែលមាន ៤៥ពិន្ទុ តាមពីក្រោយដោយ Aston Villa នៅចំណាត់ថ្នាក់លេខ ២ មាន ៤២ពិន្ទុ និង Manchester City នៅចំណាត់ថ្នាក់លេខ ៣ មាន ៤០ពិន្ទុ ស្មើនិងក្រុម Arsenal ដែលធ្លាក់ទៅលេខ ៤៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6943.txt
|
សហភាពកីឡាបាល់ទាត់រុស្ស៊ី (RFU) បានបោះឆ្នោតប្រឆាំងចំពោះបំណងផ្លាស់ប្តូររបស់បាល់ទាត់រុស្ស៊ីចេញពីតំបន់អឺរ៉ុប (UEFA) ទៅចូលរួមបាល់ទាត់ទ្វីបអាស៊ី (AFC)។ សមាជិក RFU ទាំងអស់ទាមទារឱ្យជ្រើសរើសបន្តនៅក្នុងអឺរ៉ុប ខណៈដែលរដ្ឋាភិបាលទីក្រុងម៉ូស្គូ កំពុងសម្លឹងមើលទំនាក់ទំនងល្អជាមួយ UEFA ឡើងវិញ។
|
ចាប់តាំងពីពេលដែលប្រទេសរុស្ស៊ីបានវាយលុក ចូលប្រទេសអ៊ុយក្រែន កាលពីថ្ងៃទី២៤ ខែកុម្ភៈ ឆ្នាំ ២០២២ ស្ថាប័នគ្រប់គ្រងបាល់ទាត់ពិភពលោក (FIFA) និងសហព័ន្ធបាល់ទាត់អឺរ៉ុប (UEFA) បានសម្រេចចិត្តដាក់ទណ្ឌកម្មលើប្រទេសរុស្ស៊ី ដោយមិនអនុញ្ញាតឱ្យមានការប្រកួតអន្តរជាតិ ឬ ការប្រកួតក្នុងតំបន់អឺរ៉ុបទាំងអស់ រហូតដល់ពេលនេះ។ ដោយសារររងទណ្ឌកម្ម កាលពីចុងឆ្នាំ ២០២២ ប្រធានសហភាពបាល់ទាត់រុស្ស៊ីលោក Alexander Dyukov ធ្លាប់បានននិយាយថា រុស្ស៊ីសម្លឹងមើលឱកាសចូលរួមជាមួយនឹងសហព័ន្ធបាល់ទាត់ទ្វីបអាស៊ី (AFC)។ «សំណួរអំពីការផ្លាស់ទៅកាន់ AFC ត្រូវបានពិភាក្សា យើងបានបោះឆ្នោតជាឯកច្ឆ័ន្ទប្រឆាំង ព្រោះមិនមានការធានាពី FIFA។ យើងត្រូវតែសម្រេចចិត្តបន្តទំនាក់ទំនងជាមួយ UEFA ជាពិសេសរឿងនេះកំពុងតែដំណើរការ យើងនឹងចាំមើលថាកាលៈទេសៈនៅឆ្នាំបន្ទាប់និងវិវត្តិបែបណាទៀត។»។ នេះបើតាមសម្តីរបស់សមាជិកនៃគណៈកម្មាធិការ RFU លោក Mikhail Gershkovich ប្រាប់ទៅទីភ្នាក់ងារព័ត៌មាន RIA។ កាលពីប៉ុន្មានខែមុន FIFA និង UEFA ហាក់បង្ហាញសញ្ញានៃការបន្ធូរបន្ថយការរឹតបន្តឹងលើក្រុមយុវជនបាល់ទាត់រុស្ស៊ី។ ចំណែក UEFA ក៏បានលើកឡើងទៀតថាកុមារមិនគួរត្រូវបានរងពិន័យចំពោះការប្រព្រឹត្តិរបស់មនុស្សធំឡើយ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6944.txt
|
តារាឆ្នើមរបស់ក្រុម Liverpool កីឡាករ Mahamed Salah បានចែករំលែកសារដាស់តឿនទៅកាន់មនុស្សជុំវិញពិភពលោក កុំឱ្យភ្លេចជនរងគ្រោះ ដែលកំពុងរងទុក្ខដោយសារសង្គ្រាមនៅក្នុងតំបន់កាហ្សា និងនៅក្នុងតំបន់មជ្ឈិមបូព៌ា អំឡុងឱកាសបុណ្យណូអែល ខណៈមនុស្សទូទាំងប្រទេសអង់គ្លេស និងពិភពលោក កំពុងប្រើពេលវេលាជួបជុំគ្រួសារ។
|
ខ្សែប្រយុទ្ធសញ្ជាតិអេហ្ស៊ីប ដែលកំពុងមានទម្រង់លេងល្អខ្លាំងឡើងវិញ នៅក្នុងក្រុម Liverpool ដែលរូបគេរកបានគ្រាប់បាល់ចំនួន ១២គ្រាប់ ព្រមទាំងគ្រាប់បាល់ជួយសង្គ្រោះដល់ក្រុមរហស្សនាមហង្សក្រហមតាមស្មើ ១-១ នៅក្នុងជំនួបទល់នឹងក្រុម Arsenal កាលពីសប្តាហ៍មុន។ Salah នៅតែមិនអាចបិទភ្នែក បិទត្រចៀករបស់ខ្លួន ចំពោះការអំពាវនាវអំពីបញ្ហាសង្គ្រាម ដែលកំពុងតែកើតមាននៅក្នុងតំបន់មជ្ឈិមបូព៌ា ។ កីឡាករវ័យ ៣១ឆ្នាំរូបនេះ បានប្រើឱកាសនាបុណ្យណូអែល ដែលពេញនិយមបំផុតក្នុងប្រទេសតំបន់អឺរ៉ុប ដើម្បីផ្ញើសារដ៏សំខាន់មួយទៅកាន់ប្រជាជននៅលើពិភពលោក កុំឱ្យភ្លេចជនរងគ្រោះ ដែលកំពុងរងទុក្ខដោយសារសង្គ្រាមនៅក្នុងតំបន់កាហ្សាស្ទ្រីប ក៏ដូចជាតំបន់មជ្ឈិមបូព៌ាទាំងមូល។ «បុណ្យណូអែលគឺជាពេលវេលាដែលក្រុមគ្រួសារត្រូវជួបជុំគ្នា និងអបអរសាទររួមគ្នា។ ជាមួយនឹងសង្គ្រាមដ៏ឃោឃៅដែលកំពុងតែកើតមាននៅក្នុងតំបន់មជ្ឈិមបូព៌ា ជាពិសេសការស្លាប់ និងការបំផ្លាញនៅក្នុងតំបន់កាហ្សាជាដើម ឆ្នាំនេះយើងទៅដល់បុណ្យណូអែលដោយចិត្តធ្ងន់បំផុត ហើយចែករំលែកការឈឺចាប់របស់គ្រួសារទាំងនោះដែលសោកសៅចំពោះការបាត់បង់មនុស្សជាទីស្រលាញ់របស់ពួកគេ។ សូមកុំបំភ្លេចពួកគេឱ្យសោះ និងកុំប្រើការឈឺចាប់និងរងទុក្ខរបស់ពួកគេអី។»។ Salah បានបង្ហោះសារនៅលើបណ្តាញសង្គម X អតីត
|
article_6945.txt
|
កាលពីពេលថ្មីៗនេះ ព័ត៌មានពីប្រទេសថៃបានប្រកាសថា ការប្រកួតកីឡាប្រដាល់រវាងកីឡាករប្រដាល់ដ៏ល្បីប្រចាំប្រទេសហ្វីលីពីន ម៉ាននី ប៉ាក់គីអៅ (Manny Pacquiao) នឹងត្រូវប្រកួតជាមួយនឹងកីឡាករថៃ ប៊ូខាវ បេនចាម៉េត ដែលគ្រោងធ្វើឡើងនៅក្នុងប្រទេសថៃ នៅថ្ងៃទី២០ ខែមេសា ឆ្នាំ ២០២៤ ខណៈដែលអ្នកគាំទ្រថៃ រង់ចាំព័ត៌មានបន្ថែមទាក់ទងទៅនឹងដំណឹងការប្រកួតមួយនេះ។
|
ប៉ាក់គីអៅ និងប៊ូខាវ នឹងត្រូវប្រកួតគ្នា ក្នុងកម្មវិធីពិព័រណ៍ដែលមានឈ្មោះថា «The Match of Legends» ដោយនឹងត្រៀមរៀបចំនៅទីតាំងប្រកួត Impact Arena ស្ថិតក្នុងទីក្រុងបាងកក ប្រទេសថៃ។ ការប្រកួតរបស់កីឡាករមកពីប្រទេសតំបន់អាស៊ានទាំងពីរ ត្រូវបានគេដឹងថាជាការប្រកួតបែបមិត្តភាព មិនមែនសំដៅទៅលើការប្រកួតអាជីពឡើយ។ ទាក់ទងនឹងការប្រកួតកីឡាករទាំងពីរ ត្រូវប្រកួតគ្នាក្នុងប្រភេទទម្ងន់ ៧០គីឡូក្រាម មាន ៦ទឹក ដោយមួយទឹកមានរយៈពេល ៣នាទី។ បើតាមការបញ្ជាក់ពីស្ថាប័ន WBC ការប្រកួតនេះក៏ត្រូវបានផ្តល់ខ្សែក្រវ៉ាត់មួយផងដែរដល់កីឡាករដែលឈ្នះ ហើយខ្សែក្រវ៉ាត់មានឈ្មោះថា «Legends Championship» ស្ថិតនៅចំកណ្តាលបន្ទាត់នៃការប្រកួតតែម្តង។ លោក ប៉ាក់គីអៅ ត្រូវបានគេស្គាល់ថាជាស្តេចប្រដាល់ហ្វីលីពីន ដែលមានឈ្មោះល្បីល្បាញខ្លាំងលំដាប់ពិភពលោក ចំពោះការប្រកួតប្រដាល់សកលរបស់លោក នៅក្នុងស្ថាប័ន WBC, IBF, WBO និង WBA ដោយលោកក៏បានឈ្នះខ្សែក្រវ៉ាត់ពិភពលោក លើប្រភេទទម្ងន់ ៧ ផ្សេងគ្នា ចាប់ពីទម្ងន់ ១១២ផោន (៥០គីឡូក្រាម) រហូតដល់ទម្ងន់ ១៥៤ផោន (៦៩គីឡូក្រាម) អំឡុងពេលលោកនៅប្រកបអាជីពពេញលេញ។ ប៉ាក់គីអៅ បានចាប់ផ្តើមអាជីពប្រដាល់លើកដំបូងក្នុងឆ្នាំ ១៩៩៥ ហើយលោកបានប្រកបអាជីពដ៏អស្ចារ្យមួយនេះរហូតដល់ឆ្នាំ ២០២១ ហើយចាប់តាំងពីការប្រកាសចូលនិវត្តន៍ជាផ្លូវការមក អតីតកីឡាករប្រដាល់រូបនេះនៅតែបន្តភាពមរមាញឹកជាមួយនឹងការប្រកួតបែបមិត្តភាពបង្ហាញតាមប្រទេសនីមួយៗក្នុងតំបន់អាស៊ីអាគ្នេយ៍ និងលើជុំវិញពិភពលោក។ ចំណែក ប៊ូខាវ ជាអតីតកីឡាករប្រដាល់ជួរមុខរបស់ថៃ ដ៏ល្បីមួយរូបផងដែរ ដោយរូបគេជាកីឡាករប្រកួតនៅលើប្រភេទកីឡាប្រដាល់ Kickboxing និង Muay Thai តែប៉ុណ្ណោះ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6946.txt
|
Cristiano Ronaldo បានផ្ញើសារទៅកាន់អ្នកគាំទ្ររបស់ក្លិបថា ក្រុមនឹងបន្តភាពអស្ចារ្យនៃទម្រង់លេងដ៏ខ្លាំងក្លាទៀត ដោយមិនបញ្ឈប់ឡើយ។ ខ្សែប្រយុទ្ធវ័យ៣៨ឆ្នាំ ថ្លែងបែបនេះ ក្រោយរូបគេរកបាន ២គ្រាប់ នៅក្នុងជ័យជម្នះរបស់ក្រុម Al Nassr លើក្រុម Al Ittihad ក្នុងលទ្ធផល ៥-២ នៅក្នុងជំនួបក្របខណ្ឌលីគកំពូលអារ៉ាប៊ីសាអូឌីត និងជាគ្រាប់បាល់ទី៥៣ ប្រចាំឆ្នាំរបស់រូបគេផ្ទាល់ថែមទៀត។
|
ចាប់តាំងពីកីឡាករ Abderazak Hamdallah បានស៊ុតបើកការនាំមុខ ១គ្រាប់មុនសម្រាប់ក្រុម Al Ittihad នៅនាទី១៤ បានធ្វើឱ្យការប្រកួតនោះ កាន់តែជក់ចិត្តថែមទៀត។ នាំមុខមិនទាន់បាន៥នាទីស្រួលបួលផង ខ្សែប្រយុទ្ធសញ្ជាតិព័រទុយហ្កាល់ បានស៊ុតបាល់ពិន័យ ១១ម៉ែត្រ តាមបាន ១គ្រាប់ស្មើមកវិញ នៅនាទី១៩ ក្រោយមក Anderson Talisca ដែលជាមិត្តរួមក្រុមបានស៊ុតគ្រាប់ទី២ នាំមុខឡើងវិញនៅនាទី៣៨ នៅក្នុងវគ្គទីមួយ។ ឈានចូលវគ្គទីពីរ Al Ittihad រកបានគ្រាប់តាមស្មើ ២-២ ដោយការស៊ុតរបស់កីឡាករ Abderazak Hamdallah ដដែលនៅនាទី៥១ ។ ទោះជាយ៉ាងណាក្រោយខ្សែបម្រើ Fabinho ទទួលបានកាតក្រហម ដែលជាឱកាសសម្រាប់ ក្រុម Al Nassr រកបានឱកាសវាយសម្រុក និងរកបានគ្រាប់ជ័យជម្នះ ៣គ្រាប់បន្ថែម ដោយការស៊ុត ១១ម៉ែត្រលើកទីពីររបស់ Ronaldo នាទី៦៨, Sadio Mane ស៊ុត២គ្រាប់ទៀត នៅនាទី៧៥ និងនាទី៨២។ បន្ទាប់ពីយកឈ្នះការប្រកួតដ៏សំខាន់ កីឡាករវ័យ ៣៨ឆ្នាំ បានបង្ហោះសារផ្តាំផ្ញើនៅលើបណ្តាញសង្គម Instagram ទៅកាន់អ្នកគាំទ្រថា ក្រុម Al Nassr និងបន្តភាពខ្លាំងរបស់ខ្លួន ឆ្ពោះទៅគោលដៅជោគជ័យ។ Ronaldo បានបង្ហោះយ៉ាងខ្លីដូច្នេះ ៖«ជាការឈ្នះដ៏សំខាន់បំផុត! យើងនឹងមិនបញ្ឈប់ឡើយ!។»។ ឈ្នះការប្រកួតនេះ បានជួយរុញច្រានពិន្ទុរបស់ក្រុម Al Nassr ឡើងដល់ចំនួន ៤៣ពិន្ទុ ដើម្បីបន្តប្រដេញតាមក្រុម Al Hilal ដែលឈរកំពូលតារាង មានពិន្ទុដល់ទៅ ៥០ពិន្ទុ មានគម្លាតគ្នាចំនួន ៧ពិន្ទុ បន្ទាប់ពីឆ្លងកាត់ការប្រកួតចំនួន ១៨លើក។ Ronaldo ប្រធានក្រុម Al Nassr បានរកឃើញភាពជោគជ័យនៃអាជីពរបស់គេឡើងវិញ ក្រោយពេលរូបគេបានចូលរួមជាមួយនឹងក្លិប ស្ថិតនៅប្រទេសអារ៉ាប៊ីសាអូឌីត។ ក្នុងចំណោម ២៤ប្រកួត រាល់ការប្រកួតនៅក្នុងរដូវកាល ២០២៣-២៤ តារាឆ្នើមព័រទុយហ្កាល់រូបនេះ រកបាន ២៣គ្រាប់ និងបញ្ជូន ១១គ្រាប់ ហើយក៏ជាកីឡាករដែលរកបានគ្រាប់បាល់ច្រើនជាងគេនៅក្នុងលីគដល់ទៅ ១៩គ្រាប់បច្ចុប្បន្ន នាំមុខកីឡាករ Alexandar Mitrovic របស់ Al Hilal ដែលរកបាន ១៦គ្រាប់។ ស៊ុត ២គ្រាប់ ទល់ Al Ittihad ប្រធានក្រុមព័រទុយហ្កាល់ បានបំបែកកំណត់ត្រារបស់ខ្សែប្រយុទ្ធ Kylian Mbappe និង Harry Kane ដែលរកបានចំនួន ៥២គ្រាប់នៅក្នុងឆ្នាំ ២០២៣ ដោយគេស៊ុតបាល់ច្រើនជាងគេដល់ទៅចំនួន ៥៣គ្រាប់ សម្រាប់ក្លិប និងក្រុមជម្រើសជាតិនៅក្នុងឆ្នាំ ២០២៣។ បច្ចុប្បន្នមានតែ Erling Haaland ប៉ុណ្ណោះដែលអាចនឹងតាមទាន់ Ronaldo ព្រោះរកបាន ៥០គ្រាប់ នៅក្នុងឆ្នាំ ២០២៣ ហើយរូបគេនៅសល់ការប្រកួតចំនួន ២ ចុងក្រោយជាមួយនឹង Man City មុនបញ្ចប់ឆ្នាំ ២០២៣៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6947.txt
|
អតីតកីឡាករបាល់ទាត់សិង្ហបុរី ៤នាក់ ដែលជាប់ពាក់ព័ន្ធនឹងការកែប្រែលទ្ធផល ហើយត្រូវបានហាមឃាត់ពីសកម្មភាពបាល់ទាត់អស់មួយជីវិត ពេលនេះត្រូវបានសមាគមបាល់ទាត់សិង្ហបុរី (FAS) ដកបម្រាមចេញ។ នេះបើតាមការប្រកាសរបស់សមាគមបាល់ទាត់សិង្ហបុរី នាថ្ងៃទី២១ ខែធ្នូ។
|
សេចក្តីប្រកាសព័ត៌មានរបស់ FAS បាននិយាយថា អតីតកីឡាករ Manap Hamat, Mizan Ulot, Abdul Malek Mohammad និង Zulkifli Kartoyoho បានប្តឹងឧទ្ធរណ៍លើការហាមឃាត់របស់ពួកគេដែលត្រូវបានដាក់នៅចន្លោះពីឆ្នាំ ១៩៩៥ ដល់ ១៩៩៨ ដោយគណៈកម្មាធិការវិន័យរបស់ FAS។ អតីតកីឡាករលោក Mizan ត្រូវបានគេរកឃើញថា មានកំហុសក្នុងការកែប្រែលទ្ធផលការប្រកួតរបស់ក្លិបក្នុងស្រុកចំនួនពីរ នៅក្នុងឆ្នាំ ១៩៩៥ ខណៈលោក Manap និង Abdul Malek ត្រូវបានកាត់ទោលពីបទកែប្រែលទ្ធផលការប្រកួតរវាងក្រុម Balestier Central FC ទល់នឹង Tampines Rovers FC ក្នុងឆ្នាំ ១៩៩៧។ បុរសទាំង ៣ ត្រូវ បានជាប់ពន្ធនាគារ និងពិន័យជាប្រាក់។ បើតាមប្រព័ន្ធផ្សព្វផ្សាយរបស់សិង្ហបុរី លោក Mizan បានសារភាពកំហុសចំពោះការប្រកាន់ចំនួន ២ករណី លើការទទួលប្រាក់កក់កែប្រែលទ្ធផលរបស់ក្លិប Changi United ចាញ់ក្លិប Tiong Bahru និងយកលុយកក់ពីការប្រកួតផ្សេងទៀតសម្រាប់កែលទ្ធផលដូចគ្នានេះ។ សម្រាប់លោក Manap ដែលជាខ្សែការពារ និងអតីតអ្នកចាំទីលោក Abdul Malek ក៏បានសារភាពកំហុសចំពោះការចោទប្រកាន់ចំនួន ២ករណី លើការកែប្រែលទ្ធផលការប្រកួតដូចគ្នានេះ ផងដែរ។ រីឯលោក Zulkifli ដែលជាអតីតកីឡាករជម្រើសជាតិសិង្ហបុរី មិនត្រូវបានកាត់ទោសនោះទេ តែរូបលោក ក៏ត្រូវបានហាមឃាតអស់មួយជីវិតពីបាល់ទាត់ ពីបទសមគំនិតជាមួយនឹងលោក Manap និងលោក Malek។ យ៉ាងណាក៏ដោយ បុរសទាំង ៤ ខាងលើ ដែលពាក់ព័ន្ធនឹងកែប្រែលទ្ធផលត្រូវបានទទួលទោសរយៈពេល ២៥ឆ្នាំ ហើយមកដល់ពេលនេះ។ ពួកគេទាំង៤ ត្រូវបានសមាគមបាល់ទាត់សិង្ហបុរី សម្រេចដកបម្រាមចេញ នាថ្ងៃទី២១ធ្នូ ឆ្នាំ២០២៣ ។ «FAS ជឿជាក់លើគោលការនៃភាពយុត្តិធម៌ និងឱកាសសម្រាប់ការលើកលែងទោស។ ការសម្រេចចិត្តប្រកបដោយក្តីមេត្តានេះ ឆ្លុះបញ្ចាំងពីការប្តេជ្ញាចិត្តរបស់យើងក្នុងការធ្វើឱ្យមានតុល្យភាពវិធានការដាក់ទណ្ឌកម្មជាមួយនឹងជំនឿលើសក្តានុពលសម្រាប់ការស្តារនីតិសម្បទា ខណៈដែលការបញ្ជាក់ឡើងវិញថា ជំហរបស់យើងប្រឆាំង នឹងការដោះស្រាយការប្រកួតនៅតែមិនផ្លាស់ប្តូរ។»។ នេះបើតាមសេចក្តីប្រកាសរបស់ FAS ក្រោយការប្រកាសដកបម្រាមរួច៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6948.txt
|
Neymar Jr នឹងខកខានជួយក្រុមជម្រើសជាតិប្រេស៊ីលក្នុងការប្រកួតពានរង្វាន់ Copa America ដែលធ្វើឡើងក្នុងប្រទេសអាម៉េរិក ដោយសារបញ្ហារបួសតាំងពីខែតុលាមក។ នេះបើតាមការបញ្ជាក់របស់ក្រុមគ្រូពេទ្យប្រចាំក្រុមជម្រើសជាតិលោក Rodrigo Lasmar នៅថ្ងៃទី១៩ ខែធ្នូ។
|
កីឡាករវ័យ ៣១ឆ្នាំ របស់ក្រុម Al Hilal បានរងរបួសដាច់សរសៃពូ ACL និងជង្គង់ធ្ងន់ធ្ងរនៅជើងខាងឆ្វេងរបស់គេអំឡុងពេលលេងឱ្យក្រុមជម្រើសជាតិប្រេស៊ីល នៅក្នុងការប្រកួតជម្រុះ World Cup តំបន់អាមេរិកខាងត្បូង។ កាលនោះប្រេស៊ីលចាញ់អ៊ុយរូហ្កាយ នាថ្ងៃទី១៧ ខែតុលា មុនពេល Neymar ត្រូវបញ្ជូនទៅវះកាត់នៅ ២សប្តាហ៍ក្រោយការប្រកួត។ សម្រាប់ពានរង្វាន់ Copa America នឹងចាប់ផ្តើមការប្រកួតពីថ្ងៃទី២០ ខែមិថុនា រហូតដល់ថ្ងៃផ្តាច់ព្រ័ត្រនៅថ្ងៃទី១៤ ខែកក្កដា។ «វាពិតជាលឿនពេក វាគ្មានចំណុចអ្វីទេក្នុងការរំលងជំហ៊ានដើម្បីងើបឡើងវិញឱ្យឆាប់រហ័ស និងទទួលយកហានិភ័យដែលមិនចាំបាច់ ឬការរំពឹងទុករបស់យើងគឺថាគាត់នឹងត្រូវបានរៀបចំត្រឡប់មកវិញនៅដើមរដូវកាល ២០២៤ នៅអឺរ៉ុបដែលត្រូវនឹងខែសីហា។ យើងត្រូវការពេលវេលាអត់ធ្មត់បន្ថែមទៀត […] បើយើងធ្វើតាមពីមួយដំណាក់កាលទៅមួយដំណាក់កាល ក្រោយពេលការព្យាបាលពេលយូនោះ ការរំពឹងទុកចំពោះការបង្ហាញនៅកម្រិតខ្ពស់របស់គេក៏មានខ្ពស់ខ្លាំងដូចគ្នាដែរ។»។ នេះបើតាមសម្តីលោក Lasmar បានប្រាប់ទៅកាន់កាសែត Brazil’s Rede 98។ Neymar គឺជាកីឡាករប្រេស៊ីលដែលរកបានគ្រាប់បាល់ច្រើនជាងគេបង្អស់ប្រចាំក្រុមជម្រើសជាតិ ដោយគេរកបាន ៧៩គ្រាប់ ពីការបង្ហាញខ្លួន ១២៩លើក។ នៅក្នុងការប្រកួតពានរង្វាន់ Copa America ឆ្នាំក្រោយ ក្រុមប្រេស៊ីលត្រូវបានចាប់ពូលចូលក្នុងពូល D ឱ្យស្ថិតនៅជាមួយនឹងក្រុម កូឡុំប៊ី, ប៉ារ៉ាហ្កាយ ព្រមទាំងក្រុមដែលនឹងឈ្នះការប្រកួតវគ្គ Playoffs រវាងក្រុមកូស្តារីកា និងហុងឌូរ៉ាស។ យ៉ាងណាក្រុមប្រេស៊ីល ក៏បានប្រកាសដូចគ្នាផងដែរ នាថ្ងៃទី១៩ ខែធ្នូ ដោយក្រុមនឹងត្រូវប្រកួតមិត្តភាពទល់នឹងម៉ិកស៊ិក នៅថ្ងៃទី៨ ខែមិថុនា មុនការប្រកួតប្រជែង Copa America បានមកដល់។ ការប្រកួត Copa America ធ្វើឡើងនៅក្នុងប្រទេសអាមេរិក គឺជាលើកទី២ ហើយក្នុងប្រវត្តិសាស្ត្រ បន្ទាប់ពីប្រទេសនេះបានរៀបចំនៅឆ្នាំ ២០១៦ ហើយការប្រកួតលើកនេះមានប្រទេស ៦ មកពីតំបន់ទ្វីបអាមេរិកខាងជើង (CONCACAF) និង ១០ក្រុមមកពីទ្វីបអាមេរិកខាងត្បូង (CONMEBOL)៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6949.txt
|
Manchester United អនុញ្ញាតខ្សែបម្រើ Donny Van de Beek ទៅចូលរួមជាមួយនឹងក្លិប Eintracht Frankfurt ក្នុងលក្ខខណ្ឌខ្ចីជើងរហូតដល់បញ្ចប់រដូវកាល ២០២៣-២៤។ នេះបើតាមក្លិបរហស្សនាមបិសាចក្រហម ប្រកាសនាថ្ងៃទី១ ខែមករា។
|
កីឡាករវ័យ ២៦ឆ្នាំ បានចូលរួមជាមួយនឹងក្រុមបិសាចក្រហមតាំងពីឆ្នាំ ២០២០ ដោយផ្ទេរមកពីក្រុម Ajax Amsterdam ប៉ុន្តែកីឡាករសញ្ជាតិហូឡង់មិនសូវបានបង្ហាញខ្លួនញឹកញ៉ាប់ជាមួយក្លិបឡើយ។ ចាប់តាំងពីវិលត្រឡប់ពីការខ្ចីជើងមកពីក្លិប Everton តាំងពីឆ្នាំ ២០២២ មកដល់ពេលនេះ គេទើបតែបង្ហាញខ្លួនបាន ២ប្រកួតប៉ុណ្ណោះ ឱ្យក្រុមបិសចក្រហម។ បន្ទាប់ពីខកខានជាងពាក់កណ្តាលរដូវកាលក្នុងឆ្នាំ ២០២៣ ជាមួយបញ្ហារបួសសរសៃពួរជង្គង់ Van de Beek បានបានបង្ហាញខ្លួនតែមួយលើកគត់ជាមួយនឹងក្រុម ដោយស្ថិតក្នុងការប្រកួតលីគកំពូលអង់គ្លេស Premier League ដោយក្នុងនាមជាកីឡាករស្ថិតនៅកៅអីបម្រុង។ ចំពោះការផ្ទេរទៅកាន់ក្លិបនៅប្រទេសអាល្លឺម៉ង់ ក្លិបបិសាចក្រហមបាននិយាយនៅក្នុងសេចក្តីប្រកាសរបស់ខ្លួនដូច្នេះថា ៖ «Van de Beek នឹងត្រូវជំរុញសម្រាប់ការស្វែងរកពេលវេលាលេងបន្ថែមនៅក្នុងប្រទេសអាល្លឺម៉ង់។ Eintracht Frankfurt បច្ចុប្បន្នកំពុងស្ថិតនៅចំណាត់ថ្នាក់លេខ ៦ នៅក្នុងក្របខណ្ឌ Bundesliga ក៏ដូចជាត្រូវលេងនៅក្នុងលីគអឺរ៉ុប Europa Conference League វគ្គ Play-off ជាមួយនឹងការប្រកួតទល់នឹងក្រុម Union Saint-Gilloise មកពីប្រទេសបែលហ្ស៊ិក នៅក្នុងខែកុម្ភៈ។»៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_695.txt
|
ប្រជាជនឆែកជាង៧ម៉ឺននាក់ ជួបជុំគ្នានៅរដ្ឋធានីប្រាកនៅថ្ងៃទី៣ ខែកញ្ញា ដើម្បីតវ៉ាប្រឆាំងនឹងរដ្ឋាភិបាលដែលដោះស្រាយបញ្ហាសេដ្ឋកិច្ចមិនបានល្អរហូតតម្លៃថាមពលឡើងថ្លៃឥតឈប់ឈរក្រោយផ្អាកនាំចូលពីរុស្ស៊ីតាមការកំណត់របស់សហភាពអឺរ៉ុប (EU)។ ពួកគេ ទាមទារឱ្យសម្ព័ន្ធភាពកំពុងកាន់អំណាច ចាត់វិធានការដោះស្រាយបញ្ហក្នុងស្រុក។ ក្រុមតវ៉ាទាំងនោះ ក៏បង្ហាញការមិនពេញចំពោះ EU និងសម្ព័ន្ធយោធាណាតូផងដែរដែលរួមចំណែកនាំឱ្យមានបញ្ហានៅឆែកដែរ។
|
អ្នករៀបចំបាតុកម្មដែលមកពីក្រុមនយោបាយស្តាំនិយម និងជ្រុលនិយមមួយចំនួន រួមទាំងបក្សកុម្មុយនីស្តឆែក អះអាងថា បណ្ដាប្រទេសអឺរ៉ុបកណ្តាលដែលមានឆែកផង គួរតែមានអព្យាក្រឹត្យភាពផ្នែកយោធា និងធានាកិច្ចសន្យាដោយផ្ទាល់ជាមួយអ្នកផ្គត់ផ្គង់ឧស្ម័នផ្សេងៗរួមទាំងរុស្ស៊ីផងដែរ។ ក្រុមអ្នកតវ៉ា បានរិះគន់ពីភាពអសកម្មរបស់រដ្ឋាភិបាលដែលធ្វើឱ្យអតិផរណា និងតម្លៃថាមពលកើនឡើងស្រឺតៗ។ តាមការប៉ាន់ស្មានរបស់ប៉ូលិសឆែក ក្រុមអ្នកតវ៉ាមានជាង៧ម៉ឺននាក់បើគិតត្រឹមពាក់កណ្ដាល រសៀលថ្ងៃទី៣ ខែកញ្ញា។ «គោលបំណងនៃការតវ៉ារបស់ពួកយើងគឺការទាមទារឱ្យមានការផ្លាស់ប្ដូរ ដែលសំខាន់ជាងគេគឺផ្ដោតលើការដោះស្រាយបញ្ហាការឡើងថ្លៃតម្លៃថាមពល ជាពិសេសថាមពលអគ្គិសនី និងឧស្ម័នដែលនឹងបំផ្លាញសេដ្ឋកិច្ចរបស់យើងនៅរដូវស្លឹកឈើជ្រុះនេះ(ខែតុលាដល់វិច្ឆិកា)»។ អ្នករៀបចំការតវ៉ាឈ្មោះ Jiri Havel ប្រាប់គេហទំព័រព័ត៌មាន iDNES.cz បែបនេះ។ លើសពីនោះ ក្រុមតវ៉ាទាំងនោះក៏មិនពេញចិត្តនឹងចំណាត់ការរបស់ EU និងសម្ព័ន្ធយោធាណាតូដែល បានជំរុញឱ្យមានការដាក់សម្ពាធលើការនាំចូលឧស្ម័នរុស្ស៊ីដែលវាបែរជាជះផលប៉ះពាល់ដល់តម្លៃឧស្ម័ននៅឆែកផងដែរ។ យ៉ាងណាមិញ ជាការឆ្លើយតបនាយករដ្ឋមន្ត្រីឆែក Petr Fiala បានប្រាប់ទីភ្នាក់ងារព័ត៌មានក្នុងស្រុក CTK នៅថ្ងៃទី៤ ខែកញ្ញា ថា ក្រុមបាតុករមិនបានគិតគូរពីផលប្រយោជន៍របស់ប្រទេស ជាតិនោះឡើយ។ លោកក៏បានបន្តថា ការតវ៉ានៅទីលាន Wenceslas ត្រូវបានចាត់ទុកកជាក្រុមដែលគាំទ្ររុស្ស៊ី និងជាក្រុមដែលប្រឆាំងនឹងផលប្រយោជន៍របស់សាធារណរដ្ឋឆែក។ ការតវ៉ាខាងលើនៅទីលាន Wenceslas ដែលស្ថិតនៅកណ្តាលទីក្រុងប្រាក ធ្វើឡើងមួយថ្ងៃបន្ទាប់ពីរដ្ឋាភិបាលបានរួចផុតពីការបោះឆ្នោតដកសេចក្ដីទុកចិត្ត។ ការបោះឆ្នោតនេះបានបង្ហាញពីវិបត្តិថាមពលរបស់អឺរ៉ុបដែលកំពុងរាលដាលឱ្យមានអស្ថិរភាពនយោបាយ ខណៈតម្លៃថាមពលកើនឡើងខ្លាំង បង្កឱ្យមានអតិផរណាក្នុងកម្រិតដែលមិនធ្លាប់មានក្នុងរយៈពេលបីទសវត្សរ៍មកនេះ។ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6950.txt
|
ការឈ្នះពានរង្វាន់ FIFA Club World Cup បានជួយដល់ក្រុម Manchester City ឱ្យវិលមករួបរួមគ្នា និងផ្តោតអារម្មណ៍សម្រាប់ការប្រកួតសារជាថ្មី។ នេះបើតាមការលើកឡើងរបស់លោក Pep Guardiola អ្នកចាត់ការទូទៅរបស់ក្រុម បាននិយាយបែបនេះ ក្រោយពីក្រុមបានប្រកួតយកឈ្នះលើក្រុម Everton លទ្ធផល ៣-១ នាថ្ងៃទី២៧ ខែធ្នូ។
|
ចាប់តាំងពីឈ្នះពានរង្វាន់ Club World Cup មក ក្រុមរហស្សនាមមេឃខៀវ ទើបតែបានវិលត្រឡប់ទៅឈរនៅចំណាត់ថ្នាក់ក្រុមកំពូលទាំង ៤ វិញ បន្ទាប់ពីយកឈ្នះលទ្ធផល ៣-១ លើក្រុម Everton។ ៣គ្រាប់ជ័យជម្នះធ្វើបានដោយកីឡាករ Phil Foden, Julian Alvarez និង Bernardo Silva ដែលរកបាននៅក្នុងវគ្គទីពីរ។ Man City ឡើងឈរចំណាត់ថ្នាក់លេខ ៤ ឈរពីលើក្រុម Tottenham Hotspur ដោយមានចំនួន ៣៧ពិន្ទុក្នុងដៃ ពីការប្រកួតចំនួន ១៨លើក ហើយមានគម្លាតចំនួន ៥ពិន្ទុ ពីក្រុមកំពូលតារាង Liverpool។ រដូវកាល ២០២៣-២៤ ក្រុមមេឃខៀវមានបេសកកម្មក្នុងការការពារតំណែងជើងឯក ក៏ដូចជាស្វែងរកការឈ្នះពានលើកទី៤ ជាប់គ្នារបស់ពួកគេ។ ការប្រកួតក្របខណ្ឌ Premier League មុនពេលបុណ្យណូអែលនោះ ក្រុម Man City ហាក់ធ្វើមិនបានល្អឡើយ ដោយប្រកួតចាញ់ក្រុម Aston Villa បន្ទាប់មកស្មើជាមួយនឹងក្រុម Spurs និងក្រុម Crystal Palace ។ ប៉ុន្តែរកបានជ័យជម្នះឡើងវិញនេះ លោក Pep អ្នកចាត់ការសញ្ជាតិអេស្ប៉ាញ ថា កីឡាករបានបង្ហាញការតាំងចិត្តខ្ពស់ឡើងវិញ សម្រាប់ការប្រកួតឈ្នះទល់ Everton។ «ខ្ញុំបានចាំថាពេលនៅលើយន្តហោះធ្វើដំណើរទៅកាន់អារ៉ាប៊ីសាអូឌីត ខ្ញុំបានស្តាប់ទៅកាន់កីឡាករនៅពេលដែលពួកគេមិនដឹងថាខ្ញុំបានលួចស្តាប់ ពួកគេបានចាប់ផ្តើមនិយាយពីក្លិប Everton។ ហើយខ្ញុំបាននិយាយថា «Wow» នេះគឺជាក្រុមរបស់ខ្ញុំ ខ្ញុំមានអារម្មណ៍ថាពួកគេនឹងតែចង់ព្យាយាមធ្វើវា យើងបានលេងការប្រកួតជាច្រើនរដូវកាលនេះ ហើយមនុស្សគ្រប់គ្នានិយាយថាយើងមិនដូចមុនឡើយ យើងចាញ់ការប្រកួតមួយលើកនៅក្នុងចំណោម ១៣លើកចុងក្រោយ យើងមិននិយាយច្រើនទេថាតើយើងល្អប៉ុណ្ណានោះ។»។ លោក Pep បាននិយាយនៅក្នុងសន្និសីទកាសែតក្រោយចប់ការប្រកួតបែបនេះ។ ជ័យជម្នះលើ Everton នេះ ក្រុមមេឃខៀវគ្មានវត្តមានរបស់ខ្សែបម្រើខ្លាំងក្លាប្រចាំក្រុម Kevin de Bruyne និងខ្សែប្រយុទ្ធ Erling Haaland នោះទេ ព្រោះតែបញ្ហារបួស។ បន្ទាប់ពីការប្រកួតនេះទៅក្រុម Man City នឹងត្រូវត្រៀមខ្លួនបើកទ្វារផ្ទះកីឡដ្ឋាន Etihad ដើម្បីស្វាគមន៍ក្រុមភ្ញៀវ Sheffield United នៅថ្ងៃទី៣០ ខែធ្នូ បន្តទៀត សម្រាប់ជំនួបក្របខណ្ឌ Premier League៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6951.txt
|
ខ្សែប្រយុទ្ធឆ្នើមសញ្ជាតិព័រទុយហ្កាល់ Cristiano Ronaldo បានអះអាងថា រូបគេមានភាពភ្ញាក់ផ្អើលចំពោះការរីកចម្រើន និងវិសាលភាពនៃកីឡាករ នៅក្នុងប្រទេសអារ៉ាប៊ីសាអូឌីត។ ប្រទេសស្ថិតក្នុងតំបន់មជ្ឈិមបូព៌ាមួយនេះ បាននាំវិស័យកីឡាទៅកាន់ភាពអស្ចារ្យថ្មីទាំងស្រុង នាពេលបច្ចុប្បន្ន។
|
កីឡាករវ័យ ៣៨ឆ្នាំ ជាបុគ្គលដ៏ល្បីឈ្មោះមួយរូប លើពិភពលោក ដែលបានស្ថិតនៅក្នុងគម្រោងនៃការអភិវឌ្ឍន៍កីឡា នៅក្នុងប្រទេសអារ៉ាប៊ីសាអូឌីត។ Ronaldo បានចូលរួមជាមួយក្លិប Al Nassr ក្រោយមានជម្លោះជាមួយក្លិប Manchester United ហើយបានផ្តាច់កុងត្រា ដែលនៅសល់ថែមទៀត។ រួមរស់ជាមួយ Al Nassr ខ្សែប្រយុទ្ធប្រធានក្រុមព័រទុយហ្កាល់រូបនេះ រកបានគ្រាប់បាល់ច្រើនជាង ៥០គ្រាប់ប្រចាំឆ្នាំ២០២៣ បើទោះជាមានវ័យ ៣៨ឆ្នាំក្តី។ វត្តមាន Ronaldo នៅក្នុងក្លិបស្ថិតនៅទ្វីបអាស៊ីមួយនេះ ក៏បានក្លាយជាខ្សែទំនាក់ទំនងកីឡាករល្បីៗដទៃផ្សេងទៀត ដូចជា Karim Benzema, Sadio Mane, Neymar, Kalidou Koulibaly, Riyad Mahrez, Roberto Firmino និង Jordan Henderson ទៅចូលរួមក្លិបនានា នៅក្នុងក្របខណ្ឌ Saudi Pro League ដែលជាផ្នែកនៃគម្រោងកីឡារបស់ប្រទេសអារ៉ាប៊ីសាអូឌីត។ ក្រៅពីវិស័យកីឡាបាល់ទាត់នេះ អារ៉ាប៊ីសាអូឌីត បានបញ្ចេញគម្រោងអភិវឌ្ឍន៍កីឡាផ្សេងទៀត ដូចជាការប្រណាំងរថយន្ត Formula One, ការប្រកួតវាយកូនហ្គោលពិភពលោក, កីឡាគ្រីឃីតពិភពលោក, កីឡាចំបាបបែបកម្សាន្ត WWE និងកីឡាប្រដាល់ (Boxing) ធំៗលើពិភពលោកជាដើម។ កាលពីពេលថ្មីនេះការប្រកួតប្រដាល់ដណ្តើមប្រាក់លាន «The $500 Million Super Fight» រវាងកីឡាករ Anthony Joshua និង Deontay Wilder នៅក្នុងទីក្រុងរីយ៉ាដ ប្រទេសអារ៉ាប៊ីសាអូឌីត ក៏មានវត្តមានរបស់ Ronaldo រួមនឹងកីឡាករប្រដាល់ក្បាច់គុនចម្រុះ UFC ដ៏ល្បីល្បាញ Conor McGregor ទៅចូលរួមទស្សនាការប្រកួតដ៏ធំមួយនោះដែរ។ បន្ទាប់ពី Ronaldo បានទស្សនាការប្រកួតប្រដាល់នោះរួចមក រូបគេក៏បានបង្ហាញពីភាពភ្ញាក់ផ្អើលចំពោះវិសាលភាព និងភាពរីកចម្រើនវិស័យកីឡា នៅក្នុងប្រទេសអារ៉ាប៊ីសាអូឌីត។ តារាបាល់ទាត់វ័យ ៣៨ឆ្នាំ បានសរសេរបង្ហោះនៅលើបណ្តាញសង្គម Instagram ដូច្នេះ ៖«បាននាំយកកីឡាទៅកាន់វិសាលភាព និងទិដ្ឋភាពថ្មីទាំងស្រុង ហើយចក្ខុវិស័យ និងការអនុវត្តដែលមិនអាចប្រៀបផ្ទឹមបាន។ ខ្ញុំមិនអាចឈប់ភ្ញាក់ផ្អើលបាននោះទេ។»។ មិនត្រឹមតែជួយលើកមុខមាត់វិស័យកីឡា និងការវិនិយោគប្រាក់ដ៏ច្រើនសន្ធឹកសន្ធាប់ ទៅលើវិស័យកីឡារបស់អារ៉ាប៊ីសាអូឌីតទេ ខ្សែប្រយុទ្ធព័រទុយហ្កាល់ ក៏បានរួមចំណែកជួយឱ្យប្រទេសអារ៉ាប៊ីសាអូឌីត ឈ្នះការដេញថ្លៃធ្វើជាម្ចាស់ផ្ទះរៀបចំការប្រកួតព្រឹត្តិការណ៍ World Cup នៅក្នុងឆ្នាំ២០៣៤ ទៀតផង។ ប្រទេសអារ៉ាប៊ីសាអូឌីតទទួលបានសិទ្ធិរៀបចំធ្វើជាម្ចាស់ផ្ទះព្រឹត្តិការណ៍ World Cup នៅក្នុងឆ្នាំ ២០៣៤ បន្ទាប់ពីគ្មានបេក្ខភាពណាដាក់ការចាប់អារម្មណ៍។ អូស្ត្រាលី និងឥណ្ឌូណេស៊ី បានប្រកាសគាំទ្រអារ៉ាប៊ីសាអូឌីត ធ្វើជាម្ចាស់ផ្ទះនេះ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6952.txt
|
ក្រុម Arsenal ខកខានឱកាសដើម្បីវិលឡើងទៅចំណាត់ថ្នាក់លេខ ១ កំពូលតារាងក្នុងក្របខណ្ឌ Premier League ក្រោយចាញ់ក្រុម West Ham united ដោយលទ្ធផល ២-០ ក្នុងទឹកដីកីឡដ្ឋាន Emirate។ ចំណែកក្រុម Tottenham Hotspur ក៏ខកខានឱកាសឈរនៅចំណោមក្រុមកំពូលទាំង ៤ ក្រោយភ្លាត់ស្នៀតចាញ់ក្រុម Brighton & Hove Albion ក្នុងលទ្ធផល ៤-២ នាថ្ងៃទី២៨ ខែធ្នូ។
|
ការប្រកួតនៅក្នុងវគ្គទីមួយ ក្រុមភ្ញៀវ West Ham រកបានឱកាសស៊ុតចំគោលដៅ ៣គ្រាប់ លើក្រុមម្ចាស់ផ្ទះកាំភ្លើងធំ ។ គ្រាប់បាល់ដំបូងរបស់ក្រុមភ្ញៀវធ្វើបានដោយការស៊ុតយ៉ាងល្អរបស់កីឡាករ Tomas Soucek នៅនាទី១៤ មុនពេលអតីតខ្សែការពារក្រុម Arsenal កីឡាករ Konstantinos Mavropanos បានជួយស៊ុតស្វែងរកគ្រាប់ទី២ ដើម្បីជួយដល់ក្រុមរបស់លោក David Moyes នាំមុខនៅក្នុងវគ្គទី១។ ឈានចូលវគ្គទីពីរក្រុម Arsenal មានឱកាសល្អច្រើនឡើងវិញ ប៉ុន្តែបរាជ័យក្នុងការសម្រេចសំណាញ់ទីរបស់ក្រុម West Ham ហើយលទ្ធផល ២-០ រក្សាដល់ចប់ការប្រកួត។ Arsenal បន្តឈរនៅចំណាត់ថ្នាក់លេខ ២ ក្នុងតារាងក្របខណ្ឌ Premier League ដោយមានត្រឹម ៤០ពិន្ទុក្នុងដៃ ពីការប្រកួតចំនួន ១៩លើក ឈរពីក្រោមក្រុម Liverpool ដែលមាន ៤២ពិន្ទុ នៅកំពូលតារាង ដែលក្រុមហង្សក្រហម បានបំបាក់ក្រុម Burnley លទ្ធផល ២-០។ ក្រុម West Ham វិញ ដែលយកឈ្នះលើក្រុមខ្លាំង Arsenal ទទួលបាន ៣ពិន្ទុនេះ បានរុញច្រានពួកគេឡើងឈរចំណាត់ថ្នាក់លេខ ៦ ដោយមាន ៣៣ពិន្ទុ បានទម្លាក់ក្រុម Manchester United ទៅលេខ ៧ ។ នេះជាការឈ្នះលើកដំបូងសម្រាប់ក្រុម West Ham នៅក្នុងលីគកំពូលអង់គ្លេសទៅលើក្រុមកាំភ្លើងធំ ដោយការជួបគ្នា ២២លើកកន្លងមក ក្រុមដែលមានលោក David Moyes កំពុងដឹកនាំ មិនដែលយកឈ្នះលើ Arsenal ឡើយ។ ដោយឡែកក្រុម Tottenham Hotspur វិញក៏ខកខានឈរនៅចំណាត់ថ្នាក់ក្រុមកំពូលតារាងទាំង ៤ បន្ទាប់ពីក្រុមបានប្រកួតចាញ់លទ្ធផល ៤-២ ក្រោមថ្វីជើងក្រុម Brighton ដែលដឹកនាំដោយលោក Roberto de Zerbi។ លទ្ធផល ៤-២ ជាការរបូតគ្រាប់បាល់ច្រើនបំផុត ចាប់ពីការចូលមកដឹកនាំរបស់លោក Ange Postecoglou នៅរដូវកាលនេះ។ ចាញ់ការប្រកួតធ្វើឱ្យ Spurs ធ្លាក់ឈរពីក្រោមក្រុម Manchester City ដែលដណ្តើមបានចំណាត់ថ្នាក់លេខ ៤ ក្រោយពេលពួកគេបានប្រកួតយកឈ្នះលើក្រុម Everton លទ្ធផល ៣-១ កាលពីថ្ងៃទី២៧ ខែធ្នូ។ Spurs ឈរនៅចំណាត់ថ្នាក់លេខ ៥ ដោយមាន ៣៦ពិន្ទុក្នុងដៃ ពីក្រោម Man City ដែលមាន ៣៧ពិន្ទុ។ លទ្ធផល ៤គ្រាប់ដែលស៊ុតលើ Spurs ពីសំណាក់ក្រុម Brighton ធ្វើបានដោយកីឡាករ Jack Hinshelwood នៅនាទី១១ មុនពេលមិត្តរួមក្រុម Joao Pedro ដោយការស៊ុតបាល់ពិន័យ ១១ម៉ែត្រ នៅនាទី២៣ ។ គ្រាប់បាល់ទី៣ កើតឡើងនៅនាទៅ៦៣ ដោយកីឡាករ Pervis Estupinan មុននឹងJoao Pedro រកគ្រាប់ទី៤ នៅនាទី៧៥ ។ Spurs បានរបូតឱកាសរួចទៅហើយ បន្ទាប់ពីក្រុមម្ចាស់ផ្ទះបើកការនាំមុខមុនដល់ទៅ ៤គ្រាប់ ប៉ុន្តែយ៉ាងណាកីឡាករ Alejo Veliz រកបានគ្រាប់បាល់មកវិញ ១គ្រាប់នៅនាទី៨១ និងកីឡាករ Ben Davies គ្រាប់ទី២ នៅនាទី៨៥ ដើម្បីបន្ថយសម្ពាធគ្រាប់បាល់ស៊ុតបញ្ចូលទី៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6953.txt
|
ប្រទេសបារាំងកំពុងត្រៀមប្តូរគម្រោងសម្រាប់កម្មវិធីបើកព្រឹត្តិការណ៍កីឡាអូឡាំពិករដូវក្តៅទីក្រុងប៉ារីស ឆ្នាំ ២០២៤ ដោយផ្លាស់ចេញពីដងទន្លេសែន (Seine) ទៅកាន់ទីតាំងផ្សេងដែលអាចធានាបានសុវត្ថិភាពប្រសើរជាង។ នេះបើតាមសម្តីរបស់លោកប្រធានាធិបតីបារាំង Emmanuel Macron នាថ្ងៃទី២០ ខែធ្នូ។
|
«ដោយសារយើងជាអ្នកជំនាញ ច្បាស់ណាស់មានផែកការ B និងផែនការ C ជាដើម។»។ លោក Macron បាននិយាយប្រាប់ទៅកាន់ទូរទស្ស៍បារាំង France 5 នៅពេលដែលត្រូវបានគេចោទសួរអំពីបញ្ហាសុវត្ថិភាពលើការរៀបចំកម្មវិធីបើកនៅតាមដងទន្លេសែន។ បច្ចុប្បន្ននៅក្នុងប្រទេសតំបន់អឺរ៉ុប ត្រូវបានគេសម្គាល់ថាមានការប្រុងប្រយ័ត្នខ្ពស់លើផ្នែកសន្តិសុខជុំវិញភាពតានតឹងនៅមជ្ឍិមបូពា៍ ខណៈ បញ្ហាសកលក៏នឹងអាចរំខានដល់ផែនការរៀបចំកម្មវិធីតាមការគ្រោងទុករបស់ម្ចាស់ផ្ទះបារាំង ផងដែរ។ លោកប្រធានាធិបតីបារាំង Macron ក៏បានលើកឡើងអំពីសេចក្តីវិនាសដែលអាចកើតឡើងដោយមិនបានដឹងមុន ហើយការផ្លាស់ប្តូរគម្រោងត្រូវតែទាមទារឱ្យមានការពិចារណា។ បើតាមលោក Macron ផែនការ B នឹងអាចត្រូវបង្កើនឡើង ប្រសិនបើកម្រិតនៃភាពអសន្តិសុខតម្រូវឱ្យអ្នករៀបចំពិនិត្យមើលឡើងវិញនូវគ្រោងការណ៍ដំបូងដោយមិនផ្តល់ព័ត៌មានលម្អិតឡើយ។ មន្ត្រីសន្តិសុខអឺរ៉ុបបានព្រមានពីហានិភ័យកើតឡើងនៃការវាយប្រហារដោយពួកសកម្មប្រយុទ្ធដែលនៅក្នុងប្រទេសតំបន់មជ្ឍិមបូពា៍ ចំពេលមានសង្គ្រាមអ៊ីស្រាអែល ទល់នឹងពួកហាម៉ាសជាមួយ នឹងការគំរាមកំហែងដ៏ធំបំផុតដែលទំនងជាមួយនឹងក្រុមឧទ្ទាមដែលមានឈ្មោះថា Lone Wolf ថែមទៀតទៅលើតំបន់អឺរ៉ុប។ ប្រទេសបារាំងផ្ទាល់បានបង្កើនកម្រិតសុវត្ថិភាពរបស់ខ្លួនក្នុងខែតុលា នៅពេលដែលបុរសម្នាក់បានកាន់កាំបិតសម្លាប់គ្រូបង្រៀននៅសាលារៀនមួយនៅភាគខាងជើងប្រទេសបារាំង។ កាលពីដើមខែធ្នូ រដ្ឋមន្ត្រីកីឡារបស់ប្រទេសបារាំងបានច្រានចោលការផ្លាស់ប្តូរផែនការ បន្ទាប់ពីបុរសម្នាក់ប្រដាប់ដោយកាំបិត និងញញួរបានសម្លាប់អ្នកទេសចរជនជាតិអាល្លឺម៉ង់ម្នាក់ និងបានធ្វើឱ្យមនុស្ស ២នាក់រងរបួសនៅជិតប៉ម Eiffel។ សម្រាប់កម្មវិធីបើកព្រឹត្តិការណ៍ បារាំងរំពឹងមានអ្នកទស្សនាប្រមាណ ៦សែននាក់ នៅពេលដែលកម្មវិធីបើកមានការដង្ហែរអត្តពលិកជាមួយនឹងទូកចំនួន ១៦០។ តាមគម្រោងនឹងធ្វើឡើងនៅថ្ងៃទី២៦ ខែមិថុនា ឆ្នាំ២០២៣ ហើយចម្ងាយនៃកម្មវិធីបើកមានប្រវែង ៦គីឡូ តាមដងទន្លេសែន ពីតំបន់ Pont d’Austerlitz ទៅកាន់ Pont d’Lena ក្នុងទីក្រុងប៉ារីស៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6954.txt
|
កីឡាករចាំទី Hugo Lloris ម្ចាស់ពាន World Cup 2018 បានទៅចូលរួមជាមួយនឹងក្លិបស្ថិតក្នុងក្របខណ្ឌ Major League Soccer ក្រុម Los Angeles FC ក្រោយរូបគេសម្រេចចេញពីក្រុម Tottenham Hotspur។ នេះបើតាមការប្រកាសរបស់ក្លិបទាំងពីរនាថ្ងៃទី៣០ ខែធ្នូ។
|
អ្នកចាំទីវ័យ ៣៧ឆ្នាំ បានចេញពី Spurs មុនពេលកិច្ចសន្យារបស់គេត្រូវបានផុតកំណត់នៅខែមិថុនា ឆ្នាំ ២០២៤ ដោយគេបានចុះកិច្ចសន្យា ១រដូវកាលប៉ុណ្ណោះជាមួយនឹង LAFC ដោយមានជម្រើសបន្តបន្ថែម ២ឆ្នាំ ពោលនៅក្នុងឆ្នាំ ២០២៥ និង ២០២៦ បន្ទាប់ចំណាយពេល ១១ឆ្នាំនៅក្នុងទីក្រុងឡុងដ៍។ «ពិតជាអរគុណដល់ការគាំទ្រចាប់តាំងពីថ្ងៃទីមួយ វាពិតជាមហាកិត្តិយសខ្លាំងណាស់ដែលបានក្លាយជាផ្នែកមួយនៃក្រុមរបស់អ្នក ក៏ដូចជាប្រធានក្រុមផងដែរ។ វាជាពេលវេលាបិទបញ្ចប់ទំព័រត្រឹមនេះ ប៉ុន្តែអ្នកនឹងនៅតែស្ថិតក្នុងបេះដូងខ្ញុំ ក្លិប Spurs នឹងនៅតែទីកន្លែងដ៏ពិសេសបំផុតសម្រាប់ខ្ញុំ និងគ្រួសារខ្ញុំ អរគុណសម្រាប់ការចងចាំដ៏ល្អដែលយើងបានចែករំលែកគ្នា ជូនពរអ្នករាល់គ្នាសំណាងល្អ។»។ Lloris បានបង្ហោះវីដេអូផ្ញើសារនៅលើបណ្តាញសង្គម Instagram បែបនេះទៅកាន់ក្លិប Spurs។ បង្ហាញខ្លួន ៤៤៧ប្រកួត ឱ្យ Spurs អ្នកចាំទីសញ្ជាតិបារាំងបានការងារសំណាញ់ទីមិនឱ្យរបូតគ្រាប់បាល់ចំនួន ១៥១លើក ចាប់តាំងពីចូលរួមជាមួយ Spurs ក្នុងឆ្នាំ ២០១២ មក ហើយគេក៏បានជួយក្រុមឈានជើងឡើងដល់វគ្គផ្តាច់ព្រ័ត្រ UEFA Champions League នៅក្នុងឆ្នាំ ២០១៩។ អតីតអ្នកគាំទ្រក្រុមជម្រើសជាតិរូបនេះ បានឈ្នះ World Cup នៅក្នុងឆ្នាំ ២០១៨ ដែលប្រទេសរុស្ស៊ីធ្វើជាម្ចាស់ផ្ទះ ហើយឈានចូលខែមករា ឆ្នាំ ២០២៣ រូបគេបានប្រកាសចូលនិវត្តន៍ពីក្រុមជម្រើសជាតិបារាំង ក្នុងនាមជាកីឡាករបង្ហាញខ្លួនច្រើនជាងគេ នៅជម្រើសជាតិថែមទៀតផង៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6955.txt
|
លោក Mauricio Pochettino អ្នកចាត់ការក្រុមតោខៀវ Chelsea និយាយថាកីឡដ្ឋាន Kenilworth Road របស់ក្លិបចំណូលថ្មីនៃក្របខណ្ឌលីគកំពូលអង់គ្លេស Luton Town បានរម្លឹកអំពីរូបភាពអតីតកាលនៃវិស័យបាល់ទាត់។ អ្នកចាត់ការសញ្ជាតិអាហ្សង់ទីន ចាត់ទុកការប្រកួតទល់នឹងក្រុម Luton Town ជាការប្រជែងដ៏លំបាកមួយ សម្រាប់កូនក្រុមរបស់លោក នាជំនួបលីគកំពូលអង់គ្លេស ថ្ងៃទី៣០ ខែធ្នូ។
|
ការប្រកួត ៤លើក ក្រៅទឹកដីកន្លងមករបស់ក្រុមតោខៀវ តែងតែបរាជ័យនៅក្នុងក្របខណ្ឌ Premier League ហើយការទៅប៉ះក្រុម Luton Town នឹងមិនមែនជារឿងងាយស្រួលឡើយ។ ចំពោះការប្រកួតនៅក្នុងទឹកដីរបស់ Luton Town លោក Pochettino បានបង្ហាញអារម្មណ៍ទាក់ទងនឹងដំណើរការប្រកួតក្របខណ្ឌលីគកំពូលអង់គ្លេស។ «ខ្ញុំជាមនុស្សចាស់ ខ្ញុំចូលចិត្តភាពផ្អែមល្ហែម ខ្ញុំស្រលាញ់បាល់ទាត់ពីអតីតកាលណាស់ ហើយប្រភេទកីឡដ្ឋានបែបនេះបានរម្លឹកអ្នកនៅពេលដែលអ្នកបានចាប់ផ្តើមលេងបាល់ទាត់ កីឡដ្ឋានតូចពិតមែនប៉ុន្តែមានភាពខុសប្លែកគ្នា។ ពួកគេមិនមានភាពប្រណិត ដែលយើងត្រូវការដូចសព្វថ្ងៃ ប៉ុន្តែកីឡដ្ឋានទាំងនេះជាទីកន្លែងដែលក្តីស្រលាញ់ស្ថិតនៅ ថ្ងៃនេះយើងរស់នៅក្នុងភាពខុសប្លែកគ្នាជាមួយនឹងកីឡដ្ឋានថ្មីៗ ប៉ុន្តែពេលអ្នកទៅទីនោះ អ្នកនឹងមានអារម្មណ៍ពីបាល់ទាត់ពិតៗ។»។ លោក Pochettino បាននិយាយប្រាប់អ្នកកាសែតបែបនេះ។ ទោះជា Luton Town ជាក្រុមស្ថិតនៅចំណាត់ថ្នាក់លេខ ១៨ យ៉ាងណាក្តី ប៉ុន្តែរាល់ការប្រកួតជាមួយក្រុមខ្លាំងកន្លងមក ដូចជា Liverpool Arsenal និង Manchester City ក៏ពិបាកយកជ័យជម្នះលើ Luton town ផងដែរ។ ចំពោះការប្រកួតនៅក្នុងកីឡដ្ឋាន Kenilworth Road អ្នកចាត់ការសញ្ជាតិអាហ្សង់ទីន បានអះអាងថា ក្រុមលោកនឹងមិនងាយយកជ័យជម្នះបាននោះទេ ព្រោះតែកីឡដ្ឋាន អ្នកគាំទ្រ និងក្រុមម្ចាស់ផ្ទះ តែងតែធ្វើអ្វីគ្រប់យ៉ាង សម្រាប់ការងាររបស់ពួកគេ ក្នុងទឹកដីនេះ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6956.txt
|
ម៉ាឡេស៊ី ត្រូវបានប្រកាសថានឹងជាប្រទេសដែលត្រូវរៀបចំការប្រកួតពានរង្វាន់ពិភពលោកកីឡាអេឡិចត្រូនិក M6 World Championship ដោយការប្រកួតនឹងធ្វើឡើងចន្លោះពីខែវិច្ឆិកា ដល់ខែធ្នូ ចុងឆ្នាំ ២០២៤។ នេះបើតាមការប្រកាស អំឡុងការប្រកួតពានរង្វាន់ M5 World Championship នៅក្នុងប្រទេសហ្វីលីពីន។
|
មុនការប្រកួតពានរង្វាន់ M5 World Championship វគ្គផ្តាច់ព្រ័ត្រ ដែលជាការប្រកួតរបស់ក្រុម AP Bren ក្រុមម្ចាស់ផ្ទះផ្ទាល់បានយកឈ្នះលើក្រុម ONIC Esports មកពីឥណ្ឌូណេស៊ីក្នុងលទ្ធផលវគ្គ ៤-៣ ក្នុងកម្មវិធីបើកការប្រកួតវគ្គផ្តាច់ព្រ័ត្រនោះ ក៏បានប្រកាសអំពីបេក្ខភាពដែលនឹងរៀបចំការប្រកួតពានរង្វាន់ពិភពលោក M-Series របស់កីឡាអេឡិចត្រូនិក Mobile Legends ដោយជាប្រទេសម៉ាឡេស៊ី។ ប្រទេសម៉ាឡេស៊ី ជាទីតាំងដំបូងគេបំផុតដែលបានរៀបចំការប្រកួតពានរង្វាន់លំដាប់ពិភពលោក M-Series ដោយកាលនោះធ្វើឡើងពីថ្ងៃទី១០ ដល់ទី១៧ ខែវិច្ឆិកា នៅក្នុងឆ្នាំ ២០១៩ ហើយការប្រកួតត្រូវបានគេដាក់ឈ្មោះថា M1 World Championship។ ក្រុមគ្រងជើងឯកដំបូងគេបង្អស់ជាក្រុមមកពីប្រទេសឥណ្ឌូណេស៊ី EVOS Esports ហើយក្រុមរងជើងឯក RRQ មកពីឥណ្ឌូណេស៊ីដូចគ្នា ហើយក្រុមជើងឯកកាលនោះទទួលបានប្រាក់រង្វាន់ចំនួន ៨ម៉ឺនដុល្លារ។ ឈានចូលដល់ពិភពលោកជួបវិបត្តិជំងឺឆ្លងរាតត្បាតកូវីដ-១៩ នៅក្នុងឆ្នាំ ២០២១ ការប្រកួត M2 និង M3 World Championship ត្រូវបានធ្វើឡើងក្នុងឆ្នាំតែមួយ ដោយប្រទេសសិង្ហបុរីត្រូវបានជ្រើសរើសសម្រាប់រៀបចំការប្រកួត ដោយផ្អែកលើសុវត្ថិភាពផ្នែកសុខភាពជាសំខាន់។ ការប្រកួតដោយបិទទ្វារមិនឱ្យមានអ្នកចូលទស្សនាពានរង្វាន់ M2 ក្រុមមកពីហ្វីលីពីន Bren Esports ក្លាយជាជើងឯក កាលនោះពួកគេជាជើងឯកលើកទីមួយ ហើយនៅ M3 ក្រុម Blacklist International របស់ហ្វីលីពីនជាជើងឯក។ ក្រោយពីធូស្រាលជំងឺរាតត្បាតកូវីដ-១៩ ពានរង្វាន់ M4 World Championship ត្រូវបានធ្វើឡើងនៅក្នុងប្រទេសឥណ្ឌូណេស៊ី ដែលជាការប្រកួតបើកទ្វារអនុញ្ញាតឱ្យមានអ្នកចូលទស្សនាច្រើនឡើងវីញ ហើយក្រុមមកពីហ្វីលីពីន ECHO បានឈ្នះជើងឯក ហើយក្រុម Blacklist International ជាក្រុមស្ថិតនៅចំណាត់ថ្នាក់លេខ ២។ M5 World Championship បានធ្វើឡើងនៅក្នុងប្រទេសហ្វីលីពីនលើកដំបូង ហើយក្រុម AP Bren ដោយប្តូរពីឈ្មោះ Bren Esports ឈ្នះជើងឯកជាលើកទីពីរ។ ប្រទេសម៉ាឡេស៊ី ត្រូវបានគេស្គាល់ថាជាប្រទេសមួយដែលសម្បូរទៅដោយប្រជាជនពេញនិយមក្នុងការលេងកីឡាអេឡិចត្រូនិកលើវិញ្ញាសារ Mobile Legends ដោយមកដល់បច្ចុប្បន្នលីគអាជីពស្ថិតក្នុងប្រទេសដែលនៅក្នុងតំបន់អាស៊ីអាគ្នេយ៍មួយនេះបានធ្វើដំណើរដល់រដូវកាលទី១២ ហើយដូចទៅនឹងប្រទេសហ្វីលីពីន និងឥណ្ឌូណេស៊ី។ ក្លាយជាម្ចាស់ផ្ទះរៀបចំការប្រកួតពានរង្វាន់លំដាប់ពិភពលោក M5 World Championship គឺជាលើកទីពីរសម្រាប់ប្រទេសម៉ាឡេស៊ីដែលនឹងរៀបចំការប្រកួតបាន ២លើក ដូចទៅនឹងប្រទេសសិង្ហបុរី៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6957.txt
|
ឆ្នាំ ២០២៣ ជាឆ្នាំដ៏កក្រើក សម្រាប់វិស័យបាល់ទាត់របស់ប្រទេសអារ៉ាប៊ីសាអូឌីត ។ ប្រទេសនេះ បាននាំកីឡាករកំពូលល្បីៗមកពីតំបន់អឺរ៉ុបជាមួយនឹងតម្លៃខ្លួនថ្លៃៗ រួមទាំងការដេញថ្លៃ ដើម្បីធ្វើជាម្ចាស់ផ្ទះរៀបចំការប្រកួតព្រឹត្តិការណ៍ World Cup នៅឆ្នាំ ២០៣៤ បានយ៉ាងជោគជ័យ ព្រមទាំងដំណាក់កាលនៃការប្រកួតក្លិបអន្តរទ្វីបរបស់ FIFA។
|
អារ៉ាប៊ីសាអូឌីត បានអភិវឌ្ឍន៍ និងវិនិយោគទៅលើវិស័យកីឡាដ៏ច្រើន ដូចជាកីឡាប្រណាំងរថយន្ត Formula One, កីឡាវាយកូនហ្គោល, កីឡាវាយកូនបាល់តេស្តន្នីស, កីឡាចំបាប់បែបកម្សាន្ត (WWE), កីឡាប្រដាល់ពិភពលោក ហើយកីឡាបាល់ទាត់ បានបង្ហាញភាពលេចធ្លោខ្លាំងបំផុតជាងគេ នៅក្នុងឆ្នាំ ២០២៣ ។ ចាប់តាំងពីឆ្នាំ ២០២១ ក្រោយពេលដែលគម្រោងវិនិយោគសាធារណៈរបស់អារ៉ាប៊ីសាអូឌីត (PIF) បានចាប់ផ្តើមទិញក្លិបស្ថិតក្នុងលីគអង់គ្លេស Newcastle United គម្រោងនៃការអភិវឌ្ឍន៍វិស័យកីឡារបស់ប្រទេសស្ថិតក្នុងតំបន់មជ្ឈិមបូព៌ាមួយនេះ ក៏ចាប់ផ្តើមផ្ទុះកក្រើកខ្លាំង ។ ជាពិសេសបានទាក់ទាញកីឡាករពីតំបន់អឺរ៉ុប ទៅប្រកបអាជីពនៅក្នុងលីគ Saudi Pro League។ គម្រោង PIF បានកាន់កាប់ក្លិបចំនួន ៤ ធំៗនៅក្នុងលីគ ចាប់តាំងពីខែមិថុនា ឆ្នាំ ២០២២ ។ ក្នុងនោះមានក្លិប Al Nassr, Al Ittihad, Al Ahli និង Al Hilal ហើយក្លិបទាំងនេះ បានចំណាយប្រាក់ដ៏ច្រើន ដើម្បីនាំយកកីឡាករល្បីៗដូចជា Neymar, Karim Benzema, Riyad Mahrez, Sadio Mane និង N’Golo Kante ជាដើម។ លើសពីនេះខ្សែប្រយុទ្ធ Cristiano Ronaldo ដែលបានចូលរួមជាមួយនឹង Al Nassr បានក្លាយជាបុគ្គលដ៏សំខាន់ ដែលរួមចំណែកជួយដល់បាល់ទាត់អារ៉ាប៊ីសាអូឌីត ព្រោះតែវត្តមានរូបគេបានទាក់ទាញកីឡាករខ្លាំងដទៃទៀត។ ថវិកាជិត ១ពាន់លានដុល្លារ ត្រូវបានចំណាយសម្រាប់នាំយកកីឡាករល្បីៗមកកាន់លីគ កាលពីទីផ្សារដោះដូរ នាដើមខែមករា និងនៅទីផ្សារដោះដូរពាក់កណ្តាលឆ្នាំ ២០២៣។ គម្រោង PIF នឹងបន្តនាំយកកីឡាករល្បីៗជាច្រើនទៀត នៅក្នុងពេលទីផ្សារដោះដូរក្នុងខែមករា ឆ្នាំ ២០២៤ ខាងមុខ។ ចំពោះការចំណាយប្រាក់យ៉ាងច្រើនសន្ធឹកសន្ធាប់ទៅលើវិស័យកីឡាបែបនេះ អារ៉ាប៊ីសាអូឌីត ក៏ទទួលបាននូវពាក្យរិះគន់ថា បានប្រើប្រាស់កីឡាដើម្បីលុបលាងរឿងអាស្រូវអាក្រក់ខ្លួន ។ តែយ៉ាងណា អារ៉ាប៊ីសាអូឌីត បានអះអាងពីបំណងជាក់ស្តែង ក្នុងការពង្រីកខ្លួនឱ្យក្លាយទៅជាប្រទេសដ៏ខ្លាំង សម្រាប់វិស័យបាល់ទាត់ និងឱ្យខ្លាំងជាងប្រទេសជិតខាងខ្លួន ដូចជាអេម៊ីរ៉ាត់អារ៉ាប់រួម និងកាតាជាដើម ដែលបានចាយប្រាក់ច្រើនលើសលុបទៅលើក្លិបបាល់ទាត់ នៅក្នុងតំបន់អឺរ៉ុប។ ទៅលើវិស័យកីឡានេះ អារ៉ាប៊ីសាអូឌីត ចង់ធ្វើដំណើរវែងឆ្ងាយបន្ថែមទៀត ដើម្បីបញ្ចូលវិស័យកីឡានេះ ជាផ្នែកមួយនៃគម្រោងចក្ខុវិស័យសេដ្ឋកិច្ចរបស់ពួកគេ នៅក្នុងឆ្នាំ ២០៣០ និងការធ្វើឱ្យមានមុខមាត់ល្បីល្បាញខ្លាំង នៅលើពិភពលោក។ ការបង្កើនភាពខ្លាំងនៃលីគបាល់ទាត់ក្នុងស្រុក អាចជួយរុញច្រានលីគកំពូលអារ៉ាប៊ីសាអូឌីត ឱ្យឈានជើងចូលទៅក្នុងចំណោមលីគបាល់ទាត់កំពូលទាំង ១០ នៅលើពិភពលោក ហើយរឿងនេះ ជាកត្តាដ៏សំខាន់ ដែលអារ៉ាប៊ីសាអូឌីត កំពុងតែព្យាយាមធ្វើឱ្យក្លាយជាការពិត។ សម្រាប់ដើមឆ្នាំ ២០២៤ បាល់ទាត់អារ៉ាប៊ីសាអូឌីត នឹងធ្វើឱ្យមានការចាប់អារម្មណ៍ខ្លាំងសារជាថ្មី សម្រាប់អ្នកគាំទ្រនៅលើពិភពលោក ដោយនៅសល់តែប៉ុន្មានសប្តាហ៍ទៀតប៉ុណ្ណោះ ។ ការប្រកួតដែលមនុស្សគ្រប់គ្នាទន្ទឹងរង់ចាំមើល និងចង់ឃើញលើកចុងក្រោយនោះគឺការប្រកួតរវាង Lionel Messi ជាមួយនឹង Ronaldo ម្តងទៀត ពេលដែលក្លិប Inter Miami ត្រូវប្រកួតមិត្តភាពជាមួយនឹង Al Nassr នៅក្នុងទីក្រុងរីយ៉ាដ ថ្ងៃទី១ ខែកុម្ភៈ ឆ្នាំ ២០២៤។ ឆ្នាំ ២០២៤ ខាងមុខ ប្រទេសអារ៉ាប៊ីសាអូឌីត ដែលជាប់ឈ្មោះជាបេក្ខភាពតែមួយរូបគត់ ក្នុងការដេញថ្លៃសម្រាប់ធ្វើជាម្ចាស់ផ្ទះ World Cup នៅឆ្នាំ ២០៣៤ ក៏អាចនឹងត្រូវបានផ្តល់សច្ចាប័ន ដោយសហព័ន្ធបាល់ទាត់អន្តរជាតិ (FIFA) ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6958.txt
|
ការស៊ុតស្វែងរកគ្រាប់បាល់ គឺជារឿងសំខាន់បំផុតសម្រាប់កីឡាករអាជីពនៅលើលីគធំៗក្នុងតំបន់អឺរ៉ុប ។ កីឡាករដែលរកគ្រាប់បាល់ច្រើនជាងគេ នៅក្នុងតំបន់អឺរ៉ុបប្រចាំរដូវកាល នឹងឈ្នះពានរង្វាន់ស្បែកជើងមាស ដ៏មានតម្លៃបំផុតសម្រាប់អាជីពរបស់ពួកគេ។
|
ស្បែកជើងមាសជាពានរង្វាន់ ដែលបានបម្រុងទុកសម្រាប់តែកីឡាករមួយរូបគត់ ដែលស៊ុតបានច្រើនជាងគេបង្អស់ នៅក្នុងតំបន់អឺរ៉ុប។ កីឡាករខ្សែប្រយុទ្ធល្បីៗជាច្រើន នៅតាមក្លិបកំពូលៗ នៅអឺរ៉ុប កំពុងតែព្យាយាមប្រមាញ់រកគ្រាប់បាល់សម្រាប់ក្រុម និងដើម្បីប្រជែងយកពានរង្វាន់ឯកត្តជនល្អឯក ក្នុងនាមជាកីឡាករល្អបំផុតដែលស៊ុតបាល់បញ្ចូលទីច្រើនជាងគេនៅទ្វីបអឺរ៉ុប។ កាលពីរដូវកាលមុន តំណែងរបស់កីឡាករ Robert Lewandowski ដែលធ្លាប់កាន់កាប់ជាច្រើនឆ្នាំអំឡុងគេលេងនៅក្លិប Bayern Munich ត្រូវបានដណ្តើមដោយខ្សែប្រយុទ្ធវ័យក្មេង Erling Haaland ដោយកីឡាករសញ្ជាតិន័រវែសរកបានគ្រាប់បាល់ ៣៦គ្រាប់ពីការបង្ហាញខ្លួន ៧២លើកជាមួយក្រុម Manchester City និងជួយក្រុមឈ្នះពានចំនួន ៣ ក្នុងមួយរដូវកាល។ រដូវកាលមុន Harry Kane ស៊ុតបាន ៣០គ្រាប់, Kylian Mbappe ស៊ុតបាន ២៩គ្រាប់, Alexandre Lacazete ស៊ុតបាន ២៧គ្រាប់, Victor Osimhen ស៊ុតបាន ២៦គ្រាប់ ស្ថិតក្នុងចំណោមលីគកំពូលទាំង ៥។ ខាងក្រោមនេះនេះកីឡាករដែលកំពុងតែស៊ុតគ្រាប់បាល់នាំមុខគេនៅតំបន់អឺរ៉ុបគិតត្រឹមថ្ងៃទី២៥ ខែធ្នូ និងកំពុងប្រជែងស្បែងជើងមាសអឺរ៉ុប៖ ១. Harry Kane ក្លិប Bayern Munich ២១គ្រាប់ ២. Kylian Mbappe ក្លិប Paris Saint Germain ១៨គ្រាប់ ៣. Serhou Guirassy ក្លិប VFB Stuttgart ១៧គ្រាប់ ៤. Lautaro Martinez ក្លិប Inter Milan ១៥គ្រាប់ ៥. Erling Haaland ក្លិប Manchester City ១៤គ្រាប់ ៦. Jude Bellingham ក្លិប Real Madrid ១៣គ្រាប់ ៧. Mohamed Salah ក្លិប Liverpool ១២គ្រាប់ ៨. Borja Mayoral ក្លិប Getafe ១២គ្រាប់ ៩. Dominic Solanke ក្លិប Bournemouth ១១គ្រាប់ ១០ Antoine Griezmann ក្លិប Atletico Madrid ១១គ្រាប់។ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6959.txt
|
អ្នកចាត់ក្រុម Chelsea លោក Mauricio Pochettino បាននិយាយថាកំណត់ត្រាកាតលឿងដ៏ច្រើនរបស់ក្រុមតោខៀវមានចំនួន ៥៦សន្លឹក អាចមកពីអាកប្បកិរិយានៃការខ្វះខាតបទពិសោធន៍របស់កូនក្រុមរបស់លោក។ Chelsea ត្រូវតទល់ជាមួយនឹងក្រុម Crystal Palace ជំនួបក្របខណ្ឌ Premier League ។ ប៉ុន្តែក្រុមរហស្សនាមតោខៀវក៏ត្រូវអវត្តមានកីឡាករសំខាន់ៗដូចជាខ្សែប្រយុទ្ធ Raheem Sterling និង Cole Palmer ដោយពួកគេបានជាប់បម្រាម។
|
ការប្រកួតដែល Chelsea ចាញ់ក្រោមថ្វីជើង Wolverhampton Wanderers កាលពីថ្ងៃទី២៤ ខែធ្នូ កីឡាករ Nicholas Jackson, Malo Gusto, Connor Gallagher, Marcus Bettinelli, Sterling និង Palmer សុទ្ធសឹងតែត្រូវបានកាត់លឿងអំឡុងការប្រកួតនោះ។ Sterling និង Palmer ទទួលបានកាតលឿងចំនួន ៥លើកដូចគ្នាហើយសម្រាប់រដូវកាលនេះ ដែលជាហេតុធ្វើឱ្យពួកគេខកខានការប្រកួតទល់នឹងក្រុម Crystal Palace។ នៅពេលអ្នកកាសែតសួរនាំអំពីបញ្ហាជាប់គាំងនៅក្នុងក្លិប Chelsea ដែលធ្វើឱ្យកីឡាករខ្វះវិន័យនៅក្នុងក្រុមឬទេ ? លោក Pochettino បានឆ្លើយតបថា មិនមែនព្រោះតែហេតុផលបញ្ហាជាប់គាំងក្នុងក្រុមឡើយ។ «ទេ វាជាតំណាងនៃការពិតដែលថាយើងលេងឱ្យ Chelsea យើងជាក្លិបធំមួយ ហើយអ្នកមានអារម្មណ៍ថាមានសម្ពាធ។ នៅពេលដែលអ្នកមានការខកចិត្ត និងខ្វះបទពិសោធន៍បន្តិច វាគឺជារឿងមួយដែលអាចកែលម្អបាន វាជារដូវកាលដំបូងរបស់ Palmer នៅក្នុងក្របខណ្ឌ Premier League ហើយវាជារឿងធម្មតាតែប៉ុណ្ណោះ។ […] វាមិនមែននិយាយពីការខ្វះវិន័យនោះទេ វាគឺអំពីស្ថានភាពនៃការប្រកួត។»។ លោក Pochettino បាននិយាយបែបនេះក្នុងសន្និសីទកាសែតមុនការប្រកួត។ ក្រុម Chelsea បច្ចុប្បន្នឈរនៅចំណាត់ថ្នាក់លេខ ១០ នៃតារាងក្របខណ្ឌ Premier League ។ ក្រោយការប្រកួតបន្ទាប់ពីជួបក្រុម Crystal Palace រួច ក្រុមស្ថិតនៅក្នុងទីក្រុងឡុងដ៍ នឹងត្រូវធ្វើដំណើរទៅកាន់ទឹកដីរបស់ក្លិប Luton Town សម្រាប់ការប្រកួតនៅ ៤ថ្ងៃបន្ទាប់៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_696.txt
|
លោកស្រី Liz Truss បានក្លាយជានាយករដ្ឋមន្រ្តីអង់គ្លេសផ្លូវការហើយក្នុងថ្ងៃទី៦ ខែកញ្ញា បន្ទាប់ពីជួបជាមួយមហាក្សត្រ Elizabeth II។ ក្នុងជំនួបនេះ មហាក្សត្រអង់គ្លេស បានស្នើឱ្យលោកស្រី Truss រៀបចំរដ្ឋាភិបាលថ្មី។
|
បន្ទាប់ពីត្រូវបានជ្រើសតាំងជាប្រធានបក្សអភិរក្សនិយម ដោយសមាជិកបក្ស លោកស្រី Liz Truss នៅថ្ងៃទី៦ ខែកញ្ញា បានធ្វើដំណើរទៅស្កុតឡែន ដើម្បីជួបមហាក្សត្រអង់គ្លេស Elizabeth II។ ក្នុងជំនួបនាប្រាសាទ Balmoral លោកស្រី Truss ត្រូវបានមហាក្សត្រ ស្នើឱ្យរៀបចំរដ្ឋាភិបាលថ្មីមួយ បន្ទាប់ពីលោក បូរីស ចនសុន ចុះចេញពីតំណែង ក្នុងជំនួបជាមួយមហាក្សត្រក្នុងថ្ងៃដដែលនោះ។ «មហាក្សត្រ បានទទួលលោកស្រី Liz Truss សមាជិកសភាថ្ងៃនេះ និងបានស្នើលោកស្រីរៀបចំរដ្ឋាភិបាលថ្មី»។ សេចក្តីថ្លែងការណ៍មួយរបស់ព្រះរាជវាំង Buckingham ចេញថ្ងៃទី៦ ខែកញ្ញាបានបញ្ជាក់បែបនេះ ដោយបន្ថែមថា លោកស្រី Truss បានទទួលសំណើនោះ។ បន្ទាប់ពីការតែងតាំងពីមហាក្សត្រ លោកស្រី Truss បានក្លាយជានាយករដ្ឋមន្រ្តីស្រ្តីទី៣ របស់អង់គ្លេស បន្ទាប់ពីលោកស្រី Margaret Thatcher និងលោកស្រី Theresa May។ លោកស្រី Truss នៅថ្ងៃទី៥ ខែកញ្ញា សមាជិកបក្សអភិរក្សនិយម ដែលមានចំនួនប្រមាណ ១៧ម៉ឺននាក់ បានបោះឆ្នោតធ្វើជាប្រធានបក្ស ដោយយកឈ្នះលោក Rishi Sunak អតីតរដ្ឋមន្រ្តីហិរញ្ញវត្ថុ។ ការក្លាយជានាយករដ្ឋមន្រ្តីនេះ ធ្វើឡើងស្របពេលអង់គ្លេស កំពុងប្រឈមវិបត្តិជាច្រើនដូចជា សង្រ្គាមនៅអ៊ុយក្រែន និងវិបត្តិប្រភពថាមពល។ បន្ទាប់ពីជំនួបជាមួយមហាក្សត្រ លោកស្រី Truss ត្រូវបានរំពឹងថា នឹងថ្លែងសុន្ទរកថាទៅកាន់ប្រជាជាតិរបស់ខ្លួនផង៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6960.txt
|
ស្ថាប័នគ្រប់គ្រងបាល់ទាត់ពិភពលោក (FIFA) បានវិនិយោគប្រាក់ចំនួន២,៧៩ពាន់លានដុល្លារអាម៉េរិក ដល់សមាគម និងសហព័ន្ធជាសមាជិក ដើម្បីអភិវឌ្ឍន៍បាល់ទាត់នៃកម្មវិធីអភិវឌ្ឍន៍ឆ្ពោះទៅមុខ ពីឆ្នាំ២០១៦ដល់២០២២។ នេះបើយោងតាមរបាយការណ៍របស់FIFA ដែលចុះផ្សាយនាថ្ងៃទី២២ធ្នូ ឆ្នាំ២០២៣។
|
FIFA បានវិនិយោគលើកម្មវិធីអភិវឌ្ឍន៍បាល់ទាត់ឆ្ពោះទៅមុខ ចំនួន២លើក ដោយលើកទីមួយ គឺមានរយៈពេល៣ឆ្នាំ និងលើកទី២មានរយៈពេល៤ឆ្នាំ។ បន្ទាប់ពីកម្មវិធីនេះត្រូវបានបញ្ចប់ FIFA បានប្តេជ្ញាក្នុងការផ្តល់ប្រាក់ដល់គម្រោងចម្រុះក្នុងស្រុកបន្ថែមទៀត។ «ជាមួយនឹងវគ្គទី៣ នៃកម្មវិធីអភិវឌ្ឍន៍ឆ្ពោះទៅមុនរបស់ FIFA ឥឡូវនេះកំពុងដំណើរការ យើងមានឱកាសដ៏ល្អឥតខ្ចោះដើម្បីឆ្លុះបញ្ចាំង ពីសមិទ្ធិផលរបស់កម្មវិធីចាប់តាំងពីការបើកដំណើរការនៅក្នុងឆ្នាំ ២០១៦។ តាំងពីចាប់ផ្តើមដំបូងមក យើងបានសន្យាថាប្រាក់ចំណូលដែលបង្កើតឡើងដោយកីឡាបាល់ទាត់នឹងត្រូវបានប្រើប្រាស់សម្រាប់ប្រយោជន៍ដល់កីឡារបស់យើង នៅជុំវិញពិភពលោក។ សម្រាប់កុមារី និងក្មេងប្រុស សម្រាប់ស្ត្រី និងបុរស ហើយយើងធ្វើបានល្អដូចពាក្យរបស់យើង។»។ នេះបើតាមសម្តីរបស់លោក Gianni Infantino ប្រធានសហព័ន្ធបាល់ទាត់អន្តរជាតិ FIFA។ របាយការណ៍ដដែលបានអះអាងបន្ថែមថា ចាប់តាំងពី ២០១៦ ដល់ ២០២២ មានប្រហែល ៨០ភាគរយនៃមូលនិធិ ដែលមានទំហំប្រាក់ប្រមាណ ២,២៤ពាន់លានដុល្លារ ត្រូវបានផ្តល់ឱ្យសមាគមសមាជិកចំនួន ២១១ប្រទេស របស់ FIFA។ រិឯប្រាក់ដែលនៅសល់ FIFAបានផ្តល់ទៅសហព័ន្ធ និងសមាគមក្នុងតំបន់។ សមាគមបានចំណាយថវិកាលើការកសាងថ្មី ឬថែរក្សាហេដ្ឋារចនាសម្ព័ន្ធដែលមានស្រាប់ អភិវឌ្ឍការប្រកួតប្រជែងក្នុងស្រុក និងគ្របដណ្តប់លើការចំណាយដែលកំពុងដំណើរការទាក់ទងនឹងការគ្រប់គ្រង និងអភិបាលកិច្ច ក្នុងវិស័យកីឡាបាល់ទាត់។ FIFA បានបន្ថែមថា គម្រោងរបស់ខ្លួនជាង ១,៦០០ ដែលមានផលប៉ះពាល់រយៈពេលវែងលើបាល់ទាត់ ត្រូវបានអនុម័តនៅចន្លោះពីឆ្នាំ ២០១៦ ដល់ឆ្នាំ ២០២២ ផងដែរ។ ក្នុងនោះមានស្ទើតែ មួយភាគបីទាក់ទងនឹងហេដ្ឋារចនាសម្ព័ន្ធបាល់ទាត់ រួមទាំងមជ្ឈមណ្ឌលបច្ចេកទេស និងកីឡដ្ឋាន។ តាមការបញ្ជាក់របស់ FIFA បានឱ្យដឹងថាសមាជិកសហព័ន្ធនីមួយៗ ទទួលបានប្រាក់ ៨លានដុល្លារ សម្រាប់ជំនួយអភិវឌ្ឍន៍បាល់ទាត់តាមគម្រោងនៅក្នុងប្រទេសនីមួយៗ ក្នុងរយៈពេល ៤ឆ្នាំ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6961.txt
|
លោក Sir Jim Ratcliffe មហាសេដ្ឋីអង់គ្លេស បានស្នើដល់អ្នកគាំទ្ររបស់ក្រុម Manchester United សម្រាប់ពេលវេលា និងភាពអត់ធ្មត់ សម្រាប់ផ្តល់ឱកាសដល់ក្រុមម្ចាស់ជើងឯក ២០សម័យ Premier League វិលត្រឡប់ទៅកាន់ភាពអស្ចារ្យរបស់ខ្លួន ដូចកាលពីមុនឡើងវិញ ។ លោក Ratcliffe បានសម្រេចទិញភាគហ៊ុន ២៥ភាគរយរបស់ក្លិបបិសាចក្រហម។
|
មហាសេដ្ឋីវ័យ ៧១ឆ្នាំ បានកាន់កាប់ភាគហ៊ុន ២៥ភាគ ដែលមានតម្លៃប្រមាណ ១,២៥ពាន់លានផោន (១,៦ពាន់លានដុល្លារ) នៅក្នុងក្លិបរហស្សនាមបិសាចក្រហមប្រចាំប្រទេសអង់គ្លេស ហើយម្ចាស់ក្រុមហ៊ុន INEOS ក៏នឹងវិនិយោគប្រាក់ប្រមាណ ៣០០លានដុល្លារ ក្នុងការអភិវឌ្ឈន៍អនាគតរបស់កីឡដ្ឋាន Old Trafford។ ក្រុម Man United បានឈ្នះពានរង្វាន់ Premier League លើកចុងក្រោយ នៅឆ្នាំ២០១៣។ ចាប់តាំងពីពេលនោះមក ក្លិបដែលមានប្រវត្តិសាស្ត្រដ៏អស្ចារ្យមួយនេះ មិនដែលបានឈ្នះពានប្រចាំលីគម្តងឡើយ រយៈពេល ១០ឆ្នាំមកនេះ។ លោក Ratcliffe ប្ដេជ្ញាកែប្រែជោគវាសនាក្រុមបាល់ទាត់ល្បីប្រចាំអង់គ្លេសនេះឡើងវិញ។ សម្រាប់ការដោះស្រាយបញ្ហាក្នុងក្រុមនេះ មហាសេដ្ឋីវ័យ ៧១ឆ្នាំ បានអះអាងថា វាមិនមែនជារឿងងាយស្រួលឡើយ ពោលគឺត្រូវការពេល និងភាពអត់ធ្មត់ ជាពិសេសការផ្ដល់ឱកាសពីអ្នកគាំទ្រទាំងអស់។ «ខ្ញុំជឿជាក់ថាយើងនឹងអាចនាំកីឡាទៅកាន់ភាពជោគជ័យនៅលើទីលាន ដើម្បីបំពេញបន្ថែមនូវភាពជោគជ័យផ្នែកពាណិជ្ជកម្មដែលមិនគួរឱ្យសង្ស័យដែលក្លិបទទួលបាន។ វានឹងត្រូវការពេលវេលា និងភាពអត់ធ្មត់ រួមជាមួយនឹងភាពម្មត់ចត់និងកម្រិតខ្ពស់បំផុតនៃការគ្រប់គ្រងប្រកបដោយវិជ្ជាជីវៈ ហើយអ្នកមានមហិច្ជតាសម្រាប់ Manchester United ហើយយើងក៏ដូចគ្នា។[…]»។ លោក Ratcliffe និយាយបែបនេះ តាមរយៈលិខិតមួយផ្ញើទៅកាន់ក្រុមអ្នកគាំទ្រក្លិបបិសាចក្រហម Manchester United Support Trust។ បច្ចុប្បន្នក្លិបបិសាចក្រហម កំពុងស្ថិតនៅចំណាត់ថ្នាក់លេខ ៨ នៃតារាងក្របខណ្ឌ Premier League បន្ទាប់ពីឆ្លងកាត់ការប្រកួតចំនួន ១៨ប្រកួតកន្លងមក នៅក្នុងរដូវកាល ២០២៣-២៤៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6962.txt
|
កីឡាបាល់ទាត់ នៅតែរក្សាបានប្រជាប្រិយភាពខ្លាំងជាងគេបំផុត ចំណោមកីឡាល្បីៗលើលោក គិតត្រឹមឆ្នាំ២០២៣នេះ។ កីឡាគ្រិកឃីត ឡើងទៅឈរចំណាត់ថ្នាក់លេខ២ តាមពីក្រោយដោយកីឡាបាល់ទាត់បែបអាម៉េរិក ក្នុងនាមកីឡាមានប្រជាប្រិយបំផុត។
|
ប្រជាប្រិយភាពនៃវិស័យកីឡានីមួយៗនៅជុំវិញពិភពលោក កាន់តែរីកចម្រើនខ្លាំងឡើង ដោយសារតែការកើនឡើងនៃការផ្សព្វផ្សាយ តាមបណ្តាញសង្គម និងនៅលើកញ្ចក់ទូរទស្សន៍។ កើនប្រជាប្រិយ ដោយសារអ្នកទស្សនា និងគាំទ្រវិស័យកីឡាផ្សេងៗដែលពួកគេស្រលាញ់ចូលចិត្ត ក៏បានយកប្រភេតកីឡានោះលេងជាប្រចាំដើម្បីសុខភាព និងកម្សាន្ត។ សារព័ត៌មានឌីជីថលថ្មីៗ នឹងបង្ហាញលោកអ្នកអំពីប្រភេទកីឡាដែលមានចំនួនអ្នកចូលចិត្តលេងច្រើនជាងគេបំផុតទាំង៥នៅជុំវិញពិភពលោក។ យ៉ាងណា យើងមិនអាចកំណត់ឲ្យបានច្បាស់លាស់អំពីការចូលរួមលេងកីឡាផ្សេងៗនៅជុំវិញពិភពលោក ក្នុងចំនួនជាក់លាក់បានឡើយ។ ១-កីឡាបាល់ទាត់ នៅក្នុងការធ្វើជំរឿនជាសកលចុងក្រោយបំផុតដែលធ្វើឡើងដោយស្ថាប័នគ្រប់គ្រងកីឡាបាល់ទាត់ពិភពលោក (FIFA) ត្រូវបានគេប៉ាន់ប្រមាណថាមានអ្នកលេងកីឡានេះស្ទើទាំងអស់នៅជុំវិញពិភពលោក។ ក្នុងនោះមានអ្នកគាំទ្រប្រមាណ៣,៥ពាន់លាននាក់ កីឡាករ ២៥០ លាននាក់ រួមជាមួយនឹងអាជ្ញាកណ្តាលជាង ៥ លាននាក់ផ្សេងទៀតបានលេងជាលក្ខណផ្លូវការ។ ២-កីឡាគ្រីកឃីត (Cricket) អ្នកចូលចិត្តលេងកីឡានេះភាគច្រើនមកពីអូស្ត្រាលី ឥណ្ឌា អាហ្វហ្កានីស្ថាន ប៉ាគីស្ថាន អាហ្វ្រិកខាងត្បូង នេប៉ាល់ បង់ក្លាដែស និងចក្រភពអង់គ្លេស។ សព្វថ្ងៃ កីឡាគ្រីកឃីតក៏កំពុងកើនឡើងនៅក្នុងប្រទេសដទៃទៀតនៅទូទាំងពិភពលោករហូតដល់ ១២៥ប្រទេស ក្នុងនោះក៏មានកម្ពុជាផងដែរ។ ៣-កីឡាបាល់ទាត់បែបអាម៉េរិក (NFL) កីឡានេះ មានប្រជាប្រិយភាពយ៉ាងខ្លាំងនៅអាម៉េរិក ដោយសព្វថ្ងៃមានអ្នកទស្សនា និងអ្នកគាំទ្រជាង៤០០លាននាក់។ កីឡាបាល់ទាត់បែបអាម៉េរិកនេះ ក៏ទាញចំណូលរាប់ពាន់លានដុល្លារផងដែរក្នុងមួយឆ្នាំៗ។ ៣-កីឡាហុកគីលើទឹកកក (Ice Hockey) កីឡាដែលប្រើត្រូវការប្រើបច្ចេកទេសខ្ពស់ មានអ្នកនិយមចូលចិត្តច្រើននៅក្នុងប្រទេសកាណាដា និងអាម៉េរិក និងក្នុងប្រទេស ១០០ទៀត នៅជុំវិញពិភពលោក។ ៤-កីឡាប៊េសបល (Baseball) ប៊េសបល ជាប្រភេទកីឡាដែលមានប្រជាប្រិយភាពបំផុតនៅជប៉ុន និងអាម៉េរិក និងប្រទេសដទៃទៀត។ សព្វថ្ងៃនេះ កីឡាប៊េសបលកាន់តែលេចធ្លោខ្លាំងនៅជប៉ុន។ ៥- កីឡាបាល់ទះ (Volleyball) កីឡាដែលមានប្រភពដើមពីអាម៉េរិកមួយនេះ ត្រូវបានគេមើលឃើញថាមានអ្នកចូលចិត្តលេងចំនួន ៩៩៨ លាននាក់នៅជុំវិញពិភពលោក។ ហើយកីឡានេះត្រូវបានចុះបញ្ជីផ្លូវការជាសហព័ន្ធនៅទូទាំងពិភពលោកជាង២២០ប្រទេសផងដែរ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6963.txt
|
ការប្រកួតកីឡាអេឡិចត្រូនិកលើវិញ្ញាសារ Mobile Legends ពានរង្វាន់ពិភពលោក M-Series World Championship គឺជាការប្រកួត ដែលកំពុងមានភាពល្បីល្បាញបំផុតមួយនៅលើពិភពលោក នាពេលបច្ចុប្បន្ន។
|
ក្រុមជើងខ្លាំងនៃលីគកំពូល Mobile Legends Professional League (MPL) តាមប្រទេសនីមួយៗក្នុងតំបន់អាស៊ីអាគ្នេយ៍ និងលីគនៅតាមប្រទេសដទៃលើពិភពលោកដូចជាតួកគី, លីគតំបន់អឺរ៉ុប EECA, លីគប្រទេសប្រេស៊ីល ក៏ដូចជាលីគ MPL ប្រទេសអារ៉ាប៊ីសាអូឌីតជាដើម តែងតែមានការប្រកួតប្រជែងជារៀងរាល់ឆ្នាំ ដើម្បីកំណត់ថាអ្នកណាជាក្រុមជើងខ្លាំងប្រចាំប្រទេស និងដើម្បីតំណាងប្រទេសរបស់ពួកគេ ទៅប្រជែងតំណែងក្រុមខ្លាំងល្អបំផុតនៅលើពិភពលោក។ ការប្រកួតពានរង្វាន់ពិភពលោក M-Series World Championship ចាប់ផ្តើមដំបូងនៅក្នុងឆ្នាំ ២០១៩ ។ កាលនោះ មានត្រឹមតែពីតំបន់ប៉ុណ្ណោះ ដែលត្រូវបានគេដឹងថា ជាប្រទេសដែលខ្លាំងនៅក្នុងការប្រកួតប្រជែង ដូចជាប្រទេសឥណ្ឌូណេស៊ី និងហ្វីលីពីន។ បច្ចុប្បន្នប្រទេសហ្វីលីពីន ហាក់បង្ហាញភាពខ្លាំងរបស់ខ្លួនជាងក្រុមមកពីប្រទេសឥណ្ឌូណេស៊ី ដោយ ៤លើកចុងក្រោយនៃពានរង្វាន់ពិភពលោក សុទ្ធសឹងតែក្រុមរបស់ហ្វីលីពីនជាអ្នកដណ្តើមបានជើងឯក។ ខាងក្រោមនេះជាក្រុមដែលឈ្នះពានរង្វាន់ M-Serie World Championship ទាំង ៥លើក៖ EVOS Legends ម្ចាស់ពាន M1 World Championship ឆ្នាំ ២០១៩ ការប្រកួតពានរង្វាន់ M1 World Championship ធ្វើឡើងលើកដំបូងនៅក្នុងទីក្រុងកូឡាឡាំពួរ ប្រទេសម៉ាឡេស៊ី ដោយមានក្រុមជើងខ្លាំងមកពីប្រទេសក្នុងតំបន់អាស៊ីអាគ្នេយ៍ចូលរួមប្រកួតចំនួន ១៦ក្រុម ជាមួយនឹងឆាកប្រកួតនៅចំពោះមុខអ្នកគាំទ្ររាប់រយអ្នកលើកដំបូង។ ក្រុមមកពីឥណ្ឌូណេស៊ី ដែលមានដូចជាក្រុម EVOS Legends និង RRQ Hoshi ជាក្រុមដែលខ្លាំង គ្មានក្រុមណាអាចយកឈ្នះបានក្នុងការប្រកួត ហើយក្រុមទាំងពីរក៏ឡើងដល់វគ្គផ្តាច់ព្រ័ត្រប៉ះគ្នាផងដែរ។ EVOS ក្លាយជាក្រុមជើងឯកពិភពលោកលើកដំបូង ដោយនាំយកពានរង្វាន់ និងទឹកប្រាក់ប្រមាណ ២៥ម៉ឺនដុល្លារ វិលត្រឡប់ទៅកាន់ទឹកដីឥណ្ឌូណេស៊ី។ Bren Esports (AP Bren) ម្ចាស់ពាន M2 World Championship ខែមករា ឆ្នាំ ២០២១ ជាការប្រកួតមួយដោយលេងបិទទ្វារមិនឱ្យមានអ្នកទស្សនា ព្រោះតែបញ្ហាជំងឺរាតត្បាតកូវីដ-១៩ M2 World Championship បានរៀបចំឡើងនៅក្នុងប្រទេសសិង្ហបុរី ដោយជាការផ្លាស់ប្តូរគម្រោងពីការរៀបចំនៅទីក្រុងហ្សាកាតា ប្រទេសឥណ្ឌូណេស៊ី នៅចុងឆ្នាំ ២០២០។ ការប្រកួតមានត្រឹមតែ ១២ក្រុមប៉ុណ្ណោះដែលចូលរួម ហើយក្រុម Bren Esports របស់ហ្វីលីពីន និងក្រុម Burmese Ghouls មកពីមីយ៉ាន់ម៉ា ជាក្រុមប្រជែងគ្នាដើម្បីតំណែងជើងឯក។ Bren Esports បាននាំពានរង្វាន់ពិភពលោកទៅកាន់ហ្វីលីពីនលើកដំបូង ក្រោយយកឈ្នះលើ Burmese Ghouls លទ្ធផល ៤-៣ ដែលជាការប្រកួតដ៏តានតឹងមួយ។ Blacklist International ម្ចាស់ពាន M3 World Championship ខែធ្នូ ឆ្នាំ ២០២១ ការប្រកួត M3 World Championship បានធ្វើឡើងសារជាថ្មីនៅក្នុងប្រទេសសិង្ហបុរីដដែល ស្របពេលដែលជំងឺរាតត្បាតកូវីដ-១៩ មិនទាន់ធូស្បើយពេញលេញ។ ការប្រកួតបានវិលត្រឡប់ដោយមាន ១៦ក្រុមចូលរួម ហើយតម្លៃប្រាក់រង្វាន់បានកើនឡើងពី៣០ម៉ឺនដុល្លារ ដល់ ៨០ម៉ឺនដុល្លារ ខុសពីការប្រកួត M2។ M3 ជាការបង្ហាញសមត្ថភាពដ៏អស្ចារ្យខ្លាំងបំផុតរបស់ក្រុមមកពីប្រទេសហ្វីលីពីន ដោយក្រុម ONIC PH និង Blacklist International បានឈានជើងឡើងដល់វគ្គផ្តាច់ព្រ័ត្រ បន្ទាប់ពីឆ្លងកាត់ការប្រកួតជម្រុះតាមវគ្គ Upper Bracket និង Lower Bracket ដ៏ស្វិតស្វាញរៀងៗខ្លួនរួចមក។ ជារាជកាលរបស់ក្រុមមកពីហ្វីលីពីន Blacklist International បានបំបាក់ក្រុម ONIC PH លទ្ធផល ៤-០ ដើម្បីក្លាយជាជើងឯក នឹងវិលត្រឡប់ទៅកាន់ប្រទេសកំណើតដោយប្រាក់រង្វាន់ ៣០ម៉ឺនដុល្លារ។ ECHO ម្ចាស់ពានរង្វាន់ M4 World Championship ខែមករា ឆ្នាំ ២០២៣ ការប្រកួត M4 បានរៀបចំឡើងលើកដំបូងនៅក្នុងប្រទេសឥណ្ឌូណេស៊ី នៅដើមឆ្នាំ ២០២៣ ដោយក្រុមចំនួន ១៦ ត្រូវប្រកួតប្រជែងគ្នាសម្រាប់ពានរង្វាន់ដែលមានប្រាក់រង្វាន់សម្រាប់ក្រុមជើងខ្លាំងលេខ ១ តម្លៃ ៣០ម៉ឺនដុល្លារ ពីតម្លៃនៃការប្រកួតទាំងមូលសរុប ៨០ម៉ឺនដុល្លារ។ ទោះឥណ្ឌូណេស៊ីបានបង្ហាញថា ពួកគេក៏ជាតំបន់ដ៏ខ្លាំងមួយ ក្នុងការប្រកួតប្រជែងលើវិញ្ញាសារ Mobile Legends ប៉ុន្តែក្រុមមកពីប្រទេសហ្វីលីពីន នៅតែបន្តភាពខ្លាំងរបស់ពួកគេ ក្នុងការក្រសោបពាន M-Serie។ ជាប្រវត្តិសាស្ត្រលើកដំបូងនៅក្នុងការប្រកួតកីឡាអេឡិចត្រូនិក Mobile Legends កីឡាករ Karl «KarlTzy» Nepomuceno បានក្លាយជាកីឡាករតែម្នាក់ដែលឈ្នះពានពិភពលោក M-Series ចំនួន ២លើក បន្ទាប់ពីគេបានឈ្នះពានរង្វាន់ M2 រួច។ ក្រុម ECHO បំបាក់ក្រុម Blacklist International ដែលមកពីហ្វីលីពីនដូចគ្នាដោយលទ្ធផល ៤-០ នៅវគ្គផ្តាច់ព្រ័ត្រ។ M5 World Championship ក្រុម Bren Esports ដែលប្តូរឈ្មោះទៅជា AP Bren ជាជើងឯកលើកទី២ M5 បានធ្វើឡើងលើកដំបូងនៅក្នុងប្រទេសហ្វីលីពីន ចាប់ពីថ្ងៃទី២ ដល់ថ្ងៃទី១៧ ខែធ្នូ ដោយក្រុមចំនួន ២៤ បានប្រកួតប្រជែងគ្នាចាប់តាំងពីការប្រកួត M5 Wild Card ពីថ្ងៃទី២២ ដល់ ២៥ ខែធ្នូ រហូតដល់ព្រឹត្តិការណ៍ M5 World Championship តែម្តង់។ ឈានដល់ការប្រកួត M5 ក្រុមចំនួន ១៦ ត្រូវបានរកឃើញ ដើម្បីប្រជែងគ្នាដើម្បីពានរង្វាន់ដែលមានតម្លៃប្រាក់រង្វាន់សរុបទាំងមូល ៩០ម៉ឺនដុល្លារ ហើយម្ចាស់ជើងឯកទទួលបាន ៣០ម៉ឺនដុល្លារ។ ក្រុមមកឥណ្ឌូណេស៊ីស្រែកឃ្លានចង់នាំយកពានរង្វាន់វិលត្រឡប់ទៅកាន់ប្រទេសខ្លួនឡើងវិញបន្ទាប់ពីខកខាន ៣លើក ដោយក្រុម ONIC Esports ដែលគេស្គាល់ថាជាក្រុមដ៏ខ្លាំងមួយនាពេលបច្ចុប្បន្ន បានរកឃើញផ្លូវឡើងទៅកាន់វគ្គផ្តាច់ព្រ័ត្រ ហើយក្រុម AP Bren ជាក្រុមដែលត្រូវប្រជែងក្នុងនាមជាម្ចាស់ផ្ទះ។ ទោះ ONIC Esports មានភាពខ្លាំងក្លាយ៉ាងណា ប៉ុន្តែក្រុមម្ចាស់ផ្ទះ AP Bren ហាក់មានប្រៀបនៅវគ្គផ្តាច់ព្រ័ត្រជាមួយនឹងសម្លេងនៃការគាំទ្រខ្លាំងពីអ្នកគាំទ្រក្នុងស្រុក បានជំរុញទឹកចិត្តពួកគេប្រជែងដោយទំនក់ចិត្តដើម្បីអាចយកឈ្នះលើក្រុមជើងខ្លាំង ONIC ដោយលទ្ធផល ៤-៣ ដែលជាការប្រកួតដ៏តានតឹងដើម្បីគ្រងជើងឯកជាលើកទី២ ក្នុងប្រវត្តិសាត្ត្រ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6964.txt
|
មួយសប្ដាហ៍ហើយ ដែលមហាសេដ្ឋីអង់គ្លេសលោក Jim Ratcliffe បានក្លាយជាម្ចាស់ភាគហ៊ុនមួយចំណែកនៅក្នុងក្លិប Manchester United ។ ប៉ុន្តែរឿងរ៉ាវនៃការផ្ទេរការគ្រប់គ្រងនេះ លោក Erik ten Hag ថា មិនមែនជាការរំខានដល់ការផ្តោតអារម្មណ៍របស់ក្រុម ដែលត្រូវប្រកួតជាមួយក្លិប Nottingham Forest ឡើយ។
|
ចាប់តាំងពីការចូលគ្រប់គ្រងប្រតិបត្តិការបាល់ទាត់របស់ក្លិបបិសាចក្រហម ក្រោយការទិញភាគហ៊ុន ២៥ភាគរយរួចមក អ្នកចាត់ការសញ្ជាតិហូឡង់មិនទាន់បានជជែក ឬក៏បាននិយាយទាក់ទងទៅកាន់នរណាម្នាក់ពីក្រុមហ៊ុន INEOS របស់លោក Ratcliffe នៅឡើយទេ។ លោក Ten Hag មានភាពមរមាញឹកខ្លាំងសម្រាប់ការប្រកួតចាប់តាំងពីពេលបុណ្យណូអែល បន្ទាប់ពីក្រុមបានប្រកួតឈ្នះ ៣-២ លើក្រុម Aston Villa ហើយត្រូវត្រៀមខ្លួនសម្រាប់ការប្រកួតទល់ Nottingham Forest បន្តទៀតនាថ្ងៃទី៣០ ខែធ្នូ។ «ខ្ញុំកំពុងសម្លឹងទៅមុខ ពួកគេចង់ធ្វើការជានឹងខ្ញុំ ហើយខ្ញុំក៏ដូចគ្នាជាមួយនឹងពួកគេ យើងនឹងត្រូវមានការពិភាក្សាគ្នានៅក្នុងកិច្ចប្រជុំនៅពេលបន្ទាប់។ ខ្ញុំកំពុងតែផ្តោតអារម្មណ៍លើការប្រកួតច្រើនជាងនេះ ខ្ញុំបានបដិសេធចំពោះការជជែងពេលនេះ នៅពេលនេះខ្ញុំមិនចង់មានការរំខាននោះទេ នៅប៉ុន្មានថ្ងៃខាងមុខនេះ នឹងមានពេលវេលាសម្រាប់ពួកគេយលង បន្ទាប់មកយើងនឹងដឹងបន្ថែមទៀត។»។ លោក ten Hag បាននិយាយបែបនេះមុនការប្រកួតទល់នឹងក្រុម Nottingham Forest។ ប៉ុន្តែអ្វីដែលជាក្តីបារម្ភរបស់លោក Hag គឺបញ្ហាកីឡាករសំខាន់ៗរបួសច្រើន ។ លោក នៅតែទន្ទឹងរង់ចាំកីឡាករសំខាន់ៗ វិលត្រឡប់មកកាន់ការប្រកួតយ៉ាងអន្ទះសារ ព្រោះតែបញ្ហារបួសកីឡាករច្រើន បានរុញច្រានក្រុមបិសាចក្រហម ធ្វើមិនបានល្អនៅក្នុងរដូវកាល ២០២៣-២៤។ ទោះបីជាមិនទាន់ជជែកជាមួយក្រុមហ៊ុន INEOS ដែលត្រូវគ្រង់គ្រងផ្នែកបាល់ទាត់របស់ក្លិបបិសាចក្រហមក្តី ប៉ុន្តែបុរសវ័យ ៥៣ឆ្នាំរូបនេះ អះអាងថា នឹងសម្លឹងមើលភាពវិជ្ជមាន ក្នុងការធ្វើការរួមគ្នាជាមួយនឹងក្រុមប្រតិបត្តិផ្នែកកីឡារបស់ INEOS។ ក្រុមបិសាចក្រហមនឹងត្រូវធ្វើដំណើរទៅកាន់កីឡដ្ឋាន City Ground ដើម្បីប្រកួតតទល់ជាមួយនឹងក្រុម Nottingham Forest ដែលកំពុងដឹកនាំដោយគ្រូបង្វឹកថ្មីលោក Nuno Santo វេលាម៉ោង ០០:៣០នាទីយប់។ Man United បន្តជួបការលំបាកខ្លាំងបន្ថែមទៀត ខណៈដែលក្រុមមានកីឡាកររបួសដល់ទៅ ១០រូប ថែមទាំងជាកីឡាករសំខាន់ៗប្រចាំក្រុម៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6965.txt
|
លោក Eddie Howe អ្នកចាត់ការក្រុម Newcastle United បង្ហាញអារម្មណ៍ខកចិត្តចំពោះភាពមរមាញឹកនៃការប្រកួតត្រូវចំថ្ងៃ Boxing Day ដោយត្រូវប្រកួតទល់នឹងក្រុម Nottingham Forest ៣ថ្ងៃក្រោយពេលដែលក្រុមទើបប្រកួតចាញ់ក្រុម Luton Town នៅក្នុងជំនួបរបស់ក្របខណ្ឌ Premier League។
|
មរមាញឹកសម្រាប់ការប្រកួតខ្លាំងពេក អ្នកចាត់ការក្រុម Newcastle United ហាក់ខកចិត្ត ។ តែយ៉ាងណា លោកនៅតែចាត់ទុកការប្រកួតជារឿងដ៏សំខាន់។ លោក Howe បាននិយាយប្រាប់អ្នកកាសែតមុនការប្រកួតដូច្នេះ ៖«យើងអស់សង្ឃឹមសម្រាប់ការប្រកួតមួយផ្សេងទៀតយ៉ាងឆាប់រហ័ស ហើយដើម្បីព្យាយាមយកការប្រកួតនោះមកដាក់ក្នុងចិត្តរបស់យើង។»។ Newcastle ស្ថិតនៅចំណាត់ថ្នាក់លេខ ៧ ក្នុងតារាងចំណាត់ថ្នាក់បច្ចុប្បន្ន ។ ក្រុមមួយនេះធ្វើបានយ៉ាងល្អសម្រាប់ការប្រកួតក្នុងទឹកដី St James’ Park របស់ខ្លួនចំនួន ៧លើកចុងក្រោយ មិនដែលចាញ់ឡើយ ហើយក្រុមដែលដឹកនាំដោយលោក Howe ធ្លាប់បានបំបាក់ក្រុមខ្លាំងៗដូចជា Manchester City, Arsenal, Manchester United និង Chelsea។ «ការប្រកួតដែលធ្វើឡើងមានពិធីបុណ្យ តែងតែមានភាពរីករាយខ្លាំងណាស់ ហើយខ្ញុំស្រលាញ់កូនក្រុមរបស់ក្រុមក្នុងនាមជាកីឡាករ ខ្ញុំក៏ចូលចិត្តលេងនៅថ្ងៃបុណ្យណូអែល។ ការគ្រប់គ្រងគឺដូចគ្នា ខ្ញុំគិតថាពួកគេចង់លេងការប្រកួតខុសគ្នាបន្តិច ខ្ញុំគិតថាបរិយាកាសតែងតែខ្លាំងក្លា យើងត្រូវបង្ហាញអាកប្បកិរិយាត្រឹមត្រូវ ដោយលេងការប្រកួតដូចដែលយើងដឹងហើយ សង្ឃឹមថាអ្នកគាំទ្រនឹងបន្តមកទស្សនាច្រើនដូចធម្មតា។»។ លោក Howe បាននិយាយបន្ថែមបែបនេះ។ Newcastle មានលទ្ធផលមិនល្អឡើយ សម្រាប់ការប្រកួតក្នុងខែធ្នូនេះ ពោលគឺក្រុមបានធ្លាក់ចេញពីក្របខណ្ឌ Champions League និង EFL Cup ខណៈការប្រកួតចាញ់ក្រៅទឹកដីរបស់ក្រុមលោក Howe កើនឡើងដល់ ៥ដង៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6966.txt
|
បើទោះជាក្រុមហ៊ុនមួយនេះធ្លាប់បានប្រកាសថាមានការដកខ្លួនក្នុងការតវ៉ាចំពោះបញ្ហាសង្គ្រាមរបស់រុស្ស៊ីជាមួយនឹងអ៊ុយក្រែនក៏ដោយក្តី។
|
ក្រុមហ៊ុនដែលធ្លាប់បានប្រកាសថាលក់បានប្រាក់ចំណូលប្រមាណ ១៦,៩ពាន់លានដុល្លារកាលពីឆ្នាំ ២០២២ ពួកគេធ្លាប់បានប្រកាសថាដកខ្លួនចេញពីទីផ្សាររុស្ស៊ីប៉ុន្មានសប្តាហ៍ក្រោយបន្ទាប់ពីមានការលុកលុយចូលប្រទេសអ៊ុយក្រែនពីសំណាក់ប្រទេសរុស្ស៊ី។ បើតាមរបាយការណ៍ក្នុងគេហទំព័រប្រព័ន្ធផ្សព្វផ្សាយស៊ើបអង្កេត Disclose បានឱ្យដឹងថានៅក្នុងខែតុលា ឆ្នាំ ២០២៣ ក្រុមលក់សម្ភារៈចម្រុះរបស់បារាំង Decathlon បានលក់សាខារបស់ពួកគេនៅក្នុងប្រទេសរុស្ស៊ីចំនួន ៦០កន្លែងទៅឱ្យក្រុមហ៊ុន Desport ដើម្បីបង្ហាញពីការបញ្ចប់វត្តមានរបស់ខ្លួននៅក្នុងប្រទេសរុស្ស៊ី។ យ៉ាងណាតាមរយៈការអះអាងរបស់ Disclose ការលក់សាខាទៅឱ្យក្រុមហ៊ុន Desport គ្រាន់តែជាការបិទបាំង តែក្រុមហ៊ុនលក់សម្ភារៈ Decathlon នៅតែបន្តផ្គត់ផ្គង់សម្ភារៈមួយចំនួនដូចជាសម្ភារៈដែលមានម៉ាកយ៉េហោ Quechua,Wedze និង Kalenji។ «លើកលែងតែវាមិនមែននោះទេ ហើយនៅក្នុងប៉ុន្មានសប្តាហ៍នេះគឺយើងមិនបានដឹងខ្លួន។»។ នេះបើតាមការលើកឡើងរបស់ការស៊ើបអង្កេត Disclose។ ប្រភពដែលមិនបញ្ចេញឈ្មោះ ដែលជាអតីតអ្នកបម្រើការនៅក្នុងក្រុមហ៊ុន Decathlon ក្នុងប្រទេសរុស្ស៊ីបាននិយាយប្រាប់ទៅកាន់ការស៊ើបអង្កេត Disclose ដូច្នេះថា ៖«នេះជាប្រព័ន្ធដ៏ធំដើម្បីលាក់ការនាំចេញរបស់ខ្លួនជាផ្នែកនៃកិច្ចព្រមព្រៀងផ្គត់ផ្គង់ជាមួយនឹង Desport។ ខ្ញុំបានសិក្សាពីវានៅរដូវក្តៅឆ្នាំ ២០២៣ ថា Decathlon ចង់បន្តលក់ផលិតផលរបស់ខ្លួននៅក្នុងប្រទេសរុស្ស៊ី។ ខ្ញុំអាចយល់ភ្លាមបានថាជាគម្រោងសម្ងាត់។»។ ប្រទេសរុស្ស៊ីត្រូវបានសហភាពអឺរ៉ុបដាក់ទណ្ឌកម្មបន្ទាប់ពីបានវាយប្រហារចូលទៅក្នុងប្រទេសអ៊ុយក្រែនកាលពីថ្ងៃទី២៤ ខែកុម្ភៈ ឆ្នាំ ២០២២ហើយបានធ្វើឱ្យកើតមានបញ្ហាជាច្រើនក្នុងតំបន់អឺរ៉ុប ក៏ដូចជាបញ្ហានៅលើសកលលោកផងដែរ។ មិនត្រឹមតែមានទណ្ឌកម្មផ្នែកនយោបាយ ឬការផ្គត់ផ្គង់ក៏ដូចជាប្រាក់នោះទេទៅលើផ្នែកកីឡាក៏ស្ថាប័នធំៗដូចជា FIFA, UEFA និងស្ថាប័នកីឡាដទៃទៀតបានដាក់ទណ្ឌកម្មទៅលើប្រទេសរុស្ស៊ីមិនឱ្យមានការប្រកួតលំដាប់អន្តរជាតិ ឬរៀបចំការប្រកួតអ្វីផងដែរ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6967.txt
|
លោក Carlo Ancelotti បានបន្តកិច្ចសន្យាដឹកនាំក្រុមយក្សប្រចាំអេស្ប៉ាញ Real Madrid រហូតដល់ឆ្នាំ ២០២៦ ។ ការបន្តកិច្ចសន្យានេះ អាចរុញច្រានអ្នកចាត់ការសញ្ជាតិអ៊ីតាលីរូបនេះ ឃ្លាតឆ្ងាយពីឱកាសក្នុងការទៅដឹកនាំក្រុមជម្រើសជាតិប្រេស៊ីល ខណៈសហព័ន្ធបាល់ទាត់ប្រេស៊ីល (CBF) ធ្លាប់ប្រកាសពីបំណងចង់បានអ្នកចាត់ការរូបនេះ។
|
«Real Madrid នឹងលោក Carlo Ancelotti បានឈានដល់កិច្ចព្រមព្រៀងក្នុងការបន្តកិច្ចសន្យារបស់លោករហូតដល់ថ្ងៃទី៣០ ខែមិថុនា ឆ្នាំ ២០២៦។»។ នេះបើតាមសេចក្តីថ្លែងការណ៍របស់ក្លិប Real Madrid។ កាលពីខែកក្កដា មានរបាយការណ៍ការមួយត្រូវបានផ្សាយថាលោក Ancelotti ដែលមានវ័យ ៦៤ឆ្នាំ អាចនឹងក្លាយជាគ្រូបង្វឹកបរទេសលើកដំបូង ក្នុងក្រុមជម្រើសជាតិប្រេស៊ីល ក្នុងរយៈពេលជិត ៦០ឆ្នាំ ដោយសារកាលនោះកិច្ចសន្យារបស់អ្នកចាត់ការសញ្ជាតិអ៊ីតាលី ត្រូវបានគេដឹងថា នឹងផុតជាមួយនឹងក្លិប Real Madrid នៅចុងបញ្ចប់រដូវកាល។ បច្ចុប្បន្នក្រុមប្រេស៊ីលមិនទាន់មានគ្រូបង្វឹកពេញសិទ្ធិនៅឡើយទេ ដោយសហព័ន្ធ CBF បានតែងតាំងលោក Fernando Diniz ជាអ្នកចាត់ការបណ្តោះអាសន្ន មុនពេលសហព័ន្ធបានរំពឹងចង់បានលោក Ancelotti ចូលមកដឹកនាំសម្រាប់ការប្រកួតក្នុងពានរង្វាន់ Copa America ក្នុងឆ្នាំ ២០២៤។ លោក Ancelotti ជាគ្រូបង្វឹកដ៏ខ្លាំងពូកែមួយរូបនៅលើពិភពបាល់ទាត់សម័យទំនើប នាពេលបច្ចុប្បន្ន ដោយលោកបានដឹកនាំក្រុមឈ្នះពានរង្វាន់ UEFA Champions league ចំនួន ៤លើក ជាមួយនឹង AC Milan និង Real Madrid។ មិនត្រឹមតែប៉ុណ្ណោះក៏មានពានរង្វាន់ប្រចាំលីគធំៗដូចជា La Liga ជាមួយ Real Madrid, Serie A ជាមួយ AC Milan, Premier League ជាមួយ Chelsea, Bundesliga ជាមួយ Bayern Munich និង Ligue 1 របស់បារាំងជាមួយក្លិប Paris Saint Germain ផងដែរ។ កន្លងមកជាច្រើនខែ ក៏មានព័ត៌មានបានផ្សាយថាលោក Ednaldo Rodriguez ដែលជាប្រធាន CBF តែងតែចរចាជាមួយនឹងលោក Ancelotti ជារឿយៗក្នុងការអន្ទង់ចិត្តអ្នកចាត់ការសញ្ជាតិអ៊ីតាលី មកជួយក្រុមជម្រើសជាតិប្រេស៊ីល។ ក្រុមប្រេស៊ីលបច្ចុប្បន្នក្រោមការដឹកនាំរបស់លោក Diniz ធ្វើមិនសូវបានល្អប៉ុន្មានឡើយ ដោយការប្រកួតកន្លងមក ក្រុមទទួលបរាជ័យ ៣លើកជាប់គ្នា ក្នុងចំណោមការប្រកួតសរុប ៦លើក ហើយក្រុមខ្លាំងក្នុងតំបន់មួយនេះ បានធ្លាក់ទៅឈរចំណាត់ថ្នាក់លេខ ៦ ក្នុងតារាងការប្រកួតជម្រុះពានរង្វាន់ World Cup ឆ្នាំ ២០២៦ របស់ទ្វីបអាមេរិកខាងត្បូង៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6968.txt
|
មហាសេដ្ឋីអង់គ្លេសលោក Sir Jim Ratcliffe បានយល់ព្រមលើកិច្ចព្រមព្រៀងទិញភាគហ៊ុនចំនួន ២៥ភាគរយ របស់ក្លិប Manchester United ដោយតម្លៃភាគហ៊ុនមានតម្លៃ ១,២៥ពាន់លានផោន (១,៦ពាន់លានដុល្លារ) ហើយថែមមានសិទ្ធិក្នុងគ្រប់គ្រងប្រតិបត្តិការបាល់ទាត់របស់ក្លិបទាំងមូល។
|
លោក Ratcliffe ជាប្រធានក្រុមហ៊ុនផ្គត់ផ្គង់សារធាតុគីមីឥន្ធនៈយក្សដែលមានឈ្មោះថា INEOS កំពុងត្រៀមផ្តល់មូលនិធិយ៉ាងច្រើនសន្ធឹកសន្ធាប់សម្រាប់ការវិនិយោគទៅលើក្លិបរហស្សនាមបិសាចក្រហម សម្រាប់ពេលអនាគត ព្រមទាំងនៅក្នុងកីឡដ្ឋាន Old Trafford ផ្ទាល់។ បើតាមរយៈការប្រកាសរបស់ក្លិប Man United លោក Ratcliffe នឹងទទួលបាន ២៥ភាគរយ នៃភាគហ៊ុនទាំងលំដាប់ Class B និង ២៥ភាគរយលើលំដាប់ Class A របស់ក្លិប និងគម្រោងវិនិយោគ ៣០០លានដុល្លារ ទៅលើអនាគតកីឡដ្ឋាន Old Trafford។ ក្លិបយក្សប្រចាំអង់គ្លេសក៏បានអះអាងថា ក្រុមហ៊ុន INEOS បានយល់ព្រមទទួលយកសំណើររបស់ក្រុមប្រឹក្សាភិបាល ក្នុងការផ្ទេរការទទួលខុសត្រូវ សម្រាប់ការគ្រប់គ្រងប្រតិបត្តិការបាល់ទាត់ក្លិប។ បន្ទាប់ពីបានសម្រេចចិត្តទិញយកភាគហ៊ុនក្លិបបិសាចក្រហមរួច មហាសេដ្ឋីលំដាប់កំពូលប្រចាំអង់គ្លេស បាននិយាយថា លោកចង់ឃើញក្លិបម្ចាស់ពានលីគកំពូលអង់គ្លេស ២០សម័យ តស៊ូប្រជែងដើម្បីអាចវិលត្រឡប់ទៅកាន់ការប្រកួតប្រជែងពានរង្វាន់អឺរ៉ុបឡើងវិញ ហើយលោកក៏ប្តេជ្ញាចិត្តជួយជ្រោមជ្រែងរយៈពេលវែងដល់ក្លិប។ «ក្នុងនាមជាក្មេងប្រុសដែលរស់នៅក្នុងស្រុកម្នាក់ និងជាអ្នកគាំទ្រដល់ក្លិបមួយនេះតាំងតែពីនៅក្មេងមក ខ្ញុំពិតជារីករាយខ្លាំងដែលយើងបានឈានដល់កិច្ចព្រមព្រៀងជាមួយនឹងក្រុមប្រឹក្សារបស់ក្លិប Manchester United ដែលប្រគល់ឱ្យពួកយើងនូវការទទួលខុសត្រូវលើការគ្រប់គ្រងប្រតិបត្តិការបាល់ទាត់របស់ក្លិប។ […] យើងនឹងនាំយកចំណេះដឹង ជំនាញ និងភាពប៉ិនប្រសប់ជាសកលពីក្រុមហ៊ុន INEOS Sport ដែលកាន់តែទូលំទូឡាយ ដើម្បីជួយជំរុញឱ្យការរីកចម្រើនបន្ថែមទៀតនៅក្នុងក្លិប។»។ លោក Ratcliffe បាននិយាយបែបនេះ បន្ទាប់ពីបានទិញភាគហ៊ុនក្លិប Man United រួច។ កាលពីឆ្នាំ ២០២២ ម្ចាស់ក្លិបដែលជាក្រុមគ្រួសារ Glazers បានស្វែងរកយុទ្ធសាស្ត្រជាមួយម្ចាស់ថ្មី ដើម្បីជួយឱ្យក្លិបរីកចម្រើនឡើងវិញ។ សម្រាប់បេក្ខភាពពីដំបូងគឺរវាងលោក Ratcliffe និងម្ចាស់ធនាគារប្រចាំកាតា លោក Sheikh Jassim bin Hamad Al Thani បានព្យាយាមប្រជែងគ្នាក្នុងការដាក់សំណើរប្រមាណតម្លៃជាង ៥ពាន់លានផោន (៦,៣ពាន់លានដុល្លារ) ដើម្បីអាចកាន់កាប់ក្លិបទាំងមូល។ តែទោះយ៉ាងណាការព្យាយាមដេញថ្លៃរបស់ភាគីទាំងពីរមិនបានសម្រេច ក្រោយពេលដែលក្រុមគ្រួសារ Glazers ដែលជាម្ចាស់បានសម្រេចចិត្តមិនលក់ក្លិបឡើងវិញ ហើយបង្វែរស្វែងរកដៃគូសហការទៅវិញ។ បច្ចុប្បន្នក្លិប Man United កំពុងស្ថិតនៅចំណាត់ថ្នាក់លេខ ៨ ក្នុងតារាងក្របខណ្ឌ Premier League បន្ទាប់ពីការប្រកួតចុងក្រោយរបស់ពួកគេបានរងបរាជ័យក្រោមថ្វីជើងរបស់ក្រុម West Ham United លទ្ធផល ២-០។ ក្រុមបិសាចក្រហមទើបតែធ្លាក់ចេញពីការប្រកួតក្របខណ្ឌកំពូលអឺរ៉ុប UEFA Champions League បន្ទាប់ពីបញ្ចប់ចំណាត់ថ្នាក់លេខ ៤ ក្នុងពូល A ដែលជាលើកដំបូងក្នុងប្រវត្តិសាស្ត្រសម្រាប់ក្លិបយក្សមួយនេះ ហើយខកខានទាំងរក្សាកៅអីលេងក្នុងក្របខណ្ឌ Europa League ថែមទៀត៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6969.txt
|
បន្ទាប់ពីក្រុមប្រកួតចាញ់ក្រោមថ្វីជើងក្រុមម្ចាស់ផ្ទះ Nottingham Forest ដោយលទ្ធផល ២-១ នាថ្ងៃទី៣០ ខែធ្នូ លោក Erik ten Hag នៅតែទទូចថា នៅពេលកីឡាករសំខាន់ៗរបស់ក្រុមវិលត្រឡប់ជាពីបញ្ហារបួស នឹងអាចជួយដល់លោកដោះស្រាយវិបត្តិ ដែលកំពុងបន្តកើតមាននៅក្នុងក្លិប Manchester United។
|
បិសាចក្រហមបានបរាជ័យក្នុងការប្រកួតបិទបញ្ចប់ចុងក្រោយក្នុងឆ្នាំ ២០២៣ ក្រោមថ្វីជើងរបស់ Nottingham Forest ក្នុងកីឡដ្ឋាន Ground City។ Man United បានចាញ់ការប្រកួតចំនួន ១៤លើក រាល់ការប្រកួតសម្រាប់រដូវកាល ២០២៣-២៤ ហើយក៏ជាការប្រកួត ដែលទទួលបានលទ្ធផលដ៏អាក្រក់បំផុតមិនធ្លាប់មាន ចាប់តាំងពីរដូវកាល ១៩៣០-៣១ មក។ ទោះចាញ់ការប្រកួតជារឿយៗ ប៉ុន្តែអ្នកចាត់ការសញ្ជាតិហូឡង់នៅតែមានជំនឿចិត្តថា បញ្ហាកំពុងកើតមាន នឹងត្រូវបានដោះស្រាយ ពេលដែលកីឡាករសំខាន់ៗ បានវិលត្រឡប់ពីរបួសវិញ។ «យើងត្រូវតែធ្វើឱ្យការលេងរបស់យើងស្របនិងត្រូវតែធ្វើឱ្យល្អប្រសើរជាងនេះ ការប្រកួតមានរយៈពេល ៩០នាទី ហើយយើងត្រូវវិនិយោគចាប់ពីនាទីដំបូង។ យើងមានសង្ឃឹមថាកីឡាករជាច្រើននឹងវិលត្រឡប់នៅឆ្នាំថ្មី ហើយពួកគេនឹងនាំមកនៅកម្លាំងដល់ក្រុមទាំងមូល យើងដឹងពីមូលហេតុដែលការងារដំណើរការមិនសូវល្អ គ្មានក្រុមណាអាចប្រជែងនឹងបញ្ហាទាំងនេះបានល្អនោះទេ ហើយយើងមានបញ្ហារបួសច្រើន យើងគួរតែធ្វើឱ្យវាល្អជាងនេះ។»។ លោក Ten Hag បានលើកឡើងបែបនេះ។ ការប្រកួតទល់នឹង Nottingham Forest ក្រុមបិសាចក្រហមអវត្តមានកីឡាករសំខាន់ៗដូចជា Casemiro, Lisandro Martinez, Mason Mount, Harry Maguire, Luke Shaw, Sofyan Amrabat, Anthony Martial ព្រមទាំង Rasmus Hojlund បន្ថែមទៀត។ Man United បន្តជាប់គាំងឈរនៅចំណាត់ថ្នាក់លេខ ៧ ដោយមានត្រឹម ៣១ពិន្ទុ ពីការប្រកួតចំនួន ២០លើកពាក់កណ្តាលរដូវកាល។ ចំណែកក្រុម Forest ស្ថិតនៅចំណាត់ថ្នាក់លេខ ១៥ ដោយរកបាន ២០ពិន្ទុ ពីការប្រកួតចំនួន ២០លើកកន្លងមក។ ការប្រកួតបន្ទាប់នៅក្នុងឆ្នាំ ២០២៤ បិសាចក្រហមនឹងត្រូវបើកទ្វារកីឡដ្ឋាន Old Trafford ស្វាគមន៍ក្រុមភ្ញៀវ Tottenham Hotspur នៅថ្ងៃទី១៤ ខែមករា មុនពេលក្រុម Nottingham ត្រូវទៅប៉ះក្រុម Brentford នៅថ្ងៃទី២១ ខែមករា៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_697.txt
|
រដ្ឋាភិបាលចិន នៅថ្ងៃទី៣ ខែកញ្ញា សន្យាផ្ដល់ជំនួយចំនួន៣០០លានយ័ន (៤៣,៥លានដុល្លារ) ដល់ប៉ាគីស្ថានដើម្បីស្រោចស្រង់ប្រទេសពីគ្រោះងទឹកជំនន់ដ៏អាក្រក់ បន្ទាប់ពីផ្ដល់ជំនួយរួចម្ដងហើយកាលពីសប្ដាហ៍មុនចំនួន១០០លានយ័ន (១៤,៥លានដុល្លារ) ។ មេដឹកនាំប៉ាគីស្ថាន ក៏បានអរគុណយ៉ាងជ្រាលជ្រៅចំពោះជំនួយជាបន្តបន្ទាប់របស់ចិនដែលជាមិត្តដ៏សំខាន់មួយ។
|
អំឡុងកិច្ចប្រជុំតាមប្រព័ន្ធអនឡាញនៅថ្ងៃទី៣ខែកញ្ញាជាមួយប្រធានអាជ្ញាធរគ្រប់គ្រងគ្រោះ មហន្តរាយជាតិប៉ាគីស្ថាន (NDMA) លោក AKhtar Nawaz ប្រធានទីភ្នាក់ងារសហប្រតិបត្តិការអភិវឌ្ឍន៍អន្តរជាតិចិនលោក Luo Zhaohui បានប្រកាសអំពីការសម្រេចចិត្តបរិច្ចាគប្រាក់ជំនួយបន្ថែមទៀតសម្រាប់ប៉ាគីស្ថាន។ លោក Luo បានលើកឡើងថា ភាគីទាំងពីរមានទម្លាប់ជួយគ្នាទៅវិញទៅមកទាំងក្នុងស្ថានភាពរីករាយ និងស្ថានលំបាក។ «ប្រជាជនចិននឹងមិនភ្លេចថា ប៉ាគីស្ថានបានបរិច្ចាគតង់បណ្តោះអាសន្នទាំងអស់របស់ខ្លួនដល់ចិននៅគ្រោះរញ្ជួយដីនៅទីក្រុង Wenchuan នោះទេ»។ លោក Luo បានសង្កត់ធ្ងន់បែបនេះ ដោយចង់រម្លឹកដល់ការជួយជ្រោមជ្រែងរបស់ប៉ាគីស្ថានអំឡុងគ្រោះរញ្ជួដីនៅ Wenchuan កាលពីឆ្នាំ២០០៨។ នេះបើតាមទូរទស្សន៍ចិន CGTN ។ ក្នុងជំនួបដដែលនោះ លោក Luo ក៏បានអះអាងថា ចិនបានចាប់ផ្ដើមបញ្ជូនតង់ប្រហែល៣ពាន់តាមរយៈយន្តហោះយោធា ហើយបានរៀបចំខ្ទឹមបារាំងចំនួន២០០តោនដែលនឹងទៅដល់ប៉ាគីស្ថានតាមរយៈផ្លូវហាយវ៉េ Karakoram ក្នុងមួយសប្តាហ៍ទៀត។ ទន្ទឹមនេះ ប្រធានទីភ្នាក់ងារសហប្រតិបត្តិការអភិវឌ្ឍន៍អន្តរជាតិចិនរូបនេះបានបញ្ជាក់ថា រដ្ឋបាលឧតុនិយមចិនបានផ្តល់ការព្យាករអាកាសធាតុតាមពេលវេលាជាក់ស្តែងដល់ប៉ាគីស្ថាន ហើយពលរដ្ឋចិន សហគ្រាស និងរដ្ឋាភិបាលក្នុងតំបន់ជាច្រើន កំពុងរៀបចំការបរិច្ចាគដើម្បីជួយប៉ាគីស្ថានបន្ថែមទៀត។ លោក Luo ក៏បានសន្យានឹងប៉ាគីស្ថានក្នុងការជួយជ្រោមជ្រែងប្រទេសមួយនេះក្នុងការស្តារ និងកសាងប្រទេសឡើងវិញក្រោយគ្រោះមហន្តរាយផងដែរ។ ជាការឆ្លើយតបនឹងជំនួយជាបន្តបន្ទាប់របស់ក្រុងប៉េកាំង នាយករដ្ឋមន្ត្រីប៉ាគីស្ថានលោក Shehbaz Sharif នៅថ្ងៃទី៣ ខែកញ្ញា បានសម្ដែងការដឹងគុណចំពោះជំនួយរបស់ក្រុងប៉េកាំង ចាត់ទុក ការជួយនេះបង្ហាញពីចំណងមិត្តភាពដ៏សំខាន់បំផុតសម្រាប់ប្រទេសទាំងពីរ។ លោក Sharif ក៏បានបង្ហោះសារលើបណ្ដាញសង្គម
|
article_6970.txt
|
ក្លិប Al Nassr របស់ខ្សែប្រយុទ្ធ Cristiano Ronaldo នឹងត្រូវជួបក្រុមមកពីលីគកំពូលប្រទេសអារ៉ាប៊ីសាអូឌីតដូចគ្នា Al Fayha សម្រាប់ការប្រកួតប្រជែងវគ្គជម្រុះ ១៦ក្រុមចុងក្រោយ ពានរង្វាន់ទ្វីបអាស៊ី AFC Champions League ក្រោយការចាប់ឆ្នោតប៉ះគ្នា នាថ្ងៃទី២៨ ខែធ្នូ។
|
Al Nassr នឹងត្រូវធ្វើដំណើរទៅកាន់ទីក្រុងកីឡា Al Majma’ah នៅថ្ងៃទី១២ ខែកុម្ភៈ ២០២៤ សម្រាប់ការប្រកួតជើងទីមួយវគ្គ ១៦ក្រុម ជាមួយក្រុម Al Fayha ។ ចំណែកការប្រកួតជើងទីពីរ ក្រុមដែលមាន Ronaldo ជាប្រធានក្រុម នឹងត្រូវបើកទ្វារកីឡដ្ឋាន KSU ស្វាគមន៍ក្រុម Al Fayha វិញម្ដង នៅថ្ងៃទី១៩ ខែកុម្ភៈ។ រដូវកាល ២០២៣-២៤ ក្រុម Al Nassr ធ្លាប់បានប្រកួតយកឈ្នះលើក្រុម Al Fayha ម្តងរួចមកហើយ ដោយកាលនោះ ក្រុមដឹកនាំដោយប្រធានក្រុម Ronaldo បានយកឈ្នះដោយលទ្ធផល ៣-១ ដែលជាការប្រកួតក្រៅទឹកដី។ ដោយឡែកក្រុម Al Hilal ដែលបច្ចុប្បន្នជាក្រុមកំពូលតារាងលីគកំពូល SPL និងជាម្ចាស់ពាន AFC ៤សម័យ នឹងត្រូវបានចាប់ឆ្នោតប៉ះក្រុម Sepahan មកពីប្រទេសអ៊ីរ៉ង់ ដែលជាក្រុមស្ថិតនៅក្នុងពូលជាមួយនឹង Al Nassr អំឡុងពេលវគ្គសន្សំពិន្ទុ។ Al Hilal នឹងត្រូវធ្វើដំណើរទៅប្រទេសអ៊ីរ៉ង់ សម្រាប់ការប្រកួតជើងទីមួយ មុនពេលវិលត្រឡប់ទៅកាន់ទីក្រុងរីយ៉ាដ សម្រាប់ការប្រកួតជើងទីពីរ។ Al Ittihad ក្រុមរបស់ខ្សែប្រយុទ្ធ Karim Benzema ម្ចាស់ជើងឯក ៤សម័យកាល លីគកំពូលអារ៉ាប៊ីសាអូឌីត ត្រូវបានចាប់ឆ្នោតប៉ះក្រុម Navbahor មកពីប្រទេសអ៊ូសបេគីស្ថាន សម្រាប់ការប្រកួតជម្រុះវគ្គ ១៦ក្រុម។ ចំណែកការចាប់ឆ្នោតសម្រាប់ក្រុមស្ថិតក្នុងតំបន់ភាគខាងលិចមួយគូទៀត ក្រុម Nasaf ដែលមកពីអ៊ូសបេគីស្ថានដូចគ្នានេះ ក៏ត្រូវប៉ះក្រុម Al Ain អតីតម្ចាស់ពានលីគកំពូលមកពីប្រទេសអេម៊ីរ៉ាត់អារ៉ាប់រួម។ ការចាប់ឆ្នោតក្រុមស្ថិតនៅក្នុងតំបន់ភាគខាងកើត អតីតម្ចាស់ពានលីគកំពូលកូរ៉េខាងត្បូង Ulsan Hyundai នឹងត្រូវតទល់ជាមួយនឹងក្រុមមកពីលីគទីពីរជប៉ុន Ventforet Kofu សម្រាប់ការប្រកួតវគ្គជម្រុះពានរង្វាន់ AFC Champions League។ ក្រុម Shandong Taishan ដែលមកពីលីគ Chinese Super League នឹងត្រូវទទួលក្រុមជប៉ុន Kawasaki Frontale ដោយការប្រកួតធ្វើឡើងនៅថ្ងៃទី១៣ ខែកុម្ភៈ ឆ្នាំ ២០២៤។ ក្រុមមកពីប្រទេសថៃ Bangkok United ក៏នឹងត្រូវជួបតទល់ជាមួយក្រុមមកពីប្រទេសជប៉ុន Yokohama F Marinos ដែលជាក្រុមជើងឯក J League សម្រាប់វគ្គជម្រុះ ១៦ក្រុម។ ក្រុមដែលមកពីតំបន់ភាគខាងលិច និងភាគខាងកើត នឹងបន្តការប្រកួតដោយបំបែកចេញពីគ្នា តាមរយៈការប្រកួតជម្រុះវគ្គ ១៦ក្រុម នៅក្នុងខែកុម្ភៈ, វគ្គ ៨ក្រុមនៅក្នុងខែមីនា និងវគ្គពាក់កណ្តាលផ្តាច់ព្រ័ត្រ នៅក្នុងខែមេសា ឆ្នាំ ២០២៤។ ការប្រកួតវគ្គផ្តាច់ព្រ័ត្រ ក្រុមដែលឈ្នះការប្រកួតមកពីតំបន់ទាំងពីរ នឹងត្រូវប៉ះគ្នា ដើម្បីដណ្តើមពានរង្វាន់ជាក្លិបកំពូលប្រចាំទ្វីបអាស៊ី។ ការប្រកួតវគ្គផ្តាច់ព្រ័ត្រសម្រាប់ក្រុមជើងខ្លាំងមកពីតំបន់ទាំងពីរ នឹងត្រូវធ្វើឡើងដោយការប្រកួតមានចំនួន ២ជើង ទៅវិលទៅមក ក្រៅដីនឹងក្នុងដី ។ ការប្រកួតនឹងធ្វើឡើងនៅថ្ងៃទី១១ និងនៅថ្ងៃទី១៨ ខែឧសភា ឆ្នាំ ២០២៤៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6971.txt
|
ក្របខណ្ឌ Major League Soccer របស់អាមេរិក សម្លឹងមើលគំនិតបង្កើតលីគលំដាប់ទី២ និងទម្រង់ប្រកួតថ្មី ដោយមានក្រុមឈ្នះកៅអីឡើងប្រកួតនៅលីគកំពូល ក៏ដូចជាក្រុមបាតតារាងត្រូវកាត់ចោល ទៅលេងនៅលីគលំដាប់ក្រោម ប្រកួតដណ្ដើមពាន។
|
ស្ថាប័នលីគកំពូលរបស់ប្រទេសអាមេរិក រំពឹងការបង្កើតក្លិបច្រើនបន្ថែមទៀត នៅទូទាំងប្រទេសអាមេរិក ដើម្បីអាចបង្វែរក្រុម ដែលបម្រុងលេងក្នុងពានរង្វាន់លីគកំពូល MLS Next Pro ទៅការប្រកួតលីគដ៏ខ្លាំងក្លាមួយ និងអាចឱ្យក្រុមដទៃទៀត ប្រកួតប្រជែងនៅក្នុងលីគផ្សេង ដើម្បីបង្កើនសមត្ថភាពឱ្យកាន់តែខ្លាំងឡើង។ បំណងនៃការផ្លាស់ប្តូរទម្រង់នៃការប្រកួតលីគថ្មីនេះ ត្រូវបានស្នើឡើង ដើម្បីជំរុញគោលបំណងប្រាថ្នារបស់លីគ MLS ក្នុងការទាញយកផលប្រយោជន៍ពីការប្រកួតបាល់ទាត់ពិភពលោក World Cup ឆ្នាំ ២០២៦ ដែលអាមេរិក កាណាដា និងម៉ិកស៊ិក ធ្វើជាម្ចាស់ផ្ទះ។ ចំពោះគោលបំណងកែប្រែមុខមាត់ថ្មី របស់លីគអាមេរិកឱ្យកាន់តែខ្លាំងក្លា លោក Charles Altchek ប្រធានលីគ MLS Next Pro បាននិយាយថា លីគចង់ទាញផលប្រយោជន៍ទីផ្សារឱ្យបានច្រើន តាមដែលអាចធ្វើទៅបាន មុនពេល World Cup 2026 មកដល់ និងចង់ធ្វើឱ្យលីគ ក្លាយជាលីគអាជីពដ៏ខ្លាំងមួយក្នុងតំបន់។ លោក Charles Altchek បាននិយាយប្រាប់ទីភ្នាក់ងារសារព័ត៌មានអន្តរជាតិ AFP ដូច្នេះ ៖ «យើងសម្លឹងឆ្ពោះទៅមុខសម្រាប់ World Cup ឆ្នាំ ២០២៦ យើងចង់បានទីផ្សារជាច្រើនតាមដែលអាចធ្វើទៅបាន និងចង់ក្លាយជាបាល់ទាត់អាជីពមួយផងដែរ។ ឱកាសជាច្រើនកំពុងនៅខាងមុខ និងទីផ្សារជាច្រើនបានបើក មានទីក្រុងដ៏អស្ចារ្យជាច្រើនដែលពួកគេពុំទាន់មានក្រុមបាល់ទាត់អាជីពនៅក្នុងប្រទេសអាមេរិក។ យើងកំពុងតែខិតជិតទៅដល់គម្រោងនោះ ប៉ុន្តែនៅពេលដែលអ្នកចាប់ផ្តើមមាន ៤០ក្រុម កំពុងប្រកួតប្រជែង នោះអ្នកនឹងត្រូវតែបំបែកវា ដោយអាចថាបន្ថែមលីគលំដាប់ទីពីរ ប្រហែលបែបនេះ។ […]»។ លីគ MLS បានដំណើរការចាប់តាំងពីឆ្នាំ ១៩៩៦ មក ប៉ុន្តែការប្រកួតក្នុងលីគនេះ មិនតម្រូវឱ្យមានក្រុមកាត់ចេញពីលីគនោះឡើយ ព្រោះការប្រកួតប្រជែងជាផ្នែកនៃដំណើរគម្រោងអភិវឌ្ឍន៍លីគ នាពេលបច្ចុប្បន្ន។ ទោះជាយ៉ាងណា ការប្រកួតលីគ MLS ដែលអភិវឌ្ឍន៍ថ្មី នឹងមិនត្រូវបានឃើញភ្លាមៗនោះឡើយ សម្រាប់រដូវកាលថ្មី ពោលគឺឆ្នាំក្រោយ។ ចំណែកទម្រង់ប្រកួតចាស់នឹងបន្តដដែល។ លីគ នឹងបើករដូវកាល ចាប់ពីថ្ងៃទី២១ ខែកុម្ភៈ ឆ្នាំ ២០២៤ តទៅ ដោយក្រុម Inter Miami របស់ខ្សែប្រយុទ្ធ Lionel Messi តទល់នឹងក្រុម Real Salt Lake នាជំនួបបើកឆាក៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6972.txt
|
ខ្សែប្រយុទ្ធវ័យក្មេង Rasmus Hojlund ទើបតែរកបានគ្រាប់បាល់លើកដំបូងនៅក្នុងក្របខណ្ឌ Premier League នៅក្នុងជ័យជម្នះដែលក្រុម Manchester United បានវាយបកយកឈ្នះលើក្រុម Aston Villa ដោយលទ្ធផល ៣-២ នាថ្ងៃទី២៦ ខែធ្នូ។
|
គ្រាប់បាល់របស់ Hojlund នៅនាទី៨២ ក្លាយជាគ្រាប់នាំជ័យជម្នះដល់ក្រុមទាំងមូល ហើយក៏ជាគ្រាប់បាល់ដំបូងរបស់គេនៅ Premier League ។ ដោយឡែក ២គ្រាប់ ដែលរកបានដោយការវាយបកផ្សេងទៀត រកបានដោយមិត្តរួមក្រុមរបស់គេ Alejandro Garnacho ទាំង ២គ្រាប់ តែម្តង នៅនាទី៥៩ និងនាទី៧១។ ក្រុម Aston Villa រកបានគ្រាប់បើកឆាកនាំមុខ ២គ្រាប់ ដោយកីឡាករ John McGinn នៅនាទី២១ និង Leander Dendoncker នាទី២៦។ ចាប់តាំងពីផ្ទេរមកពីក្លិប Atalanta របស់អ៊ីតាលីរួចមក ខ្សែប្រយុទ្ធសញ្ជាតិដាណឺម៉ាក ហាក់មិនសូវបង្ហាញខ្លួនពេញលេញប៉ុន្មានឡើយ សម្រាប់ក្រុមបិសាចក្រហម នៅក្នុងការប្រកួតក្របខណ្ឌ Premier League ព្រមទាំងពេលខ្លះមិនសូវបានចូលលេងពេញម៉ោងនោះឡើយ។ ភាគច្រើនគ្រាប់បាល់ដែលគេរកបាន សម្រាប់ក្រុមបិសាចក្រហម គឺនៅក្នុងការប្រកួតពានរង្វាន់អឺរ៉ុប UEFA Champions League។ «ខ្ញុំសប្បាយចិត្តខ្លាំងណាស់ ខ្ញុំជាបុរសដែលមានសុភមង្គលបំផុតនៅពេលនេះ អ្នកអាចមើលឃើញពីការប្រារព្ធពិធីផងដែរ។ យើងត្រូវជឿជាក់លើខ្លួនឯងរហូតដល់ទីបញ្ចប់ ហើយនឹងទទួលបានជ័យជម្នះដូចនៅថ្ងៃនេះ។»។ Hojlund បាននិយាយប្រាប់ទៅកាន់ទូរទស្សន៍ Amazon Prime បែបនេះ។ ក្រុមបិសាចក្រហមបានបិទមាត់អ្នកគាំទ្រ ដែលបានស្រែកចំអកដល់ខ្លួន ដោយការយកឈ្នះលើក្រុម Aston Villa ដែលឈរនៅចំណាត់ថ្នាក់លេខ ៣ នៃតារាង Premier League ។ ក្រុមបិសាចក្រហមផ្ទាល់រកបាន ៣ពិន្ទុដ៏សំខាន់ ដើម្បីឡើងមកឈរនៅចំណាត់ថ្នាក់លេខ ៦ ដែលមាន ៣១ពិន្ទុក្នុងដៃ និងមានគម្លាតពិន្ទុពីក្រុមកំពូលតារាង Liverpool ចំនួន ១១ពិន្ទុ។ ក្រុមបិសាចក្រហមរកបានជ័យជម្នះលើកដំបូង បន្ទាប់ពីការចូលកាត់កាប់ផ្នែកប្រតិបត្តិបាល់ទាត់របស់ក្លិប ពីសំណាក់លោក Sir Jim Ratcliffe ក្រោយពេលដែលលោកបានទិញយកភាគហ៊ុន ២៥ភាគរយ មុនពេលថ្ងៃបុណ្យណូអែលរួចមក៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6973.txt
|
ក្រោយពេលលោក Sir Jim Ratcliffe មហាសេដ្ឋីកំពូលរបស់អង់គ្លេស បានសម្រេចទិញយកភាគហ៊ុនក្លិប Manchester United ចំនួន ២៥ភាគរយ ដែលមានតម្លៃប្រមាណ ១,២៥ពាន់លានផោន (១,៦ពាន់លានដុល្លារ) និងកាន់កាប់ផ្នែកបាល់ទាត់របស់ក្លិបនោះ កីឡាករចំនួន ៧នាក់ ត្រូវបានគេរំពឹងថា នឹងត្រូវលក់ចេញ អំឡុងពេលទីផ្សារដោះដូរកីឡាករ នៅក្នុងខែមករា។
|
នៅក្នុងសេចក្តីថ្លែងការណ៍របស់លោក Ratcliffe បានរិះគន់ចំៗទៅលើកិច្ចព្រមព្រៀងនៃការផ្ទេរកីឡាកររបស់ក្លិបផងដែរ។ ទៅលើបញ្ហាផ្ទេរកីឡាកររបស់ក្លិបបិសាចក្រហម លោក Ratcliffe បានកត់សម្គាល់ដូច្នេះថា ៖«ខណៈពេលដែលភាពជោគជ័យផ្នែកពាណិជ្ជកម្មរបស់ក្លិបបានធានាថាតែងតែមានមូលនិធិដែលអាចទទួលបានដើម្បីឈ្នះពានរង្វាន់នៅកម្រិតខ្ពស់បំផុត សក្តានុពលនេះមិនត្រូវបានដោះស្រាយពេញលេញទេ ក្នុងរយៈពេលថ្មីៗនេះ។»។ ការលើកឡើងរបស់លោក Ratcliffe ទំនងជាលោកបានផ្តោតទៅលើកីឡាករមួយចំនួននៅក្នុងក្រុម ដែលលោកគិតថាកីឡាករទាំងនោះ មិនល្អគ្រប់គ្រាន់សម្រាប់បន្តស្នាក់នៅក្នុងទឹកដី Old Trafford ទៀត។ ខាងក្រោមនេះជាកីឡាករចំនួន ៧ រូប ដែលនឹងអាចត្រូវបានក្លិប Man United បញ្ចេញអំឡុងពេលទីផ្សារដោះដូរខែមករា ៖ Jadon Sancho ជាបេក្ខភាពមួយដំបូងគេដែលនឹងអាចចាកចេញពីទឹកដី Old Trafford ក្នុងខែមករា ខណៈដែលបច្ចុប្បន្នកីឡាកររូបនេះ ត្រូវបានជាប់បម្រាមរបស់អ្នកចាត់ការក្រុមលោក Erik ten Hag មិនអនុញ្ញាតឱ្យរូបគេចូលកន្លែងហ្វឹកហាត់ ក៏ដូចជាលុបឈ្មោះចេញពីបញ្ជីរបស់ក្រុមថែមទៀត។ Donny Van de Beek ដែលទើបតែផ្លាស់ទៅកាន់ក្លិប Eintracht Frankfurt ក្នុងនាមខ្ចីជើងកាលពីមួយខែមុនពេល ការប្រកាសទិញភាគហ៊ុនរបស់លោក Ratcliffe ក៏នឹងអាចត្រូវបានក្លិបបញ្ចេញដាច់តែម្តងដែរ។ Anthony Martial ក៏កំពុងតែត្រូវបានគេរំពឹងថានឹងចាកចេញពីក្លិបបិសាចក្រហម បន្ទាប់ពីបញ្ចប់រដូវកាលក្រោយពេលរូបគេផុតកុងត្រា ឬក៏អាចនៅក្នុងទីផ្សារដោះដូរក្នុងខែមករា ខាងមុខ។ កីឡាករវ័យ ២៨ឆ្នាំរូបនេះ បរាជ័យក្នុងការបង្ហាញសមត្ថភាពដ៏អស្ចារ្យរបស់រូបគេ មួយរយៈចុងក្រោយនេះ។ Antony កំពុងជាប់គាំងផ្នែកទម្រង់លេងនៅតំបន់ប្រយុទ្ធរបស់ក្លិបបិសាចក្រហម ដោយគេមិនអាចធ្វើបានល្អ ដូចអំឡុងពេលរូបគេធ្លាប់បង្ហាញខ្លួនបានល្អនៅក្លិប Ajax Amsterdam ឡើយ។ ទម្រង់លេងរបស់ Antony មានការធ្លាក់ចុះខ្លាំង ដោយសារពិបាកសម្របខ្លួនចំពោះទម្រង់លេងរបស់ក្រុមបិសាចក្រហម ហើយរូបគេក៏កំពុងមានបញ្ហារឿងក្តីក្តាំផ្ទាល់ខ្លួនថែមទៀត។ Casemiro ចាប់ផ្តើមបានយ៉ាងល្អខ្លាំងនៅរដូវកាលដំបូងរបស់គេ ជាមួយនឹងក្លិបបិសាចក្រហម ដោយគេតែងតែបំពេញតួនាទីបានយ៉ាងល្អ ប៉ុន្តែក្រោយឈានចូលរដូវកាល ២០២៣-២៤ កីឡាករប្រេស៊ីលរូបនេះក៏ហាក់មិនអាចធ្វើបានល្អខ្លាំង ដូចពេលគេបង្ហាញខ្លួនរដូវកាលដំបូងនោះទេ។ បច្ចុប្បន្នកីឡាករវ័យ ៣១ឆ្នាំ ក៏កំពុងដែលមានបញ្ហារងរបួស និងត្រូវសម្រាករយៈពេល ៣ខែ ថែមទៀត។ Raphael Varane ក៏ជាគោលដៅមួយរូបដែលនឹងអាចត្រូវបញ្ចេញពីក្លិបបិសាចក្រហម ខណៈកិច្ចសន្យារបស់គេនឹងផុតកំណត់នៅក្នុងខែមិថុនា ឆ្នាំ ២០២៤។ កីឡាករសញ្ជាតិបារាំង ក៏ត្រូវបានគេដឹងថា មានក្លិបនៅប្រទេសអារ៉ាប៊ីសាអូឌីត បានដាក់ការចាប់អារម្មណ៍លើរូបគេផងដែរ។ ក្នុងរដូវកាល ២០២៣-២៤ Varane មិនសូវបានបង្ហាញខ្លួន សម្រាប់ក្រុមរបស់លោក Ten Hag ក៏ព្រោះតែបញ្ហារបួស និងការបាត់បង់ដៃគូដូចជា Lisandro Martinez ដែលរងរបួសរយៈពេលយូដូចគ្នា។ Victor Lindelof ខ្សែការពារកណ្តាល ក៏នឹងត្រូវផុតកិច្ចសន្យានៅក្នុងខែមិថុនា ឆ្នាំក្រោយនេះដូចគ្នា ដោយបានចូលរួមជាមួយ Man United ចាប់តាំងពីឆ្នាំ ២០១៧ មក ។ កីឡាករវ័យ ២៩ឆ្នាំ សញ្ជាតិស៊ុយអែត ក៏មិនសូវបង្ហាញទម្រង់លេង ក្នុងនាមជាខ្សែការពារដ៏រឹងមាំមួយរូប សម្រាប់ក្រុមបិសាចក្រហម ។ Lindelof ទទួលបានពេលវេលាលេងច្រើនក្នុងរដូវកាលនេះ ក៏ព្រោះតែខ្សែការពារសំខាន់ៗដូចជា Varane និង Luke Shaw ជាដើម បានរងរបួស៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6974.txt
|
ក្រុមជម្រើសជាតិប្រេស៊ីល ជាក្រុមតែមួយគត់ដែលបានបង្ហាញវត្តមានរាល់ការប្រកួតព្រឹត្តិការណ៍ World Cup ចំនួន ២២លើកជាប់គ្នា ហើយក៏ជាប្រទេសតែមួយគត់ ដែលបានឈ្នះពានរង្វាន់ជើងឯកពិភពលោកចំនួន ៥លើកដាច់គេផងដែរ។ ប៉ុន្តែប្រេស៊ីលអាច នឹងត្រូវបានហាមឃាត់ដោយសហព័ន្ធបាល់ទាត់អន្តរជាតិ (FIFA) ចំពោះការប្រកួត World Cup ឆ្នាំ ២០២៦ ប្រសិនបើសហព័ន្ធបាល់ទាត់ប្រេស៊ីល (CBF) លូកដៃក្នុងកិច្ចការនយោបាយរបស់ប្រទេសប្រេស៊ីល។
|
FIFA បានព្រមានទៅកាន់ប្រេស៊ីល ចំពោះវត្តមាននៅក្នុងការប្រកួតពានរង្វាន់ World Cup 2026 ដែលនឹងធ្វើឡើងនៅក្នុងប្រទេសអាមេរិក, កាណាដា និងម៉ិកស៊ិក និងការចូលរួមប្រកួតអន្តរជាតិនានា ក្រោយពេលរកឃើញថា ស្ថាប័នបាល់ទាត់ប្រេស៊ីលមានចេតនាជាក់ស្តែង ក្នុងការអន្តរាគមន៍ និងបញ្ជាឱ្យមានការបោះឆ្នោតជ្រើសរើសប្រធានាធិបតីថ្មី ដើម្បីជំនួសលោក Ednaldo Rodrigues ដែលជាប្រធានាធិបតី នាពេលបច្ចុប្បន្ន។ កាលពីដើមខែធ្នូ លោក E. Rodrigues ដែលមានវ័យ ៦៩ឆ្នាំ ព្រមទាំងសហការីរបស់លោក ដែលបានកាន់កាប់តំណែង ត្រូវបានដកចេញពីតំណែង បន្ទាប់ពីមានសេចក្តីសម្រេចរបស់តុលាការ នៅក្នុងទីក្រុងរីអូ ដោយចៅក្រមបានលើកឡើងពីភាពមិនប្រក្រតីនៅក្នុងការបោះឆ្នោត កាលពីឆ្នាំ ២០២២។ CBF បានជ្រៀតជ្រែកចូលក្នុងបញ្ហានេះ ដែលជាហេតុធ្វើឱ្យ FIFA ដាក់ការគំរាមកំហែងយ៉ាងធ្ងន់ធ្ងរលើខ្លួន។ លោក Jose Perdiz ដែលជាប្រធានតុលាការកីឡាកំពូលរបស់ប្រេស៊ីល ត្រូវបានតុលាការទីក្រុងរីអូ ចាត់ទុកលោកជាមនុស្សម្នាក់ ដែលអាចធ្វើអន្តរាគមន៍ក្នុងការរៀបចំការបោះឆ្នោតថ្មី សម្រាប់តំណែងប្រធានាធិបតី ក្នុងរយៈពេល ៣០ថ្ងៃ ។ ប៉ុន្តែ FIFA បានហាមឃាត់ការជ្រៀតជ្រែករបស់រដ្ឋាភិបាល និងភាគីទីបីនៅក្នុងសមាគមសមាជិករបស់ខ្លួន។ FIFA បានផ្ញើលិខិតទៅកាន់នាយកប្រតិបត្តិបាល់ទាត់ប្រេស៊ីល ដើម្បីព្រមាន CBF ដោយសហព័ន្ធនិងក្រុមបាល់ទាត់ទាំងអស់របស់ប្រេស៊ីល ប្រឈមនឹងការព្យួរ បើសិនមិនអនុវត្តតាមការណែនាំរបស់ FIFA ដែលបានព្រមានទៅលើសហព័ន្ធ។ បើតាមការផ្សាយរបស់ទូរទស្សន៍ ESPN និងកាសែត The Associated Press អាជ្ញាធរបាល់ទាត់អាមេរិកខាងត្បូង CONMEBOL បានគាំទ្រដល់ចំណាត់ការរបស់ FIFA។ «FIFA និង CONMEBOL សូមបញ្ជាក់យ៉ាងមុតមាំថា រហូតទាល់តែមានបេសកកម្មបែបនេះកើតឡើង គ្មាការសម្រេចចិត្តណាមួយដែលប៉ះពាល់ដល់ CBF រួមទាំងការបោះឆ្នោត ឬការអំពាវនាវឱ្យមានការបោះឆ្នោតណាមួយឡើយ។ ប្រសិនបើរឿងនេះមិនត្រូវបានគោរពទេ FIFA និងមិនមានជម្រើសផ្សេងទៀតក្រៅពីបញ្ជូនបញ្ហាទៅស្ថាប័នដើម្បីសម្រេចចិត្តដែលពាក់ព័ន្ធរបស់ខ្លួនសម្រាប់ការពិចារណា និងសម្រេចការព្យួរផងដែរ។»។ នេះបើតាមការលើកឡើងរបស់ FIFA នៅក្នុងលិខិត ដែលបានផ្ញើទៅកាន់នាយករបស់ CBF។ ក្នុងលិខិតដដែលនោះ ប្រេស៊ីលអាចនឹងបាត់បង់សមាជិកភាពជាមួយនឹង FIFA ភ្លាមៗ រហូតដល់ការព្យួរត្រូវបានលើកលែង ដោយស្ថាប័នបាល់ទាត់ពិភពលោកឡើងវិញ ប្រសិនមិនគោរពតាមការណែនាំរបស់ FIFA។ បច្ចុប្បន្នក្រុមជម្រើសជាតិប្រេស៊ីលកំពុងស្ថិតនៅចំណាត់ថ្នាក់លេខ ៦ នៅក្នុងតារាងប្រកួតជម្រុះ World Cup ឆ្នាំ ២០២៦ ក្នុងតំបន់ទ្វីបអាមេរិកខាងត្បូង (CONMEBOL) ក្រោយមានត្រឹម ៧ពិន្ទុ ក្នុងដៃប៉ុណ្ណោះ ពីការប្រកួតចំនួន ៦លើក។ លទ្ធផលការប្រកួត ៦លើកនេះ បានបង្ហាញពីការធ្លាក់ចុះយ៉ាងខ្លាំងរបស់ក្រុមជម្រើសជាតិប្រេស៊ីល លើការប្រកួតប្រជែងនៅឆាកអន្តរជាតិ ខុសពីឆ្នាំ ២០២២ ដែលពួកគេជាក្រុមមួយដែលប្រជែងគ្នាយ៉ាងខ្លាំងជាមួយនឹងក្រុមអាហ្សង់ទីន ដែលជាម្ចាស់ពាន World Cup ឆ្នាំ ២០២២៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6975.txt
|
Cristiano Ronaldo បានបញ្ចប់ការប្រកួតចុងក្រោយសម្រាប់ឆ្នាំ ២០២៣ ដោយការស៊ុតមួយគ្រាប់នៅក្នុងជ័យជម្នះរបស់ក្រុម Al Nassr យកឈ្នះលើក្រុម Al Taawoun លទ្ធផល ៤-១។ ការប្រកួតបញ្ចប់ឆ្នាំ ២០២៣ ខ្សែប្រយុទ្ធវ័យ ៣៨ឆ្នាំ ក៏បានបង្ហោះសារអបអរគ្រាប់បាល់ទី ៥៤ របស់គេផ្ទាល់ដែលជាការស៊ុតទូទាំងឆ្នាំ ២០២៣ ផ្ទាល់។
|
ជ័យជម្នះរបស់ក្រុម Al Nassr ទាំង ៤គ្រាប់ ជាការសហការយ៉ាងល្អពីសំណាក់កីឡាករក្នុងក្រុម ដោយធ្វើបានពីសំណាក់កីឡាករ Marcelo Brozovic, Aymeric Laporte និង Otavio ព្រមទាំងចុងក្រោយខ្សែប្រយុទ្ធវ័យ ៣៨ឆ្នាំដែលជាប្រធានក្រុមផ្ទាល់ ។ ៥៤គ្រាប់ ដែលខ្សែប្រយុទ្ធវ័យចំណាស់ធ្វើបាន គឺជាការស៊ុតបាល់ទាំងនៅក្រុមជម្រើសជាតិព័រទុយហ្កាល់ និងជាមួយក្លិប Al Nassr ទូទាំងឆ្នាំ ២០២៣។ បច្ចុប្បន្នខ្សែប្រយុទ្ធប្រធានក្រុមរូបនេះ ក៏កំពុងតែនាំមុខសម្រាប់ការប្រជែងស្បែកជើងមាសនៅក្នុងក្របខណ្ឌ Saudi Pro League បន្ទាប់ពីគេរកបាន ២០គ្រាប់ ពីការបង្ហាញខ្លួនចំនួន ១៨លើក។ ជាមួយនឹងកំណត់ត្រាដ៏ពិសេសថ្មីបន្ថែមទៀត តារាបាល់ទាត់ព័រទុយហ្កាល់បាននិយាយប្រាប់កាសែត SSC Sports ថា រូបគេរីករាយយ៉ាងខ្លាំងដែលបានបញ្ចប់ការប្រកួតក្នុងឆ្នាំ ២០២៣ ដោយមានការទទួលបាននូវកំណត់ត្រាថ្មី និងការស៊ុតបាល់ដ៏ច្រើន ជួយដល់ក្លិប Al Nassr។ «ខ្ញុំពិតជាសប្បាយរីករាយខ្លាំង វាជាឆ្នាំដ៏អស្ចារ្យសម្រាប់ខ្ញុំក្នុងការទទួលបាននៅកំណត់ត្រាឯកត្តជនបន្ថែមទៀតដូចដែលអ្វីដែលបានទទួល។ ខ្ញុំបានស៊ុតគ្រាប់បាល់ច្រើនខ្លាំង ខ្ញុំបានជួយដល់ក្រុម Al Nassr និងសម្រាប់ក្រុមជម្រើសជាតិ ពេលនេះខ្ញុំមានអារម្មណ៍ល្អខ្លាំង និងរីករាយសម្រាប់ឆ្នាំក្រោយ ខ្ញុំនឹងព្យាយាមធ្វើវាម្តងទៀត។»។ Ronaldo បាននិយាយបែបនេះ។ ជាមួយកំណត់ត្រាដ៏អស្ចារ្យប្រចាំឆ្នាំ Ronaldo ជាកីឡាករឈរកំពូលគេបង្អស់ក្នុងនាមជាកីឡាករដែលរកគ្រាប់បាល់បានច្រើនជាងគេប្រចាំឆ្នាំ ដោយឈរពីលើកីឡាករ Karry Kane របស់ក្រុម Bayern Munich និង Kylian Mbappe របស់ Paris Saint Germain ដែលរកបានចំនួន ៥២គ្រាប់តែប៉ុណ្ណោះ។ ចាប់តាំងពីផ្លាស់ទៅកាន់ទឹកអារ៉ាប៊ីសាអូឌីត ទម្រង់លេងរបស់កីឡាករវ័យ ៣៨ឆ្នាំ ហាក់មានការហក់ឡើងវិញនូវកម្រិតបច្ចេកទេស ការបញ្ចប់ទីនិងការគ្រប់គ្រងក្រុមផងដែរ។ Ronaldo តែងតែរកបានគ្រាប់បាល់ពីការបញ្ជូនពីសំណាក់មិត្តរួមក្រុម ហើយរូបគេក៏តែងតែចែករំលែកគ្រាប់បាល់សម្រាប់មិត្តរួមក្រុមខ្លួនដូចគ្នា ភាពស៊ីសង្វាក់គ្នាក្នុងក្រុមបានជំរុញឱ្យកីឡាករប្រធានក្រុមរូបនេះ ចាប់ផ្តើមរកឃើញទម្រង់លេងល្អឡើងវិញទាំងនៅក្លិប និងជម្រើសជាតិ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6976.txt
|
ផ្ទះរបស់ខ្សែប្រយុទ្ធ Jack Grealish ត្រូវបានចោរចូលលួចអំឡុងពេលដែលក្រុមមេឃខៀវ Manchester City ប្រកួតនៅក្រៅទឹកដីជាមួយនឹងក្លិប Everton កាលពីដើមសប្តាហ៍នេះ ប៉ុន្តែជាសំណាងល្អមិនមានសមាជិកគ្រួសាររបស់គេណាម្នាក់រងគ្រោះថ្នាក់នោះទេ។ នេះបើតាមសម្តីរបស់លោក Pep Guardiola បាននិយាយនាថ្ងៃទី២៩ ខែធ្នូ។
|
តាមប្រព័ន្ធផ្សព្វផ្សាយរបស់អង់គ្លេស ផ្ទះរបស់ Grealish ដែលស្ថិតក្នុងទីក្រុង Cheshire ត្រូវបានក្រុមចោរគាស់ផ្ទះលួចចូលតាំងពីថ្ងៃទី២៧ ខែធ្នូ នៅពេលដែលគូដណ្តឹងរបស់គេ និងក្រុមគ្រួសារកំពុងជួបជុំគ្នានៅផ្ទះនោះ។ របាយការណ៍បាននិយាយថា គ្រឿងអលង្ការ និងនាឡិកាតម្លៃ ១លានផោន (១,២៧លានដុល្លារ) ត្រូវបានក្រុមចោរលួច។ «សំណាងល្អមិនមានបញ្ហាអ្វីកើតឡើងនៅកន្លែងដែលក្រុមគ្រួសាររបស់ពួកគេនៅខាងក្នុង។ វាគឺជាអ្វីដែលវាមាននៅក្នុងសម័យទំនើបនេះ ដោយមានរឿងជាច្រើនបានកើតឡើង ហើយវាជាពេលវេលាដ៏អាក្រក់មួយសម្រាប់គាត់ និងក្រុមគ្រួសាររបស់គាត់ ប៉ុន្តែជាសមនាងល្អ អ្វីដែលមិនត្រូវបានខូចខាតនោះគឺមនុស្សនៅក្នុង។»។ លោក Pep Guardiola បាននិយាយប្រាប់អ្នកកាសែតបែបនេះ។ ក្រុម Man City ចុះកិច្ចព្រមព្រៀងនាំយក Grealish ចូលរួមនៅក្នុងឆ្នាំ ២០២១ ដោយផ្ទេរមកពីក្រុម Aston Villa ក្នុងតម្លៃប្រមាណ ១០០លានផោន(១២៦លានដុល្លារ)។ Grealish ក៏ត្រូវបានគេរំពឹងថា នឹងមានវត្តមានសម្រាប់ការប្រកួតក្នុងកីឡដ្ឋាន Etihad ស្វាគមន៍ក្រុមភ្ញៀវមកពីបាតតារាង Sheffield United៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6977.txt
|
Manchester United រងបរាជ័យជាថ្មីក្រោមថ្វីជើងក្រុមម្ចាស់ផ្ទះ Nottingham Forest ដោយលទ្ធផល ២-១ ក្នុងជំនួបក្របខណ្ឌ Premier League នាថ្ងៃទី៣០ ខែធ្នូ ក្នុងកីឡដ្ឋាន Ground City។ ចំណែកក្រុមតោខៀវ Chelsea វាយបកឈ្នះការប្រកួតលើក្រុមម្ចាស់ផ្ទះ Luton Town លទ្ធផលដ៏តឹងតែង ៣-២ ខណៈដែល Manchester City បន្តរកបានជ័យជម្នះក្នុងទឹកដីលើក្រុម Sheffield United ២-០។
|
ក្រុមដែលមានលោក Erik ten Hag ជាអ្នកចាត់ការបានបន្តជាប់គាំងនៅក្នុងចំណាត់ថ្នាក់លេខ ៧ ជាមួយនឹង ៣១ពិន្ទុពីការប្រកួតចំនួន ២០លើក ហើយក៏ជាការចាញ់លើកទី១៤ រាល់ការប្រកួតទាំងអស់ក្នុងរដូវកាល ២០២៣-២៤។ Forest យកឈ្នះលើក្រុមរហស្សនាមបិសាចក្រហម ក្លាយជាការឈ្នះលើកដំបូងក្នុងរយៈពេល ២៩ឆ្នាំ ដោយគិតចាប់តាំងពីឆ្នាំ ១៩៩៤ មកសម្រាប់ជំនួបក្នុងក្របខណ្ឌ Premier League។ បន្ទាប់ពីលោក Nuno Espirito Santo ចូលដឹកនាំក្រុម Nottingham Forest មក ក្រុមមួយនេះហាក់មានទម្រង់លេងរីកចម្រើនប្រសើរឡើងវិញ ដោយគ្រាប់បាល់ចំនួន ២គ្រាប់ ស៊ុតបញ្ចូលទីលើក្រុមបិសាចក្រហម ធ្វើបានដោយកីឡាករ Nicolas Dominguez នៅនាទី៦៤ និងកីឡាករ Morgan Gibbs-White នៅនាទី៨២។ ១គ្រាប់របស់ក្រុមបិសាចក្រហមរកបានដោយខ្សែប្រយុទ្ធ Marcus Rashford។ ចំណែកក្រុមតោខៀវ Chelsea បានវាយបកយកឈ្នះលើក្រុមម្ចាស់ផ្ទះ Luton Town នៅក្នុងកីឡដ្ឋាន Kenilworth Road ទាំងដែលលទ្ធផលតឹងតែង ៣-២។ ជ័យជម្នះរបស់តោខៀវ រកបានដោយកីឡាករ Cole Palmer ដែលស៊ុតបាល់ចំនួន ២គ្រាប់ម្នាក់ឯងនៅនាទី១២ និងនាទី៧០ ដោយរួមចំណែកពីកីឡាករ Noni Madueke ស៊ុតបញ្ចូលទីនៅនាទី៣៧។ ក្រុមម្ចាស់ផ្ទះក៏បានប្រឹងប្រែងខ្លាំងក្នុងការស្វែងរកគ្រាប់បាល់ត្រឡប់មកវិញ ដោយកីឡាករ Ross Barkley ស៊ុតបញ្ចូលទីនៅនាទី៨០ និងកីឡាករ Elijah Adebayo នាទី៨៧។ ទោះយ៉ាងណាហាក់បីយឺតពេលក្នុងការស្វែងរកគ្រាប់តាមស្មើសម្រាប់ពួកគេ។ ក្រុម Manchester City បន្តយកឈ្នះការប្រកួតរបស់ខ្លួន ដោយបានយកឈ្នះលើក្រុម Sheffield United ក្នុងលទ្ធផល ២-០ ខណៈដែលក្រុមរហស្សនាមមេឃខៀវបញ្ចប់ការប្រកួតឆ្នាំ ២០២៣ ដោយមិនដែលចាញ់ក្នុងទឹកដីមួយប្រកួតណាសោះ។ ក្នុងការប្រកួតទល់នឹង Sheffield United ក្រុមម្ចាស់ផ្ទះដែលដឹកនាំដោយលោក Pep Guardiola ក៏បានធ្វើកម្មវិធីដាក់បង្ហាញពានរង្វាន់មុន ដែលខ្លួនបានឈ្នះទាំង ៥ កន្លងមក ទៅកាន់អ្នកគាំទ្រ។ Aston Villa បន្ទាប់ពីចាញ់ក្រុមបិសាចក្រហមកាលពី ៣ថ្ងៃមុន ក៏បានវិលត្រឡប់យកឃើញជ័យជម្នះក្នុងទឹកដីខ្លួនឡើងវិញ ដោយបានឈ្នះលើក្រុម Burnley ដោយលទ្ធផល ៣-២ ក្នុងកីឡដ្ឋាន Villa Park ដើម្បីបន្តឈរនៅចំណាត់ថ្នាក់ក្រុមកំពូលតារាងទាំង ៤។ Crystal Palace ប្រកួតឈ្នះលើក្រុម Brentford លទ្ធផល ៣-១ នៅក្នុងទឹកដី ខណៈដែល Wolves បានបំបាក់ក្រុម Everton លទ្ធផល ៣-០ ក្នុងទឹកដីដូចគ្នា៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6978.txt
|
ក្លិប និងលីគធំៗនៅទូទាំងទ្វីបអឺរ៉ុប បានច្រានចោលក្របខណ្ឌ European Super League (ESL) បើទោះជាលីគដែលគ្រោងបង្កើតឡើងដើម្បីបំបែកខ្លួនចេញពីលីគក្រោមការគ្រប់គ្រងរបស់សហព័ន្ធបាល់ទាត់អឺរ៉ុប (UEFA) ទើបឈ្នះក្តីនៅតុលាការយុត្តិធម៌សហភាពអឺរ៉ុប (ECJ) នាថ្ងៃទី២១ ខែធ្នូ និងទទួលសិទ្ធិក្នុងការបើកដំណើរការលីគក៏ដោយ។
|
សាលក្រមពីតុលាសហភាពអឺរ៉ុបបានកាត់ក្តីផ្តល់ជ័យជម្នះដល់ European Super League ក្នុងការបើកដំណើរការលីគរបស់ខ្លួន ហើយដោយក្នុងសាលក្រមនោះទៀតសោត បានចោទប្រកាន់ថា សហព័ន្ធបាល់ទាត់អឺរ៉ុប (UEFA) និងសហព័ន្ធបាល់ទាត់អន្តរជាតិ (FIFA) បានបំពានច្បាប់របស់សហភាពអឺរ៉ុបដោយការរារាំងការបង្កើតក្របខ័ណ្ឌ European Super League។ ការសម្រេចចិត្តនេះបានជំរុញឱ្យមានអំណះអំណាងដែលកើតឡើងជុំវិញផែនការ ESL កាលពីដើមឆ្នាំ ២០២១ ខណៈដែល ECJ បានសម្រេចចិត្តប្រឆាំងនិងគោលការណ៍របស់ស្ថាប័នគ្រប់គ្រងបាល់ទាត់ធំៗ ដែលបានដាក់កម្រិតទៅលើលីគថ្មី។ ទោះជា ESL ឈ្នះលើរឿងក្តីក៏ដោយ ប៉ុន្តែមិនទាន់បានន័យថាលីគថ្មីមួយនេះនឹងអាចត្រូវបានវិនិច្ឆ័យ សម្រាប់ការបង្កើតភ្លាមៗនោះឡើយ។ កាលពីឆ្នាំ ២០២១ គម្រោងនៃការបង្កើតលីគថ្មី ដែលមានសមាសភាពក្លិបយក្សចំនួន ១២ ចូលរួម និងស្នើបង្កើតលីគបំបែកខ្លួនចេញពីលីគក្រោមការគ្រប់គ្រងរបស់ UEFA បានធ្វើឱ្យមានការតវ៉ាយ៉ាងខ្លាំងនៅចំណោមអ្នកគាំទ្របាល់ទាត់ជុំវិញពិភពលោក និងត្រូវបានគំរាមកំហែងដោយស្ថាប័ន UEFA រហូតដល់ក្លិបស្ថិតក្នុងគ្រោងការណ៍ចំនួន ៩ បានដកខ្លួនចេញភ្លាមៗ។ មកដល់បច្ចុប្បន្នមានតែក្លិបចំនួន ៣ ប៉ុណ្ណោះ Real Madrid, Barcelona និង Juventus ដែលបន្តស្ថិតនៅក្នុងគម្រោងការបង្កើតលីគថ្មី ចាប់តាំងពីឆ្នាំ ២០២១ មក។ យ៉ាងណាក្រោយពេលមានសាលក្រមពីតុលាការយុត្តិធម៌សហភាពអឺរ៉ុប (ECJ) ចំពោះការផ្តល់សិទ្ធិបង្កើតលីគថ្មី ESL ក្លិប Manchester United ជាក្លិបដំបូងគេបង្អស់ដែលបានចេញសេចក្តីថ្លែងការណ៍បង្ហាញពីការប្តេជ្ញាចិត្តក្នុងការលេងនៅក្នុងការប្រកួតដែលគ្រប់គ្រងដោយស្ថាប័ន UEFA ដូចជាក្រុមជើងខ្លាំងរបស់អាល្លឺម៉ង់ Bayern Munich ដែលបានប្រកាសគោលជំហខ្លួនបែបនេះដូចគ្នា។ ក្រុមបិសាចក្រហម កាលឆ្នាំ ២០២១ ក៏ជាក្លិបមួយស្ថិតនៅក្នុងគម្រោងក្លិបទាំង ១២ ដែលព្យាយាមស្នើសុំបង្កើតលីគថ្មី ESL។ «ជំហររបស់យើងមិនផ្លាស់ប្តូរទេ យើងប្តេជ្ញាចិត្តយ៉ាងពេញលេងក្នុងការចូលរួមនៅក្នុងការប្រកួតរបស់ UEFA និងកិច្ចសហប្រតិបត្តិការជាវិជ្ជមានជាមួយនឹង UEFA, Premier League និងក្លិបផ្សេងទៀតតាមរយៈសមាគមក្លិបបាល់ទាត់អឺរ៉ុប (ECA) លើការអភិវឌ្ឍន៍បន្តនៃការប្រកួតនៅអឺរ៉ុប។»។ នេះបើតាមសេចក្តីថ្លែងការណ៍របស់ក្លិប Man United។ ដោយឡែកសម្រាប់ស្ថាប័នលីគកំពូល Premier League របស់អង់គ្លេសវិញ ក៏បានចេញមុខបដិសេធចំពោះគំនិតនៃការបង្កើតលីគ ESL ដែលទើបទទួលបានការទទួលស្គាល់របស់តុលាការ ECJ ផងដែរ។ បើតាមការប្រកាសរបស់ Premier League ប្រឆាំងនឹងសាលក្រមផ្តល់ឱ្យ ESL ដូច្នេះ ៖ «សេចក្តីសម្រេចនេះមិនគាំទ្រអ្វីដែលគេហៅថា European Super League ហើយ Premier League នៅតែបន្តបដិសេធគំនិតបែបនេះ។ អ្នកគាំទ្រមានសារៈសំខាន់ចំពោះការប្រកួតនេះ ហើយពួកគេមានពេលម្តងហើយម្តងទៀត បានបញ្ជាក់យ៉ាងច្បាស់ពីការប្រឆាំងរបស់ពួកគេចំពោះការប្រកួតប្រជែងដែលនឹងបំបែកចេញ ដែលបំបែកទំនាក់ទំនងរវាងបាល់ទាត់ក្នុងស្រុក និងអឺរ៉ុប។»។ មុនពេលដែលក្លិប Man United និងក្របខ័ណ្ឌ Premier League បានប្រកាសបដិសេធមិនទទួលស្គាល់ និងមិនចូលរួមការប្រកួតលីគថ្មី ESL ក្លិបយក្សរបស់អាល្លឺម៉ង់ Bayern Munich ជាក្លិបមួយដំបូងគេបង្អស់ដែលបានចេញសេចក្តីប្រកាសគាំទ្រដល់ UEFA និងប្រឆាំងការផ្តល់សិទ្ធិដល់ ESL។ លើសពីនេះទៅទៀតសមាគមលីគអាជីពបារាំង (LFP) ក៏បានប្រកាសថាខ្លួនគាំទ្រយ៉ាងពេញទំហឹងចំពោះការប្រកួតដែលរៀបចំដោយសហព័ន្ធបាល់ទាត់ UEFA និងប្រឆាំងចំពោះការបង្កើតលីគ ESL ដែលគ្រោងបំបែកខ្លួន។ សហព័ន្ធបាល់ទាត់អ៊ីតាលី (FIGC) ក៏បានបង្ហាញគោលជំហរបស់ខ្លួន ដើម្បីការពារគោលការណ៍ទូទៅនៃគុណសម្បត្តិកីឡា និងគោលការប្រកួតតាមប្រតិទិនអន្តរជាតិដែលបានរៀបចំទុករួចជាស្រេច។ រឿងរ៉ាវហាក់មានការប្រឆាំងខ្លាំងឡើង ក្រោយពេលដែលការប្រកាសសាលក្រម ដោយ UEFA, FIFA, សមាគមអ្នកគាំទ្របាល់ទាត់អឺរ៉ុប, La Liga, សមាគមបាល់ទាត់អឺរ៉ុប (ECA), សមាគមលីគអឺរ៉ុប និងសមាគមកីឡាករបាល់ទាត់អាជីពតំបន់អឺរ៉ុប បានចេញសេចក្តីថ្លែងការណ៍រួមគ្នាមួយដោយបានលើកឡើងដូច្នេះថា ៖ « ទីនេះមិនមានកន្លែងសម្រាប់ប្រភេទលីគ Super League ណាមួយនៅក្នុងទ្វីបអឺរ៉ុបនោះទេ គុណសម្បត្តិកីឡាគឺជាអ្វីដែលអាចរាប់បាន។»៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6979.txt
|
លោក Roberto De Zerbi អ្នកចាត់ការក្រុម Brighton & hove Albion ភ្ញាក់ផ្អើលខ្លាំងនៅពេលដែល Kaoru Mitoma ត្រូវបានកោះហៅចូលក្រុមជម្រើសជាតិជប៉ុន សម្រាប់ការប្រកួតពានរង្វាន់ជើងឯកអាស៊ី AFC Asian Cup ខណៈរូបគេមានបញ្ហារបួសកជើង ត្រូវសម្រាកពី ៤ ទៅ៥ សប្តាហ៍។
|
គ្រូបង្វឹកលោក Hajime Moriyasu បានសម្រេចចិត្តកោះហៅ Mitoma នៅក្នុងការប្រកាសបញ្ជីឈ្មោះកីឡាករចុងក្រោយសម្រាប់ព្រឹត្តិការណ៍ Asian Cup ដែលនឹងត្រូវធ្វើឡើងនៅក្នុងប្រទេសកាតា ចាប់ពីថ្ងៃទី១២ ខែមករា រហូតដល់ថ្ងៃទី១០ ខែកុម្ភៈ។ កីឡាករវ័យ ២៦ឆ្នាំ សញ្ជាតិជប៉ុនមិនបានបង្ហាញខ្លួនឱ្យក្រុម Brighton ចាប់តាំងពីរូបគេភ្លាត់ស្នៀតអំឡុងការប្រកួត ១-១ ជាមួយនឹងក្រុម Crystal Palace កាលពីថ្ងៃទី២១ ខែធ្នូ ហើយសម្រាប់ការវិលត្រឡប់របស់ខ្សែបម្រើសញ្ជាតិជប៉ុននៅក្នុងជម្រើសជាតិ ជារឿងដែលលោក De Zerbi មិនប្រាកដឡើយថាគេនឹងអាចជាសះស្បើយទាន់ពេល សម្រាប់ការប្រកួតនៅក្នុងប្រទេសកាតាឬយ៉ាងណា។ «ខ្ញុំពិតជាភ្ញាក់ផ្អើល ព្រោះតែក្រុមគ្រូពេទ្យបានប្រាប់ខ្ញុំថា Mitoma ត្រូវការពេល ៤ ឬ ៦សប្តាហ៍បន្ថែមទៀតសម្រាប់របួសរបស់គេ។ សម្រាប់ខ្ញុំ វាពិតជាលំបាកក្នុងការគិតថាគេអាចនឹងលេងបានសម្រាប់ពានរង្វាន់ Asian Cup ប៉ុន្តែខ្ញុំជាអ្នកគាំទ្ររបស់ Mitoma ក្នុងចំណោមកីឡាករទាំងអស់ ដូច្នេះប្រសិនបើពួកគេអាចលេងឱ្យជម្រើសជាតិបាន ខ្ញុំពិតជាសប្បាយចិត្ត និងមានមោទកភាព។»។ លោក De Zerbi បាននិយាយប្រាប់អ្នកកាសែតនាថ្ងៃទី១ ខែមករា មុនការប្រកួតទល់នឹងក្រុម West Ham United មកដល់។ ចំពោះការកោះហៅទៅលើ Mitoma លោក Hajime Moriyasu ក៏បានបង្ហាញជំនឿចិត្តថាកីឡាករដែលលោកកោះហៅនឹងអាចចូលលេងបានសម្រាប់ក្រុមជម្រើសជាតិជប៉ុន សម្រាប់ពានរង្វាន់ Asian Cup។ ជប៉ុនបច្ចុប្បន្នកំពុងតែសម្លឹងមើលការឈ្នះជើងឯកប្រចាំទ្វីបអាស៊ី ដែលនឹងក្លាយជាកំណត់ត្រាទី៥ របស់ពួកគេ បន្ទាប់ពីការឈ្នះលើកមុនមកក្នុងឆ្នាំ ១៩៩២, ២០០០, ២០០៤ និងឆ្នាំ ២០១១។ លោក Moriyasu ដែលដឹកនាំក្រុមសាម៉ូរៃខៀវជប៉ុនតាំងពីឆ្នាំ ២០១៩ ឡើងដល់វគ្គផ្តាច់ព្រ័ត្រដែលធ្វើនៅក្នុងប្រទេសកាតាដូចគ្នានេះ បាននិយាយទាក់ទងនឹងខ្សែបម្រើ Mitoma ដូច្នេះថា ៖« ខ្ញុំមិនដឹងឡើយថាប្រសិនបើ Mitoma អាចនឹងរួចរាល់សម្រាប់ការប្រកួតលើកដំបូង ប៉ុន្តែគេពេលនេះកំពុងតែព្យាបាលបានយ៉ាងល្អ ហើយខ្ញុំរំពឹងថាគេនឹងអាចលេងបានតាំងពីវគ្គដំបូងតែម្តង។»។ ជប៉ុននឹងត្រូវចាប់ផ្តើមការប្រកួតពាន Asian Cup ចាប់ពីថ្ងៃទី១៤ ខែមករា ដោយត្រូវប្រកួតទល់ជាមួយនឹងក្រុមវៀតណាម ដែលបច្ចុប្បន្នកំពុងមានគ្រូបង្វឹកជាអតីតគ្រូដឹកនាំជប៉ុនកាលពីមុនគឺលោក Phillipe Troussier មុនពេលត្រូវជួបជាមួយនឹងក្រុមអ៊ីរ៉ាក់ និងឥណ្ឌូណេស៊ី ក្នុងជំនួបពូល D៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_698.txt
|
ក្រុងមូស្គូ នឹងចាត់វិធានការសងសឹកវិញឱ្យខ្លាំងក្លា ប្រសិនបើសហភាពអឺរ៉ុប (EU) អនុម័តលើការរឹតបន្តឹងផ្តល់ទិដ្ឋាការឱ្យប្រជាជនរុស្ស៊ីជាផ្លូវការ។ នេះបើតាមការលើកឡើងរបស់អ្នកពាក្យវិមានក្រេមឡាំង Dmitry Peskov នៅថ្ងៃទី៤ ខែកញ្ញា។
|
កាលពីសប្តាហ៍មុន រដ្ឋមន្រ្តីការបរទេសសហភាពអឺរ៉ុប (EU) បានព្រមព្រៀងគ្នាលើការផ្អាកកិច្ចព្រមព្រៀងផ្តល់ទិដ្ឋាការរវាង EU និងរុស្ស៊ី។ នេះស្ថិតក្នុងកិច្ចព្រមព្រៀងកម្រិតនយោបាយមួយដែលត្រូវរុញទៅស្ថាប័នសម្រេចចិត្ត EU បន្តទៀត ប៉ុន្តែបើត្រូវបានអនុម័តជាផ្លូវការ ចំនួនទិដ្ឋាការជាច្រើនដែលរដ្ឋ EU ចេញឱ្យប្រជាជនរុស្ស៊ីនឹងត្រូវបានកាត់បន្ថយ ហើយដំណើរការដើម្បីទទួលបានទិដ្ឋាការក៏កាន់តែពិបាកជាងមុនដែរ។ ពាក់ព័ន្ធនឹងបញ្ហានេះ អ្នកនាំពាក្យវិមានក្រេមឡាំង លោក Dmitry Peskov ប្រាប់ទូរទស្សន៍ក្នុងស្រុកនៅថ្ងៃទី៤ ខែកញ្ញាថា រុស្ស៊ីកំពុងត្រួតពិនិត្យយ៉ាងដិតដល់ពីការសម្រេចចិត្តរបស់ EU។ ដោយមិនលម្អិតពីជំហានសងសឹក លោក Peskov អះអាងថា ទោះសម ឬមិនសម ការសងសឹកនោះប្រាកដណាស់នឹងជាផលប្រយោជន៍របស់រុស្ស៊ី។ សូមបញ្ជាក់ថា បើទោះជាកិច្ចព្រមព្រៀងនេះមិនឈានដល់សេចក្តីសម្រេចចុងក្រោយរបស់ EU ក៏ដោយ រដ្ឋអឺរ៉ុបមួយចំនួនដែលជាប់ព្រំដែនរុស្ស៊ីដូចជា ហ្វាំងឡង់ អេស្តូនី ឡេតូនី លីទុយអានី និងប៉ូឡូញកន្លងមកអះអាងថា នឹងចាត់វិធានការលើបម្រាមទិដ្ឋាការនេះត្រឹមកម្រិតថ្នាក់ជាតិ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6980.txt
|
សហព័ន្ធបាល់ទាត់អន្តរជាតិ (FIFA) ថ្ងៃទី៣០ ខែធ្នូ បានសម្រេចផ្អាកបណ្តោះអាសន្ននូវបទប្បញ្ញត្តិភ្នាក់ងារថ្មី (FFAR) សម្រាប់ភ្នាក់ងារដោះដូរកីឡាករទូទាំងពិភពលោក រហូតដល់តុលាការយុត្តិធម៌អឺរ៉ុប ផ្តល់សេចក្តីសម្រេចរបស់ខ្លួន បន្ទាប់ពីមានដីការប្រឆាំងនឹងការអនុវត្តច្បាប់ថ្មីសម្រាប់ភ្នាក់ងារមួយនេះ។
|
ភ្នាក់ងាររបស់កីឡាករ បានប្រឈមមុខនឹងបញ្ហាជាមួយ FIFA ចាប់តាំងពីពួកគេបានបាត់បង់ឱកាសប្ដឹងឧទ្ធរណ៍ កាលខែកក្កដា ដើម្បីទប់ស្តាក់ការបង្កើតបទប្បញ្ញត្តិថ្មី ដែលកំណត់ថ្លៃសេវា គណៈកម្មាការផ្ទេររបស់ពួកគេ និងណែនាំឱ្យមានការប្រឡង ដើម្បីអាចទទួលបានសិទ្ធិធ្វើជាភ្នាក់ងារពេញសិទ្ធិជាមួយអាជ្ញាប័ណ្ណក្នុងដៃ។ យ៉ាងណាតុលាការនៅក្នុងប្រទេសអាល្លឺម៉ង់ និងអេស្ប៉ាញ បានចេញដីការរួមបណ្តោះអាសន្នប្រឆាំងនឹងការអនុវត្តបទប្បញ្ញត្តិថ្មី ក្នុងការផ្ទេរកីឡាករនៅក្នុងស្រុកចាប់ពីដើមឆ្នាំ ២០២៤។ លើបញ្ហានេះ FIFA បានចាប់ផ្តើមដំណើរការដាក់ពាក្យបណ្តឹងឧទ្ធរណ៍ប្រឆាំងនឹងដីកានៅប្រទេសអាល្លឺម៉ង់ ហើយការសម្រេចត្រូវបានរំពឹងទុកថានឹងអាចធ្វើឡើងនៅក្នុងឆ្នាំ ២០២៤។ FIFA បាននិយាយថាខ្លួននឹងផ្អាកការអនុវត្តច្បាប់ថ្មី FFAR សម្រាប់ការផ្ទេរណាមួយ ដែលទាក់ទងជាមួយនឹងសភាអឺរ៉ុប។ តែយ៉ាងណាការផ្អាកក៏ត្រូវបានធ្វើជាសកល ដើម្បីធានាការរក្សាកម្រិតការប្រកួតឱ្យនៅស្ថេរ និងជៀសវាងបញ្ហាជាមួយនឹងការផ្ទេរអន្តរជាតិនៅ ឬមកពីទ្វីបនីមួយៗ។ «នៅថ្ងៃទី៣០ ខែធ្នូ ឆ្នាំ ២០២៣ ការិយាល័យក្រុមប្រឹក្សាបានអនុម័តលើការផ្អាកបណ្តោះអាសន្ននៅទូទាំងពិភពលោករបស់ច្បាប់ FFAR រហូតដល់តុលារការយុត្តិធម៌អឺរ៉ុបចេញសេចក្តីសម្រេចចុងក្រោយនៅក្នុងនីតិវិធីដែលមិនទាន់សម្រេចទាក់ទងនឹង FFAR។»។ នេះបើតាមសេចក្តីថ្លែងការណ៍របស់ FIFA។ ទីផ្សារដោះដូរកីឡាករក្នុងតំបន់អឺរ៉ុបនឹងត្រូវបើកទ្វារនៅថ្ងៃទី១ ខែមករា ឆ្នាំ ២០២៤ ខាងមុខនេះ។ កាលពីដើមខែធ្នូ កន្លងទៅ សាលាក្តីរបស់ FA នៃប្រទេសអង់គ្លេសក៏បានសម្រេចថាបទប្បញ្ញត្តិ ដែលបានស្នើឡើងគឺមិនស៊ីគ្នានឹងច្បាប់ប្រកួតប្រជែងរបស់អង់គ្លេស៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6981.txt
|
សមាជិកសភាអង់គ្លេសដ៏មានឥទ្ធិពល អ្នកស្រី Dame Caroline Dinenage ជំរុញ ក្របខណ្ឌ Premier League និងស្ថាប័នកីឡាដទៃផ្សេងទៀតនៅក្នុងប្រទេសអង់គ្លេស កាត់បន្ថយបរិមាណ នៃការផ្សាយពាណិជ្ជកម្មឱ្យក្រុមហ៊ុនល្បែងភ្នាល់នៅតាមទីលានប្រកួត។ នេះបើតាមសម្តីរបស់សមាជិកសភាអង់គ្លេសដ៏មានឥទ្ធិពលមួយរូបបាននិយាយនាថ្ងៃទី២០ ខែធ្នូ។
|
តាមរបាយការណ៍ថ្មីមួយដែលបានចេញផ្សាយនៅលើប្រព័ន្ធផ្សព្វផ្សាយនៃប្រទេសអង់គ្លេស គណៈកម្មាធិកាវប្បធម៍ ប្រព័ន្ធផ្សព្វផ្សាយ និងកីឡា (CMS) បាននិយាយថា ការកាត់បន្ថយផ្ទាំងផ្សាយពាណិជ្ជកម្មល្បែងភ្នាល់ គឺចាំបាច់ ដើម្បីការពារកុមារពីផលប៉ះពាល់ របស់ក្រុមហ៊ុនភ្នាល់ទាំងអស់នោះ។ លើសពីនេះបើតាមសម្តីអ្នកស្រី Dame Caroline Dinenage ដែលមានតំណែងជាប្រធានក្រុមសភាអង់គ្លេស បានជំរុញឱ្យមានការកាត់បន្ថយឱ្យកាន់តែខ្លាំងបន្ថែមទៀត ចំពោះការផ្សាយស្លាកសញ្ញានៅតាមទីលាន។ អំឡុងរដូវកាល ២០២២-២៣ ក្លិបចំនួន ៨ ដែលស្ថិតនៅក្នុងក្របខណ្ឌ Premier League មានស្លាកសញ្ញារបស់ក្រុមហ៊ុនភ្នាល់នៅលើអាវរបស់ពួកគេ។ តម្លៃដែលពួកគេទទួលបានពីក្រុមហ៊ុនភ្នាល់ទាំងនោះប្រមាណ ៦០លានផោន (៧៥លានដុល្លារ)។ នៅក្នុងខែមេសា ឆ្នាំ ២០២៣ ក្លិបនៅលីគកំពូលរបស់អង់គ្លេសមួយនេះ បានឈានជើងដល់កិច្ចព្រមព្រៀងដំបូងដើម្បីដកការឧបត្ថម្ភល្បែងនៅផ្នែកខាងមុខ នៃអាវប្រកួតនៅចុងបញ្ចប់រដូវកាល ២០២៥-២៦។ បើទោះជាមានការកាត់បន្ថយនៅលើអាវរបស់កីឡាករនៃក្លិបនីមួយៗក៏ដោយ ប៉ុន្តែគណៈកម្មាធិការផ្នែកកីឡាក៏នៅតែព្រមានថាវានឹង មិនកាត់បន្ថយបរិមាណនៃការផ្សាយពាណិជកម្មភ្នាល់ដែលមានមើលឃើញនៅលើផ្ទាំង LED អំឡុងការប្រកួតនោះទេ ឬនៅលើដៃអាវរបស់ក្រុមផងដែរ។ តាមរយៈរបាយការណ៍សិក្សាថ្មីមួយបានរកឃើញថា ស្លាកសញ្ញាល្បែងស៊ីសងខាងមុខអាវរបស់កីឡាករមានត្រឹមតែ ៧ភាគរយ ប៉ុណ្ណោះ នៃការផ្សាយពាណិជ្ជកម្មល្បែងទាំងអស់ដែលអាចមើលឃើញអំឡុងការប្រកួត ចំនួន ១០។ មិនតែប៉ុណ្ណោះ ក្នុងការប្រកួតចំនួន ៦ ចំណោម១០នោះ ក៏បានបង្ហាញសារអំពីល្បែងជិត ៧,០០០ដង ដែលអាចត្រូវបានគេមើលឃើញក្នុងការប្រកួត។ «យើងបានឯកភាពគ្នាក្នុងការដកការឧតម្ថម្ភល្បែងស៊ីសងពីមុខអាវរបស់កីឡាករ បន្ទាប់ពីមានការពិគ្រោះយោបល់យ៉ាងទូលំទូលាយជាមួយលីគ និងរដ្ឋាភិបាល។ បច្ចុប្បន្ន Premier League កំពុងធ្វើការជាមួយកីឡាផ្សេងទៀត និងរដ្ឋាភិបាលលើការបង្កើតលក្ខខណ្ឌថ្មីសម្រាប់ការឧបត្ថម្ភល្បែកប្រកបដោយការទទួលខុសត្រូវ ខណៈពេលដែល Premier League មិនមានដៃគូទាក់ទងនឹងល្បែងថ្មីទៀតឡើយ។ ក្លិបរបស់យើងប្រកាន់ខ្ជាប់នូវរាល់តម្រូវការច្បាប់ និងបទប្បញ្ញត្តិដែលចេញពីច្បាប់។»។ នេះបើតាមសម្តីរបស់អ្នកនាំពាក្យក្របខណ្ឌ Premier League និយាយទាក់ទងនឹងពាណិជ្ជកម្មភ្នាល់៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6982.txt
|
ការប្រកួតវគ្គផ្តាច់ព្រ័ត្រពានរង្វាន់ Turkish Super Cup រវាងក្លិប Galatasaray និង Fenerbahce ដែលត្រូវធ្វើឡើងនៅក្នុងទឹកដីទីក្រុងរីយ៉ាដ ប្រទេសអារ៉ាប៊ីសាអូឌីត នាថ្ងៃទី២៩ ខែធ្នូ ត្រូវបានពន្យាពេល ដោយសារតែបញ្ហាជម្លោះរវាងអ្នករៀបចំការប្រកួតនៃប្រទេសតួកគី និងអារ៉ាប៊ីសាអូឌីត។
|
បើតាមប្រព័ន្ធផ្សព្វផ្សាយរបស់តួកគី ចំណុចសំខាន់នៃបញ្ហាក៏ព្រោះតែគោលបំណងក្រុមដែលមកពីទីក្រុងអ៊ីស្តង់បុលទាំងពីរ ចង់ពាក់អាវយឺតដែលមានរូបស្ថាបិកនៃប្រទេសតួកគីទំនើបគឺលោក Mustafa Kemal Ataturk អំឡុងពេលកំដៅសាច់ដុំ មុនពេលចាប់ផ្តើមការប្រកួត។ ប្រព័ន្ធផ្សព្វផ្សាយតួកគី បានផ្សាយថា មន្ត្រីរៀបចំការប្រកួតរបស់អារ៉ាប៊ីសាអូឌីត បានជំទាស់សំណើររបស់ក្លិបមកពីតួកគី ហើយក្លិបមួយនេះ ក៏បានបដិសេធមិនចូលរួមប្រកួតវគ្គផ្តាច់ព្រ័ត្រ Super Cup ដែលគ្រោងធ្វើឡើងនៅក្នុងកីឡដ្ឋាន Al-Awwal Park។ ការប្រកួតរវាង Galatasaray និង Fenerbahce ត្រូវបានគេដឹងថាជាការប្រកួតគម្រប់ខួប ១០០ឆ្នាំ នៃការបង្កើតសាធារណៈរដ្ឋតួកគីឡើង។ «Super Cup ឆ្នាំ ២០២៣ ត្រូវបានពន្យាពេល និងលើកទៅកាន់ពេលក្រោយ ពេលដែលលទ្ធផលនៃការសម្រេចចិត្តរួមគ្នាដែលយើងបានធ្វើជាមួយនឹងក្លិបរបស់យើង ដោយសារតែបញ្ហាមួយចំនួននៅក្នុងស្ថាប័នរបស់ខ្លួន។»។ នេះបើតាមសេចក្តីថ្លែងការណ៍រួមរបស់ក្លិបទាំងពីជាមួយនឹងសហព័ន្ធបាល់ទាត់ប្រទេសតួកគី ចំពោះបញ្ហា ដោយការបង្ហោះនៅលើបណ្តាញសង្គម X អតីត
|
article_6983.txt
|
Mobile Legend បានសាយភាយទៅដល់ប្រទេសតំបន់អឺរ៉ុប ព្រមទាំងបង្ហាញវត្តមានដំបូងនៅការប្រកួតពានរង្វាន់កីឡាអេឡិចត្រូនិកពិភពលោករបស់សហព័ន្ទកីឡាអេឡិចត្រូនិកអន្តរជាតិ (IESF) ក្នុងឆ្នាំ ២០២៣។ នេះបើតាមសម្តីរបស់លោក Ray Ng នាយកផ្នែកប្រព័ន្ទអេកូឡូស៊ីកីឡាអេឡិចត្រូនិករបស់ Moonton និយាយប្រាប់មកកាន់សារព័ត៌មានឌីជីថលថ្មីៗ។
|
លោក Ray ក៏បានពន្យល់អំពីគម្រោងនៃការអភិវឌ្ឍន៍កីឡាអេឡិចត្រូនិក Mobile Legends ទៅកាន់តំបន់ផ្សេងៗទៀតឱ្យមានភាពរីកចំរើនបន្ថែម ព្រមទាំងគោលដៅចំណងរបស់ការប្រកួតនៅក្នុងឆ្នាំ ២០២៤។ បន្ថែមពីនេះ Mobile Legends ក៏គ្រោងបង្កើតការប្រកួតលីគសម្រាប់នារី ដើម្បីឱ្យមានការប្រកួតប្រជែងដូចទៅនឹងក្រុមបុរសផងដែរ។ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6984.txt
|
Tottenham Hotspur បានយកឈ្នះលើក្រុម Newcastle United លទ្ធផល ៤-១ នាថ្ងៃទី១០ ខែធ្នូ។ ចំណែកក្រុម Manchester City ក៏បានវិលត្រឡប់ទៅកាន់ការប្រកួតប្រជែងតំណែងកំពូលតារាង ក្រោយបានប្រកួតឈ្នះលើក្រុម Luton Town លទ្ធផល ២-១ ដែលជាការប្រកួតឈ្នះលើកដំបូងក្នុងការប្រកួត Premier League ៥លើក ចុងក្រោយ។
|
៥ប្រកួតចុងក្រោយរបស់ Spurs នៅក្របខណ្ឌ Premier League រងបរាជ័យ ៤លើក និងចាញ់ ១លើក ដែលជាកំណត់ត្រាដ៏អាក្រក់បំផុតសម្រាប់ក្រុមមួយនេះតាំងពីឆ្នាំ ២០០៨ មក ហើយការឈ្នះ Newcastle United ជាលទ្ធផលឈ្នះដ៏ធំរបស់ពួកគេ ។ ជាការវិលត្រឡប់មកទីលានវិញរបស់ខ្សែប្រយុទ្ធ Richarlison កីឡាករសញ្ជាតិប្រេស៊ីលរកបានគ្រាប់បាល់ ២គ្រាប់ម្នាក់ឯង ដោយនៅនាទី៣៨ និងនាទី៦០ ហើយកីឡាករ Destiny Udogie នាទី២៦ ព្រមទាំងប្រធានក្រុម Heung-Min Son ស៊ុតគ្រាប់ទី៤ នៅនាទី៨៥។ ១គ្រាប់របស់ Newcastle United កើតឡើងនៅនាទី៩០+១ ដោយកីឡាករ Joelinton។ រកបាន ៣ពិន្ទុ Spurs បន្តឈរចំណាត់ថ្នាក់លេខ ៥ ដោយមាន ៣០ពិន្ទុក្នុងដៃ ចំណែក Newcastle United បន្តស្ថិតនៅចំណាត់ថ្នាក់លេខ ៧ ដែលមាន ២៦ពិន្ទុ។ ចំណែកក្រុមការពារជើងឯក Manchester City ក៏រកបានការឈ្នះលើកដំបូងឡើងវិញក្រោយខកខាន ៤ប្រកួតកន្លងមកដោយលទ្ធផលស្មើ ៣ និងចាញ់ ១ នៅក្នុងក្របខណ្ឌ Premier League បន្ទាប់ពីពួកគេបានយកឈ្នះលើក្រុម Luton Town ដោយលទ្ធផល ២-១។ Man City វាយបកយកឈ្នះលើក្រុម Luton ដោយកីឡាករ Bernardo Silva នៅនាទី៦២ និង Jack Grealish នៅនាទី៦៥ ក្រោយពេលដែលកីឡាករ Elijah Adebayo របស់ក្រុមម្ចាស់ផ្ទះស៊ុតនាំមុខនៅនាទី៤៥+២។ ក្រុម Everton បានផ្តល់រសជាតិចាញ់ក្រៅដីជាលើកទី៣ ដល់ក្រុម Chelsea របស់លោក Mauricio Pochettino បន្ទាប់ពីពួកគេបានឈ្នះដោយលទ្ធផល ២-០ ក្នុងកីឡដ្ឋាន Goodison Park។ ដោយឡែកក្រុម Fulham បានបន្តយកឈ្នះការប្រកួតដោយលទ្ធផលដ៏ធំ ២លើកជាប់គ្នា ដោយឈ្នះលទ្ធផល ៥-០ លើក្រុម West ham United ក្រោយពេលសប្តាហ៍មុនក្រុមនេះបានបំបាក់ Nottingham Forest ៥-០ ដូចគ្នា។ Aston Villa បន្តភាពខ្លាំងរបស់ខ្លួនយ៉ាងគួរឱ្យភ្ញាក់ផ្អើល បន្ទាប់ពីក្រុមប្រជែងបានកៅអីពានរង្វាន់អឺរ៉ុបលើកដំបូង កាលពីរដូវកាលមុន ។ក្រុមដែលលោក Unai Emery ដឹកនាំកំពុងតែក្លាយជាក្រុមដ៏គួឱ្យភ័យខ្លាចមួយ សម្រាប់ក្រុមដទៃនៅ Premier League។ Aston បានយកឈ្នះលើ Arsenal ដែលជាក្រុមកំពុងឈរកំពូលតារាងលទ្ធផល ១-០ ដែលជួយបន្ថយគម្លាតពិន្ទុរបស់ក្រុមដែលដឹកនាំដោយលោក Mikel Arteta ហើយរុញច្រានក្រុម Liverpool ដែលឈ្នះការប្រកួតលើ Crystal Palace លទ្ធផល ២-១ ឡើងឈរកំពូលតារាងវិញ។ សម្រាប់ចំណាត់ថ្នាក់វិញ Everton បច្ចុប្បន្នស្ថិតនៅចំណាត់ថ្នាក់លេខ ១៧ ដោយរកបានត្រឹម ១៣ពិន្ទុ ខណៈដែល Chelsea ធ្លាក់ទៅលេខ ១២។ Everton ប្រសិនបើមិនត្រូវកាន់ពិន្ទុចេញចំនួន ១០ពិន្ទុ ដោយក្របខណ្ឌ Premier League នោះទេ នោះក្រុមមួយនេះនឹងស្ថិតនៅចំណាត់ថ្នាក់លេខ ១០។ Fulham ២ប្រកួតចុងក្រោយរកបាន ១០គ្រាប់ ពួកគេឡើងដល់ចំណាត់ថ្នាក់លេខ ១០ មាន ២១ពិន្ទុ ហើយ West Ham United ស្ថិតនៅចំណាត់ថ្នាក់លេខ៩ មាន ២៤ពិន្ទុ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6985.txt
|
រកឃើញ៤ក្រុម មាន Liverpool, Chelsea, Fulham និង Middlesbrough ឡើងទៅកាន់វគ្គពាក់កណ្តាលផ្តាច់ព្រ័ត្រពានរង្វាន់ EFL Cup។ Liverpool ជាក្រុមដំបូងបំផុតឈានដល់វគ្គ៤ក្រុមចុងក្រោយច្រើនជាងគេដល់ទៅ១៩លើក ជាកំណត់ត្រា។
|
Liverpool បានទម្លាក់ West Ham United នៅវគ្គ៨ក្រុមចុងក្រោយ ក្នុងលទ្ធផល ៥-១ នៅយប់ថ្ងៃទី២០ ខែធ្នូ។ ៥គ្រាប់របស់ហង្សក្រហម សម្រេចបានដោយកីឡាករ Curtis Jones ២គ្រាប់ រួមជាមួយ Dominik Szoboszlai, Cody Gakpo និង Mohamed Salah ម្នាក់១គ្រាប់។ Jarrod Bowen រកបាន១គ្រាប់ឱ្យ West Ham។ តាមរយៈជ័យជម្នះនេះ បានជួយក្រុមលោក Jurgen Klopp ឈានដល់វគ្គពាក់កណ្តាលផ្តាច់ព្រ័ត្រជាលើកទី១៩ក្នុងកំណត់ត្រា EFL Cup ចាប់តាំងពីបង្កើតពាននេះរយៈពេល៦៣ឆ្នាំ។ វគ្គ៤ក្រុមចុងក្រោយ Liverpool ត្រូវបន្តជួប Fulham ស្របពេល Chelsea ប៉ះ Middlesbrough នៃលីគទី២ Championship។ ឈានដល់វគ្គ៤ក្រុមចុងក្រោយលើសគេ Liverpool ក៏ជាក្រុមអង់គ្លេសដែលគ្រងជើងឯកលីគខាប់នេះច្រើនជើងគេផងដែរ ចំនួន៩លើក តាមពីក្រោយដោយ Manchester City ៨លើក និង Manchester United ៨៦លើក៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6986.txt
|
កីឡាករ Mathaios Panagiotis Chatzilakos ឬរហស្សនាមក្នុងការប្រកួត Kid Bomba បាននិយាយថា រូបគេតែងតែចូលរួមប្រកួតប្រជែងនៅក្នុងការប្រកួតលីគ MPL EECA តំបន់អឺរ៉ុប ព្រមទាំងហ្វឹកហាត់ផ្សេងៗជាមួយនឹងក្រុម DEUS VULT ពីប្រទេសអាល្លឺម៉ង់ផ្ទាល់។
|
ក្រុម DEUS VULT ជាប់ចំណាត់ថ្នាក់លេខ ៤ នៅក្នុងការប្រកួត ដោយក្នុងនាម ជាក្រុមដែលមិនត្រូវបានគេរំពឹងថា នឹងអាចប្រជែងពានវែងឆ្ងាយ ប៉ុន្តែពួកគេបានសម្រេចលទ្ធផលនឹកស្មានមិនដល់។ DEUS VULT ជាក្រុមបញ្ចប់ដំណើររបស់ក្រុមកម្ពុជា See You Soon នៅវគ្គពាក់កណ្តាលផ្តាច់ព្រ័ត្រ Lower Bracket។ បន្ទាប់ពីត្រូវបានអ្នកសារព័ត៌មានថ្មីៗ សាកសួរអំពីការប្រកួត ការហ្វឹកហាត់ផ្សេងៗជាមួយនឹងក្រុម DEUS VULT កីឡាករសញ្ជាតិអាល្លឺម៉ង់រូបនេះ បាននិយាយថា គេតែងជួបបញ្ហារអាក់រអួសនៃអ៊ីនធឺណិត អំឡុងការប្រកួតក្នុងលីគ និងការហ្វឹកហាត់ចេញពីប្រទេសអាល្លឺម៉ង់របស់គេផ្ទាល់។ «ពិតណាស់នៅពេលដែលខ្ញុំបានលេងជាមួយនឹងក្រុម ខ្ញុំលេងជាមួយនឹងកម្រិតអ៊ីនធឺណិតរអាក់រអួល ហើយខ្ញុំពិតជាពិបាកដែលពេលលេងការប្រកួតម្តងៗខ្ញុំស្ថិតនៅក្នុងប្រទេសអាល្លឺម៉ង់ ឆ្ងាយពីក្រុមរបស់ខ្ញុំ។»។ កីឡាករ Kid Bomba បាននិយាយប្រាប់សារព័ត៌មានថ្មីៗបែបនេះ។ លើសពីនេះកីឡាករសញ្ជាតិអាល្លឺម៉ង់ បានបន្ថែមថា ការប្រកួត ឬការលេងកីឡាអេឡិចត្រូនិក នៅក្នុងប្រទេសអាល្លឺម៉ង់ ក៏ដូចជាប្រទេសតំបន់អឺរ៉ុបហាក់មិនសូវធំទូលាយ ដូចនៅប្រទេសក្នុងតំបន់អាស៊ីអាគ្នេយ៍ឡើយ ។ ហេតុនេះហើយបានធ្វើក្រុម ដែលមកពីតំបន់អឺរ៉ុបពិបាកសម្របខ្លួន ឱ្យទាន់ពេលវេលាសម្រាប់ការការប្រកួត នៅក្នុងតំបន់អាស៊ីអាគ្នេយ៍។ ក្រុម DEUS VULT របស់ Kid Bomba បញ្ចប់ចំណាត់ថ្នាក់លេខ ៤ ដោយទទួលបានប្រាក់រង្វាន់ ៥៥,០០០ម៉ឺនដុល្លារពីការប្រកួត ក្រោយពួកគេប្រកួតចាញ់ក្រុម Blacklist International ដោយលទ្ធផល ៣-០ នៅវគ្គផ្តាច់ព្រ័ត្រ Lower Bracket៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6987.txt
|
សហព័ន្ធកីឡាបាល់ទាត់អង់គ្លេស (FA) ពិន័យក្លិប Manchester City ជាប្រាក់ ១៥ម៉ឺនដុល្លារ បដោយសារកីឡាកររបស់ពួកគេ ជាពិសេស Erling Haaland រត់ទៅព័ទ្ធមន្ត្រីអាជ្ញាកណ្តាល អំឡុងប្រកួតស្មើ Tottenham Hotspur ៣-៣ ក្របខណ្ឌ Premier League កាលពីដើមខែធ្នូ។
|
កីឡាករច្រើនរូបរបស់ Man City បានឡោមព័ទ្ធ និងប្រើសម្តី ឥរិយាបថមិនសមរម លើអាជ្ញាកណ្តាលលោក Simon Hooper បន្ទាប់ពីអាជ្ញាកណ្តាលអង់គ្លេសរូបនេះ បានបញ្ឈប់ការលេងរបស់ Jack Grealish ស្របពេលជាបាល់ចំណេញ និងមានប្រៀបក្នុងការរកគ្រាប់បាល់ដើម្បីតាមឈ្នះ។ ពេលនោះ ខ្សែការពារ Spurs បានបង្កកំហុសលើ Haaland បន្តែខ្សែប្រយុទ្ធកំពុងឡើងជើងរូបនេះ នៅតែអាចបញ្ជូនបាល់យ៉ាងល្អទៅ Grealish។ ជុំវិញករណីនេះ FA បានដាក់ពិន័យ Man City រួចមកហើយ ដោយឡែកបន្ថែមលើសនេះ ស្ថាប័នគ្រប់គ្រងកីឡាបាល់ទាត់អង់គ្លេស បានពិន័យជាប្រាក់សម្រាប់ក្លិបម្ចាស់ការពារជើងឯក Premier League មួយនេះ ១៥ម៉ឺនដុល្លារទៀត។ ការដាក់ពិន័យនេះ FA ចោទ Man City ថាមិនអាចមើលការខុសត្រូវកីឡាករខ្លួនឱ្យបានល្អ។ ក្លិបមេឃខៀវ ក៏បានសារភាពថាខ្លួនបរាជ័យក្នុងការដឹកនាំកីឡាករឱ្យមានអាកប្បកិរិយាត្រឹមត្រូវក្នុងអំឡុងការប្រកួតនោះ។ គណៈកម្មការនិយតកម្មឯករាជ្យបានដាក់ទណ្ឌកម្មនេះបន្ទាប់ពីសវនាការ" ។ ចាប់តាំងពីស្មើ Spurs មក ចំណោម៤ប្រកួតចុងក្រោយរបស់ Man City រកបានជ័យជម្នះតែមួយលើកប៉ុណ្ណោះ ក្រៅពីនោះស្មើ២ និងចាញ់១។ ១៧ប្រកួតរដូវកាលនេះ ម្ចាស់ការពារជើងឯង រកបាន៣៤ពិន្ទុ ឈរលេខ៤បណ្តោះអាសន្ន តាមពីក្រោយក្រុមកំពូលតារាង Arsenal ៥ពិន្ទុ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6988.txt
|
កីឡាករ Son Heung-Min ប្រធានក្រុម Tottenham Hotspur ផ្ទុះកំហឹងក្រោយក្រុមប្រកួតចាញ់ West Ham United លទ្ធផល ២-១ ដែលជាការចាញ់លើកទី៤ ចំណោមការប្រកួត៥លើកចុងក្រោយជាប់គ្នា បន្ទាប់ពីក្រុមធ្វើបានល្អខ្លាំងនៅការប្រកួត ១០លើកដំបូងក្នុងក្របខណ្ឌ Premier League។ ៥ប្រកួតរកបាន១ពិន្ទុ បានក្លាយជាកំណត់ត្រាដ៏អាក្រក់បំផុតរបស់ Spurs ចាប់តាំងពីឆ្នាំ ២០០៨ មក។
|
ទោះជាស៊ុតបើកការនាំមុខតាំងពីដើមវគ្គ ដែលរកគ្រាប់បាល់បានដោយការតែតរបស់កីឡាករ Cristian Romero នៅនាទី១១ ប៉ុន្តែក្រុម Spurs នៅតែមិនអាចរក្សាលទ្ធផលឈ្នះរបស់ខ្លួនបានដូចនៅវគ្គទីមួយ។ នៅវគ្គទីពីរ West ham បានបើកការវាយបកខ្លាំងលើ Spurs រហូតអាចរកបានគ្រាប់បាល់ឈ្នះទាំង ២គ្រាប់មកវិញ ដោយកីឡាករ Jarrod Bowen និង James Ward-Prowse។ ចាញ់ការប្រកួតជាប់ៗគ្នា Son ដែលជាប្រធានថាជារឿងដែលពិបាកទទួលយក ហើយក្រុមកីឡាករត្រូវតែទទួលខុសត្រូវចំពោះរឿងនេះ។ «យើងចាញ់ការប្រកួតដែលជារឿងមិនអាចទទួលយកបាន។ យើងតែងតែនាំមុខគេ ៥លើកជាប់ៗគ្នា ហើយបែរជាចាញ់ការប្រកួតទៅវិញ ខ្ញុំគិតថានេះជារឿងដែលមិនអាចទទួលយកបានឡើយ កីឡាកររបស់យើងត្រូវតែទទួលខុសត្រូវចំពោះរឿងនេះ។ West Ham តែងតែពិបាកក្នុងការប្រកួតជាមួយយើង ប៉ុន្តែយើងលេងទន់ណាស់ជាមួយនឹងពួកគេ ជាពិសេសនៅក្នុង Premier League ទោះជាឈ្នះ ២-០ ឬ ៣-០ អ្នកមិនដឹងឡើយថានឹងមានអ្វីកើតឡើងនៅចុងក្រោយ។»។ Son បាននិយាយប្រាប់ទៅកាន់គេហទំព័រ Amazon Prime ក្រោយចប់ការប្រកួត។ លទ្ធផលបានធ្វើឱ្យក្រុម Spurs ជួបកំណត់ត្រាអាក្រក់លើកដំបូងចាប់តាំងពីឆ្នាំ ២០០៨ ដែលក្រុមរហស្សនាមមាន់ខ្នាយមាសចាញ់ការប្រកួតក្នុងទឹកដី ៣លើកជាប់គ្នា។ ចំពោះបរាជ័យលោក Ange Postecoglou ដែលជាអ្នកចាត់ការក្រុម បានទាមទារឱ្យកូនក្រុមត្រូវកសាងទម្រង់លេងល្អក្រុមឡើងវីញដូចទៅនឹងការប្រកួតចំនួន ១០លើកដំបូងរបស់ខ្លួនមកវិញ។ Tottenham នៅតែបន្តស្ថិតនៅចំណាត់ថ្នាក់លេខ ៥ ក្នុង Premier League ដែលមាន ២៧ពិន្ទុ ពីការប្រកួតចំនួន ១៥លើក ខុសពីតុលាដើមរដូវកាលដែលក្រុមរបស់លោក Postecoglou ឈ្នះការប្រកួត ៥លើក ហើយមាន ៥ពិន្ទុដាច់ឈរកំពូលតារាង Premier League កាលនោះ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6989.txt
|
ក្រុមកីឡាបាល់ទាត់យុវជន W.I.G NAGA អាយុក្រោម១០ឆ្នាំ (U-10) របស់ឡាវ បង្កើតប្រវត្តិសាស្ត្រឈ្នះជើងឯកវគ្គជម្រុះ TAR តំបន់អាស៊ី នៅប្រទេសថៃ និងក្លាយជាក្រុមតំណាងឱ្យអាស៊ីតែមួយគត់ ទៅចូលរួមវគ្គផ្តាច់ព្រ័ត្រ ដែលរៀបចំក្នុងក្រុង Barcelona ប្រទេសអេស្ប៉ាញ ឆ្នាំ ២០២៤។
|
U-10 W.I.G NAGA បានធ្វើឱ្យមានការភ្ញាក់ផ្អើលក្នុងការប្រកួតជម្រុះតំបន់អាស៊ីកម្មវិធី TAR ដែលរៀបចំនៅក្រុងបាងកក ពីថ្ងៃទី១៥ ដល់ ១៧ ខែធ្នូ ឆ្នាំ២០២៣ ដោយវគ្គជម្រុះនេះ មានក្រុមចូលរួមចំនួន ៥៦ក្រុម មកពី៨ប្រទេស រួមមានម្ចាស់ផ្ទះថៃ ជប៉ុន ម៉ាឡេស៊ី ឥណ្ឌូណេស៊ី សិង្ហបុរី ឡាវ និងតៃវ៉ាន់។ ចំណោម៥៦ក្រុម ត្រូវចែកជា៨ពូល ក្នុងមួយពូលមាន៧ក្រុម ក្នុងនោះ W.I.G NAGA ស្ថិតក្នុងពូល C ដែលមាន៥ក្រុមមកពីថៃ និង១ក្រុមមកពីចិន។ ៦ប្រកួតនៅវគ្គចែកពូល W.I.G NAGA ឈ្នះ៥លើក និងស្មើ១ ឈរកំពូលតារាងពូល C។ បន្ទាប់ពីឆ្លងទៅវគ្គចាញ់ធ្លាក់ដែលសល់៣២ក្រុម ក្រុមយុវជនឡាវមួយនេះ ឈ្នះជាបន្តបន្ទាប់ រហូតឈានដល់វគ្គផ្តាច់ព្រ័ត្រជាមួយក្រុមឥណ្ឌូណេស៊ី Bandung Legend FC។ ឈ្នះ Bandung Legend FC ៤-១ នៅវគ្គផ្តាច់ព្រ័ត្រ ដើម្បីលើកពាន TAR នៃវគ្គជម្រុះតំបន់អាស៊ី ក្រុម U-10 W.I.G NAGA ទទួលបានកៅអីលើកដំបូងក្នុងប្រវត្តិសាស្ត្រទៅវគ្គផ្តាច់ព្រ័ត្រកម្មវិធី TAR ដែលធ្វើឡើងនៅប្រទេសអេស្ប៉ាញ ខែមេសា ឆ្នាំ ២០២៤ ក្នុងនាមជាក្លិបតំណាងពីតំបន់អាស៊ី។ W.I.G NAGA នឹងត្រូវប៉ះក្រុមខ្លាំងនៅអឺរ៉ុបនាព្រឹត្តិការណ៍នោះ។ ក្លិប W.I.G NAGA ទទួលបានការសាទរយ៉ាងខ្លាំងពីអ្នកស្រឡាញ់ និងគាំទ្រវិស័យបាល់ទាត់នៅប្រទេសឡាវ តាមរយៈការក្លាយជាក្រុមយុវជនអាយុក្រោម១០ តែមួយគត់ពីតំបន់អាស៊ី។ ក្លិប W.I.G NAGA ដែលមានលោក Viengxay Vilaikoun ជាប្រធានក្រុមហ៊ុនដ៏ល្បីរបស់ឡាវ Wilaikul International Group ជាប្រធាន មានកីឡាករថ្នាលជិត១០០នាក់ ក្នុងនោះមានកីឡាករ-កីឡាការិនីមានទេពកោសល្យចំនួន៣០នាក់ ដោយ U-10 ១៥នាក់ និង U-12 ១៥នាក់។ ទាំងកីឡាករ និងបូករួមទាំងគ្រូបង្វឹក១០រូបផ្សេងទៀត ត្រូវបានក្លិប W.I.G NAGA រ៉ាប់រងការចំណាយ លើការស្នាក់នៅ ហូបចុក និងហ្វឹកហាត់ ក្នុងគោលដៅអភិវឌ្ឍន៍វិស័យកីឡាបាល់ទាត់ឡាវ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_699.txt
|
អ្នកទោស វ័យ២២ឆ្នាំម្នាក់នៅពន្ធនាគារខេត្តបន្ទាយមានជ័យ បានស្លាប់ដោយសារជំងឺបេះដូង និងខ្វះអុកស៊ីសែន ទៅចិញ្ចឹមខួរក្បាល អំឡុងពេលសម្រាកព្យាបាលនៅមន្ទីរពេទ្យមិត្តភាពកម្ពុជា-ជប៉ុន ស្រុកមង្គលបូរី។ នេះបើតាមលិខិតបំភ្លឺរបស់ពន្ធនាគារខេត្តបន្ទាយមានជ័យ ចេញថ្ងៃទី២៣ មីនា។
|
ការចេញលិខិតបំភ្លឺរបស់ពន្ធនាគារខេត្តបន្ទាយមានជ័យ ពាក់ព័ន្ធនឹងការស្លាប់ពិរុទ្ធជនខាងលើ ដោយសារ មានអ្នកប្រើប្រាស់មួយចំនួន ចោទជាចម្ងល់ លើមន្ត្រីពន្ធនាគារ មិនព្រមបញ្ជូនអ្នកទោសដែលមានជំងឺទៅមន្ទីរពេទ្យ ទុករហូតដល់ឈឺធ្ងន់ធ្ងរ។ ភាគីពន្ធនាគារខេត្ត អះអាងថា រយៈពេលជាងមួយឆ្នាំ ដែលពិរុទ្ធជន ខាងលើជាបឃុំ ពុំធ្លាប់មានជំងឺឡើយ។ យ៉ាងណាក្ដី នៅថ្ងៃទី២០ មីនា ពិរុទ្ធជនរូបនេះ មានអាការៈមិនស្រួលខ្លួន ហើយភ្លាមៗនោះ មន្ត្រីគ្រប់គ្រងអគារពន្ធនាគារ ក៏បញ្ជូនអ្នកទោសរូបនេះ ទៅប៉ុស្តិ៍សុខភាព។ មន្ត្រីពេទ្យប៉ុស្តិ៍សុខភាព ពិនិត្យឃើញ ពិរុទ្ធជន មានសភាពហត់ខ្លាំង ពិបាកដកដង្ហើម ចុកឆ្អល់ដង្ហើម ក្អួត និងស្វាយចុងដៃចុងជើង។ បន្ទាប់ពីឃើញអ្នកទោសមានសភាពបែបនេះ មន្ត្រីពន្ធនាគារ ក៏បញ្ជូនអ្នកជំងឺទៅសង្គ្រោះបន្ទាន់ភ្លាមៗ នៅមន្ទីរពេទ្យមិត្តភាពកម្ពុជា-ជប៉ុន នាម៉ោង១១និង៣០នាទីព្រឹក។ ១០នាទីក្រោយ អ្នកជំងឺ ក៏បានទៅដល់ពេទ្យ ហើយមន្ត្រីពន្ធនាគារ ក៏ទាក់ទងទៅសាច់ញាតិអ្នកទោស។ សម្រាកនៅពេទ្យ បានមួយថ្ងៃ អ្នកទោសក៏ស្លាប់ ដោយសារជំងឺបេះដូង និងខ្វះអុកស៊ីសែន។ ពន្ធនាគារខេត្តបន្ទាយមានជ័យ បញ្ជាក់បន្ថែមពីមូលហេតុដែលអ្នកទោសស្លាប់បែបនេះ៖ «អំឡុងពេលសម្រាកព្យាបាលនៅមន្ទីរពេទ្យពិរុទ្ធជនរូបនេះ ពុំបានធូរស្រាល ក៏បានស្លាប់នៅម៉ោង១១និង៤០នាទីព្រឹក ថ្ងៃទី២១ ខែមីនា ឆ្នាំ២០២៥ នៅមន្ទីរពេទ្យមិត្តភាពកម្ពុជា-ជប៉ុន ស្រុកមង្គលបូរី ដោយសារ ជំងឺបេះដូង និងខ្វះអុកស៊ីសែនទៅចិញ្ចឹមខួរក្បាល»។ ហេតុនេះ ខាងពន្ធនាគារខេត្តបន្ទាយមានជ័យ បដិសេធទាំងស្រុង ពាក់ព័ន្ធនឹងព័ត៌មានណា ដែលចោទប្រកាន់ខុសពីការបកស្រាយខាងលើ។ ពន្ធនាគារខេត្តបន្ទាយមានជ័យ ចាត់ទុកការផ្សាយព័ត៌មាន ដែលខុសពីការបកស្រាយនេះ ជាព័ត៌មានបំភ្លើស ធ្វើឱ្យប៉ះពាល់កិត្តិយសអង្គភាពពន្ធនាគារ។ អ្នកទោសដែលស្លាប់ខាងលើ ត្រូវបានឃុំខ្លួនកាលពីថ្ងៃទី២៣ ខែធ្នូ ឆ្នាំ២០២៣ ពីបទកាន់កាប់ ឬដឹកជញ្ជូនអាវុធដោយគ្មានការអនុញ្ញាត និងបទហិង្សាដោយចេតនា, លួច និងប្រើប្រាស់សារធាតុញៀនខុសច្បាប់។ ពិរុទ្ធជនរូបនេះ មានទោស៣ឆ្នាំ ហើយអនុវត្តទោសបាន ១ឆ្នាំ ២ខែ ២៨ថ្ងៃ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6990.txt
|
ខ្សែប្រយុទ្ធ Lionel Messi ដែលលេងឱ្យក្រុម Inter Miami នឹងត្រូវប្រកួតពានរង្វាន់មិត្តភាពចំនួន ២ នៅក្នុងប្រទេសអារ៉ាប៊ីសាអូឌីត នៅដើមឆ្នាំ ២០២៤ ។ ក្នុងចំណោមនោះ Inter Miami នឹងត្រូវតទល់ក្រុម Al Nassr ដែលមានអតីតគូប្រជែង Cristiano Ronaldo កំពុងប្រកបអាជីព។ នេះបើតាមក្លិបស្ថិតនៅក្នុងក្របខណ្ឌ Major League Soccer បានប្រកាស នាថ្ងៃទី១១ ខែធ្នូ។
|
Inter Miami ត្រូវចូលរួមការប្រកួតពានរង្វាន់ The Riyadh Season Cup ដែលមាន ៣ក្រុម ត្រូវប្រជែងដណ្តើមពានរង្វាន់ មិត្តភាពអន្តរជាតិលើកដំបូង សម្រាប់ក្រុមស្ថិតក្នុង MLS ផងដែរ។ Inter Miami ត្រូវបន្តដំណើរការប្រកួតមិត្តភាព នៅក្នុងប្រទេសអ៊ែលសាវ៉ាឌ័រ និងទីក្រុងហុងកុង ប្រទេសចិន។ ប្រកួតនៅអារ៉ាប៊ីសាអូឌីតក្រុម Miami ត្រូវតទល់នឹងក្រុម Al Hilal នៅក្នុងកីឡដ្ឋាន Kingdom Arena ក្នុងទីក្រុងរីយ៉ាដ នៅថ្ងៃទី២៩ ខែមករា មុនពេលទៅប៉ះក្រុម Al Nassr ក្នុងកីឡដ្ឋានដដែល នៅថ្ងៃទី១ ខែកុម្ភៈ ឆ្នាំ ២០២៤។ «នេះគឺជាឱកាសដ៏សំខាន់មួយទៀត ដើម្បីបង្កើតទំនាក់ទំនងយូរអង្វែងជាមួយនឹងអ្នកគាំទ្រ ដែលស្រលាញ់ចូលចិត្តយើង។ យើងពិតជារីករាយដែលមានទំនាក់ទំនងជាមួយនឹងដៃគូសហការថ្មី នៅប្រទេសអារ៉ាប៊ីសាអូឌីត ហើយក៏សង្ឃឹមថាមនុស្សគ្រប់គ្នានៅលើពិភពលោក ហើយការប្រកួតនឹងក្លាយជាក្តីសុបិនសម្រាប់មនុស្សទាំងអស់សម្រាប់ការប្រកួតដ៏អស្ចារ្យមួយនេះ។»។ លោក Xavier Asensi នាយកផ្នែកជំនួញរបស់ក្លិប Miami បាននិយាយប្រាប់ទៅកាន់អ្នកកាសែតបែបនេះ។ រវាង Messi និង Ronaldo អតីតគូប្រជែងគ្នាទាំងពីរ នៅក្នុងក្របខណ្ឌ La Liga បានជួបគ្នាជាង ៣០លើករួចមកហើយ សម្រាប់ការប្រកួតតទល់គ្នា ហើយគិតជាសរុបកីឡាករទាំងពីររូបនេះ បានឈ្នះពានរង្វាន់ Ballon d’Or ដល់ទៅ ១៣លើក។ Messi ឈ្នះ Ballon d’Or ចំនួន ៨លើកក្នុងអាជីព។ មុនពេល Messi បានចាកចេញពីក្លិប PSG កីឡាករប្រធានក្រុមជម្រើសជាតិអាហ្សង់ទីន បានលេងតទល់ជាមួយក្រុម Saudi All Star ដោយក្នុងនោះ ក៏មានវត្តមានរបស់ Ronaldo ហើយក្រុម PSG បានយកឈ្នះការប្រកួតដោយលទ្ធផល ៥-៣។ Messi ទៅកាន់ Inter Miami រូបគេបានជួយក្រុមឈ្នះពានរង្វាន់ League Cup ដែលជាពានរង្វាន់លើកដំបូងសម្រាប់ក្លិបស្ថិតនៅអាមេរិក ស្របពេលដែល Ronaldo បានជួយក្រុម Al Nassr ឈ្នះពានរង្វាន់ Arab King Cup ផងដែរ មុនពេលប្រកួតបើករដូវកាលថ្មី៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6991.txt
|
Premier League បានយល់ព្រមលក់សិទ្ធិផ្សាយឱ្យទូរទស្សន៍ក្នុងស្រុក Sky និង TNT ក្នុងតម្លៃ ៦,៧ ពាន់លានផោន (៨,៤៦ ពានលានដុល្លារ) ក្នុងកិច្ចសន្យារយៈពេល៤ឆ្នាំ។ កិច្ចព្រមព្រៀងនេះក៏រួមបញ្ចូលឱ្យ BBC បន្តធ្វើវីដេអូហាយឡាយការប្រកួតប្រចាំថ្ងៃផងដែរ។
|
ក្រុមហ៊ុនលីគកំពូលអង់គ្លេស EPL អះអាងថាកិច្ចព្រមព្រៀងដែលមានរយៈពេល ៤ ឆ្នាំ គិតចាប់ពីរដូវកាល ២០២៥-២៦ តទៅ នឹងត្រូវផ្តល់សិទ្ធិឱ្យទូរទស្សន៍ Sky និង TNT ផ្សាយផ្ទាល់ការប្រកួត ដែលមានរហូតល់២៧០ប្រកួតក្នុងមួយរដូវកាល។ ទូរទស្សន៍ Sky ដ៏ល្បីរបស់អង់គ្លេស នឹងផ្សាយផ្ទាល់ការប្រកួតយ៉ាងតិច ២១៥ប្រកួត ក្នុងមួយរដូវកាល។ ក្នុងនោះរួមមានការប្រកួត នៅចុងសប្តាហ៍នាពេលព្រលប់ បូករួមទាំងការប្រកួតយប់ថ្ងៃច័ន្ទ និងថ្ងៃសុក្រ និងការប្រកួតពាក់កណ្តាលសប្តាហ៍ចំនួន៣ទៀត។ សម្រាប់ទូរទស្សន៍ TNT វិញ ទទួលបានសិទ្ធិផ្សាយផ្ទាល់ការប្រកួតយ៉ាងតិច ៥២ប្រកួត ក្នុងមួយរដូវកាល រួមទាំងការប្រកួតទាំងអស់នៅយប់ថ្ងៃសៅរ៍ និងការប្រកួតពាក់កណ្តាលសប្តាហ៍ចំនួនពីរ។ Sky Sports ក៏នឹងផ្សាយការប្រកួតទាំង ១០ នៅថ្ងៃចុងក្រោយនៃរដូវកាលនីមួយៗផងដែរ។ ដោយឡែក កិច្ចព្រមព្រៀងរបស់ទូរទស្សន៍ BBC រួមមាន MOTD2 និង Football Focus បូករួមទាំងសិទ្ធិឌីជីថលបន្ថែមសម្រាប់វេទិកាអនឡាញរបស់ខ្លួន។ ក្រុមហ៊ុន Amazon ដែលបានផ្សាយ ២០ ប្រកួតក្នុងមួយរដូវកាលក្រោមកិច្ចព្រមព្រៀងបច្ចុប្បន្នរបស់លីគអង់គ្លេស មិនបានធានាសិទ្ធិក្នុងកិច្ចព្រមព្រៀងថ្មីនោះទេ។ នេះជាលើកទីមួយហើយដែលលីគ Premier League មានដំណើរការដេញថ្លៃសម្រាប់សិទ្ធិផ្សាយបន្តផ្ទាល់តាមទូរទស្សន៍ របស់ខ្លួនចាប់តាំងពីឆ្នាំ ២០១៨មក។ កិច្ចព្រមព្រៀងសិទ្ធិទូរទស្សន៍ក្នុងតម្លៃ ៦,៣២ ពាន់លានដុល្លារបច្ចុប្បន្ន ដែលមានរយៈពេល ៣ រដូវកាល និងផុតកិច្ចសន្យានៅចុងរដូវកាល ២០២៤-២៥៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6992.txt
|
Manchester City ម្ចាស់ជើងឯកពានរង្វាន់ UEFA Champions League រដូវកាល ២០២២-២៣ បានឡើងទៅកាន់វគ្គផ្តាច់ព្រ័ត្រពានរង្វាន់ FIFA Club World Cup លើកដំបូងក្នុងប្រវត្តិសាស្ត្រ ក្រោយពួកគេបានប្រកួតយកឈ្នះលើក្រុម Urawa Red Diamonds របស់ជប៉ុននិងជាជើងឯក AFC Champions League ដោយលទ្ធផល ៣-០ នាថ្ងៃទី១៩ ខែធ្នូ។
|
ការប្រកួតឈ្នះលើក្រុមជើងខ្លាំងមកពីជប៉ុន ជាការប្រកួតនៅវគ្គពាក់កណ្តាលផ្តាច់ព្រ័ត្រ ហើយក្រុមរហស្សនាមមេឃខៀវនឹងត្រូវបន្តដំណើរទៅប៉ះក្រុមជើងខ្លាំងប្រចាំទ្វីបអាម៉េរិកខាងត្បូង Fluminense នៅការប្រកួតវគ្គផ្តាច់ព្រ័ត្រ Club World Cup ដែលការប្រកួតនឹងត្រូវធ្វើឡើងនៅក្នុងប្រទេសអារ៉ាប៊ីសាអូឌីត នាថ្ងៃទី២២ ខែធ្នូ។ ក្រោយក្រុមសម្រេចលទ្ធផលឡើងដល់វគ្គផ្តាច់ព្រ័ត្រ អ្នកចាត់ការក្រុមលោក Pep Guardiola បានចាត់ទុកឱកាសការឡើងផ្តាច់ព្រ័ត្រនេះថា ជាឱកាសតែម្តងក្នុងជីវិតរបស់ក្រុមកីឡាកររបស់លោក ដែលអាចឡើងទៅប៉ះក្រុម Fluminense ដណ្តើមពានក្លិបកំពូលប្រចាំពិភពលោក។ ក្រុម Man City សម្លឹងមើលឱកាសក្លាយជាក្រុមទី ៤ ក្នុងប្រទេសអង់គ្លេស ដែលអាចឈ្នះពានរង្វាន់ FIFA Club World Cup ដូចទៅនឹងក្រុម Manchester United, Liverpool និង Chelsea។ «កីឡាករដឹងថាវាសំខាន់យ៉ាងណាសម្រាប់ក្លិបទាំងមូល។ ដើម្បីអាចឈានដល់វគ្គផ្តាច់ព្រ័ត្រ អ្នកត្រូវតែធ្វើរឿងដ៏អស្ចារ្យជាមុនសិនដូចជាការឈ្នះ Champions league ហើយឱកាសទាំងនេះអាចនិយាយបានថាជាពេលវេលាតែមួយលើកប៉ុណ្ណោះសម្រាប់ជីវិតរបស់យើងដែលបានលេងការប្រកួតនេះ។ យើងនឹងនៅទីនោះ យើងនឹងព្យាយាមដើម្បីឈ្នះពាន យើងត្រូវរង់ចាំធ្វើវាម្តងហើយម្តងទៀតនោះទេ។»។ លោក Pep Guardiola បាននិយាយនៅក្នុងសន្និសីទកាសែតបែបនេះ ក្រោយចប់ការប្រកួតទល់នឹងក្រុម Urawa Red។ ក្លិប Fluminense ដែលបច្ចុប្បន្នកំពុងមានវត្តមានអតីតខ្សែការពារ Real Madrid កីឡាករ Marcelo កំពុងលេងឱ្យនោះ បានប្រកួតយកឈ្នះលើក្រុម Al Ahly ដោយលទ្ធផល ២-០ នៅការប្រកួតវគ្គពាក់កណ្តាលផ្តាច់ព្រ័ត្រ ដើម្បីឡើងទៅប៉ះក្រុម Man City៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6993.txt
|
កញ្ញា Mara Aquino ពិធីការិនីដ៏ល្បីប្រចាំការប្រកួតកីឡាអេឡិចត្រូនិកពានរង្វាន់ M5 World Championship និយាយប្រាប់អ្នកសារព័ត៌មានថ្មីៗថា កញ្ញាមានការនឹករលឹកដល់ប្រទេសកម្ពុជា បន្ទាប់ពីធ្លាប់បានបង្ហាញវត្តមាននៅការប្រកួតពានរង្វាន់កម្រិតអាស៊ីអាគ្នេយ៍ MSC 2023 ដែលធ្វើឡើងនៅកម្ពុជា កាលពីខែមិថុនា កន្លងទៅ។
|
កញ្ញា Mara ជាពិធីការិនីដ៏ល្បីល្បាញមួយរូប នៅក្នុងវិស័យកីឡាអេឡិចត្រូនិក Mobile Legends នាពេលបច្ចុប្បន្ន ។ ជាពិសេសនៅក្នុងការប្រកួតពានរង្វាន់លីគប្រចាំប្រទេសហ្វីលីពីន MPL Philippine ជាច្រើនរដូវកាល ព្រមទាំងការប្រកួតពានរង្វាន់អន្តរជាតិនានា របស់វិញ្ញាសា Mobile Legends។ អំឡុងខែមិថុនា ឆ្នាំ ២០២៣ ពិធីការិនីសញ្ជាតិហ្វីលីពីន ក៏បានបង្ហាញវត្តមាននៅការប្រកួត MSC 2023 នៅក្នុងប្រទេសកម្ពុជា ហើយបានអង្រួនដួងចិត្តអ្នកគាំទ្រកម្ពុជាជាច្រើន ក្នុងការប្រកួតនោះ។ «កម្ពុជាហ៊ោមួយមក» ជាពាក្យដែលកញ្ញា Mara បាននិយាយពេលបង្ហាញខ្លួនលើកដំបូងនៅក្នុងទឹកដីកម្ពុជា អមជាមួយការស្លៀកពាក់សម្លៀកបំពាក់ប្រពៃណីកម្ពុជា នាគ្រានោះ។ ស្ថិតក្នុងកម្មវិធី M-Summit របស់ពានរង្វាន់ M5 World Championship នាថ្ងៃទី១៤ ខែធ្នូ ក្នុងទីក្រុង Quezon ជាប់ទៅនឹងទីក្រុងម៉ានីល ពិធីការិនីមានសម្រស់ស្រស់ស្អាតរូបនេះ បាននិយាយប្រាប់មកកាន់លោក ជា យូគៀង អ្នកសារព័ត៌មានថ្មីៗថា កញ្ញាមានការនឹករលឹកប្រទេសកម្ពុជាជាខ្លាំង ព្រមទាំងបាននឹកដល់ការស្លៀកសម្លៀកបំពាក់បែបប្រពៃណីខ្មែរថែមទៀត។ «សួស្តីអ្នកទាំងអស់គ្នាដែលមកពីប្រទេសកម្ពុជា ខ្ញុំពិតជានឹកអ្នកទាំងអស់គ្នា ខ្ញុំពិតជានឹកក្នុងការនិយាយពាក្យថាហ៊ោមួយមក ហើយនឹងពាក្យអរគុណ។ ដូច្នេះនៅពេលមានឱកាសពេលក្រោយ ប្រសិនបើខ្ញុំមានឱកាសទៅកាន់ប្រទេសកម្ពុជាម្តងទៀត ខ្ញុំនឹងដើរទេសចរនៅក្នុងប្រទេសរបស់អ្នក ហើយជាពិសេសខ្ញុំនឹកដល់ដៃគូពិធីកររបស់ខ្ញុំអំឡុងបំពេញការងារក្នុងប្រទេសកម្ពុជាផងដែរ។»។ កញ្ញា Mara Aquino បាននិយាយប្រាប់អ្នកសារព័ត៌មានថ្មីៗបែបនេះ។ បន្ថែមពីនេះកញ្ញា Mara ក៏ចង់មានឱកាសសម្ភាសជាមួយនឹងកីឡាករក្រុម See You Soon ដែលបច្ចុប្បន្នជាក្រុមតំណាងកម្ពុជា កំពុងស្ថិតនៅក្នុងការប្រកួតវគ្គ ៦ក្រុមចុងក្រោយបន្ថែមទៀត ។ កញ្ញា ក៏ចង់ឃើញក្រុមកម្ពុជាឈានដល់ចំណាត់ថ្នាក់ក្រុមកំពូលទាំង ៤ ផងដែរ។ M5 World Championship ជាពានរង្វាន់ពិភពលោកដែលប្រមូលផ្តុំក្រុមជើងឯកកីឡាអេឡិចត្រូនិកវិញ្ញាសា Mobile Legends ខ្លាំងៗតាមប្រទេសក្នុងតំបន់អាស៊ីអាគ្នេយ៍ ព្រមទាំងក្រុមជើងឯកមកពីទ្វីបនានា ជុំវិញពិភពលោក ដើម្បីប្រកួតប្រជែងស្វែងរកក្រុមដែលខ្លាំងជាងគេបង្អស់ សម្រាប់តំណែងម្ចាស់ពានពិភពលោក M5។ ១៦ក្រុមមកពីជុំវិញពិភពលោកនឹងត្រូវប្រជែងគ្នាដណ្តើមពានរង្វាន់ M5 World Championship ហើយក្រុមជើងឯកនឹងទទួលបានប្រាក់រង្វាន់ ៣០ម៉ឺនដុល្លារ ពីប្រាក់រង្វាន់សរុបក្នុងការប្រកួតទាំងមូល ៩០ម៉ឺនដុល្លារ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6994.txt
|
សហព័ន្ធកីឡាបាល់ទាត់អាស៊ី (AFC) នៅថ្ងៃទី១២ ខែធ្នូ បានដាក់បម្រាមកីឡាករក្រុម Zhejiang របស់ចិន និងក្រុមថៃ Buriram United ៨ប្រកួត ជុំវិញជម្លោះហិង្សាដ៏ធំរវាងក្រុមទាំងពីរក្នុងការប្រកួតក្របខណ្ឌ AFC Champions League។
|
កីឡាករសរុបចំនួន ៧នាក់ របស់សមាជិកក្រុម Zhejiang និង Buriram United ត្រូវរងការពិន័យ៨ប្រកួតនៅ AFC Champions League បន្ទាប់ពីកីឡាករទាំងនេះបង្កហិង្សាវាយតប់គ្នាក្នុងទីលាន នាការប្រកួតវគ្គសន្សំពិន្ទុពូល H នៅថ្ងៃទី២៩ ខែវិច្ឆិកា។ កាលនោះ Zhejiang ឈ្នះ Buriram United ៣-២។ យ៉ាងហោចណាស់កីឡាករពីរនាក់បានដួលលើស្មៅ ហើយខ្លះទៀតចាប់គូប្រកួតដោយវាយក្បាល មុនពេលបុគ្គលិកសន្តិសុខរត់ទៅកាន់ទីលានដើម្បីអន្តរាគមន៍។ ក្រោយមានកិច្ចប្រជុំរបស់គណៈកម្មាធិការវិន័យ និងក្រមសីលធម៌របស់ AFC មានការកំណត់កីឡាករ Buriram ៣រូប និងកីឡាករ Zhejiang ៤រូប ដែលត្រូវព្រួរការប្រកួតចំនួន៨ប្រកួតរៀងខ្លួន។ ក្នុងនោះកីឡាករអន្តរជាតិអាស៊ែបៃហ្សង់ Ramil Sheydayev របស់ Buriram ត្រូវរងពិន័យជាប្រាក់ចំនួន១ម៉ឺនដុល្លារថែមទៀត។ កីឡាករ ក្រុម Zhejiang ដែលត្រូវផ្អាកដោយសារការប៉ះទង្គិចគ្នា រួមមានកីឡាករប្រេស៊ីល Leonardo និងកីឡាករអន្តរជាតិចិន Yao Junsheng។ ដោយឡែកក្លិប Zhejiang ក៏ត្រូវបាន AFC ពិន័យជាប្រាក់១ម៉ឺនដុល្លារ ផងដែរ៕ អត្ថបទទាក់ទង ACL៖ Buriram Utd ចាញ់ Zhejiang Utd ខណៈការប្រកួតផ្ទុះអំពើហិង្សា អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6995.txt
|
ខ្សែប្រយុទ្ធ Erling Haaland គេចផុតពីការពិន័យពីសំណាក់សមាគមបាល់ទាត់អង់គ្លេស (FA) សម្រាប់ប្រតិកម្មទៅលើការកាត់ក្តីមិនសមរម្យរបស់លោកអាជ្ញាកណ្តាល Simon Hooper នៅលើបណ្តាញសង្គម X អតីត Twitter អំឡុងការប្រកួតក្រុម Manchester City ស្មើ ៣-៣ Tottenham Hotspur កាលពីសប្តាហ៍មុន។ ទោះកីឡាករគេចផុត ប៉ុន្តែក្លិបរហស្សនាមមេឃខៀវ ត្រូវរងពិន័យដដែលចំពោះការបរាជ័យក្នុងគ្រប់គ្រងអាកប្បកិរិយារបស់កីឡាករ។
|
Haaland បានឆ្លើយតបទៅលើវីដេអូឃ្លីប ដោយបានសរសេរអក្សរ «Wtf» ដែលត្រូវសង្ស័យថាជាការប្រមាថ ដោយវីដេអូនោះ បង្ហាញអំពីរូបគេបានស្រែកប្រកែកគ្នាជាមួយនឹងលោក Hooper ចំពោះការសម្រេចចិត្តផ្លុំកញ្ចែរពិន័យទៅលើការប៉ះគ្នារបស់រូបគេជាមួយនឹងកីឡាករក្រុម Spurs ស្របពេលដែលមិត្តរួមក្រុម Jack Grealish កំពុងមានឱកាសអូសបាល់សំដៅរកការស៊ុតបញ្ចូលទីរកគ្រាប់បាល់។ យោងតាមប្រភពពី FA ប្រាប់ទៅកាន់ទូរទស្សន៍ ESPN ខ្សែប្រយុទ្ធវ័យ ២៣ឆ្នាំ មិនបានល្មើសច្បាប់អ្វីឡើយចំពោះការបង្ហោះបញ្ចេញមតិនៅលើបណ្តាញសង្គមអ្វីឡើយ។ ទោះជាកីឡាករបានរួចខ្លួនពីការចោទប្រកាន់ និងការដាក់ពិន័យ តែយ៉ាងណាទង្វើររបស់កីឡាករក្រុម Man City រួមទាំងរបស់ Haaland បានធ្វើឱ្យ FA សម្រេចចិត្តបែរទៅដាក់ពិន័យចំពោះក្លិប Man City ទៅវិញដោយចាត់ទុកថាក្លិបបានបរាជ័យក្នុងការគ្រប់គ្រងអាកប្បកិរិយារបស់កីឡាករខ្លួនក្នុងការប្រកួត។ Man City ល្មើសច្បាប់របស់ FA ច្បាប់មាត្រា E20.1 ទាក់ទងនឹងអាកប្បកិរិយាកីឡាករ។ Haaland ដែលរួមជាមួយនឹងកីឡាករខ្សែការពារ Ruben Diaz និង Mateo Kovacic បានចោមរោមទៅលើលោក Hooper សម្រាប់តវ៉ាការសម្រេចចិត្តពិន័យ។ «Manchester City ត្រូវបានពិន័យចំពោះការល្មើសច្បាប់របស់ FA ច្បាប់ E20.1 បន្ទាប់កីឡាករបានចោមរោមលើមន្ត្រីអាជ្ញាកណ្តាលការប្រកួតអំឡុងការប្រកួតក្នុងក្របខណ្ឌ Premier League ទល់នឹងក្រុម Tottenham Hotspur កាលពីថ្ងៃទី៣ ខែធ្នូ ឆ្នាំ ២០២៣។ Man City នៅសល់ពេលវេលារហូតដល់ថ្ងៃទី៧ ខែធ្នូ សម្រាប់ការឆ្លើយតបទៅលើបញ្ហាទាំងអស់។»។ នេះបើតាមសេចក្តីថ្លែងការណ៍របស់ FA។ បើតាមប្រភពពី FA បានបញ្ជាក់ថាក្រុមកីឡាករ និងក្រុមគ្រូបង្វឹក បុគ្គលិករបស់ក្លិបមិនត្រូវបានរងការពិន័យឡើយ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6996.txt
|
កីឡាករ Albert Neilsen Iskandar ឬរហស្សនាមក្នុងការប្រកួត Alberttt របស់ក្រុម ONIC Esports ដែលទទួលបានចំណាត់ថ្នាក់ជើងឯករងក្នុងការប្រកួតពានរង្វាន់ M5 World Championship ថារូបគេបានរៀនសូត្រច្រើនជាមួយនឹងក្រុមជើងខ្លាំងមកពីប្រទេសឥណ្ឌូណេស៊ី ទោះបីជាមិនសូវបានបង្ហាញខ្លួនគ្រប់គ្រាន់ក៏ដោយ។
|
ចូលរួមជាមួយនឹងក្រុម ONIC Esports នៅរដូវកាលដំបូងដោយគេបានចូលរួមប្រកួតជាមួយក្រុមនៅក្នុងពានរង្វាន់ MPL Indonesia រដូវកាល ១២, ពានរង្វាន់ Snap Dragon World Series, ពានរង្វាន់ MPL Invitations 2023 និងពានរង្វាន់ M5 World Championship នៅក្នុងប្រទេសហ្វីលីពីន។ Albert បានឈ្នះពានរង្វាន់ចំនួន ៣ ជាមួយនឹងក្រុម ONIC។ ក្រោយពេលត្រូវបានអ្នកសារព័ត៌មានថ្មីៗ សាកសួរអំពីការចូលរួមជាមួយនឹងក្រុម ONIC Esports កីឡាករវ័យ ១៧ឆ្នាំ បាននិយាយថាគេបានរៀនសូត្រអំពីការតាំងចិត្តប្រកួត ការលេងដោយយល់ចិត្តជាក្រុម ជាដើម ហើយមិនត្រឹមតែប៉ុណ្ណោះគេក៏អះអាងថាចង់បង្ហាញសមត្ថភាពលេងក្នុងការប្រកួតសារជាថ្មី។ «ពិតណាស់ខ្ញុំពិតជាចង់លេងការប្រកួតឱ្យបានច្រើន។ ការមកកាន់ក្រុម ONIC Esports គឺមិនត្រឹមតែសម្រាប់មើលការប្រកួតតែប៉ុណ្ណោះទេ តែខ្ញុំក៏មកសម្រាប់ការប្រកួតប្រជែង។ ខ្ញុំបានរៀនសូត្រច្រើនអំពីបរិយាកាសនៅក្នុងក្រុម ONIC អំពីការតាំងចិត្ត ការសហការគ្នាជាក្រុមជាដើមដើម្បីអាចសម្រេចគោលដៅ ហើយខ្ញុំក៏ត្រូវការពង្រឹងសមត្ថភាពឱ្យខ្លាំងបន្ថែមទៀត។»។ Albert បាននិយាយបែបនេះប្រាប់មកកាន់អ្នកកាសែតកម្ពុជាដែលមកពីសារព័ត៌មានថ្មីៗអំឡុងការប្រកួត។ កាលវ័យ ១៦ឆ្នាំ Albert បានក្លាយជាកីឡាករវ័យក្មេងជាគេដែលឈ្នះពានរង្វាន់ MPL Indonesia រដូវកាលទី៧ ដោយកាលនោះរូបគេលេងឱ្យក្រុម RRQ ដែលជាក្រុមដ៏ល្បីមួយនៅក្នុងប្រទេសឥណ្ឌូណេស៊ី។ ចំណែកក្រុម ONIC Esports បានត្រឹមតែបញ្ចប់ចំណាត់ថ្នាក់លេខ ២ នៅក្នុងការប្រកួតវគ្គផ្តាច់ព្រ័ត្រក្រោយចាញ់ក្រុមម្ចាស់ផ្ទះ AP Bren ដោយលទ្ធផល ៤-៣ កាលពីថ្ងៃទី១៧ ខែធ្នូ។ ONIC Esports មិនអាចបញ្ចប់ការរង់ចាំរបស់ប្រទេសឥណ្ឌូណេស៊ីក្នុងការលើកពានពិភពលោកដូចកាលពី ការប្រកួតពានរង្វាន់ M1 កាលឆ្នាំ ២០១៨។ ពានរង្វាន់ M2 ក្រុម Bren Esports ឈ្នះ, M3 ក្រុម Blacklist International ឈ្នះ, M4 ក្រុម ECHO ឈ្នះ និង M5 ក្រុម AP Bren (Bren Esports) ឈ្នះ ដែលសុទ្ធសឹងតែជាក្រុមមកពីហ្វីលីពីន៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6997.txt
|
អ្នកចាត់ការទូទៅក្រុម Manchester United លោក Erik ten Hag ថាក្លិបគ្មានវិបត្តិផ្ទៃក្នុងឡើយសម្រាប់រដូវកាលនេះ បើទោះជាមានការចុះផ្សាយពីសំណាក់ប្រព័ន្ធផ្សព្វផ្សាយរបស់អង់គ្លេសមួយចំនួន ថាបញ្ហាបានកើតមានរវាងក្រុមកីឡាករមិនពេញចិត្តនឹងការដឹកនាំរបស់លោក ដែលមានលទ្ធផលមិនល្អក៏ដោយក្តី។
|
ការលើកឡើងរបស់អ្នកចាត់ការសញ្ជាតិហូឡង់ កើតឡើងក្រោយពេលដែលក្រុមបិសាចក្រហមបានប្រកួតយកឈ្នះលើក្រុមតោខៀវ Chelsea ដោយលទ្ធផល ២-១ នាថ្ងៃទី៦ ខែធ្នូ ក្នុងកីឡដ្ឋាន Old Trafford។ កាលពីពេលថ្មីៗនេះមានការចុះផ្សាយមួយចំនួនពីសំណាក់ប្រព័ន្ធផ្សព្វផ្សាយរបស់អង់គ្លេស ដែលក្នុងនោះមានទូរទស្សន៍កីឡាដ៏ល្បី Sky Sports ក្នុងចំណោមនោះ បាននិយាយថាបញ្ហាបានកើតឡើងនៅក្នុងបន្ទប់ផ្លាស់សម្លៀកបំពាក់របស់ក្រុម Man United ដោយកីឡាករមិនពេញចិត្តនឹងការដឹកនាំរបស់អ្នកចាត់ការសញ្ជាតិហូឡង់។ Man United ឈ្នះការប្រកួតដោយភាពជឿជាក់ ទោះបីខ្សែប្រយុទ្ធ Marcus Rashford ត្រូវបានដាក់ឱ្យអង្គុយនៅកៅអីបម្រុងក៏ដោយក្តី ហើយ ៣ពិន្ទុសម្រាប់ក្រុម បានជួយរុញច្រានក្រុមបិសាចក្រហមឡើងលេខ ៦ មានគម្លាត ៣ពិន្ទុ ពីក្រោមក្រុម Manchester City ដែលឈរលេខ ៤ ក្រោយពួកគេចាញ់ Aston Villa លទ្ធផល ១-០។ «វិបត្តិ? យើងកំពុងតែស្ថិតនៅលើដំណើរមួយដ៏ត្រឹមត្រូវ យើងបន្តរក្សាភាពស្ងប់ស្ងាត់ និងជឿជាក់នៅអ្វីដែលយើងបានធ្វើ។ យើងដឹងថាយើងត្រូវតែកសាងរឿងទាំងនេះឱ្យបានល្អ យើងមិនរំខានដោយការរិះគន់ជុំវិញយើងនោះទេ ខ្ញុំមិនខ្វល់ទេការរំខានទេ នៅពេលដែលយើងនៅជាមួយគ្នា ពួកគេមានអាកប្បកិរិយាដ៏ត្រឹមត្រូវ យើងមានការលេងមួយយ៉ាងល្អក្នុងការប្រម៉ូលយកពិន្ទុបន្តទៀត។ យើងបានឃើញពីការឈ្នះ ៣ពិន្ទុ យើងបានបំបាក់គូប្រកួតដោយការគ្រប់គ្រងបាល់របស់យើង នូវអ្វីដែលយើងចង់លេង។»។ លោក Ten Hag បាននិយាយប្រាប់អ្នកកាសែតបែបនេះ។ ប៉ះ Chelsea ក្រុមបិសាចក្រហមមានការស៊ុតចំនួន ២៨លើក ៩លើកចំគោលដៅ ហើយពួកគេបានបំបាក់ក្រុមដែលដឹកនាំដោយលោក Mauricio Pochettino ក្នុងទឹកដី Old Trafford។ ២គ្រាប់របស់ Scott Mctominay’s នៅវគ្គទីមួយជួយនាំយកជ័យជម្នះដល់ក្រុមរបស់លោក Ten Hag ចំណែក Chelsea រកបាន ១គ្រាប់មកវិញដោយកីឡាករ Cole Palmer។ ការប្រកួតបន្ទាប់របស់ក្រុមបិសាចក្រហម នឹងត្រូវស្វាគមន៍ក្រុម AFC Bournemouth ក្នុងទឹកដីកីឡដ្ឋាន Old Trafford នៅថ្ងៃទី៨ ខែធ្នូ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6998.txt
|
Lionel Messi បានជាប់ឈ្មោះជាអត្តពលិកឆ្នើមប្រចាំឆ្នាំ ២០២៣ របស់ទស្សនាវដ្តី Time បន្ទាប់ពីខ្សែប្រយុទ្ធវ័យ ៣៦ឆ្នាំ បានផ្លាស់ទៅកាន់ Inter Miami ក្លិបស្ថិតនៅក្នុងក្របខណ្ឌអាម៉េរិក Major League Soccer។
|
ក្រៅពីប្រធានក្រុមជម្រើសជាតិជាតិអាហ្សង់ទីន ដែលជាប់ឈ្មោះជាអត្តពលិកឆ្នើមប្រចាំឆ្នាំរបស់ទស្សនាវដ្តី Time អត្តពលិកផ្សេងទៀតដូចជាកីឡាការិនីផ្នែកកាយសម្ព័ន្ធ Simone Biles, Michael Phelps កីឡាករហែលទឹកដ៏ល្បីរបស់អាម៉េរិក និងកីឡាករបាល់បោះដ៏ល្បី LeBron James ក៏ត្រូវបានជ្រើសរើសសម្រាប់ពានប្រចាំឆ្នាំនេះដែរ។ ចំណែកក្រុមល្អប្រចាំឆ្នាំបានទៅលើក្រុមបាល់ទាត់ជម្រើសជាតិនារីអាម៉េរិក។ Messi បានបង្ហាញខ្លួនលើកដំបូងនៅក្នុងក្លិបដែលស្ថិតក្នុងរដ្ឋផ្លរីដា កាលពីខែកក្កដា ហើយបន្ទាប់ពីគេបានចូលរួមជាមួយនឹងក្រុម Inter Miami រូបគេរកបានគ្រាប់បាល់ដំបូងដោយការស៊ុតបាល់ពិន័យ Freekick ក្នុងការប្រកួតលើកដំបូងរបស់គេ ហើយជួយក្រុមយកឈ្នះការប្រកួត។ ចាប់តាំងពេលនោះមក Messi បានជះឥទ្ធិពលយ៉ាងខ្លាំងទីលើលីគ MLS។ ជាមួយវត្តមានកីឡាករម្ចាស់ជើងឯក World Cup 2022 ក្រុម Inter Miami បានប្រកួតប្រជែងឈ្នះពានរង្វាន់ League Cup ដែលជាពានរង្វាន់លើកដំបូងបំផុត ដោយបានបំបាក់ក្រុម Nashville នៅការប្រកួតវគ្គផ្តាច់ព្រ័ត្រហើយដែល Messi ក៏រកបានគ្រាប់បាល់ស៊ុតបញ្ចូលទី។ Messi រកបាន ១១គ្រាប់ពីការបង្ហាញខ្លួន ១៤លើក នៅរាល់ការប្រកួតដែលគេបានបង្ហាញខ្លួនក្នុងក្របខណ្ឌ MLS ហើយមិនតែប៉ុណ្ណោះ Messi ក៏ជាប់ឈ្មោះជាកីឡាករសម្រាប់រង្វាន់ MLS MVP award ផងដែរ។ កាលពីខែតុលា Messi បានឈ្នះពានរង្វាន់ដែលជាកំណត់ត្រាគឺ Ballon d’Or លើកទី៨ ក្នុងអាជីព ក្រោយគេជួយក្រុមអាហ្សង់ទីនឈ្នះ World Cup 2022 នៅក្នុងប្រទេសកាតា។ កីឡាករវ័យ ៣៦ឆ្នាំ ដំបូងឡើយរូបគេត្រូវបានគេរំពឹងថានឹងអាចវិលត្រឡប់ទៅកាន់ក្លិប Barcelona ឬក៏អាចផ្លាស់ទៅកាន់អារ៉ាប៊ីសាអូឌីត មុនពេលដែលគេបានសម្រេចចិត្តជ្រើសរើសយកក្លិប Inter Miami ដែលទទួលបានតម្លៃត្រឹម ២២លានដុល្លារក្នុងមួយឆ្នាំ បូករួមជាមួយនឹងភាគហ៊ុនមួយចំណែករបស់ក្លិបនៅពេលដែលគេចូលនិវត្តន៍៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6999.txt
|
រកឃើញ១៦ក្រុមឡើងទៅវគ្គខ្វែង UEFA Champions League ក្រោយប្រកួត៦លើករៀងខ្លួនក្នុងវគ្គចែកពូល។ Newcastle United ដែលទើបបង្ហាញខ្លួនដំបូងក្នុងក្របខណ្ឌអឺរ៉ុប ខកឱកាសឡើងទៅវគ្គបន្ត ក្រោយចាញ់ AC Milan ២-១ នៅជំនួបចុងក្រោយ។ មានតែក្រុមអង់គ្លេសពីរប៉ុណ្ណោះឈានទៅវគ្គ១៦ក្រុម ឯអេស្ប៉ាញមានដល់ទៅ៤ក្រុម។
|
Newcastle ជាក្រុមទី២បន្ទាប់ពី Manchester United ដែលបញ្ចប់ក្នុងចំណាត់ថ្នាក់បាតតារាងក្នុងពូល ដោយសូម្បីកៅអី Europa League ក៏គ្មាន។ សារិកាព្រៃ ដែលដឹកនាំដោយលោក Eddie Howe បង្ហាញទម្រង់លេងល្អហើយនៅជំនួបចុងក្រោយទល់ AC Milan ប៉ុន្តែពួកគេគ្មានសំណាងក្នុងការសម្រេចទីបន្តបន្ទាប់។ ១គ្រាប់របស់ Newcastle ធ្វើបានដោយ Joelinton មុនពេល Christian Pulisic និង Samuel Chukwueze រកបានម្នាក់១គ្រាប់តាមពីក្រោយ ដើម្បីជួយ AC Milan ឈ្នះ ២-១ វិញ។ តាមរយៈជ័យជម្នះនេះ បានជួយក្រុមអ៊ីតាលី AC Milan បញ្ចប់ចំណាត់ថ្នាក់ទី៣ពូល F សល់កៅអី Europa League ស្របពេល Borussia Dortmund និង Paris Saint-Germain ចាប់ដដៃគ្នាឡើងទៅវគ្គបន្ត បន្ទាប់ពីក្រុមទាំងពីរស្មើគ្នា ១-១ នៅជំនួបចុងក្រោយ ។ Dortmund បញ្ចប់ក្នុងចំណាត់ថ្នាក់កំពូលតារាង ឯនៅលេខ២ PSG។ ក្នុងចំណោមក្រុមទាំង១៦ ដែលបន្តទៅវគ្គខ្វែង មានតែក្រុមមកពីលីគ La Liga របស់អេស្ប៉ាញប៉ុណ្ណោះដែលមាន៤ក្រុមឆ្លងផុតវគ្គចែកពូល ហើយបញ្ចប់ក្នុងចំណាត់ថ្នាក់កំពូលតារាងថែមទៀត។ អ៊ីតាលី Serie A មាន៣ក្រុម អង់គ្លេស Premier League មាន២ក្រុម និងអាល្លឺម៉ង់ Bundesliga មាន២ក្រុម។ ខាងក្រោមនេះជាក្រុមទាំង១៦ ដែលឆ្លងផុតវគ្គចែកពូល UCL រដូវកាល២០២៣-២៤៖ ក្រុមម្ចាស់ការពារជើងឯក Man City, Arsenal, Barcelona, Real Madrid, AT-Madrid, Real Sociedad, Bayern Munich និង Dortmund ឈរកំពូលតារាងតាមពូល និង Inter Milan, Napoli, Lazio, FC Copenhagen, PSV Eindhoven, PSG, RB Leipzig និង FC Porto បញ្ចប់ក្នុងចំណាត់ថ្នាក់ទី២តាមពូលរៀងខ្លួន។ ៨ក្រុមទទួលបានចំណាត់ថ្នាក់ទី៣ ដែលសល់កៅអី Europa League មាន Shakhtar Donetsk, Young Boys, AC Milan, Feyenoord, Benfica, Sporting Braga, Lens និង Galatasaray៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_70.txt
|
លោកប្រធានាធិបតី ដូណាល់ ត្រាំ បានអះអាងថា លោក មិនប្រាកដ១០០ភាគរយទេថាតើ លោកនឹងអាចឈរឈ្មោះម្តងទៀតបានឬអត់ នៅអាណត្តិក្រោយ។ រដ្ឋធម្មនុញ្ញអាម៉េរិក អនុញ្ញាតឱ្យប្រធានាធិបតីកាន់តំណែង បានត្រឹមតែពីរអាណត្តិប៉ុណ្ណោះ ទោះកាន់អំណាច មិនជាប់គ្នាក៏ដោយ។
|
ប្រធានាធិបតីអាម៉េរិកលោក ដូណាល់ ត្រាំ បានប្រាប់សមាជិកព្រឹទ្ធសភាបក្សសាធារណរដ្ឋនៅទីក្រុង Miami ក្នុងថ្ងៃទី២៧ ខែមករាថា ៖«ខ្ញុំបានរៃអង្គាសប្រាក់បានច្រើនសម្រាប់ការបោះឆ្នោតបន្ទាប់ ប៉ុន្តែប្រហែលជាខ្ញុំមិនអាចប្រើលុយនេះបានទេ។ ខ្ញុំមិនប្រាកដ ១០០ភាគរយឡើយ»។ ឆ្លើយតបនឹងសំណួរពីសមាជិកសភា លោក ត្រាំ បានងាកទៅរកប្រធានសភាលោក Mike Johnson ហើយបានសួរថា ៖« ខ្ញុំមិនប្រាកដទេ ថាតើខ្ញុំត្រូវបានអនុញ្ញាតឱ្យឈរឈ្មោះម្តងទៀតឬអត់។ Mike តើខ្ញុំត្រូវបានអនុញ្ញាតឱ្យឈរឈ្មោះម្តងទៀតទេ? មិនគួរអូសអ្នកចូលក្នុងការជជែកដេញដោលនេះទេ?»។ នេះមិនមែនជាលើកទីមួយឡើយ ដែលលោក ត្រាំ បានលើកឡើងពីលទ្ធភាពនៃការកំណត់ប្រធានាធិបតីត្រឹមពីរអាណត្តិ ដែលបានចែងនៅក្នុងវិសោធនកម្មលើកទី២២ នៃរដ្ឋធម្មនុញ្ញអាម៉េរិកចាប់តាំងពីឆ្នាំ ១៩៥១។ អំឡុងពេលនៃការប្រមូលផ្តុំគ្នានៅរដ្ឋ Nevada កាលពីសប្តាហ៍មុន លោក ត្រាំ បានប្រាប់អ្នកគាំទ្រថា លោកមានអារម្មណ៍ថាមានកិត្តិយសក្នុងការបម្រើប្រជាជនអាមេរិកមិនមែនត្រឹមតែមួយដងនោះទេ ប៉ុន្តែពីរដង ឬអាចបី ឬបួនដង។ នៅក្នុងខែវិច្ឆិកា ឆ្នាំ២០២៤ អំឡុងពេលជួបប្រជុំជាមួយសមាជិកសភាមកពីគណបក្សសាធារណរដ្ឋបន្ទាប់ពីជ័យជម្នះការបោះឆ្នោត លោក ត្រាំ បាននិយាយថា ៖«ខ្ញុំប្រហែលជាគ្មានឱកាសដើម្បីឈរឈ្មោះម្តងទៀតទេ លុះត្រាតែអ្នកនិយាយថា គាត់ល្អពេក យើងត្រូវរកវិធីផ្លាស់ប្តូរ»។ អំឡុងពេលយុទ្ធនាការបោះឆ្នោតនៅខែកក្កដា ឆ្នាំ២០២៤ បន្ទាប់ពីការប៉ុនប៉ងធ្វើឃាតដែលបរាជ័យក្នុងរដ្ឋ Pennsylvania លោក ត្រាំ បានប្រកាសថា អ្នកគាំទ្រគ្រាន់តែត្រូវការបោះឆ្នោតឱ្យរូបលោកនៅក្នុងការប្រកួតប្រជែងសម្រាប់សេតវិមាន។ លោកបន្តថា៖« បន្ទាប់ពីរយៈពេលបួនឆ្នាំ អ្វីៗទាំងអស់នឹងត្រូវបានកែសម្រួល និងផាកពិន័យ។ អ្នកមិនចាំបាច់បោះឆ្នោតទៀតទេ»។ ក្នុងអំឡុងពេលសប្តាហ៍ធ្វើការដំបូងនៃរដ្ឋបាល ត្រាំ សមាជិកសភាមកពីគណបក្សសាធារណរដ្ឋ Andy Ogles បានដាក់សេចក្តីស្នើសេចក្តីសម្រេចមួយ ដើម្បីកែប្រែបទប្បញ្ញត្តិស្តីពីការកំណត់អាណត្តិប្រធានាធិបតី។ លោកបាននិយាយថា ប្រធានាធិបតី ត្រាំ ជាមនុស្សតែម្នាក់គត់ក្នុងប្រវត្តិសាស្ត្រទំនើបដែលអាចធ្វើអោយអាមេរិកអស្ចារ្យម្តងទៀត។ ដូច្នេះសភាចាំបាច់ត្រូវបង្កើតពេលវេលាបន្ថែមទៀតសម្រាប់លោក ត្រាំ ដើម្បីបំពេញភារកិច្ចរបស់គាត់។ ការកែប្រែរដ្ឋធម្មនុញ្ញដែលបានស្នើឡើងនឹងត្រូវទទួលបានការគាំទ្រពី ២ភាគ៣នៃការបោះឆ្នោតនៅក្នុងសភាទាំងពីរ ឬការគាំទ្រពី ២ភាគ៣ នៃរដ្ឋនៅក្នុងអនុសញ្ញារដ្ឋធម្មនុញ្ញ។ បន្ទាប់មក ចាំបាច់ត្រូវផ្តល់សច្ចាប័នដោយសមាជិកសភា ៣ភាគ៤ នៅក្នុងសភានីតិបញ្ញត្តិរដ្ឋ ឬតាមរយៈអនុសញ្ញាពិសេសដែលបានកោះប្រជុំក្នុងរដ្ឋនីមួយៗ ដែលពិបាកសម្រេចបាននៅក្នុងរដ្ឋដែលដឹកនាំដោយលទ្ធិប្រជាធិបតេយ្យ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_700.txt
|
ក្រសួងការបរទេសកូរ៉េខាងជើង បានរិះគន់អ្នកជំនាញផ្នែកសិទ្ធិមនុស្សរបស់អង្គការសហប្រជាជាតិ (UN) ថា ជាមនុស្សលម្អៀង និងជាអាយ៉ងអាម៉េរិក។ នេះបើតាមទីភ្នាក់ងារព័ត៌មានមជ្ឈិមកូរ៉េខាងជើង (KCNA) នៅថ្ងៃទី២ ខែកញ្ញា។
|
អ្នកជំនាញទទួលបន្ទុកផ្នែកសិទ្ធិមនុស្សនៅកូរ៉េខាងជើងលោកស្រី Elizabeth Salmon កំពុងស្ថិតក្នុងដំណើរទស្សនកិច្ចជាផ្លូវការលើកដំបូងទៅកូរ៉េខាងត្បូងចាប់តាំងពីចូលកាន់តំណែងកាលពីខែសីហា។ នៅក្នុងសេចក្តីថ្លែងការណ៍មួយលោកស្រី Salmon បានអះអាងថា ស្ថានភាពសិទ្ធិមនុស្សរបស់កូរ៉េខាងជើងកាន់តែអាក្រក់ទៅៗ បន្ទាប់ពីមានវិធានការដ៏តឹងរ៉ឹងជាងពីរឆ្នាំដើម្បីទប់ស្កាត់ការរីករាលដាលជំងឺកូវីដ-១៩។ ដូចរាល់ដង ទីក្រុងព្យុងយ៉ាងបានច្រានចោលការចោទពីការរំលោភសិទ្ធិមនុស្ស និងបានរិះគន់ការស៊ើបអង្កេតរបស់ UN លើបញ្ហានេះថា ជាគម្រោងដែលគាំទ្រដោយអាម៉េរិក ដើម្បីជ្រៀតជ្រែកកិច្ចការផ្ទៃក្នុងរបស់ខ្លួនប៉ុណ្ណោះ។ «ពួកយើងបានបញ្ជាក់យ៉ាងច្បាស់អំពីគោលជំហរជាគោលការណ៍របស់យើងថា ពួកយើងមិនទទួលស្គាល់ ឬជជែកជាមួយអ្នករាយការណ៍ពិសេសដែលគ្រាន់តែជាអាយ៉ងរបស់អាម៉េរិកប៉ុណ្ណោះ»។ ប្រព័ន្ធផ្សព្វផ្សាយរដ្ឋកូរ៉េខាងជើង KCNA បានស្រង់សម្ដីអ្នកនាំពាក្យក្រសួងការបរទេសកូរ៉េខាងជើងមួយរូបបែបនេះ។ អ្នកនាំពាក្យរូបនោះក៏បានបន្តថា ទីក្រុងព្យុងយ៉ាងនឹងមិនលើកលែងឱ្យអាម៉េរិក និងក្រុមសិទ្ធិមនុស្សរបស់អាម៉េរិកដែលតែងតែប្រឆាំងនឹងកូរ៉េខាងជើងដើម្បីផ្ដួលរំលំប្រព័ន្ធសង្គមនិយមរបស់ប្រទេសមួយនេះឡើយ។ គួរបញ្ជាក់ថា របាយការណ៍របស់ UN ថ្មីៗនេះ បានសង្កត់ធ្ងន់ពីវិធានការទប់ស្កាត់ជំងឺកូវីដ-១៩ របស់កូរ៉េខាងជើងដែលបានធ្វើឱ្យការរំលោភសិទ្ធិមនុស្សរបស់ប្រទេសនេះកាន់តែធ្ងន់ធ្ងរឡើង។ បើតាម UN កូរ៉េខាងជើង បានរឹតត្បិតបន្ថែមលើប្រជាជនក្នុងការទទួលបានព័ត៌មាន រឹតបន្តឹងព្រំដែនសន្តិសុខព្រំដែន និងការឃ្លាំមើលតាមប្រព័ន្ធឌីជីថល៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
Subsets and Splits
No community queries yet
The top public SQL queries from the community will appear here once available.